
Pentru inima mea shi, Michael. 


N-aş fi putut face asta fără tine. 


l 


Monstrul a fost aici. Îi simt mirosul. 


Duhoarea lui e un amestec de sudoare acră de pe urma efortului 
fizic, putoare râncedă scursă de pe carnea nespălată a 
carnivorului şi încă ceva, dar nu-mi dau seama ce anume. 
Întinează aerul serii, emanaţia lui e mai mult decât un miros, e 
ceva mult mai profund, mai animalic. Mă tulbură, îmi trezeşte 
instinctele, făcându-le să urle a avertizare. Broboane de 
transpirație îmi înfloresc pe frunte. Le şterg cu dosul palmei. 

Simt în nări şi mirosul copilei pe care a furat-o. Mirosul ei e 
mai uşor, mai curat. Nevinovat. Îmi miroase ca şi cum ar fi vie 
sau ca şi cum ar fi fost vie când a trecut pe aici. Dar acum ar 
putea mirosi altfel. 

Uşa spre Sala Capitulară din Lukachukai se leagănă deschisă. 
O femeie, cel mai probabil mama fetiţei, stă cu chipul împietrit, 
într-un scaun vechi, pliant, din metal îndoit, în faţa unei săli mici 
de şedinţe. E flancată de un bărbat între două vârste, cu o pălărie 
Silver Belly pe cap, şi de un adolescent care arată cu câţiva ani 
mai mic decât mine, îmbrăcat în pantaloni de uniformă militară. 
Băiatul ţine mâna femeii şi-i vorbeşte în şoaptă la ureche. 

Mai tot orașul Lukachukai s-a înfiinţat acolo. Ca să ofere 
sprijin sau din pură curiozitate ori pentru că oamenii au fost atraşi 
de spectacolul durerii. Stau adunaţi în grupuri de câte doi sau trei, 
gheboşaţi în aceleaşi scaune jerpelite, nişte adunături ursuze, 
respirând aerul stătut pe care ferestrele zăvorâte şi aglomeraţia 
trupurilor în spațiul strâmt îl fac înăbuşitor. Sunt toți localnici, 
din triburile navajo, sau diné, cum ne numim noi înşine, ai căror 
strămoși au trăit la poalele munților Chuska mai multe generaţii 
decât au locuit bilagáanas pe continent şi care încă pot depăna 
povești despre rudele lor bătute sau ucise în Pelerinaj ori în 
internatele pentru indieni, cum s-a întâmplat anul trecut, oameni 
care probabil n-au păşit niciodată în afara rezervației, nici măcar 
pe vremurile alea, când nu era nimic mai mult decât o văgăună 
uitată de lume, în coasta Statelor Unite, şi nu dezvoltată în stilul 
dinetah, cum e azi. Aceşti diné cunosc poveştile străvechi cântate 
de hataatii, legendele din vremuri de demult despre monştri şi 
despre eroii care i-au răpus, chiar înainte ca monștrii să păşească 
afară din tărâmul legendelor şi să-i smulgă pe copiii satului din 
paturile lor. Și acum caută un erou în mine. 

Numai că eu nu am stofă de erou. Eu sunt mai degrabă ultima 
şansă, măsura de urgență de după apocalipsă. Eu sunt omul pe 
care îl angajezi când eroii deja s-au întors acasă în saci de morgă. 

Mocasinii mei nu fac niciun zgomot când înaintez pe podeaua 
din gresie crăpată ca să ajung în fața mamei. Apariția mea 


amuţește orice şuşotit, iar capetele încep să se întoarcă în direcția 
mea. E clar că reputaţia mea a ajuns prin partea locului şi nu 
toate privirile sunt prietenoase. Câţiva băieți, care trebuie să fie 
prietenii adolescentului, se foiesc pe lângă peretele din fundul 
sălii. Chicotesc zgomotos, urmărindu-mă cu privirea, dar nimeni 
nu se deranjează să le ceară să-şi țină gura. Îi ignor şi-mi spun că 
nu-mi pasă. Că sunt aici să-mi fac treaba şi să-mi iau răsplata şi 
că n-are nicio importanţă ce cred cei din Lukachukai despre 
mine. Dar am mințit întotdeauna îngrozitor de prost. 

Mama fetei are o singură întrebare pentru mine. 

— Poţi s-o salvezi? 

Dacă pot? Asta e întrebarea adevărată, nu-i aşa? La ce sunt 
bune toate însușirile mele, puterea mea de clan, dacă n-o pot 
salva? 

— Pot s-o găsesc, îi răspund. 

Şi da, chiar pot, fără îndoială. Dar a o salva şi a o găsi sunt 
două lucruri total diferite. Mama simte asta, așa că închide ochii 
şi îşi întoarce faţa de la mine. 

Bărbatul cu pălăria de cowboy își drege vocea şi se ridică de 
pe scaun. Poartă blugi Levi's care probabil că, în urmă cu zece 
ani, îi veneau bine, dar care acum, intrați la apă, îi lasă burta să se 
reverse peste centură. O cămașă la fel de strâmtă, tot de cowboy, 
îi acoperă burdihanul care începe să îmbătrânească. Privirea 
ochilor lui injectați îmi spune că deja o jeleşte pe fată. Că poate 
nici el nu prea crede că ar putea fi salvată. 

Mi-o prezintă pe mamă, mi-l prezintă pe băiat, apoi se prezintă 
şi el. Numele mic, numele de familie, apoi clanurile, așa cum se 
cuvine. El e unchiul fetei dispărute, iar băiatul e fratele ei. Sunt 
toți din familia Begay, un nume la fel de comun aici precum e 
Smith pentru bilagaanas. Dar clanul lui, cu legăturile ancestrale 
care îl fac un dine şi care decid obligaţiile noastre ca neamuri, 
îmi este necunoscut. 

El se oprește, așteaptă să-mi spun şi eu numele şi clanul, 
pentru ca el şi ceilalți să ştie de unde să mă ia în lumea lor mică, 
să-şi dea seama care sunt legăturile dintre noi şi ce k'e mi-ar 
putea datora. Sau ce ķ’é le-aş putea datora eu. Dar nu-i fac pe 
plac. N-am fost niciodată o mare adeptă a tradițiilor şi e mai bine 
pentru toată lumea dacă rămânem nişte străini. 

În cele din urmă, cel mai vârstnic Begay dă din cap, pricepând 
că n-am nicio înclinație spre manierele elegante diné, şi arată 
spre traista de pânză de la picioarele lui. 

— Asta e tot ce avem de oferit, îmi zice. 

Mâinile îi tremură în timp ce vorbeşte, ceea ce mă face să cred 
că e un mincinos la fel de prost ca mine, dar îşi ridică bărbia 
sfidător, căscând ochii sub borul larg al pălăriei. 

Fac un pas înainte şi mă las pe vine să mă uit în traistă, 
calculând rapid în minte. Bijuteriile din argint sunt frumoase — 
mărgele, brățări vechi, ştanțate, câteva coliere cu detalii în formă 

de floare —, chiar dacă turcoazul nu-i de calitate, lipsindu-i 
nervurile fine care fac pietrele să valoreze mult pe piață. Pot să 
schimb argintul pe bunuri în bazarul din Tse Bonito, dar 
turcoazele sunt inutile, nimic mai mult decât nişte pietre albastre 
drăguțe. 

— 'Turcoazul e de rahat, îi zic. 

Se aude un geamăt puternic şi fratele îşi împinge scaunul în 
spate. Picioarele de metal scrâșnesc pe gresie în semn de protest. 
Îşi încrucișează braţele cu dezgust într-un gest teatral. 

ÎI ignor şi-mi îndrept privirea iar spre unchi. 

— Poate ar trebui să găsiți pe altcineva. Ogarii Legii sau Băieții 
Însetaţi. 

El scutură din cap, momentul lui de bravadă încheindu-se sub 
povara opțiunilor limitate. 

— Am încercat. N-a venit nimeni. N-am fi trimis un alergător 
dacă n-am fi fost... 

Disperaţi. Nu trebuie s-o spună. Pricep şi așa. 

Alergătorul era un puşti pe motocicletă. Scund și îndesat, 
termenul fiind deci oarecum impropriu, dar purta o pereche de 
Nike veche, cu scotch înfășurat cu grijă, în straturi groase, în 
jurul degetului mare de la picior şi în jurul cusăturilor de la 
călcâie, ca să le întărească, așa că, în fond, ce ştiu eu? Stătea în 
curtea mea, cu motorul la ralanti, întărâtându-mi câinii. M-am 
dus la ușă să-i zic să se care dracului. Nu mă mai ocupam cu 
vânătoarea de monştri. Dar mi-a spus că oamenii din Lukachukai 
aveau nevoie de ajutor, că nimeni altcineva nu voia să vină, că 
era vorba de o fetiță şi că, în plus, erau dispuşi să plătească. I-am 
replicat că nu e problema mea, dar puştiul insista şi, cinstit 
vorbind, eram interesată. Tot ce-am făcut în ultimele nouă luni a 
fost să mă holbez la pereţii rulotei mele, aşa că de ce nu? Prin 
urmare, când puştiul a refuzat să plece, m-am hotărât să merg la 
Lukachukai să văd ce vor. Dar acum încep să regret. În lunile de 
izolare autoimpusă, am uitat cât de mult urăsc mulțimea de 
oameni şi cât de mult mă urăşte mulțimea pe mine. 

Unchiul întinde mâinile, implorându-mă din priviri când 
cuvintele nu-i mai servesc la nimic. 

— Am crezut că, odată ce vei vedea... 

Şi am văzut. Dar consider că familia Begay nu-mi spune tot 
adevărul. Poate că nu vor să plătească pentru că sunt femeie. 

Sau poate pentru că nu sunt El. 

— Ce porcărie! zice fratele cu voce tare, iar tonul lui provocator 
trimite un fior de neliniște în rândurile mulțimii adunate acolo. 
Ce poate ea să facă și noi nu putem? adaugă el, făcând un gest 
atotcuprinzător spre gaşca lui de prieteni de lângă perete. Puterile 
de clan? Nici măcar nu vrea să ne spună care e clanul ei. Ucenica 
lui Neizghâni? Nu avem altă dovadă decât cuvântul ei. 

Când aud numele lui Neizghâni, inima începe să-mi bată mai 
repede și nodul din gât mă împiedică să respir. Mă forțez să 


11 


înghit, să alung suferinţa familiară, durerea abandonului. Jalnicul 
fior al dorinței. N-am mai reprezentat nimic pentru Neizghâni de 
foarte mult timp. 

— Nu e doar cuvântul ei, îi răspunde unchiul. Toată lumea o 
spune. 

— Toată lumea? Toată lumea spune că nu e întreagă la cap. Că 
nu e cum se cuvine după regulile navajo. Asta susțin toți. 

Un murmur străbate mulțimea care s-a apucat, fără îndoială, 
să-şi compare impresiile despre felurile în care sunt eu anapoda. 
Dar unchiul îi calmează pe toți, făcându-le semn cu mâinile. 

— E singura care a venit. Ce vreţi să fac eu? S-o alung? S-o las 
pe sora voastră să stea acolo, noaptea, cu chestia aia care a luat- 
0? 

— Trimite-mă pe mine! strigă fratele. 

— Nu! Nu ai ce căuta pe munte după lăsarea nopții. Monştrii... 

Ochii îi strălucesc când se uită la mine, persoana pe care e 
dispus s-o trimită pe munte după lăsarea întunericului. Dar pe 
chipul lui nu se citește nici urmă de confuzie. În definitiv, mă 
plătește să-mi risc viaţa, deși trocul e unul foarte prost pentru 
mine. Nepotul îi e rudă şi o cu totul altă problemă. 

— Deja l-am pierdut pe unul dintre noi, încheie el cu glas stins. 

Pentru o clipă, băiatul pare că vrea să-şi sfideze unchiul, apoi 
surprinde privirea mamei lui şi umerii îi cad. Oftează adânc şi se 
trânteşte pe scaun. 

— Nu mi-e frică, mormăie el, ca o ultimă răbufnire. 

Dar nu e adevărat. În ciuda hainelor militare, e doar gura de el 
şi a renunţat destul de rapid. Le arunc o privire băieților de lângă 
perete. S-au potolit, se uită în toate direcțiile, numai spre 
prietenul lor nu. Îmi dau seama imediat că e mai mic cu câţiva 
ani decât estimasem inițial. 

Îmi las ochii să se îndrepte spre fereastra închisă cu scânduri, 
dincolo de care soarele apune rapid. Dacă aş fi avut un ceas, aş fi 
avut grijă ca toată lumea să mă vadă verificându-l. 

— Mie mi se pare că toate astea mă fac să irosesc lumina 
soarelui, le zic. Plătiți-mi cât am cerut şi lăsați-mă să-mi fac 
treaba, sau nu mă plătiți şi lăsaţi-mă să mă întorc acasă. Pentru 
mine e același lucru, adaug, apoi mă opresc, înainte să mă uit 
înspre mamă. Dar s-ar putea să nu fie acelaşi lucru pentru fiica 
voastră. 

Băiatul tresare. Simt o uşoară împunsătură de plăcere privindu- 
| cum roşeşte de ruşine, înainte ca o voce să despice aerul 
apăsător. 

— Deţii puterile unui clan? 

Sunt primele cuvinte pe care le rosteşte mama de când m-a 
întrebat dacă pot să-i găsesc fata. Pare tulburată de propria 
izbucnire şi ridică mâinile să-şi acopere gura. Dar se opreşte 
înainte să ducă gestul la capăt, îşi lasă mâinile în poală, prinde 
între degete țesătura fustei lungi, apoi continuă pe un ton scăzut: 

— Asemenea lui, Ucigașului de Monştri. Umblă vorba că e 
adevărat. Că el te-a învăţat. Că eşti... ca el. 

Nu sunt ca Neizghâni, nu. El e Ucigaşul de Monştri din 
legendă, un nemuritor născut din doi Divini. Eu sunt om, o fată 
cu cinci degete. Nu sunt nici tocmai normală, nu sunt ca fratele 
fetei şi ca prietenii lui. Dacă m-ar fi întrebat ceilalți, băiatul sau 
unchiul, aş fi refuzat să răspund. Dar nu pot să nu-i răspund unei 
mame îndurerate. 

— Honágháahnii, născută pentru k 'aahanaanii. 

Doar primele mele două clanuri, dar e suficient. 

Murmurele de neîncredere ale mulțimii au devenit ostilitate 
exprimată sonor şi unul dintre băieți îmi aruncă nişte cuvinte 
pline de răutate. 

Mama se ridică în picioare, cu spatele drept, şi reduce 
mulțimea la tăcere cu o căutătură aprigă. Privirea ei are ceva 
sălbatic, aprins, ce-mi stârneşte simpatia, în ciuda eforturilor 
mele de a nu-mi păsa nici cât negru sub unghie. 

— Avem mai multe de dat, zice ea. 

Unchiul se porneşte să protesteze, dar ea i-o retează scurt, 
vocea ei fiind din ce în ce mai puternică, autoritară. 

— Avem mai multe de oferit. Vom plăti. Găseşte-o doar. 
Găseşte-mi fata. 

Şi ăsta e momentul în care rolul meu începe. 

Îmi îndrept umerii, mișcând arma de foc care stă în tocul de pe 
spate. Din obişnuință, îmi duc mâna spre centura cu gloanţe de la 
brâu şi spre cuțitul de vânătoare Böker de la şold. Vârfurile 
degetelor pipăie cuțitele de aruncat, îndesate în legătorile 
mocasinilor mei, argint în dreapta, obsidian în stânga. Pun traista 
pe umăr şi fac stânga-mprejur, cu paşi silențioşi, mişcându-mă 
prin mulțimea tăcută. Ţin capul plecat, mâinile pe lângă corp şi 
privesc drept înainte. Împing ușa şi ies din sufocanta Sală 
Capitulară chiar în clipa în care fratele strigă în urma mea: 

— Şi dacă nu te mai întorci? 

Nu mă deranjez să-i răspund. Dacă nu mă mai întorc, cei din 
Lukachukai vor avea probleme mult mai mari decât o fată 
dispărută. 

Ur pe munte de mai bine de o oră, luându-mă după urmele 


uşor de desluşit, crengi rupte şi iarbă lucioasă, fără ca prada să- 
mi fi picat sub ochi. Îmi văd în continuare de drum, sigură de 
calea pe care am ales-o. Şi, pentru o clipă, pierdută în frumusețea 
lumii scăldate în lumina apusului şi în ritmul propriei respiratții, 
uit că am venit aici să omor. 

Pădurea mă înconjoară. Pini şi molizi acoperă munții înalți ai 
deşertului, adăpostind hârciogi mici, şoareci şi păsări de noapte. 
Pinii parfumează aerul, acele lor căzute scârțâind uşor sub tălpile 
mele. În jur insectele zboară fericite în aerul răcoros, bâzâindu- 
mi pe lângă urechi, atrase de transpirația mea. E multă frumuseţe 
aici, un calm pe care îl savurez. O să savurez la fel de bine şi 
sângele vărsat, dar echilibrul dintre pământ, vieţuitoare şi sinele 
meu mi se pare real. Mi se pare corect. 

Soarele apune, luna răsare și noaptea se lasă peste fire ca un 
giulgiu greu. Copacii devin umbre, fiinţele din jur dispar din faţa 
prădătorilor nopţii şi insectele îşi iau zborul. Plăcerea mea se 
estompează odată cu lumina zilei. 

Merg în continuare, până când duhoarea descompunerii devine 
atât de puternică, încât mă copleşeşte. Groaza, ca o intuiție 
neagră, se adună în stomac, spunându-mi că sunt, probabil, destul 
de aproape. Îmi înghit frica, am gura uscată şi amară, dar merg 
mai departe. Îmi pipăi armele, pentru siguranță. 

Surprind cu privirea o străfulgerare de lumină drept în fața 
mea, pe cărare, şi mă tentează să mă apropii. Mă aplec şi mă duc 
într-acolo, ca să văd mai bine. Un foc tremură, trimițând limbi 
roşietice în toate direcțiile, pe fundalul copacilor înalți. Flăcările 
încearcă din răsputeri să se înalțe, dar la baza lor e doar o 
grămadă de găteje aruncate într-o groapă prea puţin adâncă, 
lemne menite să ardă rapid, dar prost alese pentru asta. 

O iau spre sud, ca să ajung cumva în contra vântului şi la est 
de tabără. Îmi încarce puşca cu gloanţe pline cu polen de porumb 
şi pulbere de obsidian, ambele sacre pentru diné. Munitie făcută 
anume pentru ucis monștrii din speciile yee naaldlgoshii şi 
Ch '[idii, dar bune şi pentru ceilalți monștri care şi-au găsit cuib în 
Dinstah. Dacă mă înşel şi monstrul ăsta e dintr-o specie umană 
ceva mai comună, muniția pe care o am va funcționa de minune 
şi în cazul lui. O gaură în inimă e o gaură în inimă, indiferent cu 
ce-a fost făcută. 

Găsesc un loc potrivit, frunzişul oferindu-mi o acoperire bună, 
fără să-mi incomodeze vederea spre tabără, şi-mi fixez arma la 
umăr. Privesc în josul ţevii. Ce văd îmi întoarce stomacul pe dos. 

Monstrul arată ca un bărbat, dar eu ştiu bine că nu e. Zace 
întins pe un sac de dormit albastru, sub un pavilion improvizat 
din prelată groasă prinsă de doi molizi, cu sfoară groasă de cort. 
Trupul lui o ascunde pe fată, dar, deşi n-o văd, o aud. Îi aud 
gemetele înăbușite în timp ce gura lui se mişcă pe gâtul ei, iar ea 
îl imploră să se oprească. 

Dar el nu se opreşte. 

Furia îmi inundă trupul şi-mi înceţoşează vederea, încerc să 
mă lupt cu un val de amintiri. Din străfundurile memoriei, apar 
senzația unui trup care îl ţintuieşte pe al meu la pământ, sângele 
gros, înecăcios, care-mi umple gura, degete puternice care mă 
apucă de ţeastă şi mă izbesc cu capul de podea. În nări stăruie un 
miros greu ce n-ar trebui să existe. 

Amintirea trece prin mine ca un fior, îmi face mâinile nesigure. 
Mă forţez să-mi revin. Să-mi spun că nu e decât o amintire şi că 
nu mă mai poate răni — monstrul care mi-a făcut asta e mort. Eu 
l-am omorât. 

O clipă încă sper că Neizghâni va alerga în sus, pe munte, cu 
sabia de foc deasupra capului, să rezolve situația. Ba chiar stau 
locului o secundă, să văd dacă nu cumva chiar aşa se va 
întâmpla. Dar... nu se întâmplă nimic. Sunt doar eu. Singură. 

Ridic iar arma, o pun la umăr. Păşesc înainte, concentrându-mă 
la ce se află în faţa mea. Calc apăsat pe o creangă. Creanga se 
rupe cu un zgomot care se propagă în noaptea altfel liniştită. 

Îl aştept să se miște, să trag fără oprelişti. Nicio şansă. 

Cu ochii încă la spinarea monstrului, mă întind şi culeg un 
bolovan de jos. Îl arunc cu forţă într-un oţetar din depărtare. 
Piatra se izbeşte de trunchiul copacului cu o bufnitură. Strâng 
arma, cu degetul pe trăgaci. 

Tot nimic, iar țipetele fetei se înteţesc, devin mai chinuite. 

La dracu” cu toate! Lovesc cu patul puștii în copacul pe care îl 
folosesc drept pavăză şi urlu: 

— Hei, tu! Ăla de colo! 

El își îndreaptă spinarea, răsuceşte brusc capul când în dreapta, 
când în stânga, căutându-mă în noapte. Se uită în lumina focului 
şi orbește pe moment. 

Înghit fierea care mi s-a urcat în gât. Gura lui e acoperită de 
sânge. Și-a înfipt colții în gâtul ei. Ticălosul ăsta o mănâncă de-a 
dreptul. 

Trag. Gloanţele îi sfâşie pieptul. Se clatină, dar nu cade. 
Sângele apare întâi în picături, strălucind ud în lumina focului, 
apoi începe să curgă şiroaie. Număr descrescător de la zece. Zece 
secunde şi trupul uman pierde suficient sânge cât să cadă la 
pământ ca un sac. Ştiu că are doar formă umană, sper totuşi că se 
aplică regula: eu supraviețuiesc zece secunde şi câștig. 

E înalt, lat în umeri şi mătăhălos. Nici nu e de mirare că a 
reuşit să care fata pe munte kilometri întregi. În lumina 
pâlpâitoare a focului ce se stinge, nu văd prea multe detalii. 

Forma e umană, dar cu umflături cioturoase pe spinare, umeri Și 
şolduri, ca nişte tumori de mari dimensiuni. Braţele sunt prea 
lungi, ating pământul. Pielea e atât de străvezie, că aproape 
străluceşte. lar acum poartă frumos şi o gaură însângerată în 
piept. 

Reîncarc şi trag din nou, de data asta zburându-i o bucată din 
umăr. Carne şi aşchii de os o împroașcă pe fată, care se retrage în 
patru labe. 

Monstrul e încă în picioare şi urlă la mine ca un urs rănit, 
înfuriat. 

— Fugi! îi strig fetei, înaintând spre el. 

Şase, cinci, patru şi el abia dacă ezită, deşi are o gaură în inimă 
şi jumătate din braţ lipsă. Şi ştiu că am dat de dracu”. 

— Cazi! rostesc în şoaptă. Cazi! 

Îşi strecoară una dintre labele masive, ca de animal, sub sacul 
de dormit şi scoate de acolo un topor lung, înspăimântător, menit 
să taie copaci şi să spargă ferestrele fetițelor. N-am nicio îndoială 
că mă poate felia frumuşel, fără nicio problemă. Dar n-am de 
gând să-i dau ocazia. 

Cu o mișcare bine exersată, bag arma în teaca de pe spate şi-mi 
scot Bokerul. Cincisprezece centimetri de oțel încovoiat, bine 
echilibrat pentru o lovitură precum cea de macetă. Dar, până să 
atac eu, el face stânga-mprejur spre fată, o ridică, o aruncă pe 
umăr şi o ia la sănătoasa. 

— Rahat! 

Mă iau după el, chinuindu-mă să pun la loc cuțitul de 
vânătoare şi să scot un cuțit mic, rapid, ascuns în mocasini. 
Arunc cu viteza fulgerului lama de obsidian care zboară drept, 
fără să se învârtă, aruncată cu măiestrie. Monstrul urlă şi se 
poticnește, aproape scapă fata, care ţipă cuprinsă de groază. Dar 
continuă să alerge. Mai rapid decât ar trebui cu un cuţit în picior. 
Mai rapid decât ai crede când te uiţi la el. Dispărând curând în 
pădurea întunecată. Așa că fac singurul lucru pe care îl pot face. 
Îl urmăresc. 

Şi, odată cu nevoia mea, vine şi honaghăahnii. Ca o undă de 
foc sălbatic prin vene, trezindu-mi muşchii, transformându-mă în 
ceva mai mult decât sunt de obicei. Vederea îmi devine mai 
ageră. Plămânii îşi măresc capacitatea. Și încep să zbor, ușoară-n 
picioare, abia atingând pământul. Mă feresc de copaci din 
instinct, sar peste crengile căzute şi tufişurile dese. Mă apropii de 
monstru mult prea rapid, respir sacadat la interval de 
milisecunde. Mă pregătesc, alergând cu paşi mici şi iuți, apoi mă 
arunc în spatele lui lat. 

Pic peste el şi ne prăvălim toți trei la pământ. Fata îi zboară din 
brațe, iar el aterizează cu mutra în pământ. Trupul lui mare îmi 
amortizează căderea, oferindu-mi un avantaj de o secundă pe 
care îl şi valorific. Mă rostogolesc şi țâşnesc în picioare, 


16 


scoțându-mi în acelaşi timp cuțitul. Când se ridică monstrul, sunt 
deja pregătită. 

Ochii îi sclhpesc, uitându-se când la fată, când la cuțitul meu. 
Copila stă cu faţa în jos, nemişcată. Poate e deja moartă, nu sunt 
sigură. Monstrul îşi plimbă privirea de la mine la ea și îşi linge 
buzele când ochii i se opresc asupra fetei. 

Reped cuțitul spre gâtul lui, încă sub influenţa puterii 
hondghăahnii, dar el ridică iute un braţ, blocându-mă. Mă 
repoziționez, învârtindu-mă, înainte să înfig cuțitul, agilă ca o 
felină, şi-i invadez spaţiul intim, protejat. Îi împlânt cuțitul în 
stomac şi spintec. Din nou. Apoi, a treia oară. Cu forță, rapid şi 
fără milă, aşa cum am fost învățată. Mâinile încep să-mi alunece 
din cauza sângelui. Duhoarea maţelor lui e atât de puternică, 
încât mă copleşeşte, ochii încep să-mi lăcrimeze şi să se tulbure, 
dar nu mă opresc. Nu mă opresc între lovituri ca să văd dacă 
funcționează. Aştept doar ca trupul lui să cadă. 

N-am eu norocul ăsta, căci braţe imense mă cuprind şi mă 
strâng cu forță. Patul puștii mi se înfige adânc în spinare. Mă 
chinui să respir. Umărul începe să mă ardă, iar el strânge şi mai 
tare, încercând din răsputeri să mă muşte prin haina de piele. 

Urlu, un urlet animalic, şi încep să mă zvârcolesc în braţele lui 
masive. Panica mi se răspândește în valuri în oase şi văd stele 
verzi explodând în jur. El strânge şi mai aprig. Îmi molfăie 
umărul ca un câine osul. Încă mai am Bökerul în mâna dreaptă. 
În disperare de cauză, mut cuțitul în stânga, eliberându-mi mâna 
dreaptă. Şi, cu toată forța de care mai dispun, mă proptesc în 
gâtul lui cu lama cuțitului. Lovesc prost şi neîndemânatic, dar 
eficient. Îmi dă drumul cu un muget de durere. Mă azvârle cât 
colo. Zbor câțiva metri, dând înnebunită din mâini şi din picioare. 

Mă izbesc de pământ. Durerea din trup mă trimite în agonie. 
Nu reuşesc să-mi recapăt suflul și umărul îmi zvâcnește, dar mă 
străduiesc să mă ridic în picioare, punând cu chiu, cu vai cuțitul 
între noi. 

Dar nu mai e nevoie. El se clatină, încercând stângaci să apese 
pe gât, ca să-şi țină la un loc tendoanele şi carnea, şi-mi dau 
seama că i-am retezat capul. Mă uit cu uimire cum se 
rostogolește la pământ. 

Mort. 

Monstrul e mort. 

Cad în genunchi, epuizată. Căci honágháahnii îţi şi ia înapoi 
ce-ţi dă și până şi felul limitat în care mi-am folosit puterile de 
clan m-a lăsat fără vlagă. Inima îmi bate în piept ca o tobă. 
Vuietul furtunii mi se izbeşte de timpane şi tremur din toți 
rărunchii într-un mod absolut ridicol. Întregul trup mi se înfioară, 
în timp ce adrenalina îmi dispare din muşchi. 

Urlu exaltată, obscen de cuforică. Cunosc această efuziune. 

K 'aahanădanii, puterea mea de clan, o dorinţă de a vărsa sânge 
care se manifestă cu fiecare omor. Vina şi groaza mă inundă şi 

încerc cu mintea să resping forţa k'aahanăanii, dar nu poate fi 
negată, câtă vreme sunt acoperită de sângele dușmanului meu, iar 
trupul lui zace neînsuflețit la picioarele mele. Ascult cum vocea 
mi se întoarce prin ecouri răspândite printre copaci şi aştept ca 
perversitatea puterii mele ucigaşe să dispară. 

O vreme, nu aud decât zgomotul propriei respirații. Foşnetul 
docil al vântului printre copaci. 

De pantalonii mei strâmți şi năclăiți de sânge, s-au prins noroi 
şi pietre care-mi înţeapă fără milă genunchii când mă târăsc să- 
mi recuperez cuțitele. Le şterg pe amândouă cât pot de bine și 
bag în teacă lama din obsidian. 

Mă folosesc de Böker să ciopârțesc ce-a mai rămas din gâtul 
monstrului, până când capul se desprinde complet de trup. Nu 
ştiu precis ce fel de monstru am ucis adineauri, dar ştiu că i-a luat 
mult prea mult să moară şi asta mă face să am mare grijă. 
Decapitarea e cam singura modalitate de a mă asigura că n-o să 
se ridice în secunda în care mă răsucesc pe călcâie. 

Aud un foşnet în spatele meu. 

Mă întorc prea rapid şi capul începe să-mi zvâcnească de 
durere. Dacă e încă un monstru, nu mai sunt în stare să lupt. 

E fata. Am uitat complet de fată. 

S-a chinuit să se ridice, sprijinindu-se cu spatele de trunchiul 
golaș al unui copac. Cămașa ei de noapte e sfâșiată şi murdară. 
Părul îi atârnă în şuviţe încărcate de sânge închegat. Arată 
fantomatic. Acum îi văd şi rana, sângele negru, albeaţa oaselor și 
a tendoanelor dezvelită în locul unde dinţii monstrului au sfâşiat 
carnea. Mă cutremur o clipă, apoi mă întreb cum de mai e vie. 
Monstrul nu doar că a mușcat-o. A încercat să-i rupă gâtul cu 
totul. 

Fata încearcă să vorbească, gura i se mișcă, dar rana e atât de 
mare, că nu poate scoate un sunet. Ochii îi sunt căscaţi şi 
înceţoşaţi. Nu poate să aibă mai mult de doisprezece ani. ȘI, 
uitându-mă la rana aia, instinctul îmi zice că n-o să apuce 
treisprezece. 

Mă duc la ea, mă las pe vine, ca să o pot privi direct în ochi. 
Seamănă cu mine în multe privinţe. Acelaşi păr negru, aceeași 
piele măslinie şi faţă mare, colţuroasă. 

Încă am Bâkerul în mână, dar îl ţin lipit de pământ, să nu-l 
vadă. 

— Monstrul te-a atins, îi zic blând şi arăt spre rană. 

Ochii i se învârt, încearcă să vadă rana sângerândă de la gât. 

— Ştii ce înseamnă asta? 

Nu poate să scoată mai mult de un sunet înăbuşit, plin de 
durere. 

Neizghâni mi-a zis cândva că răul e o boală. Mi-a zis că o 
vedea în oameni, ca pe o pată. Că bilagăanas greşiseră şi că răul 
nu e doar un concept spiritual oarecare sau că stă în faptele unui 
om rău. E o boală fizică, reală, aproape ca una infecțioasă. Şi că 

te poţi molipsi de rău, dacă răul ajunge în tine. Şi, odată intrat în 
tine, te controlează. Te face să comiti tot felul de fapte oribile. Să 
distrugi ceea ce ai iubit cândva. Să răneşti oameni pe care, altfel, 
n-ai vrea să-i răneşti şi, în cele din urmă, să-i ucizi. Și dacă se 
întâmplă, rişti să devii un monstru, ca toți ceilalți. 

Mi-a mai zis că şi eu am un rău în mine, că sunt întinată de 
ceea ce mi s-a întâmplat în noaptea în care m-a găsit. Şi că boala 
asta se manifestă sub formă de k 'aahandanii şi că mă face 
puternică, iar la nevoie, rea și dură dincolo de rațiune. Dar calea 
pe care am pornit-o nu e una sănătoasă. Trebuie să fiu atentă să 
nu las sămânţa răului să crească în mine, să n-o hrănesc dacă nu e 
necesar. Căci soarta mea nu e încă hotărâtă. Aş putea fi un 
vânător de monștri sau un monstru în sine. 

Când mi-a spus-o, am râs şi nu l-am crezut. l-am replicat că 
sună mai curând a superstiție, a poveşti de-ale bătrânilor. Nici nu 
conta că stăteam de vorbă cu un nemuritor. Dar adevărul e că mă 
scotea din minţi, pur şi simplu. Pentru că știam de ce-mi explica 
toate astea. 

La momentul respectiv, stăteam într-un câmp de cadavre, el, cu 
ochii pe mine, dar cu privirea distantă şi de nepătruns, precum 
cele mai îndepărtate colţuri ale universului. Îmi ştergeam Bökerul 
de haina unui mort. Dar curbura buzelor lui Neizghâni şi unghiul 
sprâncenelor lui dese îmi transmiseseră exact ce gândea. 

A doua zi de dimineaţă, nu mai era. Nu sunt sigură de ce el, 
Ucigaşul de Monştri, nu m-a omorât, dacă avea convingerea că 
eram pe cale să devin un monstru. Poate că toți anii ăia petrecuţi 
ca ucenică au însemnat ceva. Poate că, în ultimele clipe, a avut 
dubii. Dar aici, față în faţă cu copila asta, care nu e foarte diferită 
de mine, amintirea mă loveşte ca un pumn în stomac. 

Mă gândesc să-i țin predica pe care mi-a ținut-o mie 
Neizghâni, dar nu sunt crudă, doar cinstită. I-o spun simplu: 

— Înseamnă că ești infectată. 

Plânsetul ei devine şi mai jalnic. 

— Chiar dacă supravieţuieşti, infecția se va înrăutăți. Va trebui 
să lupti împotriva ei cu toată fiinţa. Te va mânca pe dinăuntru, te 
va poseda, îi zic, înghițind în sec, încercând să-mi dreg vocea. Ți- 
am cunoscut familia. Pe cei din târg. Par oameni de treabă. 

Cu dosul palmei, îmi şterg nasul, care începe brusc să mă 
mănânce. 

Fata se leagănă sprijinită de copac, dar nu mă scapă din ochi. 

— Vor încerca să-ți spună ce vrei să auzi. Vor încerca să rezolve 
problema. Să te repare. Dar nu vor înţelege. Pentru că ceea ce ţi 
s-a întâmplat ție nu poate fi reparat. 

N-am mai adresat atât de multe cuvinte unei alte ființe umane 
de luni întregi. Dar acum, că m-am pus pe vorbit, mi se pare 
necesar ca ea să știe. Să înţeleagă că nu am încotro decât să fac 
ceea ce am de gând să fac. 

— Infecția, îi zic. Te va transforma... în altcineva pe dinăuntru. 
Ceva care va răni oameni. Ceva ce tu nu vrei să fii. Ceva 
monstruos, aş vrea să-i zic. Înţelegi ce-ţi spun? 

Ea înghite greu şi, prin carnea sfâșiată, îi văd muşchii gâtului 
mișcându-se, umezi şi alunecoși. 

Îi fac un semn din cap şi strâng cu putere cuțitul în mână. 
Vreau să-i spun că-mi pare rău, dar mă gândesc că „închide 
ochii“ e destul. 

Închide ochii, tremurând. Îi dau părul la o parte de pe faţă. Îi 
dezgolesc gâtul. 

— Îmi pare rău, îi șoptesc în final. 

Şi-mi spun că fata pricepe că o fac pentru ea, chiar dacă nu 
pare aşa. 

Ridic Bokerul. 

Capul i se desprinde de pe umeri. 

Trupul îi cade pe covorul de frunze al pădurii. 

Stomacul mi se strânge ghem, mă chircesc, îmi vine să vomit. 
Încerc să ignor felul în care cuțitul mi-a devenit dintr-odată greu 
în mână, ca şi cum n-are ce căuta acolo. Să ignor felul în care 
mânerul familiar e aspru ca glaspapirul în palmă. Și nu pot să nu 
mă întreb de ce, dacă am făcut ce trebuia, am sentimentul că e al 
naibii de greșit? 

Mă îndepărtez de trupul ei, clătinându-mă. Pământul e înțesat 
de urmele carnajului pe care l-am provocat în doar câteva minute. 
Mă forțez să văd toate amănuntele. Mirosurile, sângele, cadavrele 
decapitate. Mi le gravez în memorie. E o imagine de coşmar. 

Pădurea din jurul meu e tăcută şi indiferent că mă vede drept 
monstruoasă sau plină de compasiune, nu-mi împărtășește 
judecata. Lemnele golaşe ale focului sfârâie și trosnesc înainte de 
a cădea pradă flăcănilor. După câteva clipe, şi flăcările mor, 
lăsându-mă doar cu întunericul și cu cenușa. 

Nu mă întorc în Lukachukai decât mult după miezul nopții. 


Distrug tabăra improvizată a monstrului, aprinzând pentru puţin 
timp focul ca să ard tot ce nu poate fi salvat pentru a fi refolosit şi 
adun cele două capete în doi saci de pânză. Desfac unul dintre 
gloanţele din pușca mea, vărs câteva fire de polen de porumb în 
palmă şi apoi le presar peste ambele trupuri, cu o scurtă 
rugăciune. Nu că aș fi genul care se roagă des, dar bunicul Tah 
mi-a zis că polenul leagă rămășițele trupeşti de pământ. Eu cred 
că şi tăierea capului e o metodă destul de eficientă, dar cine sunt 
eu să mă pun cu învățămintele unui vraci? 

Capetele tăiate sunt grele şi le simt umede pe spate, iar drumul 
lung, prin pădure, în întuneric, cu ele în spinare, e un coşmar. 
Singurul lucru bun e că sunt singură. Nu sunt animale, nu mai 
sunt alți monştri. Surprind cu coada ochiului un coiot urmărindu- 
mă, o dată sau de două ori, dar păstrează distanţa. Doar o pereche 
de ochi galbeni, strălucind în întuneric. 

Un singur bec fără abajur luminează intrarea în Sala 
Capitulară. Ar trebui să-l simt ca pe un far care mă primește cu 
bunăvoință înapoi, însă el străluceşte amenințător şi rece. Uşa din 
față e închisă, baricadată împotriva monștrilor care apar noaptea. 
Nu ştiu dacă sunt inclusă şi eu printre aceştia, dar lovesc cu 
putere în ușă, sperând că cineva încă e treaz, aşteptându-mă. 

De partea cealaltă se aud zăvoare trase. Un chip iese la iveală. 
E alergătorul meu, puştiul care a venit la mine azi-dimineaţă cu 
oferta celor din Lukachukai. 

— Unde e toată lumea? 

El se uită la mine cu ochii cât cepele şi-mi dau seama că 
probabil arăt ca de pe altă lume. Îmi dau părul de pe faţă, simțind 
cum sângele îmi curge pe frunte, şi-i zâmbesc. 

— Sunt închişi înăuntru, a zis el. Se tem de monştri. 

— Chiar şi fratele? 

Gura 1 se strâmbă. 

— Mai ales el. 

Rânjesc. Nu sunt singura care n-a fost impresionată de tânărul 
Begay. 

— Tu de ce nu eşti cu ei? 

— Eu m-am oferit să rămân. Nu mi-e frică de monștri. 

— Nu? îl întreb, aruncând sacii însângerați de pe un umăr pe 
celălalt, auzind sunetul unui os cranian lovindu-se de alt os 
cranian. De ce nu? 

— Ştiam că o să-l omori. Eşti faimoasă. 

Pufnesc. 

— Faimoasă, ha? 


21 


— Iubita Ucigaşului de Monştri. 

Gura mi se curbează și mă încrunt la el. 

— Nu sunt iubita lui. 

El mă priveşte dezamăgit. 

Crede-mă, așa simt şi eu. 

— Ascultă, îi zic, ai ce mi se cuvine? 

— Dar tu ai adus obiectul pentru care te plătim? 

Puștiul ăsta nu se joacă, vorbeşte scurt şi la obiect. Cobor sacii 
de pe umăr. I-l prezint pe cel mare şi-l las pe cel mai mic să cadă 
la pământ. 

— Pe ăla să nu-l deschizi, îi zic şi fac un semn din buze arătând 
spre sacul mic. Ăla e pentru familie. Să aibă ceva de 
înmormântat. 

— N-ai salvat-o? 

Nu-i răspund. E prea complicat şi eu sunt prea obosită să mai 
explic. Deschid sacul mai mare și îi dau şansa să arunce o privire 
înăuntru. 

Băiatul se uită și expresia impertinentă 1 se mai șterge de pe 
mutră. Înghite în sec. 

— Ăsta e... 

— Capul monstrului. Îl duc la un vraci pe care îl ştiu în Tse 
Bonito, ca să-mi spună ce e. Sau ce-a fost. 

Băiatul încuviințează. 

— Mişto. 

O fi, la vârsta lui, dar pentru mine e orice numai mişto nu. 
Băiatul caută după ușă și scoate de acolo aceeași traistă de pânză 
Blue Bird pe care am mai văzut-o. 

Stau câteva momente să verific ce-i în ea. Aceleași bijuterii de 
argint, aceleaşi rahaturi turcoaz. 

— Pe bune? 

— Oh, zice el ca şi cum ar fi uitat. Caută iar după uşă şi scoate 
două cuverturi. Una pare a fi Pendleton, groasă şi călduroasă, dar 
nuanțele strălucitoare de albastru, verde şi galben ale săgeților 
din model sunt destul de comune. Însă cealaltă... O recunosc ca 
fiind o Two Grey Hills, una dintre acele ţesături despre care nalí 
mi-a zis că se găsesc greu şi sunt prețioase, fiindcă nu se prea 
mai fac în zilele noastre. 

Sunt impresionată. 

— Plata e considerabilă. 

El ridică din umeri, se scobeşte în dinţi. Ochii i se opresc 
asupra sacului mic, însângerat, dar nu ca şi cum i-ar fi frică de ce 
e înăuntru. Mai mult din curiozitate. 

Păstrez Pendletonul, dar îi dau Two Grey Hills înapoi. 

— Să-i spui familiei că suntem chit. Că şi-au ținut cuvântul și 
mi-au plătit. 

Plata e plată şi eu nu mă înmoi. Dar nu pot să le iau cuvertura 
Two Grey Hills, când am capul fetei lor într-un sac. 

Iau sub braţ cuvertura țipătoare, cu o mână ridic de jos traista 
cu bijuterii şi cu cealaltă apuc sacul cu capul monstrului. Dau să 
mă îndrept spre camionetă. 

— Crezi că mai sunt monştri? 

Aud vocea băiatului în spatele meu, uşor chinuită, încărcată 
mai mult de entuziasm decât de frică. 

— N-o să ştiu sigur până n-o să-mi zică vraciul mai multe. 

Mai degrabă îl simt decât îl văd întinzându-se după sac. 

— Lasă-l acolo. 

— E al ei, nu-i aşa? întreabă el, agitat la culme. Al lui Atty? 

Nu-i știam numele. 

Arunc capul monstrului în spatele camionete, pun pătura și 
bijuteriile pe scaunul de lângă mine. Mă uit în oglinda 
retrovizoare şi-l văd pe băiat stând încă pe vine sub becul aprins, 
holbându-se la sacul în care se află capul lui Atty. 

Locuiesc într-o rulotă mare, cu un singur dormitor, pe care am 


găsit-o acum câteva luni. Proprietarul anterior murise în somn şi 
nimeni nu mai voia să locuiască în ea. Aşa că a fost o ofertă 
nemaipomenită, în sensul că a fost gratis. Am parcat-o în Valea 
de Cristal, pe o parcelă cu arbuşti, cam la o oră sud de 
Lukachukai. Se află la circa un kilometru de un vechi internat 
părăsit, de la care se şi trage faima văii, şi chiar dedesubtul 
intrării în pasul Narbona, singura șosea de acces peste munții 
Chuska pe o rază de 80 de kilometri. Trecătoarea în sine poartă 
numele unui nefericit şef al tribului navajo, Narbona, care, în 
1849, s-a dus la niște negocieri de pace cu armata americană şi a 
sfârşit împuşcat mortal din cauza unui cal furat şi a unui 
traducător prost. Așa pier pacificatorii. 

În toată valea, care se întinde pe aproape 15 kilometri, nu sunt 
decât vreo douăzeci și cinci de familii răspândite pe ici, pe colo şi 
majoritatea s-au înghesuit la popasul de pe autostradă, la vreo 
şase kilometri de aici. Asta înseamnă că nu am vecini apropiați, 
ceea ce-mi convine de minune. Desigur, a nu avea oameni în jur 
înseamnă şi că, dacă ai probleme, n-o să vină nimeni să te 
salveze. În genere, mă salvez foarte bine şi singură, dar chiar şi 
formidabilu luptătorii diné, cu sânge-rece în vene, au nevoie de 
ajutor câteodată. Întreabă-l pe Narbona, dacă nu mă crezi. 

De aceea am câini. Un trio de corcituri care mă păzesc şi care 
țin la distanță musafirii nepoftiți — oameni, animale şi orice 
altceva. Pe primul l-am luat când era pui, după ce mi-am dat 
seama că Neizghâni nu se mai întoarce. Al doilea a fost o căţea 
care s-a autoinvitat la mine şi n-a mai plecat, iar al treilea e 
singurul supravieţuitor dintre puii ei — cam ca mine. 

Acum mă întâmpină, când intru cu camioneta pe poartă şi trec 
peste grătarul de protecție pentru animale. Latră şi se reped la 
oricine trece de porți, în afară de mine. Dar pe mine mă ştiu, 
cunosc sunetul hodorogit al bătrânului Chevrolet pe care l-am 
făcut să meargă cu orice poşircă acum, că benzina e mai greu de 
găsit. Îmi cunosc pocnetul roţilor, mai ales al celei din spate, 
dreapta, unde a sărit un prizon şi se izbeşte de maşină în semn de 
protest. Îmi aduce aminte că, mai devreme sau mai târziu, va 
trebui s-o repar. 

Odată ajunsă înăuntru, mă duc în baie și dezlipesc de pe mine 
hainele murdare. Sunt atât de pline de sânge şi de carne, că mă 
gândesc că ar fi mai bine să le arunc, dar le bag în chiuvetă, pun 
dopul și las să curgă peste ele puţin din apa mea prețioasă, ca să 
se înmoaie. Sper că cea mai mare parte din sânge o să iasă de la 
sine, dar, cu norocul meu, va trebui probabil să frec zdravăn ca să 

le fac iar bune de purtat. Hainele pe care le au la serviciul de 
mărfuri al guvernului din Tse Bonito sunt purtabile, dar făcute 
mai ales din lână nevopsită sau recuperate şi vândute la un preţ 
care miroase puternic a jaf la drumul mare. 

Pornesc generatorul şi-i las timp să încălzească ce-a mai rămas 
din apa din bazin. Ştiu că e o extravagantă să fac duş când apa e 
raționalizată sever, dar îl fac. Am în păr sânge şi chestii scârboase 
şi numai un duș fierbinte și săpunul din yucca pot să mă mai 
ajute cu ceva. O să rămân fără apă tot restul lunii din cauza asta, 
pentru că cisterna n-o să-și facă apariția decât peste două 
săptămâni, dar merită. Ba chiar stau şi lâncezesc o vreme în abur 
şi stărui asupra sângelui închegat de sub unghii. Când termin, 
cuticulele îmi sunt carne vie, faţa e roşie şi mă ustură la atingere, 
dar sunt curată. 

Iau în calcul să trag un pui de somn, dar mă răzgândesc. Nu 
pentru că n-aş fi obosită. Sunt epuizată şi mă doare în continuare 
tot corpul, mai ales umărul din care monstrul a încercat să muşte. 
Dar vreau să ajung la Tah foarte devreme, ca să-l prind înainte de 
micul dejun, aşa că nu mai e timp de dormit. 

Pun puşca înapoi în suportul din camionetă, verific dacă mai 
am în spate căpăţâna monstrului şi pornesc spre sud. Îmi ia o oră 
încheiată să ajung la casa lui Tah din Tse Bonito. Dau drumul la 
radio ca să-mi țină de urât. După Apa Mare, n-a mai rămas decât 
un singur radio ca lumea în tot Dinstah-ul, un AM bun la toate, 
care transmite o combinație de muzică veche country şi buletine 
guvernamentale care se vor ştiri. Din când în când, cineva din 
afara Dinetah-ului reuşeşte să-şi intensifice semnalul suficient 
încât să se audă dincolo de Zid şi, timp de o săptămână sau două, 
reuşim să prindem nişte comunicate despre lucrările masive la 
rețelele de apă de-a lungul nou formatei coaste, care se întinde de 
la San Antonio la Sioux Falls, sau despre revoltele civile 
neîntrerupte din New Denver. Dar, în mod obişnuit, Dinetah e la 
fel de izolată şi de insulară precum era şi înainte de Apa Mare, şi 
pe majoritatea localnicilor nu pare să-i deranjeze. 

Zidul. Consiliul Tribal l-a aprobat când au început primele 
Războaie Energetice. Cei mai mulți diné au susținut construirea 
Zidului. Noi toţi am crescut cu poveşti care ne-au învăţat că locul 
nostru e pe pământurile noastre ancestrale, teritoriile din enclava 
dintre cei Patru Munţi Sacri. Alții ziceau că Zidul e absurd, că e o 
încercare paranoică de a controla graniţele, menită eşecului, la fel 
ca zidul pe care răposatul guvern american a încercat să-l 
construiască în sud, cu câțiva ani înainte să vină Apa Mare. 

Dar Tribul l-a construit chiar și aşa. Şeful Consiliului, numele 
lui era Deschene, a scris pentru Navajo Times un articol care a 
băgat spaima în oameni, mai ales după Măcelul de la Câmpie. 
Oamenii din tribul navajo nu mai erau în siguranță, a zis el 
atunci. A invocat fantoma coloniştilor, a destinului evident. Şi n-a 
greșit. Măcelul a provocat apogeul jafurilor energetice, 

companiile petroliere au distrus teritorii sacre ca să facă loc 
conductelor lor, companiile de exploatare a gazului natural au 
cumpărat tot terenul pe care au putut pune mâna pentru 
exploatările de gaze de şist, cutremurând pământul, la propriu, cu 
lăcomia lor. În plus, Federalii au schiţat un soi de plan de 
dizolvare a teritoriilor din patrimoniul rezervației care le-ar fi 
permis diverşilor dezvoltatori accesul la Regiunea Indiană, exact 
cum au făcut în perioada Sfârşitului. De data asta, dezvoltatorii 
erau multinaționale cu armate particulare de o mie de ori mai 
puternice decât coloniştii bilagáana inițiali. Deschene ne-a 
avertizat că, dacă vrem să rămânem diné, dacă vrem să ne 
apărăm casele, atunci trebuie să construim zidul. 

Fondurile au primit aprobări într-o lună. Temeliile, făcute cu 
piatră din fiecare munte sacru, au fost aşternute în mai puţin de 
un an. Oamenii râdeau şi ziceau că n-au mai pomenit ca guvernul 
tribal să facă ceva într-un răstimp atât de scurt. Șase luni mai 
târziu, a avut loc cutremurul din Noul Madrid, iar Midwestul s-a 
prăbuşit. Apoi au început uraganele. Şi zidul lui Deschene a 
început să li se pară multora de-a dreptul profetic. 

Îmi aduc aminte când am văzut zidul prima dată. Mă 
aşteptasem la ceva tern şi neinteresant. Un munte de beton 
cenușiu de cinșpe metri înălțime, cu sârmă ghimpată deasupra, ca 
într-un film apocaliptic oarecare. Dar uitasem că cei din diné 
trecuseră deja prin apocalipsa lor în urmă cu mai bine de un 
secol. Nu ăsta era sfârșitul lor. Ăsta le era ceasul renașterii. 

Se zice că hataalii au muncit cot la cot cu echipa de 
construcție şi că, pentru fiecare cărămidă, s-a cântat un cântec. 
Pentru fiecare leaţ, s-a rostit o rugăciune. lar zidul a căpătat viaţă. 
Când muncitorii au venit dimineaţa, zidul măsura deja 
cincisprezece metri. În est, crescuse parcă făcut din cochilie albă. 
La sud, era turcoaz. În partea din vest, avea unduiri sidefate de 
scoică, iar la nord, lignit negru ca pana corbului. Era frumos. Era 
al nostru. Şi eram în siguranță. Sau, mă rog, în siguranţă faţă de 
lumea de afară. Dar, câteodată, cei mai răi monștri sunt cei 
dinăuntru. 

Ajung în Tse Bonito când răsăritul soarelui loveşte cu toată 
forţa în coastă, scăldând oraşul din deşert în aer fierbinte şi uscat. 
Asta poate pentru că e plasat în centrul unei zone de asfalt în 
formă de T, unde se întâlnesc cele două autostrăzi principale ale 
Dinetah-ului. Poate pentru că e înconjurat de costişe din stâncă 
albă care varsă căldura direct în canionul din Tse Bonito. Sau 
poate pentru că e făcut, în mare parte, din barăci cu acoperișuri 
de tablă şi din caravane din metal care absorb căldura ca şi cum 
numai pentru asta au fost făcute. Sau poate că toate trei la un loc. 
Indiferent de motiv, orăşelul închipuit din barăci, rulote şi colibe 
încropite ale pieilor-roşii se întinde pe vreo patru kilometri, sub 
necruțătorul cer al deşertului. După standardele Dinstah, e o 
metropolă prosperă. 

Dar nu e cel mai sigur loc din lume. E un tărâm al 
fărădelegilor, cu excepția intervențiilor ocazionale ale Gărzii 
Civile, care încearcă să menţină ordinea și legea pe străzi, dar 
asta nu înseamnă mare lucru. Tse Bonito e în continuare mai 
degrabă un orăşel de frontieră din Vestul Sălbatic decât orice 
altceva. O adunătură de cowboy şi indieni, deşi majoritatea sunt 
diné. Data trecută când am fost aici, am avut mai curând 
sentimentul că sunt în OK Corral decât la o vânătoare de monştri. 
Nu pot să zic că mă bucur că m-am întors, chiar dacă am venit 
să-l văd pe bunicul Tah. 

Tah trăieşte în mijlocul târgului. Casa lui e una dintre cele şase 
colibe împrăştiate prin piața aglomerată şi ştiu că, dacă nu-l prind 
dis-de-dimineaţă, o să se ducă să hălăduiască prin târg, să-şi 
viziteze vecinii sau să verifice marfa de la magazinul doamnei cu 
mocasini, la câteva colibe mai încolo, ori să-şi facă cumpărăturile 
zilnice sau, pur şi simplu, să-şi bage nasul peste tot. Ignorând 
încăierările ocazionale şi mai preocupat de bârfele cotidiene 
decât de propria siguranţă. Nu că cineva ar vrea să-i facă vreun 
rău. E aproape un sfânt pe aici. Bine ştiut şi plăcut, ceea ce mă 
face să mă întreb de ce-şi pierde vremea cu cineva ca mine, cu o 
reputaţie îndoielnică. Mă gândesc că, în ochii lui, sunt oarecum 
demnă de milă, de un an încoace. Şi, în mod normal, o astfel de 
chestie m-ar determina să stau departe, cu mândria mea cu tot. 
Dar Tah e un om de treabă şi încerc să fiu cumsecade cu el ori de 
câte ori am ocazia. În plus, e singura autoritate în materie de 
monştri din părțile astea şi am nevoie de ajutorul lui. 

Trag camioneta lângă uşa colibei, atentă să nu ocup drumul 
care într-un ceas va fi plin de oameni şi de praf. O să iau înăuntru 
cu mine tot ce mi se pare că ar putea fi furat. Apuc cu o mână 
sacul lipicios în care am capul monstrului şi în cealaltă pușca și 
mă îndrept spre intrare. 

E genul de intrare tradițională pe care ai găsi-o în general 
undeva în afara oraşului, nu într-un loc public atât de aglomerat. 
Nu tu încuietori, nu tu zăvoare, nimic care să arate a capcană 
pentru hoți sau vreo alarmă de vreun fel. Doar un pled prăfuit, 
alb cu negru, de felul celor pe care le iei ieftin de la serviciul de 
mărfuri al guvernului şi care acoperă intrarea. Dar ştiu că 
aparențele înşală şi rămân la distanță de prag. 

— Tah! strig eu și apuc sacul mai bine, aruncând în acelaşi timp 
puşca pe umăr. 

Mă pregătesc să mai strig o dată, când o mână cioturoasă trage 
pledul într-o parte. Țesătura groasă mătură pământul pârjolit și 
ridică rotocoale de praf roşiatic ce dansează în aer. 

— Intră, Maggie, zice o voce la fel de cioturoasă şi de bătrână 
ca mâna respectivă. Intră, fiica mea shi. 

— Ahéheé, bunicule. Îţi mulţumesc. 

Bunicul Tah arată la fel ca întotdeauna. Blugi curați lacrimă, 
de un albastru strălucitor şi cu câteva numere prea mari pentru 


27 


silueta lui osoasă. La fel se poate spune şi despre tenișii lui, care, 
în ciuda faptului că s-au demodat cu vreo douăzeci de ani înainte 
de Apa Mare, arată de parcă i-ar fi scos acum din cutie. Umerii 
înguşti îi sunt acoperiţi de o cămaşă de cowboy, în carouri roşii şi 
negre, cu nasturi de sidef strălucitori în lumină. Îşi poartă părul 
argintiu tăiat scurt, iar fața îmbătrânită îi e brăzdată de riduri 
mari, de râs. Dar cel mai mult îmi plac ochii lui. Ageri și plini de 
viclenie, ca şi cum urmăreşte ceva mult mai distractiv decât orice 
ti-a fost dat ție vreodată să cunoşti. 

Îmi place Tah, chiar îmi place mult ŞI e singura persoană pe 
care o pot numi familie. Nu suntem rude de sânge, nici măcar nu 
suntem din același clan, dar îmi zice fiică. Şi asta înseamnă ceva. 

Mă aplec să trec pe sub pătură și gura mi se întinde într-un 
rânjet. Nu pot să mă abţin. Rulota mea e un adăpost simplu. Îşi 
face treaba, îmi oferă un acoperiș deasupra capului, dar coliba lui 
Tah o simt ca pe un cămin, parcă aș fi acasă, genul de loc despre 
care se vorbește în poveşti. E o colibă tradițională — o încăpere 
mare într-o clădire octogonală, cu pereți făcuți din buşteni 
ciopliţi, legaţi strâns cu funie şi lipiţi cu ciment. În soba din 
mijlocul încăperii mocneșşte un foc, iar aroma puternică de pin 
este atât de plăcută, că o simt pe vârful limbii. Covoare ţesute în 
nuanţe calde de roșu și portocaliu atârnă pe pereţi, printre 
fotografii în rame vechi, portrete zâmbitoare ale membrilor 
familiei pe care n-o cunosc, dar pe care o invidiez. Partea de sud 
a colibei e ocupată de o canapea ieftină, iar o bucătărie 
improvizată, cu chiuvetă, câteva dulapuri suspendate şi o masă 
veche, din melamină, domină partea din vest a încăperii, exact în 
faţa intrării, situate în stânga. Podeaua e din lut bătătorit, 
acoperită cu ceea ce par a fi bucăţi de covoare dispuse într-un 
amalgam de culori. Evident că provin din lucrurile abandonate de 
cineva, dar fiecare e curat ca lacrima. Patul lui Tah, frumos 
aranjat, se află lângă peretele sudic. Totul arată ca întotdeauna 
când vin în vizită, cu excepția teancului de pături atent aranjate 
de pe marginea canapelei vechi. 

— Stă cineva aici, cu tine? îl întreb eu, cu ochii la pături, 
amintindu-mi de perioada în care eu însămi am dormit pe 
canapeaua lui Tah. 

— Hmm? mormăte el întrebător, urmărindu-mi privirea. 400. 
Da. 

Aştept, dar nu mai adaugă nimic. 

— Şi... 

— Hmm? 

Scutur din cap. 

— Lasă. 

Ştiu că n-o să-mi spună decât atunci când va fi pregătit s-o 
facă şi poate că oricum nu e treaba mea. 

— Ţi-am adus ceva. 

— ÎI miros de aici, mormăie el. 

— Îmi pare rău. 

— Ai fost la vânătoare de monștri? 

— Mda. Unde vrei să-l las? 

Se strâmbă, arătând spre masa de bucătărie. 

— Acolo. 

— Nu vrei să pun chestia asta pe masă. Crede-mă pe cuvânt. 

Tah priveşte în jur. 

— Atunci lasă-l lângă uşă. Şi woshdee... intră, intră, te rog. Am 
ceva special. Ceva bun de tot! 

Lepăd lângă ușă căpăţâna, iar alături aşez pușca. 

— Bun, deci ce bunătăţi ai? îl întreb, în timp ce dau o raită prin 
casă. 

— Gohweeh! 

El rânjeşte şiret, chipul întunecat luminându-1-se când ridică o 
cutie de tablă cu cel mai minunat lucru din lume. Cafea. 

— Cum de-ai pus mâna pe așa ceva? întreb, uşor şocată. 

Cafeaua e scumpă şi greu de găsit. Din fericire, crește la 
înălțimi mari. Majoritatea locurilor aflate la înălțimi de peste 1 
300 de metri au supraviețuit Apei Mari fără să fi fost prea 
afectate, dar asta nu înseamnă că infrastructura pe care se baza 
transportul prețioaselor boabe a scăpat nevătămată. Am auzit 
poveşti despre cafeaua bună pe care duioşii etiopieni şi cuminții 
indonezieni o serveau în magazinele lor speciale, făcute anume 
pentru băut cafea, dar toate astea au dispărut de multă vreme, 
dimpreună cu accesul la ţările exotice din care proveneau. 
Cafeaua ajunge acum pe cărările de munte din Aztlân, dacă 
reuşeşte să ajungă. 

Câteva minute mai târziu, apa fierbe într-un ibric pe plită. Tah 
pune direct în el câteva lingurite cu vârf de cafea măcinată. O 
portie generoasă, menită să fie împărțită cu mine. Aroma îmi 
copleşeşte imediat simțurile şi aproape că încep să torc de 
mulțumire. Nu-mi aduc aminte când am băut cafea ultima dată. 
Adevărul e că, în majoritatea zilelor, mă mulţumesc cu o cană de 
ceai navajo, plantă care creşte sălbatic la mine în curte. Când Tah 
îmi întinde o cană de metal plină ochi cu lichid negru, dens şi 
fierbinte, nu aştept să se răcească înainte să iau o gură. E 
fierbinte ca lava, dar în cel mai bun sens posibil. 

Tah mai are un ceaun pe plită din care scoate două porții mari 
de toschiin pe care le pune în castroane. Terciul e gros şi 
gelatinos și lingura stă dreaptă în el când Tah o înfige în mijloc. 
Mă întind după lingură, dar el îmi dă peste mână. 

— Aşteaptă, aşteaptă! 

Chicoteşte și, cu o mișcare complet caraghioasă, ajunge la unul 
dintre dulapurile suspendate şi scoate de acolo încă o surpriză. 
Zahăr. N-am mai văzut zahăr de ani. Miere de salvie, sigur, dar 
zahăr de trestie, ca pe vremuri, înainte de Apa Mare? Mă uit la el 
cu gura căscată. 

El râde. 

— Maggie, o să-ți intre o muscă în gură, mă avertizează rânjind 
fericit. Vrei şi tu zahăr în cafea? 

Dacă vreau zahăr? Nu ştiu. Nu-mi aduc aminte gustul cafelei 
cu zahăr. 

— Nu vreau decât în terci, zic eu, hotărâtă să nu mă hazardez. 
Cafeaua e așa de bună, că m-ar irita foarte tare dacă zahărul ar 
strica-o. 

El pune o lingură plină de zahăr în terciul meu de porumb, iar 
eu amestec și mănânc. Zahărul îmi explodează pe limbă atât de 
dulce că mă dor dinţii, în perfectă armonie cu gustul de nucă al 
porumbului. E minunat. 

— De unde ai toate astea? 

— Le-am primit. 

— Păi, ăsta da, cadou, nu glumă. Cine e prietenul? 

— Nu e un prieten. E o rudă. Un nepot. 

Ah, misteriosul oaspete. 

— E din Burque. 

ÎI pronunţă „Buur-che“ cu un u prelung. Cunosc locul. Un oraş 
la vreo 200 de kilometri la est de Zid. Cândva, înainte de 
răzmeriţe, se numea Albuquerque, dar acum e doar ce-a mai 
rămas din el. În parte oraş, în parte, doar un nume. Mi se pare de 
bun-simţ. Am auzit că e un loc nasol. Un ţinut neprietenos, 
distrus de curse de maşini și de baronii locali care deţin controlul 
asupra rezervelor de apă. Mari probleme cu refugiații. 

Mai iau încă o lingură plină. Sorb din cafea şi apoi ne 
concentrăm amândoi asupra micului dejun. Singurul zgomot e cel 
al lingurilor noastre răzuind marginile castroanelor, iar între timp 
mai luăm câte o gură de cafea din căni. Pentru prima dată după 
multă vreme, simt că încep să mă relaxez. Coliba e plăcută şi 
familiară, iar cafeaua, caldă și aspră. Pentru o clipă, uit de 
monștri, de fete moarte şi de rulote însingurate şi totul este 
perfect. 

— Ai vorbit cu Neizghâni? mă întreabă Tah. 

Şi uite aşa, perfecțiunea se spulberă. Las jos lingura, s-a dus 
pofta de mâncare. 

— Neizghâni s-a cărat. Nu-ţi aminteşti? 

— Câtă încăpățânare! La amândoi. M-am gândit că poate s-a 
întors la tine de atunci. 

Cafeaua şi zahărul mi-au ajuns în sânge mult prea repede, iar 
mâinile încep să-mi tremure. Cuprind cana în palme şi-mi 
pironesc privirea pe masa la care stăm. Mă holbez la melamina 
ieftină care se cojeşte pe la margini și încerc să-mi dau seama ce- 
aş putea spune. Nu-mi vine nimic profund în minte, aşa că mă 
lmitez la fapte. 

— Tah, a trecut aproape un an. Nu cred că se mai întoarce. 

— Nu se mai întoarce? repetă el, pe un ton de îndoială. Eu nu 
cred așa ceva. Şi hai să mai zic şi asta despre Neizghâni. E o 
legendă. Ţi-a salvat viaţa când ... 

Se opreşte, cu vocea stinsă. 

Mă joc cu degetul pe marginea cănii de cafea. 

Vocea bătrânului e moale, chinuită. 

— Îmi pare rău, fiica mea shi. Ştiu că nu-ţi place să te gândești 
la noaptea aceea, continuă el, apoi oftează şi soarbe din cafea. 
Mi-aş dori să mă lași să rostesc o rugăciune pentru tine. 

— Nu. 

— Nu e deloc bine... toată moartea asta pe care o duci cu tine. 
Ceremonia potrivită te-ar putea ajuta să ... 

— Tah. Te rog. 

Tah renunţă. 

— Poate Neizghâni a pățit ceva. 

— Legendarul Ucigaş de Monştri? Nu prea cred. 

— Dar n-a zis de ce...? 

— Am mai discutat despre asta. 

Sub nicio formă n-am cum să-i dezvălui lui Tah avertismentul 
lui Neizghâni de pe Platoul Negru. Chiar dacă, în cele din urmă, 
mentorul meu n-a mai văzut partea bună din mine, Tah încă o 
vede și genul ăsta de încredere e prețios. 

— Da, dar... 

— Las-o moartă. 

— Maggie. 

— Tah! 

De obicei nu ne ciondănim așa, dar simt că sunt la capătul 
răbdării. Sunt epuizată, plină de neliniști, după vânătoare. E clar 
că, în ciuda ospitalităţii lui Tah, nu sunt o companie plăcută și 
încep să cred că n-a fost o idee bună să vin aici. Mai ales dacă 
Tah e pornit să vorbească despre Neizghâni. 

El tace o clipă înainte să-mi răspundă. 

— Trebuie să-ţi aduci aminte că Neizghâni nu e o ființă umană. 
Nu gândeşte ca noi. 

Pufnesc. Asta da subapreciere. 

— Ai de gând să-mi spui cândva ce s-a întâmplat pe Platoul 
Negru? 

Cana de cafea tremură între palmele mele, așa că pun o mână 
peste ea ca s-o potolesc. Zahărul care încă persistă pe limbă se 
amărăşte. Mă ridic de la masă şi scutur scurt din cap. Conversaţia 
s-a încheiat. 

Tah mă priveşte, evident curios. Dar nu mă întreabă încă o 
dată. 

— Atât de multe secrete, se lamentează. Nici familie, nici 
prieteni, iar acum nu mai vorbeşti nici măcar cu Neizghâni? Nu 
ai pe nimeni, Maggie. 

Nu e ca şi cum nu vreau să am prieteni sau familie. Vreau. Le 
vreau la fel de mult ca toată lumea. Doar că e... complicat. 
Neizghâni era altfel. Un nemuritor. Când eram cu el, nu-mi 
făceam griji. Dar cu alții? Fiinţe umane în carne și oase? Nu cred 
că vreau să-mi asum responsabilitatea asta. 

— Sunt în regulă, reuşesc să-i spun. Te am pe tine şi am câinii. 

— Adică doar un moșneag cu care să vorbeşti, iar eu prea mult 
nu mai am de trăit. Apoi ce-o să faci? Nu e bine cum trăieşti. 
Singură, fără nicio legătură. Felul diné de a trăi presupune să-ți 
stabileşti nişte legături — între tine şi rudele tale, între tine şi 
lume. Stilul de viaţă diné înseamnă k’é, legături de familie, aşa — 
îşi împreunează mâinile, împletindu-și degetele, apoi le 
depărtează, menţinând degetele încleştate —, dar la tine, viaţa e 
separată de tot. 

Îşi desface degetele, mișcându-le libere. 

— Nu se poate trăi aşa, zice el, apoi se opreşte, aruncându-mi o 
privire lungă. Chiar dacă ai câini. 

E o discuţie pe care am mai avut-o cu el, dar azi, ţinând cont 
că n-am dormit deloc şi am o stare de rahat, la care se adaugă și 
cofeina cu care nu sunt obişnuită, pur şi simplu nu mă simt în 
stare de asta. 

— Ai de gând să mă ajuţi cu chestia pe care am adus-o sau vrei 
să bârfim despre Neizghâni? 

Sună mai dur decât intenționam, așa că încerc să zâmbesc, ca 
să mai înmoi din tăria cuvintelor, dar zâmbetul aduce a rictus. 

El se holbează la mine. Aştept până îşi revine, continuând să 
zâmbesc prostește. Într-un târziu, oftează şi-şi lasă umerii să 
cadă. 

— Atunci hai să-mi arăţi ce mi-ai adus. 

— Unde ai găsit asta? 

Stăm unul în fața celuilalt la masa din bucătărie, cu o cană de 
cafea proaspătă în mână, uitându-ne la căpăţână. Tah a acoperit 
masa cu o mușama veche și eu trântesc capul acolo unde mi-a 
indicat el. E prima dată când îl văd bine, în lumină. Trăsăturile 
monstrului sunt grosolane, cu ochii şi gura ca nişte tăieturi în 
carne, ca şi cum chipul i-ar fi fost modelat în lut, iar trăsăturile, 
săpate de un copil cu un băț. Nasul e aproape plat, parcă cineva i- 
a lipit faţa de un perete de granit şi a apăsat cu putere, iar pielea 
care atârnă pe cap e aproape translucidă, plină de vene şi moale 
la atingere. Are fruntea neobişnuit de lată şi mandibula mare şi 
pătrățoasă, făcându-l să arate la fel de înfricoşător ca atunci când 
era viu. Fluier încet, analizându-l. Urât mai e! 

— La est de Lukachukai, în munți, îi explic eu. Răpise o fetiță. 
L-am prins cam după o oră de urcat pe munte, într-un soi de 
tabără improvizată, molfăind din gâtul fetei, de parcă ar fi fost 
mâncare. 

Tah se opreşte din treburile lui şi ridică spre mine privirea lui 
inteligentă şi ageră ca a unui vultur. 

— Molfăia? 

— Da. Rupea din gâtul ei, de fapt. Cu dinții. 

Tah se foloseşte de toiagul lui ca să-i deschidă gura. Se 
deschide cu o uşurinţă surprinzătoare. 

— Ciudat, comentez eu. Nu s-a instalat rigor mortis. N-ar trebui 
ca mandibula să fie țeapănă? 

— Ia uită-te aici, Maggie. 

Îmi face semn să mă dau mai aproape, arătând cu băţul spre 
dinții monstrului. Mă aplec peste masă. Sunt toți drepți, uniformi, 
ca dinții falşi de pe vremuri. 

— Nu are incisivi, nici canini. Parcă ar fi o gură plină de molari. 

— Foarte bizar. De vreme ce era evident carnivor, n-ar trebui să 
aibă dinți ascuțiți? 

Asta explică de ce ronțăia din gâtul fetei şi rupea din ea câte 
puţin. Şi de ce n-a reușit să sfâşie geaca mea din piele. 

— Nu are nici carii, nici nimic? 

— De ce contează? 

— Un animal adult fără niciun fel de carii? spune Tah şi clatină 
din cap. Nu se prea întâmplă. 

— Ce vrei să zici? 

— Nu zic încă nimic, răspunde el şi lasă gura monstrului să se 
închidă, apoi se întoarce spre un raft din spatele lui şi scoate de 
acolo un fierăstrău de mână și o pereche lungă de cleşti. la hai să 
vedem ce are înăuntru. 

Mă îndepărtez când se apucă să disece craniul. Nu sunt foarte 
sensibilă la astfel de chestii. Mă rog, poate că sunt un pic 
sensibilă. Doar eu i-am retezat capul, dar atunci am fost luată de 
val. Dintr-un motiv oarecare, îmi vine greu să ascult acum, la 
lumina zilei, cum un fierăstrău taie un craniu, în timp ce-mi beau 
cafeaua mea rară, din Aztlân. 

— Vino să te uiţi! mă cheamă Tah. 

Mă întorc la masă. 

— La ce-ar trebui să mă uit? 

— Atrofiere. Anomalii. Boală. 

Mă uit mai atent, simțindu-mă oarecum caraghioasă. Nu ştiu 
nimic despre creieri. Cei pe care îi văd sunt de obicei împrăștiați 
pe pământ sau împroșcaţi pe vreun perete de gloanţele din arma 
mea. Creierul creaturii arată ca oricare altul, din câte îmi pot da 
seama. 

— Îmi scapă ceva? îl întreb în cele din urmă pe Tah. 

— Nu, nu e nimic de văzut. Creierul arată normal. 

— Creatura asta nu era normală. 

— Te cred pe cuvânt. 

— Şi ai văzut ce dinţi ciudaţi are. 

— Da, da, zice el, târșâindu-şi picioarele spre chiuvetă. Dă 
drumul la apă şi-şi spală mâinile cu puţin săpun din rădăcini. Pe 
mine nu trebuie să mă convingi. 

— Nu încerc să te conving. 

El ridică din sprâncene, dar nu scoate nicio vorbă. În schimb, 
se întoarce iar târându-şi picioarele spre chiuvetă şi îşi toarnă un 
pahar cu apă. Câteodată, când stai de vorbă cu bătrânul e ca și 

cum te-ai duce la un confesor. Îmi dă un sentiment de vinovăţie 
chiar şi când n-am făcut nimic rău. 

Mă îndeamnă cu un gest să mă aşez, apoi trage scaunul din 
faţa mea şi se lasă cu grijă pe el. Așteaptă o clipă înainte să 
vorbească. 

— Spune-mi ce-ai văzut. Acolo, în pădure. Spune-mi ce-a făcut 
creatura. 

— i-am zis. Încerca s-o mănânce pe fată. L-am împușcat în 
inimă, o lovitură curată care ar fi trebuit să-l doboare. Am mai 
tras încă o dată şi i-am zburat umăru”, da” el tot nu se oprea. În 
final, am ajuns la o luptă cu cuțite. Am câștigat. 

— Ţi-a vorbit? 

— Să-mi vorbească? Nu prea aveam timp de conversație. 

— Te întreb dacă folosea cuvinte. 

Îmi reamintesc pas cu pas confruntarea, dar nu-mi vine nimic 
în minte. 

— N-am reținut. Nu, aş zice că nu. 

Tah îşi bea apa, privind în gol. 

— Zi-mi ce-ai de zis, Tah. 

— Cred că nu e bine... deloc. 

— Mda. Şi eu cred la fel. Dar de ce nu-mi spui cauza? 

— De ce o muşca de gât, Maggie? De ce nu-i căuta inima? Sau 
abdomenul? 

— N-are sens. 

— Doar dacă avea vreun motiv, dacă voia ceva anume. 

— Ce? 

Tah oftează. 

— Nu ştiu. Nu există aşa ceva în niciuna dintre poveştile pe 
care le ştiu eu, monştri care mănâncă din carnea de pe gât. 

— Nu crezi că pot fi mai mulți? 

— Mai mulți astfel de monştri? întreabă el şi dă din umeri. 

Se ridică de la masă. Stă în picioare o clipă, apoi se aşază la 
loc. 

— Nu pot spune cu siguranţă, dar creatura asta... Nu cred că 
monstrul ăsta s-a născut aşa, cred că l-a făcut cineva. Cineva 
puternic. 

— L-a făcut? 

Pereţii din jurul meu par să lucească, înceţoșați şi lipsiţi de 
substanță. Dau vina pe cofeină, dar ştiu că ameţesc din cauza 
fricii care mă cuprinde brusc. 

El mă priveşte cu ochii lui blânzi, înconjurați de riduri. Pune o 
mână pe masă. Cu cealaltă ține lejer cana veche din tablă 
albastră. Pe degetul mijlociu are un inel de argint prea mare 
pentru mâna lui şi care strălucește vag în lumina artificială. 

— N-o să-ţi placă ce-am de zis. 

— Deja nu-mi place şi mă stresezi. 

— Nu pot să-ți spun prea multe despre monstru, dar ştiu că 
tânjeşte după carne de om. Dar nu de foame. Caută ceva, cred. 

Cum am spus, e ceva putred în toată chestia asta. Şi singura 
explicaţie e că cineva a creat fiinţa asta, s-a folosit de farmece 
necurate pentru a o face să fie așa. 

— Vrăjitorie. 

Vocea îmi e slabă, chinuită. 

— O ştiu. Am mirosit-o la el. 

Vrăjitorii diné sunt puternici, bărbaţi şi femei care şi-au vândut 
sufletul pentru magia neagră prin care iau forma creaturilor nopții 
pentru a călători nestingheriți la adăpostul întunericului, care 
poartă podoabe pe care le-au furat de pe mormintele proaspăt 
săpate. Un vrăjitor a condus haita de monştri care m-a atacat în 
noaptea în care l-am cunoscut pe Neizghâni, fiinţe a căror 
violență încă mă bântuie şi în ziua de azi. Chiar am de gând să 
stârnesc aşa ceva cu tot dinadinsul? Acum blândețea din ochii lui 
începe să aibă şi mai mult sens. 

— Nu-i problema mea, să ştii, mormăi în barbă. Mi-am făcut 
treaba şi mi-am primit răsplata. Dacă mă apuc acu” să-l caut pe 
vrăjitor sau ce-o fi fost, nimeni n-o să-mi dea nimic pentru asta. 

— Maggie, ai venit la mine cu un scop, rostește Tah cu 
blândeţe. Știu că ai stat luni în şir în rulota aia așteptându-l pe 
Neizghâni. Dar a sosit momentul să începi să te mişti și fără el. 

— Nu ştiu ce să zic, Tah. Am puteri de clan, sigur, dar eu nu 
sunt Neizghâni. Nu sunt nemuritoare. Dacă vrăjitorul ăla pune 
mâna pe mine, mor la fel ca toată lumea. Şi pe bune că nu vreau 
să mor. 

El nu comentează, aşa că vărs tot ce mă deranjează cu 
adevărat. 

— Cambalism. Vrăjitorie. Un pic cam prea familiare toate astea, 
nu? 

Poate că nu prea vorbesc despre noaptea în care l-am cunoscut 
pe Neizghâni, dar el ştie în mare ce s-a întâmplat. 

— Te temi? 

— Poți să fii sigur că mă tem, răspund eu şi mă ridic din scaun. 
Ar trebui să fiu tâmpită să nu mă tem, pornind în misiunea asta 
de una singură. 

— Nu trebuie s-o faci singură, zice el luminându-se la față. Ştiu 
pe cineva care ți-ar fi un partener nemaipomenit. 

Nepotul tău? 
Încerc să nu las uimirea să-mi răzbată din voce. 
Tah încuviinţează din cap. 

— Stă cu mine de la sfârşitul verii. Învață Calea Vraciului. E 
destul de bun la cântece de rugăciune, și le aduce aminte foarte 
bine. E bun şi la rugăciunile de protecție. Şi la vindecare. 

Vară? E deja noiembrie. Atât de mult a trecut de când nu l-am 
mai vizitat pe Tah? Şi ce spune despre mine faptul că nici măcar 
nu mi-am dat seama? 

— Nepotu” ăsta al tău a vânat vreodată un monstru? 

El scutură din cap că nu. 

— Dar rugăciunile lui sunt puternice, memoria e bună. Şi e şi 
deştept. Deştept foc. 

— Şi e din Burque? 

— Din Burque, confirmă Tah. 

— Şi ce caută acu”, aici, în Dinctah? 

— Ţi-am zis, învaţă, răspunde bătrânul şi vine mai aproape, 
parcă ar vrea să-mi împărtășească un secret, iar eu mă aplec spre 
el. O să aducă vremurile vechi înapoi. Cunoaște Ştiinţa Vremii. O 
să ne ajute. O să-i ajute pe diné. Poate chiar pe toţi oamenii. 

— Știința Vremii? 

— Să aducă ploaia. Să terminăm odată cu seceta asta. Poate 
chiar să şi vindece pământul de pe urma Apei Mari. 

Nici nu vrea multe! Şi ce glumă sinistră e asta cu Apa Mare? 
Poate că restul lumii s-a înecat, dar Dinctah se usucă încet-încet 
din cauza unei secete care a bătut toate recordurile. 

— Şi tu crezi că nepotul tău poate face toate astea? 

Dincolo de stereotipul dansului indian al ploii, n-am auzit 
niciodată de aşa ceva. Dar Tah nu vorbește despre cum să faci 
spectacol de dragul turiştilor, ca odinioară, el vorbește despre 
manipularea unei puteri adevărate. Despre crearea și menţinerea 
vieții. Despre controlarea forțelor naturii. Un fior mă gâdilă în 
creştet și mă scarpin gânditoare. 

— Nu-i rău ce zici tu, Tah, dar ce legătură are asta cu ajutorul 
necesar mie pentru a vâna monştri? 

— E de vârsta ta. E un bărbat tânăr și cumsecade. 

— Un bărbat cumsecade, repet eu... și în sfârşit îmi pică fisa. 
Predica lui de adineaori despre cum stau eu singură, întrebările 
lui despre Neizghâni. Tah, tu încerci să-mi faci lipeala cumva? 

Credeam că bătrânul se referea la un partener cu care să vânez 
monștri, dar acum îmi pare mai interesat să mă pețească. 

Nici măcar nu se jenează. 

— Ați fi buni unul pentru celălalt. 

Râd mai tare decât aş fi vrut, dar gândul în sine e absolut 
ridicol. Eu vorbesc aici despre lupta cu monștrii, şi Tah e 
îngrijorat de viața mea amoroasă. 

Tah îmi aruncă o privire urâtă. Crede că râd de el, dar nu e 
asta. Încerc altă tactică. 

— Mi-ai zis că e vindecător, corect? 

— Unul bun. Mare Vraci. 

— Aşa, Mare Vraci. Bun, atunci nu-l vrei în preajma mea. Eu 
nu-l pot învăţa decât despre moarte. 

El mormăie. 

— Dacă te duci să-l înfrunți pe vrăjitor, nicio armă nu-ţi va fi de 
folos. Ai nevoie de vrăji puternice şi nepotul meu le ştie. 

Bine, deci e posibil să nu vorbească despre viața mea 
amoroasă. Şi are dreptate. Nu mă gândesc cu bucurie la 
posibilitatea de a lupta cu un vrăjitor suficient de puternic încât 
să creeze monştri, fără să am la rândul meu acces la vrăji. 

— Poate că nici n-ar trebui să pornesc împotriva vrăjitorului 
ăstuia. 

— Maggie, nu-ţi cer decât să te vezi cu el. 

— Bine, îi zic, ridicând mâinile învinsă. O să ne întâlnim. Unde 
e? 

Ne uităm amândoi spre canapeaua goală, strânsă. Întind 
mâinile, într-un gest elocvent. 

— Eu nu stau să-l aştept. 

— Pe cine să aştepţi? se aude o voce din spatele nostru. 

În uşă văd o siluetă conturată de razele soarelui de dimineață. 

Străinul se reazemă de tocul uşii, cu mâinile în buzunarele 
pantalonilor, într-o atitudine relaxată. Ochelarii de soare albaștri, 
cu lentile opace, reflectorizante, îi ascund privirea, iar umbrele 
mă împiedică să-i observ faţa. E slab, de înălțime medie. Cu vreo 
doi sau trei centimetri mai scund decât mine, care am 1,80 metri. 
Probabil de vârsta mea, cu vreun an mai mare sau mai mic. 

— Cine eşti? îl întreb şi duc mâna automat spre Bökerul de la 
şold, în timp ce mijesc ochii, să-l studiez mai bine în lumină. 

Tah se ridică. 

— El e nepotul meu. Marele Vraci! 

Se dovedeşte că numele nepotului lui Tah este Kai, nu „Marele 


Vraci“, şi devine clar foarte repede că eu și Kai nu vom fi 
partenerii din visurile lui Tah. 

Poate de vină sunt hainele lui. O cămașă purpurie, încheiată până 
la gât, băgată într-o pereche de pantaloni verzi-albaştri, cu dunga 
încă ţeapănă, şi o cravată argintie vărgată. Pantofi argintii, la fel 
de improbabili în rezervație ca un condur de sticlă, şi lucioşi, 
curaţi ca lacrima în ciuda prafului roșiatic enervant, care 
pătrunde peste tot. Plus ochelarii albaştri, reflectorizanți, de 
aviator, care probabil că au costat cât maşina mea pe vremea 
când ambele erau noi-nouţe. 

Poate de vină e faţa lui. Arată bine. Nu, e mai mult de atât. E 
frumos în stilul boy-band, asta dacă boy-bandurile și starurile de 
cinema ar mai exista. Păr tuns perfect, aranjat anume să arate 
ciufulit, des şi suficient de negru încât să capete o nuanță 
albăstruie care să se asorteze cu ochelarii de firmă și cu ţoalele de 
fotomodel. Piele arămie fără cusur care mă face să mă simt prost 
pentru cicatricile pe care acneea mi le-a lăsat pe obraji. 

Sau poate de vină nu sunt atât înfăţişarea de băiețaş frumuşel 
sau hainele scumpe, cât faptul că s-a înființat acasă la Tah la opt 
fără un sfert dimineaţa, întors clar după o noapte în târg. Și, deşi 
nu arată ca şi cum ar fi petrecut — când își toarnă lapte de oaie în 
cafea, mâinile nu-i tremură deloc —, miroase vag a fum, a băutură 
şi a transpirație. Nimic supărător, dar pun pariu pe orice că, în 
timp ce eu vânam monştri, Kai se distra cu băiețaşii lui şi încerca 
să vrăjească vreo fetișcană din partea locului. 

ÎI respect pe Tah, chiar îl respect, dar sub nicio formă acest Kai 
n-o să mă ajute la vânătoarea mea de monştri. 

— Şi ziceai că te cheamă Maggie? mă întreabă Kai, în timp ce 
amestecă laptele în cafea, inelele strălucindu-i pe cel puțin trei 
degete. 

Nu reuşesc să-i văd ochii în spatele ochelarilor reflectorizanți, 
dar am senzaţia că se holbează la mine. Că mă analizează din cap 
până-n picioare. Mi se pare normal. Și eu fac același lucru cu el. 

— Exact. 

— Şi chestia asta îți aparţine? 

Priveşte spre capul de monstru, uşor încruntat, mai degrabă 
curios decât dezgustat. Mă aşteptam la o reacție mai energică din 
partea lui. Nu ti se întâmplă în fiecare zi să te trezeşti cu un cap 
de monstru pe masa de bucătărie, dar trebuie să recunosc că acest 
Kai nu pare debusolat de situație. 

— Nu m-aş exprima chiar așa, îi răspund, dar da. 

— Maggie vânează monștri, sporovăieşte Tah vesel. Antrenată 
de Naayee” Neizghâni însuși. l-am vorbit despre tine. Şi despre 
cum ai putea s-o ajuţi în lupta ei cu monștrii. 

Mâna lui Kai se opreşte brusc din amestecat, cu lingurița 
zgâriind zgomotos fundul cănii. Încruntarea i se adânceşte, iar 
chipul fără cusur e dintr-odată brăzdat de riduri fine. 

— Ai zis că vânează monştri? 

— Aoo’! exclamă Tah, iar nivelul lui de entuziasm mă face să 
roşesc. Mai ales că sunt pe cale să fac ceva care, foarte probabil, 
o să-l determine să mă urască. 

— Pot să vorbesc cu tine? îl întreb în șoaptă pe Tah. 

Îi arunc o privire lui Kai. Răsucește linguriţa de cafea între 
degetele lungi și mă priveşte. 

— Între patru ochi, adaug eu. 

— Hmm? Sigur, sigur. 

Ne ridicăm şi eu îi zâmbesc lui Kai în chip de scuze, în timp 
ce-l iau de braţ pe Tah şi-l împing uşor spre partea cealaltă a 
colibei. 

— Ce-i? mă întreabă el. 

— Îmi pare rău, Tah, dar nu am ce să fac cu el. 

Stăm într-un colţ. Nu suntem atât de departe încât Kai să nu ne 
audă, totuși suficient de departe ca să nu am senzaţia că îl înjur în 
față. 

— De ce nu? 

Roşesc, stânjenită. Privesc înapoi, spre Kai, care şi-a aruncat 
cravata peste umăr și, aplecat deasupra mesei, împunge cu 
linguriţa capul monstrului. 

— Știu că ai zis că e Mare Vraci, răspund coborând vocea, da” 
uită-te la el! La ţoalele de pe el, la părul ăla. Pe bune. 

Tah scutură din cap. 

— N-ai înţeles, Maggie. 

Kai îşi drege vocea, iar noi ne întoarcem amândoi spre el. 

— Nu ştiu exact despre ce vorbiţi voi acolo, dar sunt dispus să 
vă ajut. 

— Mersi, da” mă descurc, îi dau eu replica. 

Tah oftează adânc. 

— Măcar spune-i ce ştim despre monstru. Nepotul meu e 
inteligent. S-ar putea să ştie ceva. 

— Tah, sunt sigură că ai dreptate, da” cred că o să mă descurc de 
una singură de data asta. 

— Nu fi încăpăţânată. Te poate ajuta, insistă Tah. 

Simt că ne învârtim în cerc şi e clar că Tah n-are de gând să 
accepte un refuz. Nu am nimic împotriva lui Kai, chiar nu am, 
dar o să trebuiască să fiu ceva mai directă dacă vreau ca Tah să 
mă asculte. 

— Uite care e chestia, o fi nepotul tău și, da, sigur, învață 
diverse leacuri, incantaţii și ce-o mai fi, dar e un burqueño, Tah. 
Chiar te aştepţi să se lupte cu monștrii îmbrăcat așa? Nu te supăra 

pe mine, dar n-ar şti să recunoască un monstru nici dacă l-ar 
muşca de... 

— Vorbeşti de acest tsé naayee °? 

Înlemnesc, incapabilă să termin fraza. Mă întorc spre el, cu 
gura căscată. 

— Poftim? 

— Un tsé naayéé’. Mă rog, un soi de tsé naayee”. 

Kai îşi scoate ochelarii. Îi pliază şi-i pune atent pe masă. 

— O creatură formată dintr-un amestec de carne şi încă ceva 
organic. Lemn, piatră, poate chiar corn. Dar fără capacitatea de a 
vorbi. Deşi probabil că a fost nevoie de un obiect sacru deosebit 
de puternic ca să-l aducă la viaţă. Sunt câțiva care au puterea s-o 
facă. O să vrei să-ți începi cercetările în biblioteca din 
Crownpoint. Acolo, în arhiva audio, există o mulțime de relatări 
ale strămoşilor. Mă pricep destul de bine să le traduc. Adică bine 
pentru un burqueño. 

Mângâie absent părul aspru de pe căpăţâna monstrului. Părul 
de pe scalpul pe care Tah l-a îndepărtat în timpul autopsiei. Kai 
duce cafeaua cu lapte la gura lui perfectă și mă privește pe 
deasupra cănii în timp ce ia o înghițitură. 

Eu mă uit la Tah. El rânjeşte cu gura până la urechi. Dacă n-aş 
şti mai bine, aş zice că mi-a întins o cursă. 

Åm încărcat în spatele camionetei mele capul de monstru, un 


sfert de kilogram de zahăr, două cutii de cafea, o butelcă de 
whisky pe care Kai a insistat s-o luăm cu noi şi provizii pentru o 
săptămână. Kai e înăuntru, îi spune ceva lui Tah după ce s-a jurat 
că e nevoie de o discuţie în particular, iar eu pierd vremea 
rezemată de portiera de pe partea şoferului, privind mulțimile din 
Tse Bonito mișcându-se în sus şi-n jos pe strada înecată în praf. 
Temperatura e deja în creştere, distanța mult prea mică dintre 
clădiri şi construcțiile din metal menținând căldura şi 
amplificând-o cu încă vreo zece grade. Simt cum transpirația îmi 
coboară pe spate, sub jacheta care se prăjeşte la soare. 

Surprind o mişcare cu coada ochiului: doi bărbaţi în uniforme 
kaki şi cu ochelari negri de soare vin spre mine. Mă întorc cu 
dezinvoltură, las capul în jos şi deschid portiera camionetei. Mă 
rog ca ei să nu mă fi văzut şi să pot pleca. 

— Măi, să fie, Maggie Hoskie! Ia te uită cine a catadicsit să ne 
onoreze cu prezenţa în curu” ăsta de lume! 

Oftez, mă dau bătută şi mă depărtez un pas de camionetă. 
Trântesc portiera. Mă întorc cu mâinile pe lângă corp şi încerc să 
nu mă uit duşmănos la ei. 

— Longarm, îl salut pe Ogarul Legii din stânga, cu faţa arsă de 
vânt și cu o mutră încrâncenată. Tocmai plecam. 

— Aşa ai zis despre Tse Bonito ultima dată când ai fost aici, nu? 
Cur de lume? 

Rânjeşte, dar nu e nici urmă de veselie în vocea lui. Nu-i văd 
ochii din cauza nenorociților de ochelari de soare, dar ştiu că sunt 
MICI ŞI răi. 

Numele real al lui Longarm e Chris Tsosie, dar cine a mai avut 
de-a face cu el îl ştie de Longarm. E șeful Gărzii Civile, sau, pe 
scurt, GC, ori, mai des, Ogarii Legii. Longarm e stăpânul haitei 
de ticăloşi cu legitimaţii şi, norocul meu chior, sunt destul de sus 
pe lista lui de nelegiuiți. Dacă exista vreo persoană pe care voiam 
s-o evit cu tot dinadinsul în Tse Bonito, atunci aia era Longarm. 

— Ca s-o zicem p-a dreaptă, când am spus-o, mă aflam în 
bătaia puştii, îi reamintesc. 

El mormăie încruntat. 

— Mie mi se pare că, de fiecare dată când îţi arăţi mutra pe aici, 
cineva încearcă să te omoare. 

— Nu şi de data asta, îi zic, plină de speranță. 

— Ziua încă nu s-a terminat, îmi aruncă el în zeflemea. 

Vine spre mine, umflându-se în pene ca un cocoş. Ochii mi se 
lipesc instantaneu de arma de la cureaua lui. Mâna îi e proptită pe 
fund. Eu mi-am pus pușca înapoi în suportul din camionetă. Nu 


41 


am cum să ajung la ea. Dar mai am cuţitele de aruncat ascunse în 
legătorile de la picior şi Bökerul la şold. Și poate că Longarm n-a 
venit decât să stea de vorbă. Sau poate că nu. 

Partenerul lui se sprijină de portiera camionetei mele şi ne 
priveşte. Câţiva gură-cască se uită în direcția noastră din 
curiozitate, dar nimeni nu se opreşte să împiedice brutalitatea 
forțelor de ordine care e pe cale să se manifeste. Sau poate că nu 
încă. 

— Ce cauţi aici, Hoskie? mârâie Longarm la mine. Am crezut 
că am fost destul de clar când ţi-am zis că nu eşti bine-venită în 
Tse Bonito. 

— Vizitez un prieten, atâta tot. Cum am mai zis, sunt pe picior 
de plecare. 

Îşi fixează privirea pe grămada de lucruri din spatele 
camionetei. Îi face semn partenerului său. 

— Verifică în spate. 

— Fu serios! protestez eu. 

Pocneşte din degete, la câțiva centimetri de faţa mea. 

— Închide gura sau te duc la secţie pentru tulburarea liniştii 
publice. 

Îmi vine să-l înjur pe ticălosul ăsta mojic, dar mă abţin. Nu 
vrea decât să-i ofer un pretext să mă arunce la răcoare şi să mă 
țină acolo câteva zile. Ar trebui să fiu cretină să-i dau motive, aşa 
că îi fac semn că mi-am ferecat gura. Însă nu reuşesc să-mi 
îmblânzesc privirea. 

Longarm întinde mâna și mă apucă de umăr cu forță. E umărul 
din care a încercat monstrul să ia o bucată şi mă doare suficient 
de tare încât să tresar. Longarm rânjește şi mijeşte ochii, de parcă 
ar fi dat peste o slăbiciune care merită exploatată. Se apropie de 
mine şi mai mult, intrând în spațiul meu intim. Forțând 
amenințarea tacită. 

Corpul îmi înţepeneşte și o simt. Simt cum k 'aahandanii se 
ridică în mine și ajunge la suprafață. Ca la un semn, simţurile mi 
se ascut şi o deslușesc clar. Cea mai rapidă cale de a-i omori pe 
Ogarii Legii. 

S-ar întâmpla cam aşa. Un pumn în gât şi, în timp ce el se 
chinuie să-şi recapete răsuflarea şi duce instinctiv mâna la gât, eu 
îi iau pistolul din toc. Mă întorc folosindu-i trupul drept scut şi 
ridic arma spre partenerul lui, a cărui reacție e destul de înceată 
încât să nu vadă glonţul venindu-i spre ţeastă. Pac, pac, apoi 
pistolul e brusc la tâmpla lui Longarm şi pac și el, mort. În patru 
secunde maximum, amândoi ar fi morți. Gândul mă face să 
zâmbesc. 

Longarm probabil vede ceva în expresia mea, un soi de licăr în 
ochii mei care îi semnalează că se află pe o gheață mai subțire 
decât cea pe care credea el că păşeşte. Un moment chiar observ 
broboanele de transpiraţie care îi apar pe buza superioară şi văd, 

ca şi cum s-ar întâmpla cu încetinitorul, cum își linge buza, 
şovăind dintr-odată. 

Partenerul lui îl strigă. 

— Pe toți dracii, e un cap de om aici! 

Longarm se holbează la mine, cu ochii cât cepele. Apoi 
rânjeşte iar, frica evaporându-se într-un val de moralitate ipocrită. 
Face repejor doi paşi în spate. 

— Mai zi o dată! 

— Un cap! 

Menţine contactul vizual cu mine în timp ce se îndreaptă spre 
spatele camionetei să se uite și el în sacul pe care partenerul lui îl 
tine deschis. După o clipă se întoarce lângă mine, păşind cu 
aroganță. 

— Ai face bine să explici rapid, Hoskie. 

— Nu-i un cap de om. 

— Rahat, pufnește dispreţuitor. 

Longarm ştie cum îmi câştig pâinea cea de toate zilele. De ce 
simte nevoia să se prefacă acum că nu ştie e peste puterea mea de 
înțelegere. Dar o face şi, cu căpăţâna drept dovadă a presupusei 
mele fărădelegi, se proțţăpește în fața mea. Respirația îi e 
neplăcută, râncedă şi fierbinte. 

— Pe cine ai mai omorât de data asta, ha? Vreun fraier care a 
avut proasta inspirație să-ți ofere ceva de băut? La dracu”, poate 
că asta s-a întâmplat şi cu partenerul ăla al tău, eroul. O fi 
încercat să te călărească într-o noapte, aşa că i-ai tăiat căpăţâna şi 
acum o porți după tine, într-un sac. 

Să mă călărească? Cine mai vorbeşte aşa? 

— Vânez monştri, răspund cu glas calm. Eu am grijă de 
siguranța oamenilor când Ogarilor tăi li se rupe. 

Îşi arată dinţii într-un rânjet, dar îmi dau seama că am atins o 
coardă sensibilă. 

— Continuă să spui minciunile astea, Hoskie, şi poate că într-o 
bună zi chiar o să te convingi singură că-s adevărate. Toată lumea 
ştie că e ceva în neregulă la tine. Că eşti un soi de ciudăţenie, 
adaugă el şi vine şi mai aproape de mine, şoptindu-mi în ureche. 
Poate că n-ar trebui să vânezi monştri. Poate cineva ar trebui să te 
vâneze pe tine. Cu cât recunoști asta mai repede, cu atât pot să te 
omor mai curând şi să scap lumea de o belea în plus. 

Ştiu că n-ar trebui să-l las să mă provoace, dar a provocat 
k'aahandanii şi mâinile mele se duc încet, fără grabă, spre cuţit. 
Simt cum zâmbesc şi îi şoptesc la rândul meu în ureche, cu 
respirația ca mângâierea unei amante. 

— De ce nu azi, Chris? De ce nu încerci azi? 

Îi aud inima bătându-i cu forță în piept. Îi simt mirosul acru al 
fricii. Savurez senzaţia că eu sunt prădătorul şi el, prada. Închid 
ochii și trag adânc aer în piept, gata de luptă și cu energiile la 
maximum. 

În dreapta mea răsună o tuse stridentă. Destul de tare încât să 
rupă tensiunea. Longarm clipeşte, derutat. Dă afară aerul pe care 
îl ținea în plămâni și se îndepărtează de mine și de violenţa pe 
care i-o promisesem. 

Iritată, întorc capul şi-l văd pe Kai uitându-se la mine. 
Zâmbeşte prietenos, dar privirea îi e atentă, prevăzătoare, ca şi 
cum s-ar apropia de un animal sălbatic. Şi nu sunt sigură dacă 
privirea aia e pentru mine sau pentru Longarm. 

— Maggie, a venit vremea să ne cărăm, zice el. Trebuie să 
ajungem în Crownpoint. 

Expir şi k 'aahandanii dispare. Redevin eu însămi, îmi regăsesc 
echilibrul. A fost cât pe ce. Şi mare prostie ar fi fost. Aş fi făcut 
ceva ce m-ar fi dus de partea cealaltă a legii, indiferent de statutul 
meu de ucigașă de monştri. 

— Tu cine dracu” eşti? îl întreabă Longarm, cu o privire urâtă. 
Eşti noua iubită a lui Hoskie? 

Kai se încruntă, confuz. 

— Longarm crede că eşti frumușşel, îi explic. 

Chipul lui Kai se luminează brusc înțelegând încercarea 
Ogarului de a-l insulta. Pentru cineva ca Longarm, nimic n-ar fi 
mai nasol decât să-i zică cineva că aduce a fată. Dar lui Kai nu 
pare să-i pese. Rânjește şi îi întinde mâna lui Longarm. 

— Eu sunt... 

— Dă-te înapoi! strigă Longarm, scoțând arma şi îndreptând-o 
spre Kai. 

Şi, uite așa, lucrurile se transformă din nasoale, în ditamai 
rahatul. 

Urmează un moment de haos, în care timpul pare să 
încetinească şi să accelereze concomitent. 

Am deja mâna pe Böker. 

ÎI aud pe partenerul lui Longarm încă în spatele camionetei, 
chinuindu-se să-și scoată arma. 

Se pare că, într-adevăr, nici azi nu am cum să ies din Tse 
Bonito fără să încerce careva să mă omoare. 

— Dar eu n-am... vrea Kai să spună. 

— Am zis să ţii mâinile sus şi să te dai mai în spate! urlă 
Longarm. 

Dintr-odată îmi pare puţin cam prea nebun, cu ochii cam prea 
mari. 

Cu o încetineală exagerată, Kai ridică mâinile și face un pas 
mare spre colibă, îndepărtându-se de Longarm. 

— Faci o greş... încerc să-i spun lui Longarm, dar el îmi taie 
macaroana, întorcându-se rapid şi îndreptând arma spre mine. 

— Unul dintre voi, cretinilor, ar face bine să-mi explice în clipa 
asta ce-i cu cadavrul din portbagaj. Sau vă arunc pe amândoi în 
puşcărie, unde o să vă bat ca pe o piñata până o să vă cadă 
adevărul din gură ca nişte nenorocite de bomboane. 

Individul se pricepe la cuvinte, nu pot să nu remarc. Dar 
căpățâna a ajuns acum un cadavru întreg. Şi ştiu că nu avem cum 
să scăpăm fără să se lase cu vărsare de sânge. 

Kai îi răspunde primul. 

— Domnule ofiţer, dacă laşi jos arma, putem sta de vorbă. Aș fi 
mai mult decât bucuros să-ţi explic. 

Mă uit la el. Kai afişează zâmbetul lui de revistă. Ba îmi face 
şi cu ochiul. 

— Longarm, nu? Am înţeles bine, continuă Kai. Dumneata eşti 
acel Longarm? Eşti de-a dreptul celebru în Burque. 

— Despre ce vorbeşti? întreabă Longarm, bănuitor. 

— „Braţul lung al legii“. „Legea şi ordinea din Dinetah“. Capul 
familiei Urioste vorbeşte cu mare considerație despre dumneata. 

Longarm clhpeşte de câteva ori, surprins, dar evident flatat. 

— Familia Urioste? 

Mă îndoiesc că Longarm ştie cine e familia Urioste. La naiba, 
nici eu nu ştiu cine e familia Urioste, dar sună impresionant în 
felul în care o spune Kai. Longarm se înfoaie uşor, cu pieptul 
înainte, ca un cocoş-de-prerie. 

Kai dă din cap aprobator, cu vocea moale ca untul topit, de 
parcă s-ar afla cu Longarm la cine ştie ce petrecere şi nu ar avea 
un pistol aţintit asupra lui. 

— Tata lucrează pentru cacicul* familiei în Burque. Numele lui 
este Juan Cruz. Am auzit poveşti despre dumneata. 

Nu am nici cea mai vagă idee despre ce vorbeşte Kai, iar Tah 
n-a pomenit niciodată că ar avea vreo rubedenie importantă în 
Burque, dar se pare că informaţia are darul de a-l calma pe 
Longarm. Nu, de fapt se pare că tocmai Kai are o influență 
benefică asupra Ogarului. ÎL studiază pe nepotul lui Tah de sus 
până Jos. Kai stă nemișcat, cu o mutră nevinovată. Cu cravata și 
pantofii lui strălucitori. Tot numai farmec. Şi, ce să vezi, Ogarul 
coboară arma. Nu mă întorc să mă uit, dar simt că şi partenerul 
lui se relaxează. 

Kai lasă mâinile jos şi continuă să vorbească. 

— Mare lucru că ne-am întâlnit. O să le povestesc celor de- 
acasă. 

Îi întinde mâna. 

Longarm mormăie. Îi văd rotițele creierului său limitat 
învârtindu-se, întrebându-se ce relații are Kai dincolo de Dinctah 
şi cam ce-ar însemna asta pentru el. Poate că Zidul ne ține 
înăuntru în siguranță, dar asta nu înseamnă că nu există avantaje 
în a avea relații de partea cealaltă. Zahăr. Cafea. Ochelari de 
soare șmecheri. 

Într-un târziu, Ogarul dă scurt din cap, bagă pistolul înapoi în 
toc şi întinde mâna s-o strângă pe a lui Kai. 

Nemernicul naibii! 

— Cară-te dracului din orașul meu, Hoskie, mormăie el, dându- 
se într-o parte, ca să-l lase pe Kai să treacă. Amândoi să vă căraţi. 


45 


Dacă vă mai văd pe aici vreodată, vă arunc în puşcărie. 

Mi se pare corect. 

Partenerul lui sare din camionetă. 

— ȘI cu capul cum rămâne? 

Longarm îi face semn să se dea la o parte, bolboroseşte ceva ce 
nu aud. 

Kai îndrugă un mulţumesc, iar eu nu mai pierd vremea. 
Deschid portiera şi mă urc la volan. Răsucesc cheia în contact. 
Kai se urcă lângă mine în timp ce motorul porneşte, trezit la 
viață. Bag în viteză şi o iau din loc. 

Strada e plină de lume, dar forțez trecerea cu camioneta prin 
mulțime, folosindu-mă din plin de claxon. Drumul nepavat, plin 
de gropi, ne zgâlţâie bine. Kai se sprijină cu o mână de bord, 
până când ajung iar pe autostradă. De îndată ce am loc, îi dau 
bice. Îmi ţin respiraţia până când Tse Bonito dispare din oglinda 
retrovizoare. 

Kai mă priveşte, cu ochii mijiţi contemplativ. 

— Ce e? mă răstesc la el. 

Încă sunt încordată, tensiunea e la cote maxime după 
vânătoarea monstrului, după confruntarea cu Longarm, după 
toate. Îmi simt degetele încleștate pe volan şi mă forțez să mă 
relaxez. Sunt nervoasă şi stresată şi Kai nu e vinovat de niciuna 
dintre stările astea. Mi-a salvat pielea mai înainte şi pentru asta îi 
sunt datoare. Şi a făcut-o fără să fie cineva arestat, împuşcat ori 
înjunghiat. Nu e puţin lucru, așa că măcar pot să mă controlez și 
să încerc să mă port frumos cu el. 

— Interesant ce-am văzut acolo, îi zic, aruncându-i o privire 
peste umăr. 

El se holbează la mine, așteptând. Ca şi cum n-are de gând să 
mă scutească de politeţuri. Mai încerc o dată. 

— Vreau să zic că e o chestie bună că taică-tău e cacic sau ce-o 
fi. Chiar ne-a ajutat treaba asta. Cu Longarm. 

Gata. Am făcut. O ofertă de pace. 

Dar el deja a întors capul şi priveşte pe geam. Se uită la pereții 
de piatră albă care lasă loc altora roşii şi la peisajul punctat ici şi 
colo de flori galbene. 

— Tata nu-l cunoaște pe cacicul Urioste, zice el absent. Tata e 
profesor la universitate. Sau, mă rog, a fost înainte de potop. 

Mă încrunt, încercând să-mi aduc aminte ce 1-a spus mai 
devreme lui Longarm. 

— Mi s-a părut că ai zis că lucrează pentru familia Urioste. 

— Da, lucrează pentru ei. Sapă şanţuri sau ce i-or mai da să 
muncească zilele astea. Nu prea mai există chestii pe care să le 
facă un prof de facultate. 

— Numele lui nu e Juan Cruz, prieten cu nu-știu-cine celebru? 

— Există un Juan Cruz care lucrează pentru cacic, dar nu e tata. 
Numele meu de familie e Arviso. 

— Arviso? Asta înseamnă că... ai mințit? 

El îmi aruncă o privire şi-mi zâmbeşte scurt. 

— Evident. Ogarul ăla nu voia să audă adevărul. El voia o 
poveste frumoasă, așa că i-am turnat una. Să fim serioşi! „Legea 
şi ordinea din Dinetah“? Crezi că a zis cineva vreodată aşa ceva 
despre cretinul ăla? Am fabulat. 

Nici nu ştiu dacă să fiu impresionată de tupeul pe care l-a 
dovedit sau să mă enervez gândindu-mă la riscul pe care şi l-a 
asumat. 

— Însă Juan are un fiu, continuă Kai. Un tip de treabă. Alvaro 
Cruz. Am fost la petreceri împreună, la galele alea fițoase ale 
familiei Urioste, din munți. Le-am mâncat caviarul şi le-am băut 
şampania, precizează el şi rânjeşte, prins pe moment în mrejele 
amintirilor. 

Apoi mă bate pe umăr, acelaşi de care m-a mușcat monstrul. 
Tresar de durere, dar el nu pare să bage de seamă. 

— E în regulă să zici „mulțumesc“, continuă el. A fost plăcerea 
mea să te ajut. Individul părea un mare ticălos. M-am gândit că 
nu ti-ar strica o mână de ajutor, mă rog, înainte să bagi un cuţit în 
el sau ceva asemănător. 

Eu mormăi înfundat şi el râde. E un râs frumos, clar şi 
autentic, dar eu tot nu pot să uit că a mințit. 

— Apropo, zice el, scoțându-şi ochelarii de soare din buzunarul 
de la piept şi punându-i la ochi, ai whisky-ul ăla în spatele 
camionetei, corect? Te superi dacă ne oprim aici o clipă? Chiar 
am nevoie de o dușcă. 

„Braţ lung“, în limba engleză, în original (n. tr.). 

Denumire pentru vechile căpetenii ale triburilor caraibiene, mexicane sau peruviene 
(n. tn). 

La câțiva kilometri după ce trecem de Fortul Defiance, frânez 


brusc. 

Un coiot traversează șoseaua la nici trei metri în faţa noastră. Se 
opreşte o clipă și întoarce capul spre noi. Bot maroniu, cu pete 
cenușii, picioare lungi și zvelte. Se holbează la noi, cu ochii 
galbeni strălucitori, înainte să o şteargă într-un tufiș şi să dispară 
în josul unui șanț. 

— Nu-i a bună, zic eu. 

— Ce nu-i a bună? mă întreabă Kai. 

— Faptul că ne-a tăiat calea un coiot. E ghinion, fără doar şi 
poate. Câteodată e și mai rău de atât. 

Kai dă din cap gânditor, ca şi cum mi-ar cântări cuvintele. 
Poate că nu mă crede, el fiind băiat de oraş. Poate că, în ciuda 
pregătirii lui într-ale magiei, consideră că sunt doar nişte 
superstiții. Dar apoi spune: 

— Să ne întoarcem? Mergem înapoi şi găsim alt drum? 

Privesc pe fereastră la soare. Nu e de glumă să-ți taie calea un 
coiot. Dar nu avem de ales. 

— Nu. Pierdem prea mult timp dacă ne întoarcem acum din 
drum. Dar... 

Trag maşina pe marginea drumului. Opresc motorul. 

— E un moment la fel de bun ca oricare altul să bem whiskyul 
ăla. 

Kai se uită după mine când mă dau jos din mașină şi mă duc 
spre platforma din spate. Cobor rampa și mă urc. Găsesc butelca 
de whisky îndesată între niște pături vechi şi o salt de acolo. 
Stând în picioare în spatele camionetei, scot dopul şi iau o 
înghiţitură zdravănă. Lichidul chihlimbariu îmi arde gâtul. Îi 
întind butelca lui Kai. 

Kai a ieşit din maşină şi stă acum cu braţele încrucişate lângă 
camionetă, cu privirea aţintită asupra mea. Soarele după-amiezii 
se joacă în şuvițele moi ale părului său, creând limbi de flăcări 
albastre de jur împrejurul feţei, făcând să strălucească dungile 
argintii ale cravatei. Se uită la mine stăruitor, parcă ar încerca să 
priceapă ce-am de gând, apoi se întinde după butelcă. O duce la 
gură şi trage cu sete o duşcă. Apoi încă una. 

— Te duci des la distracții? îl întreb. 

El lasă butelca şi înclină capul într-o parte, ducând o mână la 
ochi, ca să-şi ferească privirea de soare. 

— Doar n-o să începi să-mi ţii predici despre pericolele 
alcoolului la indieni! Să-mi spui că sunt un soi de stereotip 
demodat. 

— Nu, doar mă gândeam că poate şampania e mai pe gustul tău. 

El clipeşte şi râde amuzat. 

— Mă ascultai? 

— Evident că te ascultam. Chiar dacă mâncai rahat cu lingurita. 

El râde, în timp ce eu sar din camionetă şi ridic rampa, trântind 
portiera în spate. Mă duc lângă el şi-i iau butelca din mână. 

— Eu n-am pus niciodată gura pe aşa ceva. Nu prea e cerere de 
şampanie în rezervație. Aveam cinşpe ani când a venit Apa Mare. 
Cred că la vremea respectivă gustasem o dată din Coors. Aia era 
şampania berilor, deci se pune la socoteală, nu? rânjesc eu la 
propria glumă. 

Deschid rezervorul de benzină, bag în el pâlnia pe care o am în 
mână şi torn whisky-ul înăuntru. Ne uităm cum butelca se golește 
treptat în timp ce rezervorul se umple. 

Kai oftează dramatic. 

— O să-ți treacă. 

— Mă îndoiesc, zice el, trecându-şi mâna peste buze, parcă 
încercând să-şi amintească gustul. Deci maşina ta merge cu 
alcool. 

— Merge cu orice tip de combustibil pe care reuşesc să pun 
mâna. 

— Am crezut că cei din Dinstah au o grămadă de combustibil 
fosil. 

— Aşa umblă vorba. Da” Consiliul Tribal a pus benzina sub 
cheie, se vinde bine în locuri ca New Denver, SRM şi alte astfel 
de locuri răvăşite de Războaiele Energetice. Acolo valorează mai 
mult decât aici. Aşa că o exportă acolo unde există oameni 
dispuşi să dea bani pe ea. 

— Ce e SRM? 

— Slăvitul Regat Mormon. N-ai auzit niciodată de aşa ceva? 
Practic, e cam tot ce ţine de partea din vest a Denverului și tot ce- 
a mai rămas din Arizona care n-a trecut spre Dinstah. Am auzit 
că e ceva ce merită văzut. 

— SRM-ul? 

— Mda, bine, dar eu ziceam de lacul Powell, unde sunt 
rafinăriile. La doar vreo 400 de kilometri vest, în apropierea 
părții vestice a Zidului. Se zice că rafinăriile lucrează zi și noapte 
şi oficialitățile tribului trăiesc ca regii. Ai fi crezut că, după 
Războaiele Energetice, mai schimbă şi ei ceva, nu? Să dea și 
oamenilor. Să facă un nenorocit de panou solar. 

— Lăcomia e universală, comentează Kai. 

Are o expresie contemplativă şi privirea oarecum distantă. 

— Noi avem în Burque baroni ai apei care sunt exact aşa. Ei 
controlează tot. Puţuri de mare adâncime şi instalaţii de furnizare 
a apei cum n-ai văzut în viaţa ta. Bazine de captare şi instalații de 
vaporizare din munţi. Apă care îi face mai bogați decât prinții 
Renaşterii. 

Îşi ridică ochelarii pe cap şi se uită la soare cu ochii mijiţi. 

— Se pare că oriunde există o resursă naturală, există cineva 
dispus s-o exploateze în interes personal, ca să facă mai mulți 
bani decât e în stare să cheltuie. 

Mă gândesc la Protectori, oamenii care s-au luptat cu 
multinaționalele în timpul Războaielor Energetice și au pierdut. 
Până când natura în sine a intervenit şi i-a înecat pe toți, 
indiferent de opţiunile politice. 

— Apa înseamnă viaţă, îi zic. 

— Şi nu poţi bea petrol, răspunde el, vechiul slogan al 
Protectorilor, pe care l-am învăţat în copilărie. 

Dar ceva în vocea lui nu-mi sună cum trebuie şi, pentru o 
secundă, chipul i se înnorează și ochii îi lucesc aproape metalic. 
E surprinzător şi-mi trezeşte instinctele de ucigaş de monștri. 
Dar, înainte să pot analiza ce se întâmplă, el loveşte cu palma în 
caroseria camionetei, făcându-mă să tresar. 

— Mă mir că maşina asta chiar poate să meargă. Câţi ani are? 

Îmi revin din sentimentul ciudat dinainte şi-mi propun să-l 
întreb mai târziu. 

— Nu-mi lovi camioneta, sau poţi să te cari imediat. E o maşină 
clasică. 

Şi chiar este. O camionetă Chevrolet din 1972, seria A, cu 
tracțiune 4x4, vişiniu şi cu inserții cromate, ca o veritabilă regină 
a frumuseţii. Am adus-o înapoi din morți de mai multe ori şi nu 
m-a lăsat niciodată la nevoite. 

O mângâi afectuos pe caroseria platformei din spate, unde 
arunc şi butelca goală. 

— Un soi de relicvă, nu-i așa? mă întreabă el. 

— E din oţel de Detroit. O să ţină mai mult decât orice altă 
maşină făcută în ultimii cincizeci de ani. Toate celelalte sunt nişte 
porcării din fibră de sticlă şi plastic. 

Se uită cercetător la mine. 

— Un pic obsedată de maşini? 

— Ştiu câte ceva, recunosc. În rezervaţie, dacă nu ești în stare 
să-ți repari singur maşina, rişti să mergi mult pe Jos. 

— N-am vrut să insinuez nimic, protestează el, cu mâinile 
ridicate. Era doar o observaţie. 

— Mda, bine, observă, te rog, de pe scaunul din dreapta. 
Trebuie s-o luăm din loc. Iau în calcul poziţia soarelui, umbrele 
care se micşorează. Mai avem încă vreo oră de condus până când 
trebuie să ne oprim. 

— Să ne oprim? Nu e nici măcar amiază. 

— Cum ai auzit. Drumul pe care suntem trece printre Lacurile 
Gemene. Ne putem opri acolo. O să fie deja amiază când 
ajungem, apoi pornim iar pe la ora trei. Altfel e prea cald şi, dacă 
se supraîncălzeşte maşina, rămânem pe jos. 

— Din ce mi-ai zis, am înţeles că ar fi o supermaşină. 

— Nu, am zis că e o mașină clasică, şi asta înseamnă să o tratezi 
cu respect. Odată ce treci de Lacurile Gemene, drumul până la 

Nahodishgish e mai mult o sugestie decât o şosea. E destul de rău 
că se supraîncălzeşte, dar, dacă mai dă şi într-o groapă, i se duce 
osia. Ai idee cam ce înseamnă în zilele noastre să schimbi osia la 
un Chevy din 1972? 

— Încep să-mi cam pierd încrederea. 

— Nu-ţi face griji. Te duc înapoi la Tah viu şi nevătămat, îi zic 
şi-l deschid portiera ca să urce. 

Kai se așază pe scaunul din dreapta. 

— Presupunând că nu se întâmplă nimic nasol, adaug eu. 

— Nu conducem când e cald. Nu conducem pe drumuri proaste 
pe întuneric. Ce s-ar putea întâmpla? 

Pornesc motorul zâmbind larg, dar privirea mi se îndreaptă 
involuntar spre locul în care am văzut coiotul. 

— Păi, ca întotdeauna, mai sunt monștrii. 

Puțin după prânz, aşa cum am prevăzut, ne oprim după ce 
trecem de Lacurile Gemene. Evident că nu e niciun lac acolo. Ce 
apă va fi fost s-a evaporat de mult. 

Kai stă picior peste picior pe o bucată de pământ uscat, la 
umbra relativă a unei bucăți de stâncă ieşită în afară. Are cravata 
aruncată peste umăr şi ochelarii de soare aşezaţi bine la ochi. 
Mestecă o bucată de pastramă uscată pe care Tah ne-a pus-o, cu 
generozitate, la pachet. Împărţim un bidon de apă, luând câte o 
gură din când în când, la nevoie, cât să nu ni se usuce gâtlejul. 
Înainte era cald, acum e de-a dreptul toropitor. Dacă stai mai mult 
de câteva minute în soare, pielea începe să ardă, aproape că simţi 
celulele cum se prăjesc, dând într-un roşu-aprins, nici măcar 
pielea noastră închisă la culoare în mod natural nu oferă protecție 
împotriva unui soare atât de aprig. Dar, cum se zice despre 
deşerturile de la mare altitudine, e căldură uscată. Insuportabilă, 
dacă stai direct în bătaia soarelui, dar la umbră sunt cu vreo 
douăzeci de grade mai puţin. Aşa că am parcat mașina cât mai 
aproape de copertina de stâncă, am tras o cuvertură pe deasupra, 
ca să nu intre niciun fel de curenți de aer încărcat de praf, iar 
acum împart prânzul cu Kai. 

— De ce ţi-a zis Ogarul ăla că eşti o ciudată? 

Îi răspund cu gura plină de pastramă. 

— Longarm e un idiot. 

— Asta, fără îndoială. Dar nu-i răspunsul la întrebare. 

Înghit carnea. Scot, fără grabă, o sămânță de pin prăjită dintr- 
un săculeţ de pânză. Mă uit la ucenicul vrăjitor în timp ce arunc 
sămânţa în gură. E deja râncedă și o scuip afară, scârbită. 

— Ce ţi-a explicat Tah despre puterile de clan? 

El își lărgeşte cravata și trage de gulerul cămăşii, pe care o ţine 
departe de piept, transpirat tot. 

— Că sunt daruri de la diyin dine 'e. Că îți parvin doar de la 
primele două clanuri, întâi al mamei și apoi al tatălui. Că se 
manifestă atunci când ai cel mai mult nevoie de ele, dar că nu se 

manifestă la toată lumea şi că nu toată lumea e binecuvântată în 
aceeași măsură. 

— Tah le-a numit o binecuvântare? Daruri de la Divini? 

Kai mai ia o înghițitură. 

— Adică nu ești de acord? 

— Cheii al tău e plin de intenții bune, dar nu prea iese în lume, 
asta vreau să spun. 

Mă reazem de volan, în faţa lui Kai, şi trag un genunchi la 
piept. Mă scarpin pe şold. 

— Bănuiesc că totul ține de perspectiva din care priveşti 
lucrurile, zice el. Unii oameni văd lucrurile nasoale care li se 
întâmplă drept o povară, iar alții, drept o ocazie de maturizare. 

Pufnesc cu zgomot. 

— Unele lucruri sunt, pur şi simplu, rele. Nimic bun nu iese din 
suferință. Prostiile astea nobile sunt pentru fraieri. 

Kai nu pare deranjat de nimic. 

— Cât am fost nevoit să aştept în Rock Springs la un control de 
frontieră, am cunoscut o fată. Nu-mi aduc aminte care era clanul 
mamei ei, dar era născută pentru tazhii dine e. 

— Tazhii? Nu-l ştiu. 

— Curcani. Era născută pentru cei din Clanul Curcanilor. 

— Nu, zău! 

Sub nicio formă nu reuşesc să-mi imaginez cum s-ar putea 
manifesta asta ca putere a unui clan. 

— Are o afinitate deosebită pentru curcani. E în stare să 
găsească un curcan sălbatic de la kilometri distanță. Şi ei vin la 
ea. Îi cheamă — are un soi de semnal pe care îl folosește — și ei 
vin întotdeauna. Poate că nu e superputerea la care te gândeşti 
când eşti copil, dar, când mori de foame și trebuie să mănânci, 
capacitatea de a chema un curcan îţi pică al dracului de bine. Plus 
că putea să vândă penele în bazar. lată, zice el, cu palma 
deschisă. Un dar. 

— Doar pentru că puterea unuia dintre clanuri se manifestă în 
sens pozitiv nu înseamnă că la fel se întâmplă la toate. 

— Tu ai zis că din suferinţă nu poate ieşi nimic bun. Eu îți zic 
că nu e adevărat întotdeauna, continuă el şi mai ia o gură de 
carne, apoi trecem bidonul de apă de la unul la celălalt. Deci care 
e sursa resentimentelor atât de puternice din partea amicului tău 
polițist? 

Gura mi se schimonosește involuntar. 

— De ce vrei să știi, Kai? Îţi faci griji că nu trebuie să fii văzut 
cu mine? 

— Chiar nu, îmi răspunde cu un zâmbet dezarmant. Sunt nou în 
zonă, ţi-aduci aminte? Mă gândesc că, dacă tu şi Longarm sunteți 
duşmani naturali, atunci probabil e un semn ca noi doi să 
devenim prieteni. Pentru că tipul ăla are un par înfipt un pic prea 
adânc. Şi tind să împărtăşesc perspectiva lui cheii asupra 
lucrurilor din lumea asta. Dacă diyin dine 'e te-au binecuvântat în 

vremuri de restrişte, nu prea cred că asta te face în vreun fel 
ciudată. 

Îmi împlânt unghiile în locul din picior unde mă mănâncă până 
când simt cum pielea cedează sub material. 

— Da” ştiu că te pricepi să jonglezi cu vorbele. 

El înclină capul, într-o mică reverență. 

— lar tu te pricepi să eviți să răspunzi la întrebări. 

Eh, la dracu”! 

— Eu deţin honâghăahnii, sunt născută pentru k 'aahandanii. 

El dă din cap, gânditor. 

— De honaghaăahnii, ştiu. Cei-care-umblă. Şi asta înseamnă că 
ești...? 

— Rapidă. Foarte rapidă. 

— Cât de rapidă? 

— Hai să zicem că mai rapidă decât oamenii obişnuiţi. 

EI fluieră apreciati. 

— Asta da superputere. Aş vrea s-o văd. 

— Ba nu vrei, îi zic. Când honágháahnii se ridică în mine, 
înseamnă că e belea mare. 

— Mda, așa e, zice el. Am uitat de partea asta. Și care ţi-e 
celălalt clan? Ce înseamnă k 'aahanăanii? 

— Săgeata Vie. 

— Adică eşti bună la tras cu arcul? 

— Nu, Kai. 

Mă ridic, mă întind. Mă scutur de praf pe coapse şi pe fund. 
Simt cum sângele mi se prelinge pe picior în locul în care mi-am 
străpuns pielea suficient de adânc încât să am acum o rană. 
Privesc în Jos, spre Kai, care încă stă cu cravata aruncată pe 
umăr, cu o expresie de curiozitate pe chip, ca şi cum puterile unui 
clan sunt un soi de exercițiu intelectual. Sau poate există 
superputeri foarte mişto, care nu-i fac pe oameni să se ferească 
de tine, să te trateze ca și cum ai avea lepră sau ca şi cum ai fi tu 
însuți aproape un monstru. Care nu-l fac pe mentorul tău să-ți 
întoarcă spatele dezgustat, dorinţa ta de a vărsa sânge fiind atât 
de puternică încât el, războinic legendar, nu poate să priceapă ce 
te posedă. Poate că Tah consideră că e o binecuvântare, poate că 
şi Kai crede la fel. Dar eu ştiu mai bine. 

— Săgeata Vie înseamnă că mă pricep de minune să omor 
oameni. 

Kai îşi împinge ochelarii de soare pe frunte, ca şi cum vrea să 
mă observe pe îndelete. Apoi clipeşte, încet, cu pleoape grele, 
înainte de a-i lăsa să-i cadă iar pe nas. Îşi aranjează cravata şi 
cască din toată ființa, întinzându-şi braţele deasupra capului. Se 
lasă pe spate, ca să-și odihnească mâinile pe cuvertura Pendleton, 
ŞI zice: 

— Ei bine, Mags, măcar ştii la ce te pricepi, nu? 

Mă holbez la el. Eram pregătită pentru dezgust. Pentru groază. 
Ba chiar pentru şoc. Dar calm, nepăsare? Îmi aduc aminte cum l- 

am văzut la Tah mângâind capul tăiat ca şi cum ar fi fost o pisică 
domestică şi nu un... un... ei bine, căpățâna unui monstru. 

— Dacă ai primit un dar, continuă el, eşti cam obligat să-l 
foloseşti, nu? E adevărat — continuă întinzând o mână ca să-mi 
oprească protestele — e adevărat că, în cazul tău, talentele de care 
dispui sunt oarecum neconvenționale şi n-aş recomanda oricui să 
le urmeze când îşi alege meseria, dar, dacă pentru tine e bine 
aşa... 

Zgândăr întruna rana de la picior. 

— Şi chiar nu te deranjează? Poate că eşti prins aici, de unul 
singur, în capcana unui criminal cu sânge-rece. 

— Cât timp încercăm să descoperim ce sau cine a avut 
suficientă putere încât să creeze monstrul pe care l-am văzut 
acasă la bunicul? Nu, nu sunt tocmai deranjat, zice el şi, după ce 
ezită o clipă, îmi zâmbeşte larg. Câtă vreme nu sunt pe lista ta 
neagră. 

Se foiește şi se întoarce, rezemându-se într-un cot. 

— Nu mă înţelege greşit. Știu că mai am multe de învăţat, dar 
sunt un om al păcii. 

— Un iubitor, nu un războinic. 

El rânjeşte. 

— Bingo! ȘI totul trebuie să aibă echilibru, nu-i aşa? Mă 
gândesc că, dacă există cineva ca mine, atunci trebuie să existe şi 
cineva ca tine. Câtă vreme nu te enervez și nu eşti tentată să... 
zice el şi face un gest cu mâna în dreptul gâtului. 

Mă umflă râsul. 

— Trage un pui de somn, Kai. Dacă te şi trezeşti, atunci chiar că 
nu mă enervezi. 

El se joacă într-o doară cu marginea cuverturii. Ezită. 

— Am glumit, îi zic. 

— Nu, nu e asta. 

— Atunci ce e? Ascultă, nu am dormit azi-noapte şi încep să mă 
res.. 

— Visez nişte lucruri. 

Sunt numai urechi. Diné îşi iau visele în serios, mai ales dacă 
vin din partea unui vraci. Chiar și din partea unuia nu tocmai 
format, precum e Kai. 

— Ce fel de lucruri? 

— Nu e nimic pentru care să-ți faci griji. Doar că... se joacă și 
acum cu marginea cuverturii. Dacă încep să vorbesc prin somn 
sau ceva, trezeşte-mă, da? 

— Sigur. 

El duce mâna la buze, un gest clar inconștient, şi pun pariu pe 
cuvertura mea Two Grey Hill, pe care am lăsat-o în Lukachukai, 
că se gândeşte la whisky-ul plecat dintre noi. 

— Adică să nu mă laşi să... 

— Am zis da. Dacă vorbeşti, dacă te întorci prea des de pe-o 
parte pe alta, te trezesc. Îţi promit. 

Dar nu Kai e cel care visează. 

Mirosul de vrăji negre mă loveşte mai întâi. Cerul e un 
amestec de nuanţe de verde, o perdea furibundă, brăzdată de 
fulgere gălbui şi frământată de tunete care pocnesc disonant şi 
gol în depărtare. Norii se cern negri deasupra unei luni roşiatice 
şi umflate, iar pământul geme suferind, prelung, chinuindu-se în 
agonia lui, mişcând din loc munţii şi oceanele şi înecând orașele 
lumii în tsunamiuri însângerate. 

E Apa Mare a coşmarurilor mele, dar nu stau mult. Timpul se 
schimbă iar şi sunt într-un peisaj selenar de tărâmuri aride şi un 
nimic întins şi gol. 

Recunosc locul. M-am întors pe Platoul Negru. 

E cineva aici, cu mine. Cineva la marginea câmpului meu 
vizual. Încerc să întorc capul, dar sunt înlemnită. Ţeapănă, grea şi 
imobilă. Îmi rotesc ochii în orbite, dar reușesc doar să zăresc o 
frântură din intrus. Plete lungi și negre ca pana corbului se avântă 
în aer ca nişte aripi. Neizghâni. 

Deschid gura, dar nu reuşesc să scot niciun sunet. Încerc să 
ridic mâna, dar rămâne împietrită lângă mine. Mandibula mi se 
mişcă, scoțând un zgomot umed, ca un plescăit. Gura mi-e 
năclăită de sânge şi mă înec, e gros, cald şi lipicios. Neizghâni 
mă aude şi ochii ni se întâlnesc. Ochii lui sunt cenușii, culoarea 
lucrurilor lăsate prea mult timp în soare. Dinţu sunt galbeni, 
pătați de grăsime umană. Resturi de grăsime îi sunt prinse de 
gingii. Pe cap are o piele de coiot, îmblănită, care 1 se întinde pe 
spinare, peste umeri. În jurul gâtului, o cravată argintie, dungată. 
Nimic nu e cum trebuie să fie. Ochii lui Neizghâni sunt din onix, 
dinții din diamante. Şi numai un yee naaldigoshii ar purta o piele 
de animal. Ţip, înecându-mă în propriul sânge, coarde vocale 
încercând să-şi facă treaba, dar sunt muşcate, mâncate de un 
monstru fără suflet, purtând o coroană de flăcări pe capul 
acoperit de cenuşă. Degetele lui aspre îmi mângâie obrazul, trec, 
aproape cu afecțiune, prin părul meu. Simt o povară pe umeri, 
dinții tociți ai monstrului împungându-mi oasele. Pielea mi se 
sfâşie şi din carnea mea ies viermi într-un şuvoi putred. Longarm 
râde, îi ia cu două degete și-i bagă în gură. „Au gust de pui“, îi 
zice lui Kai. Kai zâmbeşte, strălucitor şi fermecător. Două aripi 
imense, ca de insectă, 1 se deschid pe spate. Plase groase de 
pânză de păianjen îi acoperă ochii, orbindu-l. „Omoară-i“, îmi 
şopteşte el, cuvintele sunând ca rugămintea unui iubit, mâinile lui 
grațioase, cu degete lungi, lucind de inele, atingerea lui e fină ca 
ploaia de primăvară pe pielea mea. Se apleacă, îmi sărută gura 
plină de sânge şi-mi zice iar: „Omoară-i pe toți.“ 

Mă trezesc, îngheţată şi tremurând în umbra stâncii. Kai e încă 
în fața mea, dormind adânc. Aerul duhneşte a praf şi a căldură, și 
nu a magie neagră. Şi, pe kilometri întregi în jurul nostru, eu 
rămân singurul monstru. 

Când pornim iar la drum, soarele e deja o pată de aur ceva mai 
blândă, mai binevoitoare, rostogolindu-se spre apus. Kai încearcă 
în repetate rânduri să mă atragă în conversaţie, dar eu nu reuşesc 
să scap de senzaţia produsă de vis. Cerul bolnav deasupra 
Podişului Negru, mirosul de vrăji. Neizghâni îmbrăcat asemenea 
vrăjitorului yee naaldiggshii care a ucis-o pe nali, cu ochii 
cenușii, nămoloşi, şi dinţii galbeni. Capul de coiot nu era cum 
trebuie. Vrăjitorul care ne-a atacat purta o piele de lup. Dar 
asemănarea e destul de mare şi, combinată cu restul visului, m-a 
zăpăcit complet. Aşa că, în momentul în care Kai mă întreabă de 
familie, îi zic: „Sunt morţi.“ Când mă întreabă cine m-a crescut, 
îi răspund: „Cel mai probabil sunt morți.“ 

Până la urmă, nu mai întreabă nimic. 

Îmi frec umărul cu un gest maşinal, gândindu-mă la monstru. 
La rău. Şi întrebându-mă dacă ce-am văzut în vis e doar o 
coincidență sau dacă înseamnă ceva. 

— Spune-mi ce crezi despre... cum le-ai zis? 

Se lasă pe spate, uitându-se pe geam. 

— Hmm? 

— Când eram la Tah, ai zis că recunoşti monstrul. I-ai zis tsé 
naayee? 

Nu pare dispus să dezvăluie mai multe, probabil iritat de 
atitudinea mea de tot rahatul, dar îmi dau seama că, de fapt, nu-i 
stă în fire să nu spună ce are în minte. 

— Ei bine, se naayee nu e tocmai expresia potrivită, recunoaște 
el. Dar e pe-aproape. Ştiu că am mai auzit despre asta cândva. 
Cum am mai zis, tata a fost profesor de studii navajo. Câteodată 
aducea acasă înregistrări, mărturii ale unor bătrâni despre istorule 
străvechi. Povești despre geneză, legende, monștri, spune el şi 
rânjeşte. Îmi aduc aminte că avea o cutie mare cu casete video. 
Le mai ştii? Nu? Mă rog, a primit de la trib fonduri să le 
digitalizeze. Stăteam în biroul lui şi le ascultam în timp ce el 
lucra. 

— Înregistrări digitale? Asta crezi tu că vom găsi la biblioteca 
din Crownpoint? 

— Asta sper, Mags. 

Mă încrunt auzindu-i felul nefamiliar de a-mi pronunța 
numele. 

— Mi-ai mal zis aşa. 

— Mags? E un alint. Îţi place? Cineva mi-a zis că trebuie să le 
dai fetelor un nume de alint. Că în felul ăsta te plac. 

— Cineva te-a mințit. 

— Eh, ce să-i faci? conchide el şi se lasă pe spate iar, îşi 
propteşte piciorul de bord şi-mi aruncă un zâmbet de vedetă de 
cinema. Draga mea parteneră, să-mi zici când parteneriatul 
nostru începe să funcționeze. 

— Uite care-i faza, îi zic, nu te aştepta la prea multe de la 
parteneriatul ăsta, da? Nu e ceva personal. Doar că eu lucrez mai 

bine singură. 

— Credeam că ai avut un partener înainte. 

Neizghâni. Cum să-i explic? Era mai mult decât un partener, 
mai mult decât un mentor. 

— A plecat, îi mărturisesc simplu. De ceva vreme trăiesc 
singură. 

— Vânând monştri? 

— Nu, sunt nevoită să recunosc. Acest tsé naayee a fost primul 
pe care l-am vânat singură. Am fost... ei bine, am lucrat de 
câteva ori cu nişte comercianți locali, dar n-a fost grozav. Prin 
urmare, am luat o pauză. 

Dacă faptul de a sta închisă în rulota mea ca un pustnic poate fi 
considerat o pauză. 

— Păi, iată! Nici nu ne puteam sincroniza mai bine, zice el, 
desfăcând larg brațele. Aici sunt! 

Omul ăsta nu ştie să se dea bătut, dar simt că, în ciuda 
eforturilor mele de a mă încrunta la el, un zâmbet amenință să-mi 
apară pe buze. Totuşi... 

— Am câini, mormăi eu. 

— Hmm? 

— Am zis... la naiba... 

Coborâm ultimul deal şi Crownpoint se întinde înaintea 
noastră. 

Oraşul Crownpoint e format din rulote şi case pe roți înşirate 
pe câţiva kilometri buni, între două coline, coborând domol spre 
campusul modest al colegiului tehnic. Îmi aduc aminte că drumul 
principal pe care suntem duce spre marginea de est a orașului, 
aşa că, dacă mergem în continuare, o să dăm peste unul dintre 
magazinele Bashas, transformate în puncte de negoţ, și peste un 
restaurant minuscul care se deschide o dată pe lună pentru 
tocăniță de miel. Sau, cel puţin, cam asta însemna înainte 
Crownpoint. Acum arată ca un câmp de luptă abandonat. 

Înnegrit, arzând şi presărat cu leşuri. 

9 


A 
| PE în tăcere pe Şoseaua 9, spre inima Crownpoint-ului. 


Am arma în poală şi Kai se uită pe geam, numai el ştie la ce. 
Poate caută semne de viaţă. Dar nu are noroc. E clar că trupurile 
care zac pretutindeni pe pământ, în jurul nostru, nu sunt vii. 

— Atât de multe fantome, șopteșşte el. 

— Vrei să zici...? 

— Ch 'ijdii. Peste tot. Îi vezi? 

Mă cutremur şi parcă un milion de furnici mi se răspândesc pe 
spate. 

— Nu. 

El dă din cap, dar nu zice nimic. 

Pentru navajo, sufletele celor morți sunt ch 7jdii. Sunt 
reziduuri, faptele rele pe care fiecare femeie şi fiecare bărbat le 
lasă în urmă în momentul morţii. Îi pot poseda pe cei vii, dându- 
le boala înecului. E o boală care te poate omori încet, 
scufundându-te în melancolie şi depresie până când uiţi să te dai 
Jos din pat, să mănânci şi chiar, în cele din urmă, să respiri. Boala 
înecului poate fi şi agresivă, o criză în care te sufoci, simți că ești 
tras în jos, aruncat în mormânt. Încet sau rapid, ch {idii te 
omoară. Din fericire, tind să stea în apropierea trupului sau să 
infecteze locuinţele în care răposatul a murit, așa că, dacă stai 
departe de ei, şi ei ar trebui să stea departe de tine. 

— Am avut boala spiritelor la un moment dat, încep să 
povestesc, mai mult ca să mă aud vorbind. Vânam pe cineva, un 
om, care devenise deja un monstru. Îşi măcelărise familia undeva 
lângă Ganado. Nevastă, copii, veri, până şi caii. Eram cu fostul 
meu partener, dar la un moment dat ne-am despărțit, fiecare 
luându-se după alte urme. Eram singură când am dat peste el. L- 
am înghesuit într-o colibă veche şi părăsită și l-am împușcat. Însă 
nu i-am retezat capul. Greşeala mea. Oricum, ch 7idii era 
puternic. Atâta răutate, aşteptând doar să se ridice şi să ia formă, 
iar eu, în coliba aia, prinsă înăuntru cu el, ca proasta, n-aveam 
unde să fug. Mentorul meu m-a găsit câteva ceasuri mai târziu. 
Aveam febră, deliram şi urlam că mă înec. M-a dus la bunicul 
tău. I-a luat patru zile și patru nopți să mă salveze, dar a reușit. 

Îi arunc o privire lui Kai. El încă se uită pe geam, dar mă 
ascultă. 

— Aşa l-am cunoscut pe cheii al tău. Mi-a salvat viaţa. 

— Par să... bântuie la întâmplare. 

— Poate aşteaptă ceva? 

Înghite și-i văd mărul lui Adam mișcându-se în sus şi în jos. 

— Nu ştiu. 

— Am o muniţie specială sub scaunul pe care stai. Gloanţele 
sunt încărcate cu polen de porumb și cu obsidian. N-o să-i 
omoare, dar îi va încetini. Îi va lega de locul în care sunt. 

El caută sub scaun și scoate o cutie de muniţie artizanală. 

— Dacă vezi că vine vreunul spre noi, desfaci cartușul şi-l 
stropeşti cu chestia asta, îi explic. 

— ȘI apoi? 

— Apoi fugim de ne ia mama dracului. 

El bagă câteva gloanţe în buzunar, cu o expresie îndârjită pe 
chip. 

Nu e un plan nemaipomenit, dar, dacă sunt atât de mulți pe cât 
zice Kai, e tot ce avem. 

Din fericire, nu e nevoie să-mi pun planul în aplicare. În ciuda 
semnelor de carnaj din jurul nostru, Crownpoint rămâne la fel de 
golit de oameni vii, iar morţii păstrează distanţa. Îmi amintesc 
drumul spre colegiu şi conduc prin orașul bântuit, virând la 
dreapta pe Lower Point şi la stânga pe Hogan Trail, apoi iau 
curba pe lângă baraca goală a paznicilor de la intrarea în campus. 

Biblioteca seamănă mai degrabă cu o rulotă dublă, cu pereți 
laterali din metal vopsit bej şi cu acoperiș din acelaşi material. 
Cineva a instalat o rampă pentru persoanele cu handicap și o cale 
de acces largă, pe două etaje, amplasată în mijlocul clădirii, cu 
patru stâlpi de beton încadrând ușile duble. Iar acoperişul din 
spatele clădirii se ridică în formă de jumătate de fluture, 
adăugând ferestre și spațiu suplimentare care sugerează un atrium 
înăuntru, la etajul al doilea. Nu e o clădire urâtă, cu excepția 
fundației înnegrite pe toată lungimea. Cineva a încercat să-i dea 
foc de curând, dar nu s-a străduit prea tare. Parcă ar fi aruncat 
nişte chibrituri aprinse în tufişuri şi în iarba uscată şi galbenă de 
lângă clădire, dar n-a rămas să vadă dacă a şi ars în final. Cu atât 
mai bine pentru noi. 

— Crezi că suntem în siguranță? întreabă Kai, cu vocea încă 
şoptită. 

Parchez maşina şi opresc motorul. 

— Nu. Dar aici e informația de care avem nevoie, corect? 

El încuviinţează din cap. 

— Atunci, să intrăm. 

Caut sub scaun şi scot o cutie de metal. Iau o cheie mică din 
legătura mea de chei și o bag în încuietoare. O răsucesc și salt 
capacul. Înăuntru e un Glock 22, de calibru .40, cu o capacitate 
standard de cincisprezece focuri. Scot arma şi 1-0 întind lui Kai. 

— Ce e asta? 

— Un pistol. 

— Asta știu. Întreb de ce mi-l dai mie. 

— O să ai nevoie de el dacă înăuntru e ceva mare şi rău. 

— Cred că ce-a fost mai mare şi mai rău a trecut deja pe aici. 

Îi întind arma, insistent. 

— la-o, chiar şi așa. 

— Nu am nevoie de ea. Nu pot să... şi să omor ceva s-ar putea 
să... 
Scutură din cap. 

Mă opresc, cu mâinile încleştate pe metalul rece. 

— N-ai folosit niciodată o armă? 

— Ți-am zis că sunt vindecător, nu ucigaș. 

— Mi-ai zis că ştii să-ţi porți singur de grijă! strig la el, mai tare 
decât mi-aş fi dorit. 

Dar nu mi-a trecut nicio clipă prin cap că el ar putea refuza să 
poarte armă. 

Kai se strâmbă la auzul tonului meu, apoi îmi face semn să mă 
calmez. 

— Pot să-mi port singur de grijă, rosteşte cu vocea domoală. 
Dar nu am nevoie de un pistol pentru asta. 

Îmi vine să urlu, dar mă abţin. 

— Tah mi te-a dat în grijă. Dacă mă faci să mă duc la bătrânul 
ăla de treabă şi să-i zic că ai dat colţul cât timp erai sub 
supravegherea mea, te calc în picioare. 

Kai îşi ţuguie uşor buzele. 

— N-o să păţesc nimic. 

Pun arma la loc şi bag cutia sub scaun. 

— Ai face bine să nu păţeşti. 

les din camionetă. Trântesc portiera ca să-mi subliniez spusele. 
El coboară de pe scaunul din dreapta și mă urmează pe cele 
câteva trepte de ciment, pantofii lui de bal țăcănind pe suprafaţa 
dură. Mă holbez la picioarele lui. 

— Cu prima ocazie, îţi iei nişte încălțări serioase. Chestiile alea 
sunt atât de zgomotoase, că monștrii o să ne audă de la kilometri 
distanță. 

După tot zgomotul pe care-l fac eu însămi, să mă plâng de 
pantofii lui Kai e ipocrizie curată, dar el e suficient de înţelept să 
nu mi-o reproşeze. Mă opresc lângă uşă. Aici, fundația arsă e mai 
aproape și mă aplec să pun mâna pe pământul înnegrit. Duc mâna 
la nas şi adulmec. Miroase dulceag, aproape metalic, ca izolația 
arsă a cablurilor electrice. 

— Ce e? 

— Nimic. Doar o bănuială. 

Mă ridic şi-mi scutur cenuşa de pe mâini. 

— Hai să verificăm întâi biblioteca. 

Kai vine după mine până la ușă. Mă opresc, îmi proptesc pușca 
în umăr şi ţintesc spre uşile duble. 

— Deschide ușile de la intrare. 

— Eu? 

— Da. Eu sunt aia cu pușca, deci tu eşti ăla care deschide uşile. 

Kai mormăie nemulțumit, dar o ia înainte, suficient de deştept 
să nu stea în bătaia puștii, şi trage de una dintre uşi. Se deschide 
cu uşurinţă. Aştept, gata să trag în orice ar apărea de după ea. Dar 
nu se iveşte nimic, aşa că păşesc înăuntru. 

Biblioteca e goală. Are aerul unui loc abandonat de foarte 
multă vreme. Uşile de la intrare larg deschise sunt vopsite în 
nuanţe de maro şi gri ca orice instituție. Generatorul e mort şi 
singura lumină vine de la fereastră, slabă şi tulbure. Un strat de 
praf de deşert acoperă rafturile înalte până la umăr. Pe copertele 
cărților, şi mai mult praf. Aici, lângă intrare, sunt şiruri întregi de 
ziare — Revista aborigenilor, Smithsonian, un vechi jurnal de ştiri 
Indian Country —, toate datând dinainte de Apa Mare. 

Simt fiori pe șira spinării. N-am petrecut niciodată prea mult 
timp în biblioteci, nici măcar când eram copil, dar locul ăsta îmi 
pare mai curând un cavou. 

— Încotro? îl întreb şi vocea îmi reverberează sub tavanul 
cavernos. 

Kai îşi plimbă ochii peste şirurile prăfuite de cărți, peste 
mesele lungi și goale. 

— Spre arhive, zice el. Cine ştie? Poate găsim chiar câteva 
dintre chestiile la care a lucrat tata. 

— Poveşti despre monștri? 

— Hm, ceva mai mult de atât. Astea sunt povești transmise oral. 
Cunoştinţe de la strămoși despre viețile lor, despre timpul 
petrecut în şcolile rezidențiale, poveşti despre părinţi care au 
supraviețuit Pelerinajului. Sincer, cam orice erau dispuși să 
împărtășească. Erudiţii navajo se temeau că, odată cu trecerea în 
neființă a bătrânilor tribului, vom pierde înțelepciunea lor. Poate 
că, dacă ar fi ştiut că Statele Unite se vor prăbuşi din temelii și că 
Dinetah va fi unul dintre puţinele locuri rămase în picioare, nu şi- 
ar mai fi făcut atâtea griji. Dar nu poți să prezici chiar totul. 

— Mulţi au prezis-o. Adică Apa Mare. 

— Sigur, dar n-a fost aşa cum au crezut ei. 

Merg după el pe un coridor lung, cu pereții decorați din loc în 
loc cu postere — Maratonul din 2030 pentru Diabet şi Festivalul 
Crownpoint din '29 —, aşezate la distanţe egale pe fundalul alb. 

— Discuţiile despre schimbările climatice se refereau la 
inundaţiile din Florida şi la seceta din California. Nu la potopul 
care a acoperit două treimi din continent. 

Ţin arma ridicată în timp ce cotim şi intrăm într-o sală de 
conferințe, plină de cărți imense, cu hărți mari ale Pământului. 
Hărţi irelevante în prezent. Lângă hărți, enciclopedii vechi cu 
istoria unei lumi care nu mai există aşa cum o descriu ele. E o 
ciudăţenie care-mi dă fiori şi mă face să mă gândesc la locurile 
de dincolo de Dinstah, cum n-am mai făcut-o de multă vreme. 
Sau poate că din pricina lui Kai am început să mă gândesc la 
asta. Mă întreb dacă mai sunt şi alte astfel de locuri, alte ținuturi 
în care s-au născut vechii zei, unde monștrii îi amenință pe cei- 
cu-cinci-degete, unde moartea îi pândeşte pe cei câțiva rămaşi în 
viață pe tărâmurile strămoşilor lor. 

— În plus, nu s-au gândit la cutremurele din Noul Madrid, 
continuă Kai. Nici la haosul şi la luptele de stradă provocate de 

Războaiele Energetice. Adaugă la toate astea un guvern 
incompetent pe o perioadă de câţiva ani... Chiar şi fără Apa 
Mare, lucruri rele se întâmplau. 

— Mie nali mi-a zis că n-a fost din cauza asta. 

Kai se oprește şi aproape dau peste el, gândurile fiindu-mi încă 
la tărâmurile acelea îndepărtate. 

— Ce vrei să zici? mă întreabă curios. 

— Doar că o mare parte din tradiția tribului diné vorbeşte 
despre primul potop. Despre cum Coiotul a furat copiii 
Monstrului Apei şi Monstrul a inundat lumea ca să-i ia înapoi. 
Unii cred că poate de asta a venit Apa Mare. 

Kai se încruntă. 

— Coiotul e vinovat? 

— Hei, eu nu le țin partea, îi răspund, îndemnându-l să o ia din 
loc. Cu cât stăm mai puţin aici, cu atât mai bine. Spun doar că 
poate e mai mult de atât. Tu ar trebui să ştii asta mai bine decât 
oricine. 

— De ce eu? mă întreabă. 

Stă cu spatele la mine, așa că nu-i pot vedea faţa, dar îi aud 
tonul ofensat. 

— Pentru că eşti vra... 

El se oprește iar. 

— Aici pare să fie, zice el. 

Se referă la un şir de fişete orizontale, genul ăla cu sertare 
lungi, dar împărțite în compartimente individuale, pentru casete 
audio. Sertarul pe care mi-l arată Kai e marcat „Istorii orale“, 
împărțite pe ani şi nume de familie. Fişetele se întind pe tot 
peretele şi cel puţin patru sunt mari. 

— Nu se poate aşa ceva, zic eu cu deznădejde. 

— Sunt mai multe decât mi-am închipuit, recunoaște Kai, dar 
poate există o posibilitate să le mai triem. Să ne uităm! 

Îmi reazem arma de cele mai apropiate rafturi şi trag de 
mânerul primului fişet, marcat „1971 A-C“, dar nu se deschide. 
ÎI încerc pe al doilea, dar şi ăsta e încuiat. 

— Se pare că va trebui să le spargem, constată Kai. 

Ridic arma, cu ţeava în jos. Dacă lovesc destul de tare, 
încuietoarea ar trebui să cedeze. 

Kai îşi drege glasul şi mă priveşte ridicând o sprânceană 
perfect arcuită. 

— Ştiu că e puţin exagerat, dar ar trebui să rezolve problema, îi 
explic. 

— Sau... 

Arată spre BOkerul de la şoldul meu. 

— Îmi dai voie? mă întreabă. 

— Vrei să-mi foloseşti cuțitul? 

— Am oarecare talent la încuietori. 

Scot o exclamație dezaprobatoare. 

— Minţi autoritățile, dai spargeri, deții whisky de contrabandă. 
Şi eu care mă gândeam că eşti vreun soi de intelectual. 

Îmi aruncă o privire de falsă ofensă. 

— Nu am nici cea mai vagă idee despre ce vorbeşti. 

— Bunicul tău ştie? îl întreb, înmânându-i cuțitul. 

— Cheii era cunoscut în tinereţe pentru nebuniile lui. 

— Tah? îl întreb surprinsă. 

— Nu te lăsa înşelată de un chip frumos. 

Mă reazem de fişet, amuzată. 

— Să ştii că acum, după ce-ai pomenit de asta, aş pune pariu că 
bunicul Tah a fost arătos la vremea lui. Are încă o scânteie în 
privire. 

El oftează exagerat. 

— Mă refeream la mine. Eu sunt ăla cu chip frumos. 

Stă aplecat, studiind încuietoarea, cu degetele lungi 
sprijinindu-se de fişet, astfel că îl văd numai din profil. 

— Probabil că mutra te scapă din multe belele, comentez. 

El strecoară vârful cuţitului între încuietoare şi fişet. Forţează 
puţin mecanismul. 

— Adică? 

— Păi, mă gândesc că cineva atât de chipeş ca tine... 

Kai rânjeşte. Eu dau ochii peste cap. 

— Las-o baltă! Dacă mai zic ceva, o să-ți crească orgoliul în aşa 
hal, că n-o să mai reușeşti să ieși pe uşile alea duble. 

Trage puternic de sertar şi-l deschide, pur și simplu. Îmi dă 
înapoi cuțitul cu un gest pompos şi exagerat. ÎI pun în teacă şi 
deschid sertarul până la capăt. 

Înăuntru, descopăr un şir de cel puţin o sută de carcase subțiri 
din plastic, fiecare cu un disc rotund cam cât palma mea. Kai ia 
una la nimereală şi o răsuceşte în mâini. 

— N-am mai văzut aşa ceva de nu mai ştiu când. Bine că 
fondurile tribale s-au terminat înainte să încarce toate 
informaţiile şi să le trimită cine ştie unde. 

Ridic un disc în lumina slabă care pătrunde prin ferestre. 

— Crezi că au un CD-player pe aici? 

— Sunt sigur că e unul în bibliotecă. Trebuie doar să-l găsim. 

— Dacă îmi indici unde să caut... 

— Nu, lasă că mă duc eu, zice el, scărpinându-se absent în 
ureche. Dar vreau să le cataloghez mai întâi. 

— Pe toate? 

— O să încep cu astea, dar oricum s-ar putea să dureze o vreme. 

— Bine. Te las să-ți faci treaba. Eu mă duc să verific zona. 

— În regulă, aprobă el. 

E deja concentrat asupra discurilor, citind abia şoptit numele 
de pe etichete — Atcitty, Bahe, Begay, Bitsue — şi încercând să dea 
de cap colecției. 

— Hei, îi zic, bătând cu degetele îndoite în tăblia laterală a 
fişetului. Dacă vezi ceva, ţipă. 

El ridică privirea spre mine, parcă surprins să mă vadă încă 
acolo, vorbind cu el. 

— Mags, n-o să păţesc nimic. Pe bune. 

Îi arunc o ultimă privire. E încruntat de atâta concentrare, în 
timp ce degetele îi zboară deasupra discurilor, iar buzele i se 
mişcă în ritmul numelor navajo. Parte din mine vrea să stea aici 
şi să-l vadă muncind. Cealaltă parte abia aşteaptă să iasă din 
această cameră a morţii în care s-a transformat biblioteca şi să 
vadă ce dracu! s-a întâmplat în Crownpoint. Îmi iau arma şi plec. 

les din bibliotecă, clipind des, încercând să mă adaptez la 
lumina puternică a cerului albastru de deşert, după ce-am stat în 
semiîntunericul dinăuntru. O briză uşoară mătură parcarea 
bibliotecii şi simt în nări miros de ozon. ȘI, brusc, mirosul 
metalic şi dulceag începe să aibă o explicaţie. N-a încercat 
nimeni să dea foc bibliotecii sau, cel puţin, n-a fost un incendiu 
premeditat. A fost lovită de trăsnet. 

Singura problemă e că n-a mai plouat în Dinâtah de cel puţin 
şase luni. Știu că nu e imposibil să lovească trăsnetul din senin, 
stârnind incendii la întâmplare pe un teren atât de arid ca ăsta, dar 
există o explicație mult mai plauzibilă. 

Neizghâni. 

Orice s-a întâmplat aici, de-au murit toți oamenii ăștia, i-a 
atras atenția. El a ieşit din viaţa mea de nouă luni, dar asta nu 
înseamnă că nu mai vânează monștri. Poate că doar o face fără 
mine. 

Încerc să-mi controlez o răbufnire de panică. Nu sunt pregătită 
să-l înfrunt, poate că n-o să fiu niciodată, dar nu vreau nimic mai 
mult pe lumea asta decât să-l văd din nou. Îmi şterg mâinile 
transpirate de pantaloni şi-mi zic că totul va fi bine, chiar dacă 
ştiu că e o minciună. 

Zorii ultimei zile pe care am petrecut-o împreună au fost plini 
de lumină şi reci. În ianuarie, pe Platoul Negru. Ne instalaserăm 
tabăra în umbra Dzitijiinului, a Muntelui Negru însuși, cu bine 
cunoscutul turn al minei de cărbune abandonate, la doar câteva 
mile spre nord, împungând cerul și stricând peisajul. 

Pentru Platoul Negru, vechea mină e un fel de fantomă. 
Cândva, partea asta de rezervație dădea pe-afară de bunăstare, de 
slujbe, de rate și de acțiuni. Dar, odată cu banii, au venit şi 
avocaţii corupți, înțelegerile mascate, relocările forțate, apa 
murdară, cancerul. 

Nimic din locul ăsta nu-mi oferă pace, îmi trezeşte instinctele 
de vânător de monştri, îmi menţine puterile de clan la suprafaţă, 
ca şi cum simpla prezență aici îmi pune viaţa în pericol. Un fior 
fără legătură cu temperaturile scăzute îmi trece pe şira spinării. 
Toată urâciunea asta, toată boala, suferinţa şi nefericirea. Toate 
coexistă în acest spațiu, chiar dacă lumea a dispărut. Colorează 
încheieturile negre ale pământului, transformând peisajul în ceva 
şi mai întunecat, şi mai ucigător decât tot cărbunele neexploatat. 

Neizghâni simte şi el. E neliniştit, se tot învârte pe lângă focul 
pe care l-am făcut ca să mai alung din frigul iernii. Mocasinii lui 
bine lucraţi lasă urme mici pe crusta de gheață care acoperă 
pământul, un strat de argint care ar fi fost frumos dacă nu mi-ar fi 
înghețat fundul. Mă ghemuiesc în faţa focului. Suntem treji de 
aproape o oră întreagă, el păşind încoace şi-ncolo şi holbându-se 
în direcția minei. Eu, aşteptând ca el să vorbească. 

Tăcerea lui nu e tocmai neobişnuită. Ni se întâmplă des să 
mergem zile în şir fără să ne vorbim. Dar, în mod normal, e o 
tăcere familiară, o pace pe care o savurăm amândoi şi care ne 
face să ne simţim în siguranță. Însă, în dimineaţa asta, simt 
distanţa dintre noi. Bărbat, femeie. Nemuritor, ființă cu cinci 
degete. Erou de legendă şi, mă rog, ce-oi mai fi şi eu. Nu ştiu 
dacă nu cumva mă învinovăţeşte şi pe mine, ființă umană, pentru 
ceea ce s-a întâmplat pe Platoul Negru sau dacă se gândeşte la 
ceva care n-are nicio legătură cu mine. Dar sunt singură aici, 
chiar şi cu el la câțiva paşi distanță. 

— Care-i planul? îl întreb, nu pentru prima dată. 

Vocea îmi tremură puţin, dar nu din cauza frigului sau a 
angoasei provocate de ciudata lui reticență. Ci din cauza 
nerăbdării, a stării febrile dinaintea vânătorii. 

Am întrebat de patru ori și de tot atâtea ori m-a ignorat, însă, 
de data asta, se uită îndărăt spre mine, cu chipul întunecat. 

— Locul ăsta e bolnav, zice el. 

— Da, nici mie nu prea-mi place, îi răspund, înfăşurându-mă şi 
mai strâns în haină, cu mâinile deasupra focului. Dar tu eşti cel 
care a zis că trebuie să venim. Că au fost văzuți monştri în 
apropierea minei. 

— Oameni răi, mă corectează el, cu o expresie încordată. 
„Oameni răi“ e o denumire juridică, limbaj folosit încă din 
vremea tratatului care ne-a dat dreptul să vânăm monştri, umani 
sau de altă natură, fără ca autorităţile s-o ia razna dacă cineva dă 
ortul popii. Nu mi-e clar de ce mai contează un astfel de limbaj, 

de vreme ce Statele Unite nu mai există şi nici autoritățile 
federale nu mai respectă tratatul în vreun fel. Dar termenul a 
rămas. Mi se pare oarecum prosteşte să-ţi pese cum te adresezi 
cuiva pe care urmează să-l omori. 

— Totuşi, sunt încă oameni, tună el. Încă mai au cinci degete la 
o mână. Dacă le zici monştri, nu faci decât să-i reduci la asta. 

— Nu înţeleg de ce contează cum le zicem. Ce-are a face, din 
moment ce noi tot trebuie să-i ucidem? 

Din punctul meu de vedere, a nu le spune monştri înseamnă a 
despica firul în patru. În definitiv, sunt destui monștri printre 
oameni, la fel de vicioşi și de cumpliți ca orice din categoria 
supranaturalului. 

El se întoarce spre mine cu tot trupul, umerii lui laţi blocându- 
mi vederea asupra turnului minei şi umplând spațiul dintre noi. 

— Cuvintele au importanță, zice el. Numele pe care le dai 
lucrurilor le transformă atunci când le pronunți. Trebuie să fu 
foarte atentă când vorbești. 

Privirea pe care mi-o aruncă e întunecată și studiată și dintr- 
odată mă gândesc cu groază că poate am mers prea departe. 

— N-ar fi trebuit să spun asta, mă scuz eu. 

El mormăie ceva. Mă doare felul în care mi-a dat peste nas şi 
simt povara judecății lui. Știu că încearcă să mă înveţe să fiu un 
bun diné, dar mă gândesc că e o pierdere de timp. Știm amândoi 
de ce mă ţine în preajma lui. Sunt un asasin, chiar dacă 
Neizghâni încearcă permanent să mă transforme în ceva mai bun, 
dar, când are nevoie de mine, setea mea de sânge nu-l deranjează 
niciodată foarte tare. Poate că sunt un elev cumplit de prost, dar 
nu poate să nege că fac ce e de făcut. 

Într-un târziu, simte ceva în poziţia soarelui sau în adierea 
vântului. Ceva care îi arată că trebuie s-o luăm din loc. Torn rapid 
apă peste foc şi mă grăbesc să adun lucrurile. 

— Lasă-le, îmi zice. 

O schimbare în rutina noastră, dar mie mi-e egal. Și sincer, cu 
cât ne cărăm mai repede de aici, cu atât mai bine. Nu mă 
deranjează să las tabăra aşa cum e. 

Alergăm pe teren deschis şi ajungem rapid la mine. Oamenii 
răi sunt acolo unde ne aşteptam să-i găsim. Şi, după paloarea 
pielii, ne dăm seama că sunt refugiați care au reuşit să treacă 
Zidul şi că sunt aici ca să fure tot ce le poate servi pentru 
scopurile lor malefice. O iau rapid înainte, gata să-i reamintesc 
lui Neizghâni de ce mi-a salvat viaţa. Unul dintre ei ridică pușca, 
o aținteşte asupra mea. Râd şi k 'aahandanii urcă în mine odată 
cu un strigăt de luptă care devine un soi de cântec funebru înălțat 
din coșul pieptului. Îi smulg arma din mâini și o arunc 
învârtindu-se. El geme scurt şi încearcă să mă lovească cu 
pumnii. Pentru o astfel de greșeală, îi tai mâna cu Bökerul. Mă 
întorc şi-i sfâşii gâtul cu cuțitul, la fel de inexorabil ca apa care 
taie în stânca platoului. Sângele împunge aerul ca ploaia şi, acolo 
unde cade, cărbunele se înnegreșşte şi mai tare. 

Un altul vine spre mine, dă să mă pocnească în cap cu lopata. 
Mă feresc, mă poziționez sub braţul lui, îi înfig cuțitul în stomac 
şi îl despic ca pe un pepene. Maţele îmi cad la picioare. Ar trebui 
să mă îngrozească, dar eu nu mă pot abţine să nu rânjesc. Râd de- 
a dreptul. 

Apoi vin toți deodată, cu arme, urlând. Îi secer pe rând. 

Când mă potolesc în sfârşit, veselă şi cu răsuflarea tăiată, sunt 
înconjurată de cadavre. 

Mă aplec, cu mâinile pe genunchi, ca să-mi trag răsuflarea. 
Trag de haina celui mai apropiat cadavru ca să-mi curăţ lama 
cuțitului de sânge. 

— Vezi? îi zic lui Neizghâni, cu vocea prea ascuțită, prea 
exaltată, dar mi-o dreg şi încerc să-mi reprim bucuria teribilă. 

Vezi? Nu contează cum le zici. Mor la fel. 

El se ridică în picioare, se uită fix la mine. N-a intervenit deloc 
în luptă, sabia lui de foc încă e în teacă, pe spate, armura e 
nepătată. Braţele îi atârnă nefiresc pe lângă corp. 

Ezit, nemaigăsindu-mi cuvintele sub privirea lui intensă. 
Pulsul mi se accelerează, nu e doar influenţa adrenalinei. Distanţa 
dintre noi se mărește. Înghit în sec, dându-mi brusc seama că stau 
pe buza unei prăpastii pe care am fost mult prea proastă ca s-o 
văd. 

— Răul e o boală, îmi spune el. 

A doua zi de dimineaţă, nu l-am mai găsit. Am așteptat în 
tabăra noastră, în umbra Muntelui Negru. O săptămână. Două. 
Fiindu-mi teamă că, dacă plec, n-o să mă mai poată găsi sau că, 
dacă abandonez tabăra, ceva rău o să se întâmple, ceva de care n- 
aş mai putea scăpa. Totuşi, sunt doar o ființă cu cinci degete şi 
trupul meu are nevoie de hrană. De apă. De căldură. Rezist o 
lună, dormind pe pământul colțuros, mâncând ce-a mai rămas de 
pe urma Oamenilor Răi și adunând în fiecare dimineaţă roua ca s- 
o beau, înainte să accept că nu se mai întoarce, că m-a lăsat aici. 
După încă o săptămână, ajung în Tse Bonito mai mult în patru 
labe, deshidratată, cu mocasinii roşi până la piele și cu picioarele 
însângerate, rugându-mă de bunicul Tah să mă ajute. Nu știu 
unde să mă duc în altă parte, mormăi printre buzele crăpate şi el 
mă asigură că sunt bine-venită. Dar ruşinea, starea de confuzie 
sunt mai mult decât pot suporta. Ştiu că nu pot sta aici, cu 
vraciul, indiferent cât de bun e cu mine. Așa că îmi găsesc o 
rulotă, o camionetă. Încerc să lucrez pentru trupa de mercenari 
locali, dar ei capturează în general oameni vii și, odată ce-şi dau 
seama ce sunt eu, nu mai vor să aibă de-a face cu mine. Aşa că 
zac în rulota mea şi mă holbez la pereți zi după zi. Lună după 
lună. Până când sunt căutată de cei din Lukachukai. 

Şi acum sunt în Crownpoint, uitându-mă la urmele unui 
incendiu provocat de trăsnet şi nu aflu nimic. Decât că îmi doresc 
enorm să mă pot întoarce în trecut, să repar tot ce-am distrus cu 
Neizghâni. 

Ai găsit ceva? îl întreb de cum intru în bibliotecă. 


Kai s-a instalat la una dintre mesele lungi de lemn. Are în faţa și 
în jurul lui mai bine de zece discuri, fiecare cu o etichetă albă, iar 
el ia notite pe marginea unei foi rupte dintr-o revistă. Vocea 
stridentă a unei femei răzbate din boxele CD-playerului, vorbind 
în mare parte în navajo, amestecată cu câteva cuvinte în engleză. 
Mă las într-un scaun din apropiere şi mă aplec, ca să aud mai 
bine. 

— Cunosc povestea asta, îl zic. 

Kai ridică privirea de la notițele lui. Şi eu sunt surprinsă. Dar 
povestea îmi e familiară, am mai auzit-o. O poveste despre Coiot 
şi despre Zeul Negru Haashch'eeshzhini. Cândva, cei doi zei 
farsori erau cei mai buni prieteni şi în grija lor erau stelele de pe 
cer, pe care le puneau la locul lor. Haashch'sshzhini, Stăpânul 
Focului, avea un plan pentru felul în care trebuiau poziționate. 
Era un plan bine pus la punct, metodic. Ordonat. Dar Coiotul s-a 
plictisit de planul lui şi a aruncat stelele pe cer la nimereală, 
zvârlindu-le impetuos dintr-o pătură. 

Vocea femeii încetinește exact când ajunge la partea în care 
Coiotul se întindea după pătura de stele. O luminiţă roșie a 
început să pâlpâie furioasă. Kai apasă pe butonul de oprire. 

— Bateriile, zice el, clătinând din cap. Mă mir că am reușit să 
scoatem şi atât din chestia asta. De câţi ani stă aici? 

— Nu există niciun încărcător? 

— Nu era nimic în cutie. Şi chiar dacă ar fi fost, de unde 
electricitate? 

Îmi mușc interiorul obrazului, gândindu-mă. 

— Ție povestea asta îți spune ceva? 

— Ai prins partea aia cu focul? 

— Haashch'66shzhini. El a dat foc fiinţelor cu cinci degete. A 
aprins stelele pe cer. 

— E doar o idee, dar... începe Kai, apoi se opreşte, bate cu 
capătul creionului pe care îl ține proptit de masă. 

— Ai o idee? încerc eu să-l zoresc. 

— Nu ştiu. E ceva ciudat la incendiul ăla. Poate că se leagă în 
vreun fel. Poate că nu. Dar aș vrea să ascult şi restul, conchide el, 
arătând spre discurile de pe masă. Să văd ce altceva mai apare. 

Ezit, apoi trag adânc aer în piept, iar el mă priveşte, așteptând. 

— Rulota mea nu e departe de aici, îi spun. E chiar dincolo de 
trecătoare. Mai aproape decât casa lui Tah cu câteva ore. De ce 
nu mergem acolo? Probabil că am nişte baterii pe undeva și, dacă 
nu am, ne putem întoarce în Tse Bonito dis-de-dimineaţă. Sigur 

cineva în târg vinde un încărcător care să se potrivească cu 
chestia asta. 

El încuviinţează. 

— Pare un plan bun, Mags. 

— Îmi pare că am venit degeaba în Crownpoint. 

— Nu e chiar degeaba. Am aflat ceva despre un obiect care 
poate aduce stelele la viață. Şi dacă poate da suflu stelelor, atunci 
ar putea avea legătură cu ce căutăm noi. Poate fi un indiciu. Tu ai 
găsit ceva? 

— Nici pomeneală, îi răspund, nefiind pregătită încă să-i expun 
teoria mea despre Neizghâni. 

— N-ai aflat mai multe despre semnele de arsură? 

O secundă, mă gândesc că trebuie să-şi fi dat seama că-i 
ascund ceva, dar chipul lui are o expresie de blândeţe senină, fără 
urmă de suspiciune. 

— Nu. 

— Fi, asta e, s-ar putea să mai aflăm câte ceva de pe CD-uri, 
zice el, băgându-le, împreună cu playerul, într-o traistă de pânză 
cu logoul colegiului tehnic brodat pe ea. 

— Frumoasă traistă, comentez eu. 

El o ridică şi se uită la ea cu atenţie. 

— Am găsit o grămadă în spatele biroului cu cărți de referință. 
Vrei și tu una? 

— O să zic pas, mersi. 

— Mă întreb dacă n-ar trebui să iau una pentru cheii. 

— Sigur. Am fost în Crownpoint, am văzut mortăciuni peste tot, 
am aflat ceva despre un declanşator de incendii şi tot ce-am reușit 
să aduc e rahatul ăsta de traistă. 

El râde. Nimeni nu râde niciodată la glumele mele stupide și 
reacția lui mă face să roşesc, mulțumită. Se îndreaptă spre ieşire, 
punând pe umăr baierele traistei. Îl urmez şi-l văd cum aruncă o 
ultimă privire tristă spre biblioteca abandonată şi apoi împinge 
uşile duble. 

Când să le deschidă, încremeneşte. Trage aer în piept, şocat, 
iar încheieturile degetelor i se albesc strângând clanţa. 

— Ce e? îl întreb, brusc alarmată. 

Trag pușca din teaca de pe spate şi vin lângă el, adăpostindu- 
mă la perete. El nu se mişcă şi eu scot capul de după perete ca să 
văd ce se întâmplă, dar nu descopăr altceva decât rampa pentru 
cărucioare, parcarea goală şi camioneta mea. 

— Kai? 

Se întoarce spre mine, palid. Îmi şoptește ceva, dar eu nu aud. 
Mă aplec spre el. 

— Fantome, repetă Kai. 

— Câte? îl întreb încordată. 

— Zeci, îmi răspunde. Mai multe. Blochează drumul spre 
camionetă. 

— Am înţeles, îi zic, reflectând. 

Încerc să-mi aduc aminte cum mi-a spus Neizghâni să lupt 
împotriva acestor ch jjdii. Încerc să uit senzaţia de neputinţă pe 
care ţi-o dă boala spiritului. Pentru că, dacă mă gândesc la asta 
prea mult, încep să-mi pierd controlul. Să lupţi cu ființe în carne 
şi oase e una, dar să lupti cu boala, cu ceva care te ucide pe 
dinăuntru, asta e ceva la care nu mă pricep deloc. 

— Mai ai cartuşele pe care ţi le-am dat? 

Kai dă încet drumul la ușă. Bagă mâna în buzunar şi scoate de 
acolo două cartuşe. Mâna îi tremură. Trage adânc aer în piept și 
se calmează. Eu am două în puşcă şi încă patru în centura de la 
brâu. Dar opt cartușe ar trebui să fie suficiente ca să ajungem la 
camionetă. 

Scot cuțitul de aruncat, făcut din obsidian, din legătoarea 
mocasinilor. lau cartuşele de la Kai. Bag vârful cuțitului în capul 
unui cartuş și împing până cedează și se desface. 

— Întinde mâinile. 

Kai le întinde şi-i torn în palmă amestecul de obsidian din 
proiectil. Polenul de porumb pluteşte o clipă, apoi 1 se aşază pe 
piele. Repet procesul cu celelalte cartuşe, până când o movilă 
destul de mare de obsidian şi polen se strânge în palmele lui. lau 
eu jumătate din cantitate. 

— Acum o să ne îndreptăm spre camionetă, îi explic. Eu nu pot 
să le văd, aşa că va trebui s-o iei tu înainte. Eu te urmez, încearcă 
să mergi cât mai drept. Dacă ai nevoie să-ţi faci loc sau vreuna se 
apropie prea tare, aruncă puţin amestec spre ea. Polenul ar trebui 
s-o oprească şi obsidianul, s-o rănească. S-o facă să dispară, dacă 
avem noroc. 

— Şi dacă n-avem noroc? mă întreabă. 

Vocea îmi e întretăiată şi-mi dau seama că deja m-am avântat 
prea tare, căci adrenalina a început să-mi curgă prin vene. Gata 
de luptă, chiar dacă e una pe care n-o pot vedea. 

— Dacă ne apropiem prea mult, ne vom molipsi de boala 
înecului. Aşa că sugerez să avem noroc, şi asta repejor. 

Kai clipeşte și văd cum ochii lui căprui pălesc la margini, iar 
cercurile negre din jurul irisurilor capătă nuanţa mercurului. Simt 
pe şira spinării un fior care n-are nicio legătură cu ch 7idii. Dar 
nu e timp de asta acum şi aici. Trebuie să ne cărăm. Kai e de 
partea mea, în fond. 

— Eşti gata? îl întreb. 

El dă din cap că da. 

— O să mă asigur cât pot că nu te atinge nicio fantomă. 

Deschid ușile şi-i dăm drumul. 

Poate că nu-i văd pe ch 7jdii, dar îi simt în stomac, ca o tristeţe 
care pune stăpânire pe mine şi mă face să urlu, să bocesc pentru 
tot şi pentru toate câte am pierdut într-o viață de om. Pentru nali. 
Pentru părinții mei. Pentru Neizghâni. Ba chiar și pentru căluțul 
de pluș pe care îl aveam la vârsta de zece ani. Sentimentul a venit 
asupra mea cu furie şi repeziciune, amenințând să mă 

copleşească. Mi s-a pus un nod de plâns în gât, dar îl înghit 
înainte să-mi scape de sub control. Kai geme, un sunet jos şi plin 
de tristeţe şi ştiu că şi el e lovit de propriile suferinţe și pierderi. 
Mă scutur şi mă forțez să merg înainte. 

Kai se îndreaptă spre camionetă cu paşi hotărâți, răspândind 
polenul într-o mișcare circulară largă. Sunt atentă să-i calc exact 
pe urme, gata să arunc înăuntru amestecul. Când se oprește brusc 
ca să arunce un pumn plin de obsidian în faţa lui, unde eu nu văd 
absolut nimic altceva decât spațiu gol, scâncesc de-a dreptul. El 
se uită înapoi. Îi fac semn să continue. Mergem până ajungem la 
portiera din dreapta a camionetei. 

Trag de uşă cu putere, pregătită să arunc înăuntru amestecul 
pregătit, dacă e nevoie. 

— Nu e nimic în camionetă, nu-i aşa? îl întreb pe Kai. 

Ştiu că nu e nimic, pentru că n-o mai simt, tristețea paralizantă 
de acum câteva minute s-a evaporat, ca şi cum nici n-ar fi existat. 

Ridică din sprâncene, de parcă aş fi spus ceva haios. 

— Totul e în regulă, mă asigură. S-au cărat, pur şi simplu, după 
ce am anihilat-o pe prima. 

— Nu strică să întreb, îi răspund defensiv, sărind peste scaunul 
din dreapta și trecând la volan. 

Kai urcă lângă mine şi dă jos de pe umăr traista, atent să nu-i 
scape din mână amestecul de polen cu obsidian. Eu bag mâna în 
buzunar şi scot un cartuş gol. El face mâna căuş şi toarnă în 
cartuş ce-a mai rămas din pulbere. 

— Nu a fost prea rău. Ba a fost chiar distractiv, comentează el 
zâmbind în colţul gurii. 

Mă cutremur. „Distractiv“ e ultimul cuvânt pe care l-aș fi 
folosit pentru a descrie senzația de mai devreme. Pornesc 
motorul şi nici măcar nu mă deranjez să-i răspund. 

— Până la urmă, sunt un partener destul de bun, nu? mă 
întreabă Kai. 

Scot camioneta din parcare şi ieşim în şosea. Părăsim 
Crownpoint şi o luăm spre vest, spre munţi. Trecem pe lângă 
casele abandonate, pe lângă cadavrele întinse pe pământ, și starea 
bună de spirit a lui Kai dispare în fața realității sinistre create de 
ch '[idii. Suntem în siguranță în camionetă, însă un sentiment ca 
un dor profund, nepotolit, rămâne viu în noi. Deşi nechemat, 
chipul lui Neizghâni mi-a răsărit în minte, aşa că pornesc radioul, 
în speranţa unei muzici care să-mi distragă atenţia. Dar singura 
melodie din tot Dinstah-ul pare a fi cea a lui Patsy Cline, şi ea are 
inima frântă din dragoste. 

La jumătatea trecătorii Narbona, mă întorc spre Kai. 

— Care-i faza cu ochii tăi? 

El clipeşte nedumerit, ca şi cum nu ar fi înțeles. Dar ştiu foarte 
bine că a înţeles. Aproape că-i văd rotiţele minţii învârtindu-i-se 
în căutarea unui răspuns. 

— Ce vrei să spui? mă întreabă. 

— Când mi-ai zis că îi vezi pe ch Țjdii, chiar înainte să ieşim din 
bibliotecă, ochii tăi au devenit argintii. Ca şi atunci când ne-am 
oprit din cauza coiotului. 

— Nu prea pricep ce vrei să spui. 

— Pe dracu”, nu pricepi! 

El se holbează teatral, întorcându-și chipul frumos spre mine. 

— Sunt convins că ochii mei sunt căprui. 

Are dreptate. Ochii lui ridicol de atrăgători, dar perfect 
normali, de altfel, sunt acum iar căprui, cu străluciri auriu- 
roşietice. Îmi zâmbeşte plin de încredere. 

— Probabil a fost doar o iluzie optică. Mags, cred că aş ști dacă 
ochii mei ar fi argintii. 

E posibil. Fireşte că e posibil. Mai degrabă decât să cred că 
ochii lui Kai îşi schimbă culoarea, dar el e cel care îi vede pe 
ch '[idii acolo unde eu nu pot. M-am gândit că ține de ucenicia lui 
într-ale magiei, dar acum mă întreb dacă nu cumva e ceva mai 
mult de atât. Ceva ce ar trebui să ştiu. 

— N-ar trebui să ţii secrete față de mine, Kai. Nu aşa 
funcționează parteneriatele. 

— Deci suntem parteneri, zice el, ridicând voios capul. 

— Nu asta am vrut să zic... 

Cerul după-amiezii e brăzdat dintr-odată de un trăsnet 
puternic, lăsându-mă cu fraza în aer. Ne uităm cum lovește 
undeva spre vest. În direcţia în care mergem noi. La scurt timp, 
bubuie şi tunetul. Clipim amândoi, orbiţi o secundă de arsura de 
pe cer. 

— Mamă, ce aproape a fost! exclamă Kai. 

Aş zice că s-a manifestat undeva într-o rază de douăzeci de 
kilometri de noi. Nu mă pot abține să nu mă uit prosteşte pe cer, 
sperând să găsesc măcar o urmă de nor care să-mi spună că 
ploaia e iminentă şi că fulgerul n-a fost decât un fenomen absolut 
natural. Dar, evident, nu e nimic de văzut, cu siguranță nici 
ploaie, nici altceva. Inima îmi bubuie de frică, iar gândurile la 
ochii lui Kai devin o amintire îndepărtată. 

— Fulgere pe un cer senin şi albastru, constată Kai. Ciudat. 

— Mda, ciudat. 

Deşi ştiu că numai ciudat nu e. 

Fulgerele fără nicio urmă de nori nu înseamnă decât un singur 
lucru. 

Musafiri. 

Tarm? întreabă Kai. 

— Hm? 

Mă uit fix la rulotă, aşteptând ceva, poate un indiciu despre ce o 
să găsesc când intru. Am parcat în dreptul ei acum mai bine de 
zece minute, dar încă stau la volan, nevoind să mă mișc. 

— Întreb dacă intrăm. E locuinţa ta, nu? 

— Mda, dar am un musafir. 

El se întoarce să se uite spre parcarea goală. 

— Cum îţi dai seama? 

— Fulgerul. Şi ia ascultă. Auzi ceva? 

— Nu aud nimic. 

— Exact. 

Îmi şterg palmele de pantaloni, încercând să mă adun. 

— Am câini. Chiar trei. Corcituri de rezervaţie, care nu se tem 
de nimic. lar acum nu-i văd pe nicăieri, dar mai ales nu-i aud. 

Şi iată că se întâmplă. Perdeaua de la fereastră se mişcă ușor. 
Apoi un chip apare în geam, dar numai pentru o clipă, după care 
perdeaua cade la loc. 

Oftez, simțind ceva între uşurare şi dezamăgire. Recunosc 
chipul. Parte din mine ar fi vrut ca Neizghâni să fi fost cel 
dinăuntru. Cum s-ar fi desfăşurat o asemenea întâlnire, n-am 
nicio idee. Dar nu trebuie să-mi fac griji. La fereastră nu era 
chipul lui Neizghâni. 

— Vreau să mă aştepţi aici, îi zic lui Kai. la puşca din spate. 
Dacă nu ies în cinşpe minute, vino după mine cu arma. Nu-ţi face 
griji, nu-ţi cer să împuşti pe nimeni, dar încearcă să arăţi cât mai 
amenințător posibil. Probabil că o să fie OK. 

— Probabil? 

— Mda. E posibil să fi venit doar ca să stăm de vorbă, dar nu 
vreau să fiu singură cu el mai mult de cinșpe minute. 

Deopotrivă gânditor şi stresat, Kai se holbează la fereastra 
rulotei mele cu un singur dormitor. Musafirul meu nu s-a mai 
arătat la geam ca să-i vedem încă o dată faţa, dar simt că aerul în 
jurul nostru se îngroașă deja, spaima e suficient de apăsătoare ca 
să mă ia cu tremurat. 

— Chiar dacă nu-ţi face niciun rău, trebuie să dau buzna, 
fluturând o armă? şoptește Kai, deşi suntem numai noi în 
camionetă. 

Dau din cap că da şi-i răspund tot în şoaptă. 

— Câteodată, trebuie să faci o primă impresie bună. 

Îmi aruncă o privire plină de îndoială. 

— Cu o armă? Cine dracu” e înăuntru? 

Sunt convinsă că prima întrebare e retorică, dar la a doua 
răspund cum pot eu mai bine: 

— Un vechi prieten şi duşman. Numele lui navajo e Ma’ii. Tu 
probabil îl cunoşti drept Coiotul. 

Deschid portiera şi cobor. Deşertul a început în sfârşit să se 
răcorească odată cu lăsarea serii. Ozonul înmiresmează aerul, 
rămăşiţe ale fulgerului pe care oaspetele meu l-a folosit pe post 
de mijloc de transport. Senzaţia de lucru supranatural îmi ridică 
părul pe ceafă şi ceva animalic şi instinctiv îmi spune să nu intru 
în propria locuință. Ce mă aşteaptă acolo îmi vrea răul. Instinctul 
nu greşeşte. M-a salvat de multe ori la întâlnirile mele cu 
bik 'e 'ayee "ii. Dar, de data asta, nu-l ascult. Coiotul a venit să mă 
vadă şi eu vreau să ştiu de ce. 

Îmi stăpânesc pornirea de a o rupe la fugă și fac cei câţiva paşi 
care mă despart de scările de la uşa din față. Le urc dintr-un salt 
şi deschid uşa. 

Cina aveam paisprezece ani, înainte de Apa Mare, pe vremea 


când televizoarele încă funcționau şi se mai înregistrau furtuni- 
record din Florida până în Maine din cauza topirii calotei glaciare 
polare, iar inundaţiile de-a lungul Coastei de Est făceau uraganul 
Sandy să treacă drept o ploaie ușoară de vară, Coiotul m-a vizitat 
prima dată. Mai întâi mi-a apărut în vis. Apoi a aşteptat încă un 
an, până mi-am pierdut nu doar familia şi căminul, ci și sinele 
meu întreg, ca să se manifeste fizic. Totuşi, cel mai bine îmi 
amintesc acea primă dată când Coiotul-din-Vis m-a vizitat, 
înainte să mă fi trezit în coşmarul Apei Mari. 

Purta un costum elegant scos direct din Vestul Sălbatic. 
Cămașa albă avea guler înalt, scrobit şi era băgată în pantalonii 
cu dungi complet ridicole, roşu-aprins, măsliniu şi auriu. Peste 
cămaşă purta o vestă de catifea la două rânduri, roşu-închis ca 
vinul, şi o cravată lată aurie, de mătase, brodată delicat cu fir 
trandafiriu. Un ceas de aur atârna de un lanţ prins de buzunarul 
vestei, iar peste umeri îi cădea o haină de culoarea părului de 
cămilă, cu guler gros de blană sură. Când mergea, haina se înfoia 
în jurul lui, ca mantia vreunui rege fioros. Avea un baston gravat, 
cu mâner de aur şi m-a salutat zâmbind ironic şi înclinându-şi 
uşor jobenul. Era, în cele mai mici amănunte, personajul negativ, 
gentlemanul ticălos şi corupt, dintr-un vechi western de la 
Hollywood. 

Cred că era foarte mândru de el, o creatură care putea să-şi 
schimbe forma la fel de uşor cum îşi leapădă oamenii hainele, să 
vină în vizită la o fetiță din tribul navajo îmbrăcat în tolul festiv 
al unui dandy alb de la frontieră. Evident că arăta splendid, dar 
alegerea lui avea o cruzime subtilă. Știam poveştile despre 
Pelerinaj, despre agenţii imobiliari dubli și despre escroci. Nu din 
întâmplare alesese să-mi amintească de ei. 

Am stat aşa, împreună, pe tărâmul ăla de vis, sorbind whisky 
din căni de porțelan. Lichidul chihlimbariu îmi aluneca plăcut pe 
gât cu o savoare vagă de caramel menită imaginaţiei unui copil, 
dar căldura pe care mi-o provoca în stomac și sentimentul unei 
realități uşor confuze care mi se forma în creier erau destul de 
reale. El îşi întindea picioarele lungi în faţa unui foc care ardea 
cu vâlvătăi şi-mi spunea poveşti de groază. 

Despre cum, în vremurile de demult, într-o lume dinainte să 
exist eu, păsările i-au ciugulit ochii până n-a mai rămas nimic din 
ei. Cum castorii i-au bătut trupul cu cozile lor late până n-a mai 
rămas decât o grămadă de piele tăbăcită peste oase sfărâmate și 
organe distruse. Cum s-a simțit când toate degetele de la mâini și 
de la picioare, acum strălucitoare în lumina focului şi cu aspect 

de gheare, i-au fost strivite unul câte unul, apoi i-au crescut la loc 
doar ca să fie din nou strivite. 

Tremuram în pijamaua mea de bumbac, speriată cum numai 
cineva care doarme și e incapabil să se trezească poate fi. Eram 
mult prea îngrozită ca să scot vreun cuvânt, iar picioarele refuzau 
să mi se mişte. M-am străduit să nu-i ascult cuvintele, ba chiar 
mi-am şi acoperit urechile cu mâinile. El nu părea să observe sau, 
dacă observase, cu siguranță nu-i păsa. 

În cele din urmă, când soarele a mijit în depărtare, la linia 
orizontului, a părut să se plictisească de propriile poveşti. 

— A venit vremea să plec, mi-a zis, verificându-şi ceasul de 
buzunar şi punându-și jobenul pe cap. 

S-a ridicat şi şi-a întins trupul slăbănog, căscând teatral. 

— Mi-a făcut plăcere mica noastră discuție, Magdalena. Ție nu? 

Aveam ochii cât cepele, îngrozită că o să mă lase acolo 
singură, în întuneric, dar la fel de îngrozită că s-ar putea să nu 
mai plece niciodată. 

— Suntem prieteni, m-a asigurat el, onorându-mă cu un zâmbet 
abia perceptibil. Nu eşti de acord? 

S-a uitat fix la mine, ochii lui cerându-mi cu insistenţă un 
răspuns. Am dat din cap că da, ceea ce-a părut să-l mulțumească. 
M-a bătut prietenește pe picior, ghearele lui zgâriindu-mi 
genunchiul până la sânge. A întors spre mine ochii lipsiţi de viaţă, 
sticloşi şi, cu un urlet care m-a făcut să-mi acopăr iar urechile, m- 
a părăsit cu un avertisment final. Sau poate a fost o amenințare, 
încă nu ştiu. 

— Pregăteşte-te, Magdalena. Vin monștrii. 

Aceeași creatură, arătând, în mare parte, ca un om şi purtând 
acelaşi costum caraghios din Vestul Sălbatic, stă acum în fotoliul 
meu preferat din camera de zi, sorbind ceai. 

— Magdalena, draga mea, doar asta ai? Ceai? 

— Bună, Mau! îl salut. 

E singura persoană sau, mă rog, non-persoană care mi se 
adresează cu numele ăsta. Dar n-are niciun sens să-l corectez. 

— Da, ya 'ăt 'eeh, bună dimineaţa sau bună seara, mai degrabă. 
Acum ai putea să...? 

Face un semn cu mâna spre cană și apoi spre mine. Unghiile 
lungi şi argintii strălucesc ascuţite în lumina lunii. 

Oftez. Mă reazem de perete. 

— Am cafea şi zahăr în maşină. 

Maui se luminează la față şi scutură din umeri, făcând poalele 
hainei să se legene. 

— Excelent! N-ai vreau tu să-mi faci o favoare? Şi, dacă tot te 
duci într-acolo, zi-i frumușelului aceluia din vehiculul tău 
motorizat să vină înăuntru. 

Mă strâmb, iritată. L-a văzut pe Kai. Evident că l-a văzut. Dar 
nu am nicio intenție să-l aduc aici pe Kai înainte să știu ce pune 
la cale Coiotul. 

Mă înapoiez la camionetă să iau cutia cu cafea şi zahărul. Kai 
mă priveşte prin geam cu ochii căscați de curiozitate. Clatin din 
cap şi-i zic pe muteşte „cinşpe minute“. Mă uit pe furiş la soarele 
care apune. Nu sunt sigură că e o idee prea bună să-l las singur în 
întuneric, dar nici nu cred că e o idee grozavă să fie înăuntru cu 
farsorul ăla. Răul cunoscut sau răul necunoscut. Să sperăm că nu 
se va ajunge acolo. Știu cum să-l fac pe Coiot să vorbească. 

Intru pe ușă şi trec prin camera de zi micuță, pe lângă 
dormitorul la fel de mic, spre bucătăria cam de aceeaşi mărime. 
Coiotul nu s-a mișcat decât ca să-şi pună ceaşca de ceai pe 
măsuţa din dreptul cotului şi să-şi strângă degetele lungi pe 
mânerul bastonului. Bate nervos darabana în lemn cu unghiile lui 
groteşti, ca nişte gheare. 

— De ce nu-ţi aduci prietenul înăuntru? mă întreabă peste umăr. 

— Nu e prietenul meu, îi răspund din bucătărie. E doar un 
musafir care stă la mine peste noapte şi cu cât tu ai mai puţin de- 
a face cu el, cu atât mai bine. 

— Ai putea măcar să ne faci cunoştinţă, aşa cum se cuvine. Ce e 
rău în asta? 

— Până nu ştiu ce pui la cale, Ma’ii, nu fac nimic. 

— Oh? După atâţia ani, Magdalena, încă nu ai încredere în 
mine? 

Nu pare ofensat deloc. Dacă pare în vreun fel, atunci e amuzat. 
Coiotul deja a fiert apă pentru ceai în singura mea oală bună, 
aşa că îmi e simplu acum să fac cafeaua. Arunc cafeaua măcinată 
în apa fierbinte şi o las să se infuzeze, înainte să torn câte o cană 
pentru fiecare. Ezit un moment, apoi pun o lingură bună de zahăr 

şi în cafeaua lui Ma’ii. După care mă duc în camera de zi. 

Camera mea de zi e un spațiu minuscul, de câțiva metri, în 
care am reușit să bag doar o canapea mică şi deşelată şi două 
fotolii desperecheate, toate îngrămădite în jurul unei mese de 
cafea improvizate, făcută din placaj şi acoperită cu o bucată de 
pânză albastră, subțire, cu model, care se chinuie să fie veselă, 
dar, trebuie să recunosc, nu-i prea iese. Măcar se asortează cu 
draperiile croite de mine şi atârnate la ferestre, singura mea 
încercare de a decora cât de cât, deşi sunt prinsă aici, în rulota 
asta, de luni întregi. Adevărul e că prefer să fiu pe drum, în loc 
să-mi petrec timpul acasă. Când sunt aici, plecarea lui Neizghâni 
îmi pare şi mai reală. Mai bine să-mi petrec timpul în altă parte, 
ocupată cu altceva. 

Mă aşez în faţa Coiotului, în celălalt fotoliu, cu spatele la 
intrare, perfect conştientă că, în curând, Kai va intra fix pe uşa 
aia, cu arma în mână, şi vreau să fiu pe aproape când o face. 

Coiotul soarbe din cană și zâmbeşte. 

— Excelentă cafea, Magdalena. Sper că ai pregătit destulă să 
ajungă şi pentru o a doua cană. 

— N-o să stai suficient pentru o a doua cană. 

Se schimbă la față şi o clipă am senzația că văd o ureche 
lungă, de lup, dincolo de înfăţişarea umană. 

— Ce nepoliticos! 

— De ce eşti aici, Ma’ii? 

— Spune-mi despre tânărul acela frumos pe care îl ascunzi în 
camionetă. Cine e? Noul tău iubit? întreabă el, mărindu-şi 
sugestiv ochii şi trecându-și limba cu vene groase peste buzele 
subțiri. 

— Nu. 

— E prea tânăr pentru tine? întreabă el. Cu atât mai bine pentru 
un iubit, nu crezi? Tânăr şi dornic. După mine, tinerii 
compensează prin entuziasm ce le lipseşte în materie de 
experiență. 

— Ma”. 

Las cuvântul să sune cât mai dezaprobator. 

— Am avut și eu cândva o amantă tânără, continuă el, 
ignorându-mă. O fată de la Ferme, purta costum tradițional. Mă 
făcea să mă gândesc mai degrabă la un peşte care se zvârcolea 
decât la o femeie, dar era admirabil de entuziastă. 

Mă scarpin în cap. Nu sunt pregătită pentru poveștile Coiotului 
despre cuceririle lui amoroase. 

— Nu, nu, băieţii de vârsta ta nu sunt pe gustul tău. Gustul 
tău... ştiu eu care este. Luptători musculoşi şi masivi. 
Nemuritori. Da, asta ar fi pe placul tău. 

Accentuează ultimele cuvinte. Ochii lui vicleni mă urmăresc, 
aşteptându-mi reacția. Îl privesc impasibilă, cu buzele strânse. 

— Naayéé’ Neizghâni, zice el, uitându-se fix la mine. Ucigaşul 
de Monştri! Ce specimen! Făcut cu adevărat din raze pure de 
lumină și de o rară frumuseţe. Să-l ai drept iubit, da, asta într- 
adevăr l-ar face pe prietenul tău frumuşel să pălească prin 
comparație. 

— Eu şi Neizghâni n-am fost amanți. 

— Niciodată? În toți anii aceia, nici măcar o dată? Un sărut? O 
atingere întâmplătoare? O noapte rece de vânătoare, sub aceeaşi 
pătură? Oh, Magdalena! E urât din partea ta să mă minţi, dar şi 
mai urât e să te minţi pe tine însăți. 

— Ştiu ce încerci să faci. 

— lar tu... Atât de chinuită, atât de singură, după toată tărăşenia 
aia neplăcută care a omorât-o pe bunică-ta şi te-a lăsat, ei, bine, 
de-a dreptul... distrusă pe dinăuntru, n-ai zice aşa? 

— Mai, potoleşte-te. 

Vorbesc pe un ton destul de scăzut şi domol, dar nu reuşesc să- 
mi ascund tremurul din voce. 

— E cât se poate de firesc ca tu să te îndrăgosteşti de salvatorul 
tău, iar el să-ţi devină mentor. E firesc ca el să găsească ceva 
valoros în tine, acolo unde alții n-au văzut decât o fetiță chinuită, 
cu sufletul zdrobit, zice el, aplecându-se, cu ochii ațintiți asupra 
mea. Dacă într-adevăr n-aţi fost amanți, atunci dorinţa trebuie să 

te fi înnebunit. Câte nopti ai stat în pat, atingându-te timidă, 
gândindu-te la el? Zăpăcită de umezeala de sub degetele tale, de 
încordarea ... 

— Ajunge! 

Amenințarea din vocea mea e deja palpabilă. Poate să mă 
împingă până într-acolo încât să-mi pierd controlul şi nu mai are 
mult. Nu mai are mult deloc. 

Se holbează la mine o clipă, cântărindu-mi furia, apoi se lasă 
pe spate. 

— Pe bune, Magdalena, zice el şi-şi scutură o scamă imaginară 
de pe vesta de catifea, apoi continuă pe un ton lejer, de 
conversaţie. Chiar te aşteptai ca tot timpul petrecut împreună să 
ducă la o relație de durată? La dragoste? Căsnicie, poate? 
Copilaşi viitori vânători de monştri? 

Obrajii mi se aprind sub privirea lui scrutătoare şi nemiloasă. 
Ştiu că nu face decât să-mi caute punctul slab, sperând să mă 
vadă cedând nervos. E în natura unui coiot să fie crud şi încerc să 
n-o iau personal. Dar îmi îngreunează mult strădania de a nu-i 
sfărâma mutra cu pumnul. 

Mă forţez să respir, să mă relaxez. Să-mi aduc aminte că nu 
contează. Coiotul poate să sape cât vrea el. Singurul lucru care a 
fost între mine şi Neizghâni acum nu mai există deloc. 

Dar răbdarea mea de a suporta cruzimea indiferentă a lui Ma’ii 
a ajuns la final. 

— Ce vrei, Maui? îl întreb, pe ton neutru. Ce vrei? Ce vrei? Ce 
vrei? 

El se dă pe spate, jignit. Să ceri de patru ori îl forțează pe 
farsor să răspundă. 

— Ce nepoliticos! Chiar era necesar? Avem lucruri să ne 
spunem. 

— Nu, despre Neizghâni nu avem. 

Îmi aruncă o privire urâtă. 

Aştept. 

Încearcă să tacă, dar fălcile i se mişcă, protestând la somaţia 
mea, până când cedează. 

— O expediţie de recuperare, latră el furios. Am nevoie să-mi 
aduci ceva ce-mi aparține. Tu recuperezi chestii, nu-i aşa? scuipă 
el. Fete moarte? Capete tăiate? 

Fiori reci îmi coboară pe șira spinării. 

— De unde ai ştiut că...? 

— Eu ştiu tot. Eu sunt Coiotul. O să faci chestia asta pentru 
mine? Da? 

— Nu mi-ai zis ce anume trebuie să recuperez. 

— Poate că e o greşeală să-ți cer ție asta. N-ai să înţelegi. Eşti 
muritoare. 

Apoi, ca şi cum ar fi o ruşine, scoate un fel de țâţâit. 

— Nu e de mirare că Neizghâni a plecat, adaugă. 

— Ce e? mă răstesc la el, iritată de toată fanfaronada. 

Şi sătulă şi iritată de toată ziua asta, cap-coadă. De 
Lukachukai, de Longarm, de toți morții din Crownpoint, de 
discuția neîncetată despre Neizghâni. Ceva în mine se rupe şi 
încep să urlu: 

— Ce este, ce este, ce... 

— Magdalena! strigă Coiotul, sărind din fotoliu. 

Mă cutremur la răbufnirea de furie care îmi străbate întregul 
trup. Pentru o clipă, masca gentlemanului din Vestul Sălbatic 
cade și văd, ca prin vis, dincolo de ea, forma lui adevărată. Un 
bot mitos, maroniu şi sur, ochi galbeni lipsiți de strălucire, o gură 
plină de dinți meniți să sfâşie cadavre. Umple încăperea, 
înfricoşător şi nefiresc, iar eu mă întorc în timp, la focul ăla, sunt 
copila de cinşpe ani care stă faţă în față cu Bik 'e 'ayeeii pentru 
prima dată. 

Dar, la fel de repede, îşi revine şi se retrage iar în formă 
umană, controlând şi menținând iluzia. Cu o mândrie absolut 
înfricoşătoare, se reaşază în fotoliul meu. 

Împinge cu cizma o geantă de pe podea spre mine. E un soi de 
geantă de pânză, de pe vremuri, cu mâner de alamă, cu tot ce-i 
trebuie, dar spatele e făcut dintr-un material întunecat şi afumat 
care pare să-şi schimbe nuanţa odată cu umbrele ce se adună în 
încăpere. N-am observat-o până acum şi e posibil să nici nu fi 
fost aici. Aprind lampa de lângă mine şi deschid geanta. 

— Ce-s astea? 

Scot din ea cinci inele cu pene, fiecare mari cam de treizeci de 
centimetri. Nu sunt nici grele, nici foarte uşoare, dar perfecte 
pentru mâna mea. Sunt acoperite cu pene zburlite, ca şi cum 
fiecare inel ar fi fost rostogolit prin pene de pui și apoi trecut prin 
vopsea — neagră, albastră, galbenă, albă. Ultimul e o spirală 
densă de pene de toate culorile, presărate din loc în loc cu fărâme 
strălucitoare de mică. N-am mai văzut niciodată aşa ceva. 
Frumoase ȘI sacre şi cu siguranţă încărcate de putere. 

— Sunt naayéé’ ats 'os, zice Ma’ii. Te vor ajuta în misiunea ta. 

Mă chinui să-mi amintesc povești şi legende care să 
pomenească de inele și nu-mi vine nimic în cap. Dar culorile 
inelelor îmi oferă un indiciu cât se poate de important. 

— Sunt cercuri direcționale, nu-i aşa? Estul e albul, sudul e 
albastrul, vestul e galbenul şi nordul e negrul. Iar ăsta... adaug, 
răsucindu-l pe cel multicolor în mână. Toate culorile, toate 
direcțiile. De unde le ai? 

— Nu contează de unde provin. 

Îmi dau seama când cineva evită să răspundă la o întrebare. 

— Nu vrei să-mi spui? 

— Originea lor e întru totul irelevantă. Pe tine ar trebui să te 
preocupe ce fac, nu de unde provin. 

— Bine, atunci, ce fac? 

— Cunoşti povestea Primului Bărbat şi a Primei Femei? 

— Vag. 

— Văd că Neizghâni ţi-a neglijat educaţia la fel cum ţi-a 
neglijat şi patul, zice el, apoi ridică o mână ca să-mi oprească 
protestul. O să-ți spun o poveste, Magdalena, dacă ai răbdare să 
mă asculți. 

Se opreşte, cu mâna încă ridicată. Aşteaptă până îi fac semn 
din cap să continue. 

— Se zice că, acum multă vreme, Primul Bărbat şi Prima 
Femeie au fost făcuţi din ştiuleți. Primul Bărbat, din porumb alb 
şi Prima Femeie, din porumb galben. Erau îmbrăcaţi în piei de 
căprioară şi apoi Níłch’i a suflat asupra lor, dându-le viață. 
Suflarea lui Nitch”i i-a făcut oameni, aşa cum te face şi pe tine 
om. 

— Nu înţeleg... 

— Nitch”i este vântul sacru. Cel care dă viaţă. Ce vreau de la 
tine e să te duci în Canionul de Chelly şi să te folosești de inele 
ca să-mi aduci suflarea lui Níłch’i. 

— Oh! exclam şi fac o pauză. Numai atât? 

— Da, zâmbeşte el, acceptându-mi sarcasmul cu indulgență. O 
solicitare rezonabilă pentru cineva cu talentele tale. 

Aproape mă umflă râsul, mai degrabă amuzată decât iritată de 
argumentul lui. 

— Nichi e un zeu, Ma’ii. Nu pot să capturez un zeu. Eu nu 
sunt decât... 

— O ucigaşă de monştri? comentează el, plescăind. Nu-ţi cer 
să-l capturezi. Vreau doar răsuflarea lui, subliniază Coiotul, apoi 
își împreunează mâinile. Haide, Magdalena, unde ţi-e simţul 
aventurii? Setea ta de noi provocări? 

— Să presupunem pentru o clipă că zic da. Cu ce mă plătești? 

— Ah! 

Îmi zâmbeşte, buzele subțiri curbându-se la capete, dar ochii îi 
sunt reci. 

— Ce-ţi doreşte inimioara, Magdalena? Ce vrei cel mai mult pe 
lumea asta? 

Priveşte pe fereastră, apoi înapoi la mine. 

— Aş putea să-l fac pe frumosul din vehiculul tău motorizat să 
se îndrăgostească nebunește de tine. 

— Nu. 

Se loveşte teatral în bărbie. 

— Păcat! În cazul ăsta, să ne gândim... Ai vrea să-l vezi iar pe 
Neizghâni. Aş putea face să se întâmple. 

Inima îmi bate ceva mai repede, dar nu am încredere deloc în 
farsorul ăsta când vine vorba de Neizghâni. 

— Nu, îi răspund, dar cuvântul meu de refuz abia dacă îmi iese 
din gură şi Mavii îşi dă seama de ezitarea mea. 

Ridică din umeri. 

— Foarte bine. Atunci nu ne mai rămâne decât fata. 

Mă trag înapoi, surprinsă. Se referă la Atty? 

— Ce e cu fata? 

El se apleacă spre mine, cu vocea doar o şoaptă. 

— Un aşa monstru... 

Stomacul mi se strânge şi simt un nod în gât. Se referă la 
mine? Dar cum poate să ştie ce mi-a zis Neizghâni pe Platoul 
Negru? Ce mi-am zis singură pe muntele ăla, în Lukachukai? S-o 
aud din gura lui îmi dă fiori reci pe şira spinării. 

Se ridică din fotoliu şi vine spre mine până când faţa lui ajunge 
la doar câţiva centimetri de a mea. 

— Tristul adevăr, pe care nu vrei să-l recunoști, Magdalena, e că 
cei pe care îi credem eroii noștri sunt, în fapt, cei mai mari 
monştri din lume. 

Pumnul mi se învârte înainte să înţeleg că m-am pus în 
mișcare. Dar nu reuşesc decât să pocnesc în gol, căci în locul în 
care, cu o fracțiune de secundă înainte, stătea Masi, acum e doar 
aer. El se află iar în fotoliu, dar eu sunt deja în picioare și la 
Jumătatea distanţei dintre mine și el, peste măsuţa de cafea, când 
uşa se deschide. O ignor şi mă arunc asupra Coiotului, cu mâinile 
întinse, gata să-l strâng de gât. Dar nu mai e acolo şi mă izbesc 
puternic cu umărul de fotoliu, care se răstoarnă pe spate, cu mine 
cu tot. Ajung grămadă pe podea, un pachet de nervi. Încerc să mă 
ridic în genunchi, dar picioarele mi s-au încurcat în nenorocita de 
față de masă şi pic direct în fund. Mă lovesc cu blestematul de 
umăr de marginea mesei. Toată vlaga mi se scurge şi încep să 
urlu: „Mai!“ 

Nu primesc drept răspuns decât un fel de chicotit canin, apoi 
aud vocea lui Kai: 

— Deranjez? 

Kai stă în ușă, cu un zâmbet seducător pe față, cravata dreaptă 


la gât şi mâinile goale. Nici pomeneală de armă. Probabil că e 
mai sănătos că nu a adus-o, aș fi fost teribil de tentată s-o 
folosesc. 

Zâmbetul i se şterge ușor de pe buze când vede scena din faţa lui. 
Eu, pe podea, încercând să mă eliberez din fotoliu, cu o 
sumedenie de înjurături. Coiotul, rezemat de cadrul uşii care dă 
în hol, cu un zâmbet exagerat care-i pune în evidență dinţii de 
prădător. 

— E totul în regulă? mă întreabă Kai. 

— Evident că nu, îi răspund. 

Mă ridic şi îndrept fotoliul, mă scutur pe pantaloni şi încerc să- 
mi recapăt o parte din demnitatea pierdută. El dă din cap 
înțelegător. 

— Să mă întorc în camionetă? Vă las singurei? 

— Sub nicio formă! sare Ma’ii vesel. Eu şi Magdalena discutam 
despre o misiune nemaipomenită în care va porni mâine, iar 
gândul în sine a adus-o pe culmile neliniştii. E clar că are nevoie 
de ceva timp ca să cântărească o asemenea sarcină grea, adaugă 
el și mă priveşte peste umăr. 

Îi arăt degetul mijlociu. De la ambele mâini. El se întoarce spre 
Kai. 

— Între timp, ar trebui să ne cunoaştem, tinere Kai Arviso. 

Ma'ii se uită la mine. 

— Magdalena, în demonstrația ta febrilă de violență, ne-ai 
vărsat cafeaua. 

Are o mină de-a dreptul jalnică. 

Mă uit la cafeaua care îmbibă covorul meu maro, ieftin, 
adăugându-se celorlalte pete care probabil sunt acolo de decenii. 
Îmi pare rău de cafea, dar nu-mi pare rău că am încercat să-l 
strâng de gât pe farsorul ăsta. Ştie că nu trebuie să mă provoace 
aşa. 

Ridic mâinile. 

— Bine, fie, dar tu — arăt cu degetul spre Ma'ui — ai grijă, că 
data viitoare îţi trimit un glonţ direct în cap. 

Kai scoate un sunet de parcă s-ar îneca, dar Ma’ii se 
mulţumeşte să încline capul, recunoscând că a dus lucrurile prea 
departe. Că am limitele mele. Şi că, odată ce le-am atins, 
instinctele mele preiau controlul. Aproape că-i aud șoapta în 
ureche. Monstru. Mă înfior şi-mi frec umărul. 

— Pot să te ajut să faci curat, se oferă Kai. 

— Nu, stai Jos, îi zic şi-i arăt fotoliul gol. Ma’ii îmi e dator cu 
niște explicații după rahaturile pe care le-a înşirat mai înainte. 

Vreau să le auzi şi tu. 

Adun cănile de pe Jos. Frec cu talpa pata de pe covor. Mă 
izbesc de Ma’ii în drum spre bucătărie. De data asta, stă pe loc, 
ferm la atingere. Lovitura puternică de umăr care îl face să se dea 
un pas înapoi, nedumerit, mă bucură mai mult decât ar trebui. 

Vocea lui Kai mă urmăreşte în bucătărie. 

— Nu ştiu dacă e o idee prea bună cafeaua. Poate ar trebui să iei 
o pauză de la cafeină. 

Sunt în bucătărie, pun câteva linguri de cafea în ibric şi-i ascult 
pe Mai şi pe Kai vorbind. 

— De unde ştii cum mă cheamă? 

Urmează o pauză scurtă, după care Ma’ii îi răspunde: 

— Un coiot ştie totul. 

— Ah, da, aşa e. Mags ţi-a zis Coiotul. Tu ești acel Coiot? 

— Tu poţi să-mi spui Ma’ii. Dar tu îi zici Magdalenei... Mags? 

— Femeilor le plac alinturile. 

— Într-adevăr. 

Zâmbesc fără să vreau, în timp ce pregătesc trei căni de cafea. 
Zahăr pentru Ma;ii. Îmi aduc aminte că lui Kai îi place laptele şi 
caut în frigiderul micut să văd dacă am aşa ceva. Găsesc puţin 
lapte de oaie. E de vreo câteva săptămâni, dar miroase bine. ÎI 
torn în cafeaua lui. lau toate trei cănile și pun pe masă cana lui 
Kai şi pe a lui Mai. Kai s-a aşezat pe locul lăsat liber de mine, 
stă relaxat în fotoliu. Cu braţele atârnând în lături, cu picioarele 
depărtate. Nu pare deloc tulburat de întâmplările ciudate ale serii. 
Coiotul e iar la locul lui. Ia cafeaua şi-mi aruncă o privire şireată. 
O ignor, îi ocolesc picioarele subțiri şi mă trântesc pe canapea. 
Sorb din cafea. S-a cam răcit, dar încă e bună. 

— Magdalena îmi spune că ești viitorul ei amant, rosteşte brusc 
Coiotul. 

Kai râde ascuțit, ca un lătrat, iar eu scuip cafeaua călduță pe 
pantaloni. 

— Poftim? mă răstesc, cu obrajii în flăcări. N-am spus aşa ceva. 
Nu am spus aşa ceva! 

Coiotul întinde palma cu degete lungi parcă dezvinovățindu- 
se, dar fără prea mare convingere. 

— Bine, poate nu chiar cu atâtea cuvinte. 

Kai rânjeşte. 

— Eu şi Maggie ne-am cunoscut azi, aşa că n-aş vrea să fac 
presupuneri. În plus, sunt sigur că o femeie frumoasă ca ea are de 
unde alege. 

Ochii mi se ațintesc asupra lui Kai, să văd unde e poanta. Nu 
arăt eu rău, dar nimeni nu m-a acuzat vreodată c-aş fi vreo 
frumusețe şi ştiu al dracului de bine că nu sunt la fel de frumoasă 
ca el. Dar pe faţa lui nu văd altceva decât sinceritate. 

Coiotul dă din cap atotştiutor, cu ochii la mine. 

— Tot încerc să-i spun că sunt mulți amanți pe lumea asta, la fel 
de mulți ca stelele pe cer. 

— Ce încerci tu? mă răstesc dispreţuitoare la el. Oh, deci acu” tu 
eşti ăla care încearcă să mă ajute pe mine? Chestia pe care ai zis- 
o mai înainte trebuia, chipurile, să mă ajute? 

Maui mă priveşte fără expresie. 

— Știu că nu mă crezi, dar eu întotdeauna încerc să te ajut, 
Magdalena. 

— Tu încerci întotdeauna să te ajuţi pe tine. 

— Adică ce, nu le pot face pe amândouă odată? 

— Nu, nu poţi să le faci pe amândouă odată. 

— Maggie mi-a zis că sunteți prieteni vechi, ne întrerupe Kai cu 
dibăcie. Cum v-aţi cunoscut? 

Nu, am zis că suntem prieteni şi duşmani vechi şi e mult spus 
şi aşa. Ba chiar mult prea mult, după tâmpeniile pe care le-a 
îndrugat în seara asta. Însă Ma”ii ridică vesel capul şi zâmbeşte 
larg, extrem de mulțumit de sine. 

— Da, suntem prieteni vechi, confirmă el binedispus. Am 
cunoscut-o pe Magdalena pe când era doar o copilă, înainte de 
sfârşitul celei de-A Cincea Lumi, pe vremea când cei ca mine 
încă trăiau în visele fiinţelor cu cinci degete. 

— „Fiinţe cu cinci degete“? Adică noi. Oamenii. 

Ma'ii zâmbeşte îngăduitor. 

— Diné, da. 

— Şi când vorbeşti de sfârşitul celei de-A Cincea Lumi, te referi 
la Apa Mare? întreabă Kai. 

— Exact, răspunde Ma’ii și se trage mai aproape, asumându-și 
rolul de povestitor. 

Şi, uite aşa, Kai l-a făcut să vorbească. Fără să mă cicălească 
sau să se ia de mine, Ma’ii ne împărtășește pur şi simplu din 
vasta lui cunoaştere a lumii Dinstah. Sunt impresionată fără să 
vreau. 

— Am trăit multe vieți, în multe lumi, zice Masi, chiar dinainte 
ca Femeia Schimbătoare să fi făcut fiinţele cu cinci degete şi, în 
toate aceste lumi, sfârșitul a venit cu un potop. De fiecare dată, 
apele s-au ridicat atât de înalte, că în mintea noastră vârfurile 
valurilor se asemuiau cu crestele înzăpezite ale munților. Ultimul 
potop, cel pe care voi îl numiți Apa Mare, a adus cu el sfârșitul 
Lumii a Cincea. Le-a deschis celor ca mine calea să se reîntoarcă 
în această lume. 

Vocea lui are deja o nuanţă de dramatism, aproape ca o 
melodie. E clar că îi place, că se bucură să-l vadă pe Kai 
ascultându-l cu atenţie. Dar observ că nu pomenește de rolul pe 
care l-a avut el însuşi în primele potopuri şi mă întreb ce rol a 
avut, dacă a avut vreunul, în declanșarea ultimului. 

— În lumea de deasupra pământului? întreabă Kai. 

— Dinetah. 

— Şi înainte de asta, trăiai în vise? 

— Da, în vise şi în viziuni, recunoaşte Ma’ii. În legende şi în 
cântece. 

— ȘI acum? 

— Şi acum, odată cu creşterea puterii Dinâtah şi cu apariția 
celei de-A Şasea Lumi, suntem la fel ca înainte. 

— Când zici „suntem“, la cine te referi? 

— La noi. Diyin dine 'e sau, cum le ziceţi voi, Divinii. ŞI la cei 
dintre noi care suntem bik 'e 'ayeeii. 

— Deci tu nu ești unul dintre diyin dine 'e? 

Îşi înclină capul într-o parte, ca un câine care încearcă să-l 
înțeleagă pe omul prost. 

— Eu sunt Coiotul. 

— Desigur, rosteşte Kai relaxat, fără să se streseze vreo clipă. Şi 
mai sunt şi alții ca tine? 

— Mai sunt şi alții — Bursucul, Linxul, Lupul —, dar nu e 
niciunul exact ca mine. 

Îşi aranjează puţin părul şi apoi cravata. 

— Şi cu monştrii cum rămâne? îl întreb eu. 

El tace o clipă, se gândeşte, apoi continuă: 

— Unii, e adevărat, au fost alungaţi acum multă vreme şi nu s- 
au mai întors. Dar alții au fost cruțaţi de Ucigaşul de Monştri şi 
sunt încă în viaţă. Foame, sărăcie, bătrâneţe. Toate astea au fost 
cândva numite monştri. Dar l-am avut şi pe marele Yeiisoh, 
cioturosul dragon de apă, al cărui schelet zace nu departe de aici, 
peste crestele munților. Apoi sunt monștrii creați de voi înşivă. 
Yee naaldlggshii, vrăjitoarele care îşi vând umanitatea în 
schimbul puterii, apoi ch zijdii, spiritele încărcate cu întreaga 
răutate a bărbaților şi a femeilor în momentul morţii lor. Și cei pe 
care Magdalena îi vânează cu plăcere. Cei care devorează fete 
tinere. 

Ochii îi alunecă în direcția mea. 

Mă ademeneşte, dar mă face să mă gândesc la altceva. 

— Ce zici de tsé naayee? 

— Vai, dar n-am ştiinţă de acest monstru. 

Îşi fereşte privirea şi se uită la perete. 

— O creatură făcută de om, poate chiar prin magie? Arată ca o 
ființă umană, dar se hrăneşte cu carne de om. Sau, cel puţin, ne 
sfâşie gâturile. Și nu poate articula cuvinte. Am omorât unul ieri, 
în munți. E chestia care a luat fetiţ... 

Mă opresc. Nu vreau să ştie Kai detalii despre Atty, nu încă. 
Îmi acopăr ezitarea cu un căscat fals, care până la urmă devine 
adevărat. 

Maui mă priveşte un moment, gândindu-se clar la ceva anume, 
înainte să spună: 

— Multe luni au trecut de când n-am mai avut o asemenea 
conversație plăcută. Poveşti şi o cină cu prieteni. Exact de ce 
avea nevoie singuraticul Coiot. 

Îmi zâmbeșşte încurajator şi, sincer, nu e neplăcut. Chipul pe 
care îl poartă e potrivit mai mult pentru rânjete batjocoritoare și 
dispreţ arogant. E ridicol cum încearcă acum să-şi transforme 

faţa în ceva care să treacă drept atitudine binevoitoare şi 
prietenească. Cu toate acestea, nu se preface. Apoi îmi dau seama 
ce-a zis de fapt. 

— N-am afirmat nicio clipă că o să-ţi gătesc. 

Ca la semnal, stomacul lui Kai începe să chiorăie, suficient de 
tare încât să ne întoarcem amândoi spre el. 

— Trădătorule, mormăi eu înfundat. 

Ei, până la urmă, poate că nu e chiar așa de rău că se află aici. 
Coiotul pare dornic să stea de vorbă cu Kai, poate o să 
descoperim niscaiva informaţii în toate poveştile astea ale lui, 
ceva care să ne ajute să aflăm mai multe despre tsé naayéé’. 

— Fie, îi zic, ridicându-mă din fotoliu. O să vă hrănesc pe 
amândoi. Cina și da, încă o cafea. Și apoi pleci, Ma’ii. Nu pot să 
suport chiar așa multă prietenie deodată din partea ta. 

El duce o gheară la frunte. 

— Mersi, Mags, zice Kai. 

Îmi oferă unul dintre acele zâmbete care îi luminează toată 
fața. Clatin din cap. Kai are şarm, nu pot să neg asta. Şi faptul că 
l-a fermecat pe Maiii e de-a dreptul extraordinar. Însă faptul că ei 
doi se înţeleg de minune nu înseamnă neapărat un lucru bun. Ba 
s-ar putea să fie un dezastru care abia aşteaptă să se întâmple. 

— Minunat! rostesc cu seninătate. Voi doi staţi de vorbă. Eu o 
să fiu în bucătărie. 

V ocile lor îmi ţin companie cât trebăluiesc. Conversaţia lor are 


ceva din dulceața unei melodii şi sunetul curge viu prin rulota 
mea, umplând spațiul. Ascult doar pe jumătate și mă concentrez 
nu asupra a ceea ce se spune, ci asupra ritmului vorbirii înseși. 

Mă uit în jur, prin bucătărie. Am trăit de una singură atât de 
mult timp, că-mi ia câteva minute să mă gândesc cam ce-aș putea 
face de mâncare. De obicei mănânc în picioare, deasupra 
chiuvetei, iar mâncare mea e ieftină și convenabilă. Carne uscată. 
O mână de nuci şi alune. Chestii care vin în cutii și pe care pot să 
le deschid cu un cuțit de buzunar şi să le încălzesc într-o oală. Tot 
rămăşiţele unei vieți cu Neizghâni, deşi de aproape un an nu mai 
sunt în preajma lui. Dar acum trebuie să ştiu, nu, vreau să ştiu 
cum să prepar o cină. 

Nu sunt cine știe ce bucătar. De fapt, lipsa calităților mele de 
gospodină o scandaliza pe nali când eram mică. Dar până şi eu 
sunt în stare să încălzesc nişte fasole dintr-o cutie şi să fac pâine 
prăjită. Găsesc o cutie de ardei tăiaţi și-i arunc și pe ei în tigaie, 
cu fasolea. Apoi iau untură pe care o pun într-o tigaie încinsă, la 
topit. Desfac şervetul în care țin bucata moale de aluat. L-am 
pregătit înainte să primesc mesajul din Lukachukai, aşa că încă e 
bun. Îmi bag mâinile în făină şi încep să frământ trei bucăţi de 
aluat pe care le bat în formă de turte, sunetul palmelor când 
lovesc aluatul aducându-mi aminte de bucătăria bunicii mele şi 
de ritualul ei zilnic de făcut pâine. 

Ah, nali a mea. Ea m-a crescut, am fost doar noi două într-o 
rulotă cam ca asta în care stau acum, instalată deasupra Fortului 
Defiance, pe o culme izolată, cu pini. A fost o femeie bună, nu 
deosebit de caldă şi de iubitoare, dar avea grijă să nu-mi 
lipsească mâncarea şi îmbrăcămintea şi mă ducea la şcoală în 
fiecare zi. Bunica n-a meritat ce i s-a întâmplat, ce ni s-a 
întâmplat tuturor, în noaptea aceea de iarnă, cu mulți ani în urmă. 

Nu pot să spun de ce amintirea mi-a revenit cu asemenea forță. 
Mă pricep s-o țin ferecată. Poate de vină e Tah, care a pomenit de 
copilăria mea cu atâta nonşalanţă, sau poate Coiotul, care a 
zgândărit toate acele întâmplări urâte, ori poate adevărul e că, de 
fiecare dată când reușesc să mă simt cât de cât bine în pielea mea 
şi las garda jos, amintirea e acolo, aşteptându-mă la cotitură, şi 
aşa o să fie întotdeauna. 

Sângele. 

Îmi aduc aminte că a fost atât de mult sânge. 

Râuri de sânge, lacuri de roşu-aprins îmbibând covorul în jurul 
trupului frânt al bunicii. E îmbrăcată în halatul ei de baie, un 
chilipir de la Walmart, moale şi pufos, cu albastru și alb, pe care 

mă tot chinui s-o conving să-l arunce. Ea insistă că e numai bun 
pentru o femeie bătrână şi mă ceartă în glumă că sunt prea 
vanitoasă şi prefer pantalonii mei sport din catifea roz, de 
asemenea din colecţia de anul trecut de la Walmart, dar cu 
siguranță mai la modă decât halatul ei lăţos. 

Stăm pe canapea și ne uităm la westernuri vechi. Nu pornim 
des generatorul, doar ca să ne uităm la casete video, dar acum 
sărbătorim. Azi am împlinit şaisprezece ani. Am făcut chiar şi 
tort. 

Pe ecran, o doamnă albă, bine îmbrăcată, cu bonetă şi rochie 
cu crinolină, îi cere hărțuitului erou, cu o stea prinsă în piept, 
ajutor să scape de comanși. Eu fac nişte glume despre perucile 
ridicole ale actorilor „indieni“, bunica îmi face semn să tac, n-are 
niciun chef să-i strice distracţia cinismul unui copil de 
şaisprezece anl. 

Tresărim amândouă când auzim o bătaie puternică şi 
neașteptată în uşă. La scurt timp, se aud de afară şi râsete, 
huiduieli și bătăi în pereți. Undeva, în depărtare, un coiot urlă 
sălbatic, ca un râset sinistru. La ferestre vedem feţe care apar şi 
dispar rapid, ca pâlpâitul unei flăcări. Iar şi iar. Înţelegem că ne 
dau târcoale. Cel puţin vreo şase inşi dansează în jurul rulotei ca 
indienii din film care dădeau târcoale trăsurii, dar aici suntem toți 
diné şi pentru o clipă nu pricep ce se întâmplă. 

Ne uităm una la alta, şocate şi lipsite de apărare în confuzia și 
panica noastră. Groaza îmi urcă încet pe şira spinării, şoapte reci 
îmi mângâie urechile. Stau acolo încremenită, neajutorată. Până 
când bunica urlă la mine să aduc arma. Ține una sub patul ei. În 
cealaltă cameră. 

Dar deja e prea târziu. 

Uşa se trânteşte de perete, lăsând să intre aerul de februarie şi 
răul care vine în spatele lui. 

ÎI văd o clipă pe vrăjitorul yee naaldlggshii, cu blana de lup pe 
el şi cu bijuterii de mort, în faţa haitei lui care l-a urmat pe uşă, 
curgând după el ca un vârtej de ape nestăvilite. 

Alerg după puşcă. Aud vocea bunicii transformându-se într-un 
tipăt plin de indignare. Şi apoi sunetul ăla îngrozitor în clipa în 
care au pocnit-o în cap. 

Simt ceva greu în spinare şi cad, lovită din spate. Pieptul mi se 
izbeşte de podea. Aerul iese din plămâni ca dintr-un balon spart. 
Gustul de chimicale îmi umple gura când capul îmi e împins în 
covor. O mână cărnoasă duhnind a carne de porc arsă îmi zgârie 
fața. O muşc până la sânge. Bărbatul urlă, apoi îmi dă drumul. 

Am o şansă să scap şi mă lupt cu toată forța, chinuindu-mă în 
patru labe să evadez. Până când un bocanc mă culcă la pământ. 
Degete puternice îmi frământă ceafa, aproape ca o mângâiere, 
trecând prin păr, apoi apucând cu forță şi izbindu-mă cu faţa de 
podea. lar și iar. Durerea îmi explodează în cap, în spatele 

ochilor, iar sângele îmi curge din gură, căci mi-am mușcat 
puternic limba. El nu se opreşte până nu rămân nemișcată. 

Vederea începe să mi se împăienjenească, cedând agoniei. Mă 
străduiesc să țin ochii deschişi şi mă concentrez până văd fața 
vrăjitorului care se uită la mine de sus. Poartă pe cap o căpățână 
de lup, cu mandibula animalului căscată peste frunte şi labele 
fără oase atârnând peste urechi. Ochii vrăjitorului sunt cenuşiu- 
închis, iar dinții, când rânjeşte la mine, sunt galbeni, putregăioşi. 

Chipul îi dispare în timp ce lumea se stinge în jurul meu și 
totul se cufundă în întuneric. 

Mă trezesc. Pentru o clipă, mă gândesc că sunt moartă. Dar 
simt în gură gust de amoniac şi de sânge. Apoi aud voci care se 
ceartă. Vrăjitorul şi oamenii lui. Mă doare capul şi văd stele 
verzi, iar cuvintele lor sunt prea rapide ca să le pot urmări. 
Cuvinte ciudate, pe care nu le recunosc. Nu. Recunosc unul. 
Ná’á’ah. Cuvântul în navajo pentru măcelărit. 

Şi ştiu de ce-au venit. Ce plănuiesc să facă. Şi că duhoarea pe 
care am simţit-o pe mâinile omului ăluia nu e deloc grăsime arsă 
de porc. 

Altă voce. A bunicii. Îndrăznesc să deschid ochii şi mai întâi 
văd o pală de viscol intrând pe uşa deschisă, peisajul palid 
revărsându-se înăuntru alb şi rece. Apoi bunica vorbeşte din nou, 
de data asta într-o rugăciune disperată, abia auzită. Zgomot de 
luptă, gemete, strigăte şi sunetul înfundat al unui pumn care 
lovește într-o bărbie. Bunica amuţeşte. Aud alt zgomot pe care la 
început nu-l disting. Apoi îmi dau seama ce e. Sunetul unei funii 
întinse pe un scripete, când o spânzură pe bunica de tavan. 

Deodată, nişte mâini mă înhaţă. Mă ridică în picioare. 
Pământul se învârte cu mine, abia îmi păstrez echilibrul. Sângele 
îmi curge din nas, de pe buze. Înghit şi simt pe limbă gustul 
propriei morți. 

Vrăjitorul îmi vâră ceva în mână. Îmi forțează degetele să se 
încleşteze pe obiectul respectiv. El se dă înapoi, dar ochii lui 
bolnavi nu mă părăsesc nicio clipă. Arată spre nalí şi face un gest 
mimând tăierea gâtului. Șopteşte un singur cuvânt. Milă. 

Mâinile îmi tremură. Scap cuțitul. Cineva râde, un sunet ca 
tipătul unei bufniţe. Vrăjitorul clatină din cap, într-un gest fals de 
dezamăgire. Totul e o glumă pentru el. Totul e o glumă. 

Pumnul în stomac vine atât de rapid, că mai durează o clipă 
până simt valul de greață care îi urmează. Ochii mi se umplu de 
lacrimi. 

O fată mai curajoasă, mai deşteaptă ar fi luptat. Ar fi luat 
cuțitul ăla și l-ar fi atacat pe vrăjitor. Ar fi găsit un mijloc prin 
care să-i omoare pe toți şi să-și salveze bunica. Să fie o eroină. 
Dar eu nu sunt genul ăla de fată. Eu sunt înceată şi proastă și nici 
măcar nu sunt în stare să țin un cuțit în mâna tremurândă. 

Când mâinile îmi dau drumul, cad grămadă la podea. Zac cu 
capul pe covorul ud. Duhoarea dulceagă a propriei vome mi se 

lpeşte de obraz în vreme ce zac acolo tăcută şi ascult cum o 
hăcuiesc pe bunica pentru a-i lua carnea. 

Când e rândul meu să mor, nu mă opun. Mă ridică din voma de 
pe podea. Îmi pun frânghia în jurul gâtului, ca să mă atârne. 

De afară răzbate un sunet. 

Vrăjitorul se opreşte, cu funia încă în jurul încheieturilor mele. 
Se întoarce spre ușă. Toţi ne întoarcem spre uşă. Un zgomot, slab 
la început. Vântul prin ferestrele sparte. O adiere înghețată îmi 
mângâie obrazul, o şoaptă în urechea mea, spunându-mi ceva. Un 
cântec pe care nu l-am mai auzit până acum, dar melodia e dulce, 
ca gustul de sânge, muzica e strălucitoare, asemenea oțelului 
proaspăt turnat. Mă trezeşte din năuceală, îmi limpezeşte mintea 
în capul care nu mai doare. 

Îmi întăreşte voinţa ce fusese îngenuncheată. 

Îmi împietreşte inima cândva blândă. 

Şi văd. 

Luciul vag al argintului murdar de la gâtul vrăjitorului. Lacul 
roşu care îmi bălteşte la picioare. Metalul ţeapăn, letal, al 
cuțitului de măcelărie care zace uitat pe podea, lângă oroarea 
cărnii proaspăt tranşate. 

Şi mă pun în mişcare. 

Primul e uşor de ucis. Funia din mâini se învârte în jurul 
gâtului, cuțitul de măcelărie îmi dansează în mâini, iar bărbatul e 
mort înainte să-mi dau seama că mă mișc. Că eu am făcut asta. 
Se lasă liniştea, ceilalți sunt atât de şocaţi, că nu pot decât să se 
întoarcă şi să se uite la fata care, cu câteva secunde înainte, era o 
mieluşea gata de dus la tăiere. 

Apoi liniştea se spulberă. 

Izbucnesc urlete, în timp ce bărbaţii fragili se deplasează în 
jurul meu cu încetinitorul. Le văd mişcările, văd direcţia în care 
se vor îndrepta trupurile lor înainte ca ei s-o facă. Şi eu sunt 
acolo, asigurându-mă că nu se vor mai mişca niciodată. Până şi 
sângele din beregata tăiată a vrăjitorului pare să-mi stropească 
faţa cu încetinitorul şi privesc, mulțumită, cum ochii lui îşi pierd 
strălucirea, morți. 

Nu pot să spun ce mi-a trezit puterile de clan în acel moment, 
înainte să fi ştiut că astfel de puteri există, înainte să se ştie 
printre diné că un astfel de lucru se poate întâmpla. Mă întreb 
câteodată dacă a fost de la sărutul fantomatic al vântului sau dacă 
vânt a fost ceea ce m-a atins. Ori ceva mai mult de atât. Ceva sau 
cineva. Care mi-a arătat ce îngrozitoare pot fi. 

Nu sunt sigură câți am ucis când simt, în sfârşit, că puterile de 
clan încep să se retragă, ca marea la reflux. Valul imens de 
adrenalină care mă ține în priză dispare și el treptat şi mă lasă cu 
mâinile tremurând, chinuindu-mă brusc să nu mă prăbuşesc sub 
povara bruscă a epuizării totale. 

Mă uit în jur, în rulotă, cu ochii mari, sălbatici, clătinându-mă, 
îngrozită că nu i-am omorât pe toți, iar acum trupul mi-e slăbit şi 

o să fie prea târziu. Dar nu văd decât oameni morţi, le miros 
maţele vărsate şi fierul din sângele care se amestecă acum cu al 
bunicii mele moarte. 

Umerii îmi cad și un scâncet îmi scapă de pe buze. 

Până îl văd. 

E imens, înalt şi lat în umeri şi se apleacă să încapă pe uşa de 
la intrarea în rulotă. Duce cu el o sabie de foc alb. 

La început mă gândesc că e unul dintre ei. Apoi îi văd aripile. 
Aripi care nu sunt de fapt aripi, un păr atât de lung şi de negru, că 
pare să-şi ia zborul, unduindu-se în jurul lui. E îngrozitor și 
frumos şi nu are nimic uman în el. Înţeleg. E un demon venit să 
mă pedepsească pentru ororile pe care le-am comis. 

Dar n-o să-l las să mă ia. N-o să fac din nou greşeala asta. Mă 
trag un pas în spate, împiedicându-mă. Alunec într-o baltă de 
sânge şi maţe. Cu ultimele puteri, ridic cuțitul pe care l-am 
apucat cu ambele mâini ca să-l ţin drept şi mă rog pentru încă un 
miracol. 

Şi demonul zâmbeşte. 

Îmi spune că numele lui e Naayéé’ Neizghâni şi că e onorat că 
a asistat la renașterea mea. Îmi spune Chinibaă ', un nume din 
tradiția diné, care înseamnă „fata ce renaşte luptând“. Îmi 
mulţumeşte că i-am omorât pe vrăjitor şi pe cei trei oameni ai lui, 
căci ei erau monștrii pe care el îi vâna de zile întregi. 

Am omorât doar patru? îl întreb. 

El râde. Nu sunt patru vieți îndeajuns pentru o singură zi? 

În febra puterilor de clan, mi s-au părut mai mulţi. Dar nu, el îi 
ucisese pe cei doi care au încercat să fugă și îi lăsase pe 
conducătorul lor şi cei trei acoliți pentru mine. 

Milă, îi zic. Îi şoptesc cu un rânjet însângerat, hidos, printre 
dinţii încleștaţi. Îi șoptesc din nou. Şi din nou. Până când cad, 
distrusă, în braţele lui şi el mă duce departe de rulota aia, în 
tabăra lui. Mă lasă să-mi spăl de pe piele sângele duşmanilor mei. 
Îmi dă să mănânc. Îmi spune că acum sunt atinsă de moarte şi că 
asta m-a schimbat, dar că pot să mă vindec, dacă am parte de 
ceremoniile care se cuvin și dacă am răbdare să treacă 
anotimpurile. 

Nu mă mai întorc niciodată la casa bunicii mele, la rulota de pe 
culmea muntelui. Nu mai e nimic acolo pentru mine. Cu 
Neizghâni am ceva, chiar dacă e ceva născut din sânge și din 
violenţă. E de acord să mă înveţe să lupt, să folosesc armele și să 
dau de urma creaturilor mai viclene decât cele pe care le-am ucis 
prima dată. 

Nu am parte de ceremoniile care să-mi alunge atingerea morții, 
dar anotimpurile trec. În timp, rănile acelei nopți încep să se 
cicatrizeze şi, câtă vreme nu rup coaja amintirilor, câtă vreme le 
folosesc doar ca să-mi alimentez furia animalică și, după ce 
termin cu ele, le ţin închise în locurile întunecate din mine, sunt 
în regulă. 

Devine un stil de viață pentru mine. Viaţa mea. Vânez monştri 
ca un mercenar şi ucenicesc într-ale violenţei cu un maestru. E 
viața pe care pot s-o îndur, ba chiar mă şi bucur de ea uneori. 

Până când Neizghâni pleacă. Și rămân de una singură să vânez 
monștri, şi pe cei vizibili, care răpesc fetiţe ca să le mănânce 
carnea, şi pe cei invizibili, care trăiesc sub piele, devorând-o pe 
fetiţa din mine. 

Sunetul râsului lui Kai răzbate lipsit de sens printre amintirile 
mele şi mă agăț de el, nu-i dau drumul, mă ţin bine, lăsându-l să 
mă poarte înapoi la suprafaţa realității mele. Bucătăria mea 
familiară, musafirii din cealaltă încăpere, aluatul moale din mâna 
mea. Clipesc, așteptând lacrimi, dar ochiu îmi sunt uscați. Mâinile 
îmi tremură uşor în timp ce las aluatul să alunece în untura 
fierbinte, dar mă descurc. Untura sfârâie, iar aluatul se umflă. E 
bine. Eu sunt bine. Sau măcar cât de cât bine. 

Respir în voie. Mă concentrez pe aerul care circulă prin trupul 
meu. Şi închid amintirile la locul lor. Sau cel puţin încerc. Nu pot 
dispărea toate doar pentru că îl ascult pe Kai întrebându-l pe 
Coiot: „ȘI acest Neizghâni ţi-a cruțat viața?“ 

Mă încrunt. Ma”ii îi povesteşte despre Neizghâni. Încerc să-mi 
aduc aminte dacă i-am zis vreodată lui Kai cum îl cheamă pe 
mentorul meu, dar nu reuşesc. Ştiu că ăsta e felul lui Ma’ii de a 
crea probleme, dar înainte să mă răstesc la el să-și țină gura, 
aştept să văd ce poveste spune. 

— S-a întâmplat o dată să-mi cruţe viaţa. Dar am murit de multe 
ori, în multe feluri. Nu moartea e cea care mă îngrozeşte, ci 
faptul că, în zorii zilei următoare, ştii că te vei trezi de unul 
singur. Nu sunt genul căruia îi place să se trezească dimineaţa. 

— Păi, dacă ţi-a cruțat viaţa după câte ai făcut, nu poate fi chiar 
aşa de rău. 

— Ce-i drept, e considerat erou de legendă, dar eu nu sunt un 
monstru pe care să-l răpună el. 

Vorbeşte calm, aproape uşuratic, dar eu ştiu să recunosc furia 
ascunsă. Ce i-a făcut Neizghâni n-a fost iertat, indiferent ce 
susține acum. 

— Sunt un simplu Coiot, iar el e fiul Femeii Schimbătoare și al 
Soarelui. Dacă priveşti lucrurile aşa, e de mirare că şi-a bătut 
capul cu mine de la bun început. 

Clatin din cap, în timp ce scot atentă, cu cleștele, din untura 
încinsă, o pâinică şi pun alta la prăjit. Poate că într-o zi o să-l fac 
pe Ma’ii să-mi spună ce s-a întâmplat cu adevărat între ei doi. 

— Femeia Schimbătoare, zice Kai. Ai mai pomenit-o și înainte. 
Ea a creat oamenii, adică ființele cu cinci degetele. Deci ea e 
mama lui Neizghâni? Şi tatăl lui e Soarele? 

Fotoliul scârțâie în camera alăturată. 

— De fapt, e o poveste delicioasă de seducţie între ei. O fătucă 
dornică, cu picioarele desfăcute, o zi toridă de vară. Vrei s-o 
auzi? 

— Poate altă dată, ezită Kai. Deci Neizghâni e erou legendar. 
Un soi de Hercule? 

— Cine? Nu cunosc niciun Hercule. A ucis şi ăsta monștri? 

— În poveştile Greciei antice. 

— Atunci, da! 

— Şi el a fost mentorul lui Maggie? 

— Şi mult mai mult de atât, răspunde Coiotul, cu o şoaptă 
libidinoasă. 

Indiferent ce simte față de Neizghâni, Coiotul nu poate rezista 
când vine vorba de ceva scandalos. 

— Ajunge. 

Intru pe uşă. Îi găsesc pe amândoi aplecaţi în fotoliile lor, cu 
capetele apropiate, de parcă ar fi fost o şezătoare pe cinste. 
Îndrept un deget spre Coiot. 

— Tu încetează să mai vorbeşti despre lucruri pe care nu le ştii. 
Şi tu — mă îndrept spre Kai — încetează să-l mai asculți pe 
farsorul ăsta. Şi vino să mă ajuţi cu mâncarea, îi mai zic lui Kai, 
cu un gest aspru. 

Kai se uită la mine cu o mutră dezamăgită, iar Coiotul se 
mulţumeşte să afişeze un rânjet de prădător, clipind iute de 
câteva ori din ochii lui galbeni care îmi dau fiori. 

— Mags, eşti cam stresată, comentează Kai, venind după mine 
în bucătărie. 

— Nu vreau să mă bârfești cu Coiotul, îi zic, punând la prăjit 
ultima bucată de aluat. 

— Asta făceam? 

— Da. 

— Dacă vreau să aflu ceva despre tine, eşti dispusă să-mi spui? 

Scot fasolea picantă din tigaie și o pun în trei castroane pe care 
le am pregătite pe masă, în timp ce cântăresc întrebarea lui. 

— Poate. Depinde. Ce vrei să ştii? 

Ultima pâinică e gata. Kai ia două castroane, unul pentru el şi 
unul pentru Coiot. Eu îl iau pe ultimul. Kai se uită la mine şi 
zâmbeşte strâmb. Se reazemă de ușă, ţinând-o deschisă, ca să trec 
eu prima. 

— Nu ştiu ce să zic, Mags. Dar data viitoare, cu siguranţă o să 
vin la tine mai întâi. 

Îi arunc o privire bănuitoare, dar expresia de pe chipul lui e 
una de inocenţă netulburată. 

Mâncăm împreună, în jurul măsuţei de cafea, înghesuiți pe 
canapea şi pe fotolii, în livingul meu îngust. Îmi îndoi pâinica 
până arată ca o lingură şi o bag în amestecul de fasole, pe care 
mi-l îndes în gură. Ma’ii mă priveşte cu atenţie, apoi adulmecă 
mâncarea din propriul castron. Delicat, ia lingura cu mâna lui ca 
o gheară, pocnind din degetele lungi, şi începe să mănânce de 
ZICI Că e regina Angliei. Kai îmi urmează exemplul cu pâinea. 
Mâncăm în tăcere, mai mult sau mai puţin, schimbând câte o 
vorbă când şi când, fiecare cu nasul în castronul lui. Deşi mai 
mult s-a alintat cu lingura aia, Coiotul termină primul. Se șterge 

la gură grosolan cu mâneca, soarbe ce a mai rămas din cafea, 
pune cana jos şi-şi ia pălăria de pe masa de alături. 

— Ahehee, Magdalena, zice el. A venit vremea să ne luăm 
rămas-bun. 

Se întoarce spre Kai. 

— Mi-a făcut plăcere compania ta în seara asta, Kai Arviso. Așa 
că o să-ţi las un dar. Poţi să mă chemi și eu te voi auzi. Spune-mi 
numele de patru ori în cele patru zări, la răsăritul sau la apusul 
soarelui, când se schimbă ziua. Dacă voi binevoi, voi veni la tine. 

— Dacă? 

Ma”ii ridică din umeri. 

— Sunt ocupat, şi Dinetah e mare. 

Nu e cine ştie ce dar, dar Kai e serios când îi răspunde. 

— Îți mulţumesc. 

— Splendid! 

Coiotul se ridică, își pune pălăria pe cap. Îşi ia bastonul cu o 
reverență şi clipeşte domol din ochii lui ca alama. 

— Vii cu mine câteva momente, Magdalena? 

Îi arunc o privire lui Kai, întrebându-mă dacă nu cumva ştie ce 
vrea Ma”ii, dar nu-mi dă niciun indiciu. Mă ridic cu greu din 
fotoliu şi mă îndrept spre uşă cu Coiotul. Mă simt caraghios. Nu 
ne-am îndepărtat de Kai decât cu câţiva metri, aşa că ideea de 
confidențialitate e ridicolă. Dar Coiotului nu pare să-i pese. 

— E plăcut. Fermecător. Şi are nişte mâini! exclamă Ma'u, 
scuturându-se înfiorat, făcând poalele hainei de culoarea părului 
de cămilă să se legene. Ar putea deveni un amant foarte bun. 

— O să-l anunţ că ești interesat. 

Nu că el nu ne-ar auzi fiecare cuvânt. 

— Nu pentru mine, zice Ma’ii enervat. Pentru tine. 

Mă apucă de braţ, cu o mină serioasă, cu ochii reci ca zorii de 
zi. Îmi şoptește în ureche, cu gura atât de aproape, că îi simt 
respirația caldă și umedă pe obraz. 

— Uită-l pe Neizghâni. E o creatură profund egoistă. Nu te 
iubește. Nu poate. Pentru el nu eşti altceva decât o distracţie de-o 
clipă, o fantezie, o ciudăţenie de care acum s-a plictisit, îmi zice 
Coiotul, iar degetele lui mă strâng ca o menghină, unghiile lui 
îmi intră în carne. Ucigaşul de monștri nu va face decât să te 
dezamăgească, îmi sâsâie ca un şarpe. 

— Neizghâni nu e treaba ta. 

Toată bunăvoința mi-a dispărut din voce, iar privirea mi-a 
devenit rece și neprietenoasă. lată-l pe Coiotul pe care îl știu eu, 
ascuns pentru câteva ceasuri sub masca prieteniei, dar revenit 
acum în toată cruzimea lui dintotdeauna. Avertismentul său mă 
lovește mai puternic decât toate insinuările dinainte. 

M-a mai scos el din minţi şi cu alte ocazii, trezind amintiri 
nedorite, însă acelea, oricât de dureroase, se refereau la lucruri 
întâmplate cu ani în urmă, asupra cărora distanţa mi-a oferit un 
oarecare control. Pot să le las deoparte, să le îngrop, să mă păzesc 

de groaza pe care o produc. Ceea ce-mi spune Ma’ii acum despre 
Neizghâni mă loveşte în altă parte, undeva în temerile mele cu 
privire la prezent, la locul şi timpul în care mă aflu și de care nu 
mă pot îndepărta suficient ca să mă protejez. Ceea ce n-am 
recunoscut față de mine însămi, ceea ce nu pot nici acum 
recunoaşte e că Ma’ii are dreptate. Neizghâni m-a părăsit fără să 
se uite înapoi, fără să-i pese nici cât negru sub unghie. Şi de 
atunci, niciun cuvânt. Ca şi cum aş fi fost deja uitată. 

Indiferent că sunt un monstru sau nu, ar fi trebuit să-i pese. Ar 
fi trebuit să găsească o modalitate de a lua legătura cu mine. Ar fi 
trebuit să-mi permită să aleg dacă să mor sau nu de sabia lui, 
înainte să mă lase singură. 

Probabil că Ma’ii citeşte ceva pe faţa mea, ceva care-l 
surprinde. Poate că nu se aştepta ca insulta să conțină chiar atâta 
adevăr. Îşi retrage mâna, îşi aşază haina pe umeri şi se încruntă la 
mine. 

— Îţi sugerez să porneşti imediat spre Canionul de Chelly. 
Găseşte-l pe Nitchii, foloseşte inelele şi cheamă-mă. 

Vocea îi e iritată la culme. Se opreşte ca să-și verifice butonii 
de la manşete. 

— Înţelege că e important. 

Deschid gura pentru a-i reaminti că nu am acceptat misiunea, 
dar el deja a plecat. Nici măcar nu l-am văzut când a deschis ușa. 
— Unde a dispărut? mă întreabă Kai, venind în spatele meu. 

— Aşteaptă, îi răspund, ridicând mâna. 

Un moment mai târziu, un fulger orbitor inundă rulota. Kai 
înjură în barbă, iar eu chpesc des, încerc să disipez liniile roşii 
care îmi brăzdează vederea. 

— Cum face chestia asta? 

Ridic din umeri. 

— Toți fac aşa. Aş vrea şi eu să ştiu. Cu siguranţă ne-ar scuti de 
atâta consum de carburant. 

Kai șterge marginile castronului, băgând în gură ultimele 
rămăşiţe de mâncare. Printre îmbucături, mă întreabă: 

— Deci ăsta a fost Coiotul? 

A terminat şi împinge castronul, apoi se lasă pe spate, 
întinzându-și trupul mlădios şi încrucișându-şi picioarele sub 
măsuţa de cafea, cu braţele sub cap. 

— Nu e cum mă aşteptam. 

— Dar la ce te aştepta1? 

— Nu ştiu. Poate ceva mai puţin serios. Toate poveștile pe care 
le-am auzit despre Coiot îl înfăţişează drept un soi de clovn, de 
nebun, explică el, apoi ridică din umeri. Nu mi s-a părut atât de 
rău. 

Mă uit la el printre gene şi dau să protestez. 

— Nu mă înţelege greşit, intervine el, închizându-mi gura. E 
destul de copleşitor şi oarecum şi pervers. Îi jur, cred că jumătate 
din timp mi s-a uitat mai degrabă la şliţ, decât în ochi. 

Simt că mă fac stacojie la față, dar Kai continuă să vorbească. 

— Și-ţi dă şi fiori reci pe şira spinării, cu ochii ăia galbeni şi 
dinții asemenea. 

Se scutură din toate mădularele. 

— Acum arată destul de uman şi în secunda imediat următoare 
simţi ceva dedesubt, parcă ar purta un costum din piele de om, 
dar fără să fie de fapt om. 

— Poate să fie destul de ciudat, recunosc eu. 

Kai chicoteşte, amuzat de eufemismul meu. 

— Dar numai nebun nu e. 

Mă aşez în faţa lui, pe brațul fotoliului. 

— Adevărul e că nu l-am văzut niciodată purtându-se aşa. 

— Aşa, cum? 

— Fund atât de vorbăreţ. Dispus să-ți spună poveşti. 

— Ție nu ţi-a spus niciodată poveşti? 

— Singurele poveşti pe care mi le-a spus mie vreodată au fost 
povești de groază. Despre bursuci care l-au omorât în bătaie sau 
despre păsări care 1-au scos ochii cu ciocul. Chestii de genul ăsta. 

Kai se holbează la mine. 

— Ce e? 

— Nimic, doar că... 

Ezită un moment, parcă nesigur de cum o să-i sune 
următoarele cuvinte. 

— Pot să-ți dau un sfat? 

Îi fac semn că da. 

— Unii oameni cred că poți să-ţi distrugi duşmanii dacă ți-i faci 
prieteni. 

Cântăresc cu atenţie cuvintele lui. 

— Adică tu asta făceai mai înainte? Distrugeai un dușman? 

— Nu asta făceam? 

— Mie mi se pare că şi o puşcă funcționează destul de bine. 

Se uită o clipă în ochii mei. Apoi râde. 

— Eşti o femeie dură, Mags, conchide el. Nu te supăra pe mine, 
pentru că-mi placi. Și aş vrea să te cunosc mai bine. Dar nu cred 
că multe prietenii se cimentează cu praf de puşcă. 

— Cine zice? 

El râde iar şi îmi face plăcere să-l aud. E un sunet frumos. E 
plăcut să-l am aici, cu mine. Nu m-aş fi descurcat atât de bine la 
întâlnirea cu Ma’ii dacă n-ar fi fost el. 

Un lătrat îndepărtat mă face să ridic capul să rânjesc. 

— Mi s-au întors câinii. 

— Unde au fost? 

— Nu ştiu, dar întotdeauna se cară atunci când apare Ma’ii. 
Probabil e o chestie canină, îi zic şi mă ridic, mă întind şi casc 
de-mi trosnesc fălcile. Haide! Vă fac cunoştinţă. Poţi să mă ajuţi 
să le dau de mâncare, apoi îţi arăt unde o să dormi. 

— Adică n-o să dorm cu tine? 

O zice ca pe o glumă, dar pe mine mă ia complet pe 
nepregătite şi mă opresc ca trăsnită. Creierul îmi repetă că nu e 
nimic altceva decât o glumă nevinovată, un flirt şi ar fi trebuit să- 
mi dau seama că avea să urmeze, după toate insinuările lui Ma’ii 
de mai devreme potrivit cărora Kai e noul meu iubit şi după 
pețitul lipsit de subtilitate al lui Tah. Ştiu că ar trebui să flirtez şi 
eu drept răspuns şi să-i zic să nu-şi forțeze norocul, dar nu 
reuşesc să rostesc cuvintele. 

Kai şi-a dat seama, e clar, pentru că bate imediat în retragere. 

— Am glumit. M-am gândit că, dacă m-ai invitat la tine acasă... 
continuă el, apoi ezită. O să dorm aici. E bine așa. Canapeaua 
arată bine. 

Nu știu ce să zic. Cum să-i explic. Mă uit la el. Trupul zvelt şi 
înalt, părul în dezordine şi zâmbetul dezarmant. Pun pariu că 
fetele nu refuză aşa ceva. De ce-ar refuza? Nu pot să neg că ideea 
e tentantă. Kai ar putea fi ceva uşor şi lipsit de complicații. Un 
trup cald şi dispus să-mi alunge amintirile neplăcute. Cineva care 
nu e Neizghâni. 

Adevărul e că ar putea fi exact ce am eu nevoie, dar nu e ce 
vreau. 

— Lucrurile nu sunt cum par, Kai. 

El rămâne tăcut o vreme, înainte să spună: 

— Ar putea fi, totuşi. În ce ne priveşte pe noi, adică. Cel puţin 
pentru noaptea asta. Dacă vrei. Fără alte angajamente. Doar... 
puţină distracție. 

— Eu... am pe cineva. Cineva pe care... 

Îi simt privirea, întrebarea din ea. Dacă ai pe cineva, unde e? 
L-a auzit pe Ma’ii vorbind de Neizghâni. Probabil crede că îmi 
fac iluzii deşarte, aşa cum crede şi Ma’ii. Dar mie nu-mi rămâne 
decât speranţa. 

Îi fac semn spre lada care îmi serveşte drept măsuţă. 

— Sunt pături aici. [a-ți ce-ţi trebuie. 

— Pot să te mai întreb o chestie? spune el repede, înainte să 
dispar. Mi-ai zis că pot. Să te întreb. 

I-am zis, dar acum nu mai sunt aşa de sigură. 

— Dă-i drumul. 

— De ce-i suporţi toate nazurile? 

La început mă gândesc că se referă la Neizghâni, dar apoi îmi 
dau seama că vorbește despre Maui. 

— Cum ai constatat și tu, nu e aşa de rău. Trebuie doar să ştii la 
ce să te aştepţi. 

— ȘI la ce te aştepţi? 

— Toată sporovăiala lui despre prietenie, chestia asta nu e reală 
pentru el. Ma’ii e un oportunist. Se poartă bine câtă vreme aveţi 
aceleași interese, dar, dacă 1 se iveşte ocazia, se întoarce 
împotriva ta fără prea multe discuţii. 

— Dar tu pui preţ pe prietenie, nu-i așa? 

— Sigur. 

— Atunci poate că noi doi putem fi prieteni, îmi zice el. Doar 
prieteni, nimic altceva, adaugă grăbit, când vede expresia de pe 
chipul meu. Dacă vrei. 

Pentru o secundă, nu ştiu exact ce-aş putea răspunde. E ultimul 
lucru la care m-am aşteptat şi nu am un răspuns. Văd cum 
deschide gura, parcă ar vrea să retracteze, dar nu-mi doresc s-o 
facă. Dar nu ştiu nici cum să-l opresc. 

Tresărim amândoi din cauza unei bufnituri puternice în ușă, 
urmată imediat de un schelălăit. Tensiunea din încăpere se 
risipeşte şi niciunul dintre noi nu mai trebuie să spună nimic. 

Kai râde înfundat. Își freacă faţa cu ambele mâini, apoi şi le 
trece prin păr. Deschide gura, ca şi cum ar vrea să mai adauge 
ceva, dar se răzgândeşte. 

— Păi, e cam penibil, comentează el, apoi se uită prin cameră, 
cu un aer resemnat. N-ai cumva ceva de băut pe aici? Whisky sau 
bere făcută în casă? Nu sunt năzuros la băutură. 

Vreau să-i răspund că am putea fi prieteni, dar în schimb îi zic: 

— Toată băutura pe care o am ajunge în camionetă. 

— Mda, corect. 

Oftează din rărunchi, după care se ridică din fotoliu. 

— Dar cu bateriile alea ce se mai aude? Nu le-am mai căutat. 

— E un sertar cu diverse chestii în bucătărie. 

Lasă bărbia în piept, ca şi cum ar avea o povară atârnată de 
gât, ceva greu, dar invizibil. Apoi îmi face semn din cap. 

— După asta cred că-ţi zic noapte bună. OK? 

Ridic din umeri, cu braţele încrucişate la piept. 

Se îndreaptă spre bucătărie. Mă uit cum dispare în spatele 
uşilor batante. Mă întreb o clipă dacă am făcut alegerea corectă 
cu el în seara asta. Mă întreb dacă am făcut alegerea corectă în 
legătură cu orice în seara asta. Apoi o las baltă. Mă duc să 
hrănesc câinii. 

Când mă întorc, găsesc castroanele strânse de pe masă şi pe 
Kai culcat pe canapea, aşa cum a spus, vârât sub una dintre 
păturile mele de rezervă. Stă cu spatele la mine şi nu-i desluşesc 
decât conturul umerilor şi coama de păr negru. Nu ştiu dacă 
doarme deja sau nu, dar e liniștit şi nu văd nicio baterie pe masă, 
aşa că las traista la ușă, pricepând mesajul. 

Încui ușa din faţă şi sting luminile. 

În dormitor, cu uşa închisă, mă dezbrac până la chiloţi şi mă 
bag în pat. Mi-am adus Glockul din camionetă şi-l strecor între 
saltea şi podea. N-a încercat nimeni până acum să-mi spargă 
rulota şi sunt sigură că m-ar anunţa câinii dacă cineva ar da 
târcoale pe teritoriul lor noaptea, dar mă simt mai în siguranță cu 
pistolul sub mine. 

Rămân trează multă vreme. Aud respirația lui Kai din 
încăperea cealaltă prin ușa subţire a dormitorului. Într-un târziu, 
respirația lui devine mai profundă, transformându-se într-un 
sforăit egal. Abia după aceea simt cum mă fură somnul, 

gândindu-mă la o viață în care flirtul e distractiv şi prietenia e 
ceva ce poate fi uşor obținut. Dar nici măcar în visele mele nu 
reuşesc să ajung acolo. 

Å ierg, vânând ceva nevăzut care vine de pe versantul unui 


munte acoperit de o pădure de pini. Sau dintr-un canion cu pereții 
din stâncă roşie. Sau pe un platou cu tufe de salvie. În fiecare vis 
sunt singură, doar eu şi prada mea. Singurele sunete pe care le 
aud sunt propria respirație chinuită și ritmul constant al paşilor 
mei alergând pe munte. Prin canion. Pe platou. Singurul 
sentiment, cel al euforiei vânătorii. Ca de obicei, prada mea e cu 
un pas înainte, o văd pentru o clipă, apoi e ascunsă de un pâlc de 
copaci, de căderea bruscă a vreunui pârâu, de o spirală neştiută a 
vreunei cărări prăfuite. Pun în sfârșit ochii pe prada pierdută o 
vreme în peisaj, dezvăluită apoi de lumina unui milion de stele, 
de strălucirea lunii pline sau a soarelui de deşert. Rânjind 
triumfătoare, ridic pușca cu mâinile alunecoase de transpirație. 
Apăs pe trăgaci, trimițând înainte proiectilul fatal. Prada cade la 
pământ. Mă grăbesc să ajung la ea, cu blana mea lungă de coiot 
fluturând în vânt. 

Însă cel pe care l-am împuşcat e Kai. Are o gaură în piept până 
în partea cealaltă. Mă priveşte acuzator. Buzele, umede de sânge, 
se deschid şi-mi vorbesc. Mă apropii să aud. Sau pentru un sărut. 

Dar nu are decât un cuvânt pentru mine. 

Monstrul 

XR Xe 

Visul mă trezeşte şi mă gândesc că am dormit destul. Aerul e 
rece şi aspru Și, cum n-am niciun fel de căldură în rulotă şi 
soarele încă nu s-a ridicat pe cer, răceala deşertului a pătruns în 
podele și în pereţi. Mă îmbrac tremurând, atât din cauza frigului, 
cât şi a ororilor visului. Pantaloni strâmți şi negri şi un tricou de 
bumbac. Îmi înfășor cu atenţie legătorile mocasinilor în jurul 
gleznelor, înnodându-le sub genunchi şi îndesând dedesubt 
capetele. Îmi pun cuţitele la loc, Bokerul la brâu. Îmi trag o 
căciulă de lână pe cap şi mănuși fără degete. Ştiu că mai târziu 
soarele va fi nemilos, dar pentru moment am nevoie de straturile 
astea peste piele ca să mă simt bine. 

Kai e tolănit pe canapeaua din living, complet inconştient de 
moartea oribilă pe care a avut-o în mintea mea și la fel de 
indiferent. Un picior cu şosetă i-a ieşit de sub pătură, prea lung ca 
să încapă pe canapeaua mea mică, şi atârnă pe podea. Doarme pe 
spate, cu braţele încrucişate relaxat deasupra capului. 

Era el frumos ieri, dar azi e şi mai frumos. Genele lungi se 
odihnesc peste pomeţii perfect conturați, umbrind chipul îndulcit 
de somn. 

Dar eu nu-l pot vedea decât pe Kai cel din vis, însângerat şi cu 
o gaură în inimă. 

Mă cutremur atât de tare, că-mi simt muşchii protestând. Simt 
ceva fierbinte care amenință să mă ardă pe dinăuntru şi înghit în 
sec. Tulburată, mă duc la el şi îl scutur de umăr. 

— Trezeşte-te! 

El nu se mișcă, aşa că mai încerc o dată. 

De data asta, mijeşte un ochi. Se uită la mine parcă încercând 
să-şi aducă aminte cine sunt, apoi îl închide la loc. 

— Trebuie să te trezeşti, îl zic. 

— Acum? 

Cască, dezorientat total pentru că se află într-un loc nefamiliar. 

— Cât e ceasul? Măcar e soarele pe cer? 

— Haide, scoală-te! Mă duc să încălzesc cafeaua rămasă de ieri. 

Şi chiar asta am de gând să fac, dar, odată ajunsă în bucătărie, 
mă pomenesc uitându-mă în gol. Soarele începe să-şi facă 
apariția de după crestele munţilor şi primele raze ale zorilor se 
răspândesc prin fereastra mea, căzând pe mâinile mele încleștate 
pe blat. Privesc lumina cum mi se mișcă pe piele. Degetele mele 
sunt maronii şi presărate cu mici tăieturi de la lupta cu tsé 
naayéé’. Rănile mai noi se asortează cu bătăturile şi cicatricile 
aspre şi albe ale rănilor mai vechi. Unghiile îmi sunt scurte şi 
tocite şi majoritatea sunt acoperite de pete mici, albe, dovezi ale 
degetelor sfărâmate şi ale traumelor de tot soiul la care au fost 
supuse. 

Traume, cicatrici. Asta ştiu, la asta mă pricep. Să vomit 
urâciune în lumea asta, cum mi-a zis Longarm. Cuvintele lui, 
alimentate de vis, mă lovesc cu toată forța acum şi dintr-odată mă 
simt ridicolă la gândul că eu şi Kai am putea fi prieteni, mai mult 
decât prieteni. Simt cum mă clatin, amețită de teribila revelație, 
în timp ce pereţii par să se închidă în jurul meu. 

— Mags? 

O voce îndepărtată mă recheamă dinaintea valului care 
amenință să se prăbușească peste mine şi totul începe să se 
învârtă. 

— Mags? 

Când mâna mă atinge pe umăr, mă întorc cu viteză. 
Antrenamentul şi instinctul acționează instantaneu şi, până să 
încep să gândesc clar, îl țtintuiesc pe Kai de perete, cu cuțitul la 
gât, înainte să-mi aduc aminte măcar unde sunt. Cine sunt. ȘI ce 
sunt pe cale să fac. 

Oripilată, mă dau înapoi, împiedicându-mă. Mă lovesc cu 
şoldul de colțul dulapului atât de tare, că-mi vine să urlu. Pun 
cuțitul înapoi în teacă la fel de repede cum l-am scos. 

— Încetează să-mi mai spui aşa, bolborosesc. Nu e numele meu. 

— Cum vrei, zice el, treaz de-a binelea acum. Şi îngrozit. 

Fac alți câțiva paşi în spate, cu mintea lucrând frenetic, 
căutând disperată în jur să mă agăţ de ceva solid. Kai nu se 
mișcă, ci doar mă priveşte, cu ochii strălucitori. E palid, 

transpirat la tâmple, dar mâinile îi atârnă pe lângă corp şi nu e 
panicat deloc. Ceea ce nu pot spune despre mine. 

Mă dau înapoi până mă lovesc de plită. Mă întorc şi pornesc 
aragazul. Mormăi ceva despre cafea, îmi aduc aminte că am 
pomenit de asta mai devreme. Par nebună, aşa că închid gura. 

El încă mă priveşte, dar uimirea a dispărut de pe chipul lui şi 
acum văd cum frica se transformă în grijă. lar compasiunea lui e 
ultimul lucru de care am nevoie în momentul ăsta. 

— Eşti în regulă? mă întreabă. 

Scutur din cap. 

— Mă duc să încarce camioneta, mormăi. Ai grijă de cafea, să nu 
dea în foc. 

Nu aștept să-mi răspundă. les valvârtej pe ușă și nu mă calmez 
până nu mă văd afară. 

z C: s-a întâmplat mai înainte? 


Suntem în camionetă, reluând călătoria de ieri spre sud, către Tse 
Bonito. Pușca e înapoi pe suportul ei şi am nişte muniție în plus, 
o parte cu amestecul meu special şi o parte cu praf de puşcă 
obişnuit, în pachete cu câte douăzeci și patru de cartușe băgate 
sub scaunul din faţă. Glockul e pus în buzunarul portierei, 
torpedoul fiind prea departe de mine azi ca să mă simt în 
siguranță. Misterioasa traistă cu inele a Coiotului e îndesată în 
spatele scaunului meu, iar geanta plină de CD-uri a lui Kai e la 
picioarele lui. 

N-am schimbat o vorbă cu Kai de când am plecat de acasă. Nu 
sunt în stare. Resimt ruşinea atacului de panică în stomac, ca o 
bombă cu acid. Îmi spun că e din cauza amintirilor pe care le-a 
stârnit în mine Coiotul, a viselor sângeroase, dar sunt îngrijorată. 
Ştiu cât de aproape ajung uneori de marginea prăpastiei şi acum 
simt că e din ce în ce mai rău. Dar nu pot să-i spun asta lui Kai. 

— Nu sunt în apele mele înainte de prima cană de cafea, 
glumesc eu. 

— Pe naiba! 

Nu râde, dar pare mai degrabă curios decât furios şi nu mă 
sâcâie să-i răspund. Îi zâmbesc cu recunoștință, încercând să-mi 
exprim regretul. Îi ia ceva mai mult timp, dar îmi zâmbeşte şi el. 

— Nu trebuie să faci chestia asta singură, să ştii. 

— Poftim? 

— Dacă asta te sperie. Am zis că îți voi fi partener şi am vorbit 
cât se poate de serios, spune el, cu un zâmbet. În ciuda cuţitului 
de la beregată. 

— Cred că e mai bine să sărim peste faza cu parteneriatul, îi 
răspund. Îți mulţumesc pentru ofertă, dar... adaug eu, clătinând 
din cap. 

Zilele astea nu sunt o companie bună pentru nimeni care se 
sperie aşa de uşor cum o face Kai Arviso. 

— Asta înseamnă că te-ai hotărât să accepţi propunerea 
Coiotului? 

Mă încrunt, surprinsă. 

— De unde ştii despre ea? 

— Coiotul a pomenit de misiune azi-noapte, înainte să plece. În 
plus, am ascultat la ușă, înainte să intru. Camonul de Chelly. 
Níłch’i. Crezi că poţi s-o faci? 

— Ai ascultat la ușă? 

O parte din vina de a-i fi ținut cuțitul la gât se mai risipește. 

— Şi apoi m-am uitat şi în traistă. Aia pe care a lăsat-o Mau. 
Cred că ştiu ce sunt inelele alea. Le-am recunoscut din lucrările 

tatei. 

Vina s-a dus de tot. Scutur din cap, sceptică. 

— Am crezut că dormi. Te-am auzit sforăind. 

Se uită la mine. 

— Zău aşa, Mags! Un truc vechi de când lumea. Dacă nu voiai 
să văd ce e în traistă, n-ar fi trebuit s-o ţii lângă canapea. 

— Erai musafir în casa mea. Un musafir normal mi-ar fi 
respectat intimitatea. N-ar fi ascultat pe la uși şi nu şi-ar fi băgat 
nasul în lucrurile mele. 

— Nu-i corect. Eu voiam doar să ştiu. 

— Şi asta îţi dă vreun drept? Nu te-a învăţat maică-ta niciun fel 
de maniere? 

— Mama e moartă, spune cu oarecare indiferență, dar întoarce 
capul și se uită pe geam. N-a supravieţuit Apei Mari. 

Oftez, furia scurgându-se din mine, făcându-mă să mă simt de 
rahat. 

— Îmi pare rău. 

El ridică din umeri şi-şi drege vocea, ca şi cum s-ar îneca, 
încercând să înghită ceva tare. Însă vorbeşte pe un ton relaxat. 

— Nu e singura. Ultima dată când am verificat, vreo două 
miliarde de oameni n-au supravieţuit Apei Mari. Şi apoi încă vreo 
sută de milioane au murit după potop. Au fost vremuri nenorocite 
pentru toată lumea, dacă înţelegi la ce mă refer. 

Îi fac semn că da. Ce ar trebui să zic? Nu m-am priceput 
niciodată să reacționez la emoțiile celorlalți. 

— Era plecată pe Coasta de Est, la o conferinţă, povesteşte el. 
Washington D.C. Era expertă în ţesături tradiționale. Participa în 
calitate de consultant la o expoziție de la Smithsonian când a 
început furtuna. Zborurile au fost anulate şi, în câteva ore, 
autostrăzile au devenit impracticabile. Îţi aduci aminte cum a 
fost. Liniile telefonice erau supraîncărcate şi n-au rezistat. Au 
urmat penele de curent, continuă el, cu un râs amar. Ştii, 
întotdeauna spun că a murit în timpul Apei Mari, însă e doar o 
bănuială. Nu avem nici cea mai vagă idee despre ce s-a întâmplat 
de fapt. Noi nu ştim decât că nu s-a mai întors. 

— Care „noi“? 

— Eu şi tata. Şi el era profesor la universitate. Ţi-am mai zis. 
Nu şi-a revenit niciodată după ce-a pierdut-o pe mama. Când au 
închis de tot universitatea, el deja nu mai mergea la cursuri de 
luni întregi. Când acoliții lui Urioste au început să adune oamenii 
să sape puțuri de apă potabilă și să construiască bazine de captare 
în munți ca parte a lucrărilor de dezvoltare a infrastructurii, el a 
fost printre primii voluntari. Atunci l-am văzut ultima dată. 
Bănuiesc că s-a gândit că sunt destul de mare ca să-mi port 
singur de grijă. M-am înhăitat cu alți puşti lăsați de izbelişte. O 
vreme, am trăit visul oricărui adolescent, înţelegi? Am locuit în 
case abandonate, am furat tot felul de chestii de care aveam 
nevoie. Era întotdeauna de lucru cu ziua la una dintre Familii. 

Aşa că lucram când era nevoie şi petreceam în restul timpului. 
Sex, droguri şi rock'n-roll. 

Îmi oferă deja familiarul lui surâs, dar care acum nu i se 
reflectă şi în ochi. 

— Petrecerile cu şampanie de care îmi ziceai. 

— Îhî. 

— Şi ce s-a întâmplat? 

— S-a dus dracului totul, cum se întâmplă întotdeauna până la 
urmă, răspunde el, trecându-şi o mână prin păr. E o poveste 
tâmpită. Ba chiar un clișeu. Am făcut ceva necugetat, oameni la 
care țineam au avut de suferit şi acum alde Urioste îmi vor capul. 

— Urioste? Ăştia sunt tipii de care ai pomenit în Burque? 

— Familia, zice el. Şi da. 

Mărturisirile lui atârnă greu între noi. Ştiu că încearcă să 
repare ce s-a întâmplat azi-noapte, să-mi împărtășească ceva 
despre el care să fie suficient de personal încât să reconstruiască 
o oarecare încredere şi apreciez gestul. Dar nu intenţionez să-l 
transform într-un gest reciproc. Ce pot să fac însă e să-mi cer 
scuze pentru azi-dimineaţă. 

— Kai, în legătură cu azi-dimineaţă. Faza cu cuțitul. 

— Nu-i nimic. Înţeleg. N-ar fi trebuit să te ating așa. N-o să se 
mai repete. 

— Nu, ideea e că... 

Înclină capul şi se uită la mine. 

— E în regulă. Sunt în regulă. Şi crede-mă că nu te pricepi să-ţi 
ceri scuze. Aşa că hai s-o lăsăm baltă, bine? 

Înghit, surprinzător de uşurată. 

— Bine. 

— Care e povestea ta cu Apa Mare? 

— O ştii deja. 

— Te referi la chestia cu mentorul tău, Neizghâni? Coiotul pare 
interesat de el, nu glumă. 

— Obsedat, recunosc eu. 

— Dar ce a fost înaintea lui? Ce-ai făcut înainte? 

— Nimic din ce a fost înainte nu contează. 

El se încruntă. 

— Nu cred aşa ceva. N-ai avut familie? Frați? Surori? 

Vocea îmi e mai calmă decât mi-a fost vreodată. 

— Am crescut cu nali. Până a murit. Apoi am stat cu Neizghâni. 

— ȘI apoi? 

— Şi apoi a plecat. Sfârşitul poveşti. 

— Mda, cunosc sentimentul. 

Sunt gata să-i răspund că habar n-are cum mă simt, dar îmi 
aduc aminte ce-a zis despre tatăl lui. Îmi ţin gura. 

— Toată lumea are o poveste tristă în ziua de azi, nu? 
Deprimante al naibii, dacă e să mă întrebi pe mine. Hai să vorbim 
despre ceva vesel. 

Îmi face şmechereşte cu ochiul și îi zâmbesc fără să vreau. 

— La ce te gândeşti? Licorni? Curcubeie? Pace în lume? 

— Ce e aia? 

— N-ai auzit niciodată de ideea de pace în lume? 

— Mă refeream la chestia aia din faţa noastră. 

Ne uităm la vreo şase siluete care se întrupează din ceața 
dimineţii la nici cincizeci de metri în fața noastră. Nu sunt 
monștri, de atâta lucru îmi dau seama. Sau, cel puţin, nu genul de 
monştri pe care îi vânăm noi. Aceşti monştri arată uman. 

— Musafiri, îl avertizez pe Kai şi el se îndreaptă de spate ca să 
vadă mai bine. 

— Bandiţi? 

— O să aflăm imediat. 

Mă gândesc să măresc viteza şi să-mi croiesc drum printre ei 
cu maşina. Însă iau piciorul de pe acceleraţie. Învârt maneta să 
deschid fereastra. Aud în spate scârțâitul prelung al unei 
motociclete care virează undeva, în afara razei mele vizuale. Mai 
multe motociclete. Fără îndoială, așteaptă să vadă dacă fug. Nu 
sunt proastă. Dacă fug acum, nu fac decât să le dau un motiv să 
mă urmărească. 

Bărbaţii care ne înconjoară camioneta poartă cizme şi 
uniforme militare. Au fața acoperită până sub ochi cu o bandană 
neagră, cu conturul părții de Jos al unui craniu uman desenat pe 
ea; mandibula albă şi şiruri de dinți ca un gard alb ies în evidență 
în lumina nemiloasă a dimineții. 

— Nu sunt bandiți, îi zic lui Kai. Dar nici nu suntem în afara 
oricărui pericol încă. 

— Îi știi? 

— Într-un fel. ÎI știu pe şeful lor. 

— Au arme mari. 

— AK-47, confirm eu. Dar nu vor să ne împuște. Dacă voiau, le 
aveau îndreptate spre noi. Lasă-mă pe mine să vorbesc. 

— Sigur, aprobă el, nu foarte convins. 

— Ei sunt Dibáá’ Ashiiké, îi explic. 

— Băieţii Însetaţi? De ce sunt însetaţi? întreabă Kai şi clipeşte 
des, parcă pregătindu-se de ce e mai rău. Zi-mi că nu de sânge. 

— Depinde. În general, caută marfă. Aur, apă, alcool 
contrafăcut. Sunt mercenari, deci, în principiu, sunt însetaţi de 
orice le aduce un ban. Am lucrat pentru ei la un moment dat. L- 
am căutat pe unu” ieșit pe cauțiune. Şeful lor, Hastiin, mă 
cunoaşte. Suntem un soi de prieteni. 

Imediat, ca şi cum ar fi încercat să mă contrazică, soldatul cel 
mai apropiat ridică arma și o îndreaptă spre mine. 

Kai oftează zgomotos. Îşi pune ochelarii de soare pe nas. 

— Eşti chiar aşa de sigură? 

Bzicți Insetați ne somează să ieşim de pe şosea. N-are sens să 


ne împotrivim. Nu doar că sunt mai mulți şi au arme mai 
puternice, dar sunt și curioasă pentru ce ne-au oprit. Băiatul care 
ne ordonă să tragem pe dreapta şi să oprim motorul nu ne explică 
nimic. Doar ne cere să aşteptăm. 

Hastiin ajunge în sfârşit la geamul meu. E îmbrăcat în aceeași 
uniformă ca restul Băieţilor Însetaţi, poartă pantaloni albaștri, 
bocanci mari, negri și eşarfa cu cap de mort legată la gât. Faţa îi e 
slabă şi aspră în lumina dimineţii, toată numai oase ascuțite şi 
umbre adânci, are părul tuns scurt şi barbă de o zi. Umblă vorba 
că a fost în prima linie în Războaiele Energetice, unul dintre 
Protectorii originali din tabăra protestatarilor împotriva 
Conductei Transcontinentale, cel care a văzut primul val de 
victime. Se zice că a inhalat o grămadă de gaz paralizant și că 
asta i-a distrus ceva în creier, astfel că acum nu poate să stea 
locului o clipă. Degetele lui bat întruna darabana pe marginea 
geamului meu, toată energia lui fiind concentrată asupra noastră. 

— Hastiin, îi zic în chip de salut. 

Nici măcar nu se deranjează să se uite în direcția mea. Ochii 
lui sunt fixați asupra lui Kai, parcă eu nici n-aş fi vorbit. I se 
prezintă lui Kai, întinzându-i o mână slabă și plină de cicatrici. 

Kai îmi aruncă o privire întrebătoare, înainte să se întindă 
peste mine şi să-i strângă mâna. 

— Kai Arviso. 

— Frumoasă cravată, Kai. Mergi la vreo ocazie specială, ceva? 
întreabă Hastiin, cu vocea ca nişte roți scrâşnind pe pietriș. 

Kai îşi ridică cravata argintie dungată, se uită la ea, o lasă să 
cadă la loc. 

— Mersi. Ocazia specială a fost ieri. Cravata e de atunci. 

Hastiin încuviințează din cap. 

— Îmi cer scuze că te rețin, dar băieţii mei au auzit că s-au 
întâmplat nişte lucruri bizare în vale. Ne-am gândit că e de 
datoria noastră să-i avertizăm pe cei care trec pe aici. 

— Lucruri bizare? îl întreb. Ce fel de lucruri bizare? 

Hastiin încă se uită la Kai când răspunde. 

— Se pare că a fost zărit un monstru cam la o oră spre nord de 
aici, lângă Lukachukai. O fată a fost omorâtă şi se zvonește că ar 
mai rătăci şi alți monştri ca ăla prin munți. 

Kai se încruntă. Se uită când la unul, când la celălalt, căutând 
un indiciu care să-l lămurească de ce e Hastiin atât de hotărât să 
mă ignore. Clatin din cap scârbită, dar Hastiin continuă să mă 
ignore şi-i arată lui Kai dinții, probabil într-o încercare de a 
zâmbi. 

Kai face un semn spre mine. 

— O ştii pe Maggie aici de faţă? 

— Mi-e teamă că o să te rog să rămâi aici, cu noi, o vreme. N-ar 
trebui să dureze mai mult de o oră. Nu vreau să-ţi provoc vreun 
neajuns, dar am o patrulă trimisă în recunoaştere şi, până nu se 
întoarce, nu te pot lăsa să te hazardezi așa, în necunoscut. 

— Foarte amabil din partea ta, comentează Kai. 

— Nu e vorba de niciun fel de amabilitate. Dacă ţi se întâmplă 
ceva, nu pot risca să trimit alți oameni ca să te salveze şi nu pot 
permite să ajungi hrană pentru monștri, încurajându-i în felul 
ăsta, adaugă el, arătându-şi iar dinții. Așa că aș aprecia foarte 
mult dacă ai binevoi să dai curs rugăminții mele. 

Mă chinui să nu mă arăt dezgustată de maniera exagerat de 
curtenitoare a lui Hastiin. 

— Știm al dracului de bine care-i treaba cu monștrii ăia, îi zic. 
Eu l-am ucis pe cel din Lukachukai fiindcă băieţii tăi nu au 
apărut şi am văzut ce-au făcut în Crownpoint. Știu mai bine decât 
oricine cu ce ne confruntăm. Dacă ai avea juma” de creier, m-ai 
întreba despre asta în loc să mă ignori. 

Hastiin continuă să se uite la Kai; sunt nevoită să-mi 
încrucişez mâinile în poală ca să nu-i trag vreo două individului. 
Trec câteva secunde şi Băiatul Însetat nici măcar nu clipeşte. Dar 
degetele lui neliniștite s-au calmat şi sunt acum încleştate pe 
portiera mea, semn sigur că m-a auzit. 

— Eşti un ticălos, îl înjur printre dinți. 

Mă las pe spate şi mă holbez la tavanul camionetei, cerând 
ajutor providenţei să mă descurc cu bărbaţii care nu pricep pe ce 
lume trăiesc. Sunt destul de sigură că n-o să primesc niciun fel de 
ajutor, dar simt că trebuie să cer chiar şi aşa. 

Kai încă are ochii cât cepele. Înclină capul încet spre Hastiin, 
aprobator. 

— Îţi mulţumesc pentru grijă. Dar sunt destul de convins că eu 
şi Mags ne putem descurca și singuri. Aşa că ar cam trebui să ne 
punem în mișcare. 

— Mi s-a spus şi că sunt nişte incendii în Tse Bonito. Bănuiesc 
că lumea va fi evacuată. Cel mai bine ar fi să faceți cale întoarsă. 

Mă îndrept brusc de spate. 

— Incendii? 

Tah e în Tse Bonito. Sigur, şansele ca vraciul să aibă vreo 
problemă cu incendiile sunt foarte mici. E în mijlocul târgului, 
înconjurat de prieteni care îl pot ajuta. Cel mai probabil e un 
incendiu de vegetaţie de-a lungul autostrăzii, lucru destul de 
obișnuit. Sunt însă destul de periculoase din cauza secetei și aș 
vrea să trec totuşi, în caz că se răspândește pe drum și ne prinde 
de partea asta a munților. 

— Ar trebui să ne cărăm, îi zic lui Kai, întinzându-mă spre 
cheile de la maşină. 

Mâna lui Hastiin, rapidă ca un şarpe, îmi lipeşte palma de 
volan. Se uită direct la mine. O privire dură şi neclintită. 

— Mi-e teamă că nu-i o rugăminte. 

— Adică acu” vrei să vorbeşti cu mine? îi strig, scoasă din 
sărite. 

Un muşchi îi zvâcneşte pe faţă. 

Îmi stăpânesc nervii şi, cu tot calmul de care sunt în stare, îi 
ZIC: 

— Dacă e un incendiu în Tse Bonito, atunci trebuie să ajungem 
acolo. 

Afirmația mea sună cât se poate de rezonabil. 

EI clatină din cap. 

— Prea riscant. 

— Prea... 

— Ar trebui să ne laşi să trecem, mă întrerupe Kai. 

E aplecat peste mine, şi-a scos ochelarii de soare şi se uită țintă 
la Hastiin. 

— Trebuie să plecăm şi tu trebuie să ne lași să trecem. N-o să-ți 
facem probleme. Te rog. 

Hastiin îşi scarpină barba, răzuind cu degetele prin ea. Se 
holbează la Kai, cu gura deschisă, ca și cum ar vrea să spună 
ceva. Apoi o închide brusc, se dă la o parte din calea camionetei 
şi, fără vreun alt sunet, ne face semn să trecem. 

Nu stau pe gânduri. Pornesc motorul și o iau din loc. Trecem 
de mercenarii cu puştile lor mari. 

— Chiar am crezut că n-o să ne lase, mormăi eu, depăşindu-i pe 
Băieții Însetaţi care ne privesc cu expresia plictisită a celor 
obişnuiţi să primească ordine. 

— Câteodată, tot ce trebuie să faci e să foloseşti cuvântul 
magic, comentează Kai, lăsându-se înapoi în scaun. 

Se uită peste umăr la Hastiin care a rămas în urmă. Când se 
întoarce, văd că zâmbeşte. Bate în bord, făcându-mă să tresar. 

— Ce părere ai? mă întreabă. 

— Părerea mea e că nimănui nu-i pasă dacă eu zic „te rog“. 

— Mă refer la zvonurile despre monştri. Crezi că ar trebui să ne 
întoarcem în munți? Să găsim patrula aia trimisă în recunoaștere, 
despre care vorbea tipul? 

Scutur din cap. 

— Dacă vedem monştri, îi ucidem. Dar e o pierdere de vreme să 
verificăm toate zvonurile nefondate, când avem deja o urmă care 
să ne ducă direct la sursă. Lasă-i pe Băieţii Însetaţi să caute 
monștri. Noi trebuie să-l găsim pe vrăjitorul care i-a creat. A vâna 
monștri e cam ca a tăia crengile unui copac, când de fapt trebuie 
să tai trunchiul. 

Se uită la mine, cu o expresie indescifrabilă. 

— Ce e? 

— Nimic. Doar că sunt impresionat. 

— De ce, crezi că eu țintesc şi trag, și abia după aia pun 
întrebări? 

— Cam aşa ceva. 

— Mersi. 

Râde. Şi râd şi eu cu el, o parte din tensiunea de mai înainte 
dintre noi dispărând. 

— Crezi că ar trebui să ne îngrijorăm din cauza incendiului de 
care a pomenit tipu'? mă întreabă. 

— Probabil că nu. 

Se foiește în scaun. 

— Mda, ai dreptate. Da” te deranjează dacă tragem o fugă pe la 
bunicul? De vreme ce oricum ne gândeam să ne oprim în Tse 
Bonito pentru baterii. 

Avertismentul lui Longarm să nu mă mai apropii de Tse Bonito 
ar trebui măcar să mă facă să ezit, dar amenințările Ogarului 
Legii n-au însemnat niciodată prea mult pentru mine. O să avem 
grijă şi o să ne ferim să fim văzuţi. În plus, dacă e într-adevăr un 
incendiu, Longarm are deja cu ce să-şi bată capul. 

Kai se scutură, îşi freacă palmele şi braţele. 

— Eşti bine? 

— ŢI s-a întâmplat vreodată să te treacă fiori brusc, din senin? 
Sunt sigur că nu e nimic. Doar că... 

Se cutremură din nou. Nu spun nimic, dar calc accelerația. 

Tăcem o vreme, fiecare pierzându-se în propriile gânduri, până 
când Kai mă întreabă: 

— Ce i-ai făcut Însetatului ăluia de era aşa de supărat? 

Dau ochii peste cap. 

— Tipu” e în stare să ţină supărare până la moarte. 

— Nu zău! Ieri mă gândeam că Ogarul ăla te urăște, dar tipul de 
azi... 

— Mda, îi răspund, fluturând o mână, de parcă întâlnirea cu 
Băiatul Însetat a lăsat în urmă o duhoare ce trebuie eliminată. 
Toată lumea mă urăşte. M-am prins. 

— Ce i-ai făcut? 

— Da” de ce presupui că i-am făcut ceva? îl întreb, vag 
ofuscată. 

El chicoteşte. 

— Te ştiu de douăzeci şi patru de ore şi până şi eu îmi pot da 
seama că ai darul de a-i scoate pe oameni din minți. Vrei să-mi 
spui că nu i-ai făcut nimic? 

— Bine, fie. A pierdut nişte bani din cauza mea, acu” câteva 
luni. Era cauțiunea aia de care îţi ziceam. E o poveste lungă şi 
cretină, dacă mă întrebi pe mine, dar el nu poate trece peste asta. 

Kai dă din cap gânditor. 

— I-ai înapoiat banii? 

— Să-i înapoiez? Nu funcționează aşa. A fost o acțiune de 
recuperare care a mers prost. Nu-i datorez nimic. 

— Da” ai zis că... 

— M-a luat gura pe dinainte. Las-o baltă. 

— Poate. 

— Poate? 

— Da, poate, repetă el şi ridică din umeri. Poate că o să te ajut 
să rezolvi situația. 

— Au trecut şase luni. Cum o să mă ajuţi tu acum să rezolv 
chestia asta? 

— Las-o în seama mea. 

— Nu vreau să-i plătești tu... 

— Nu, nu, nimic de felul ăsta. Doar o să vorbesc cu el. 

— Să vorbeşti? Poate că ai reuşit să-l prosteşti pe Longarm ieri, 
dar Hastiin e cu totul altă mâncare de peşte. Nu e un idiot ca 
Ogarul. Doar că e... enervant. Încăpăţânat. 

— Îhî, știu. Nu-ţi face griji. La naiba! Ia uită-te! 

Îi urmăresc privirea dincolo de parbriz, spre ce e în faţa 
noastră. Ne apropiem de intrarea în Tse Bonito, pe Autostrada 
134. Un fum gros se ridică în rotocoale imense, nori urâţi care 
pătează albastrul imaculat al cerului. 

— Ce-i asta? şopteşte el în timp ce eu încetinesc treptat. Nu e 
un foc de vegetație, cu siguranță. E... 

Am o presimţire urâtă care îmi inundă tot corpul şi-mi face 
sângele să fiarbă în cap. Focul se ridică de undeva din centrul 
aglomerației de magazine din zona în care locuieşte Tah. 

— Oh! exclam fără să vreau. 

Vocea lui Kai se aude de la milioane de kilometri depărtare, 
înfăşurată în câlți, aruncată într-un puț adânc, sub pânza freatică. 

— Cred că arde coliba lui Tah. 

Conduc pe lângă locul în care ieri era coliba lui Tah. Sau, mă 
rog, încerc să ajung cât mai aproape. Ogarii Legii au interzis 
accesul pe şoseaua principală în Tse Bonito cu bariere din lemn 
pictate în alb şi albastru pe care scrie POLIŢIE, NU TRECEŢI şi 
au redirecționat traficul pe cele două autostrăzi care ies din oraş, 
una prin est şi alta prin vest. 

Mă stăpânesc din răsputeri să nu trec cu camioneta prin bariera 
lor şi să mă duc direct la ușa lui Tah. O voce interioară mă roagă 
să rămân calmă, să respir şi să gândesc înainte de toate. Dar 
mâinile îmi tremură atât de puternic, că abia mai pot să le ţin pe 
volan. Respirația mi-e sacadată şi chinuită şi toate gândurile mele 
sunt negre ca tăciunele. 

În jurul baricadei, mai bine de zece Ogari în uniformele lor 
kaki GC frământă nervoşi între degete centurile armelor şi aruncă 
priviri stresate spre incendiu. O mulțime de localnici s-au adunat 
de-a lungul pantei care mărgineşte autostrada. Ne înghesuim de-a 
valma — poliţişti, civili şi maşini. Căscăm gura la flăcările ce 
țâşnesc din acoperişul colibei şi la norul de fum negru, murdar, 
ce se ridică spre cer. Toţi ne întindem gâturile ca niște cocostârci 
pentru a vedea mai bine dimensiunea dezastrului. 

Toţi, cu excepția unui om, care stă cu spatele la incendiu, 
cercetând din ochi mulțimea, uitându-se atent la chipuri şi 
întipărindu-şi-le în memorie. 

— Longarm, șoptesc. 

— Fir-ar să fie! 

Vocea lui Kai e tensionată și, pentru prima dată, pare perfect 
serios. Şi el l-a recunoscut pe Ogar, confruntarea de ieri fiind fără 
îndoială la fel de proaspătă în mintea lui ca și în a mea. Longarm 
poartă ochelari de soare negri şi pălărie de cowboy, aşa că nu pot 
să-i văd bine fața, dar am senzația că cercetează mulțimea 
căutându-mă pe mine. 

Mă fortez să conduc până ajung cam la jumătate de kilometru 
de barieră. În stânga mea, Tse Bonito lasă loc terenurilor prăfoase 
unde se țin târguri, terenuri abandonate și părăginite în perioada 
asta a anului. La dreapta, nenumărate şiruri de grajduri goale — de 
metal, ruginite şi pe moment părăsite —, turmele comunității 
păscând pe undeva la ora asta. Mă apropii de grajduri. Încă o 
camionetă n-o să iasă în evidență într-un astfel de loc şi mai sunt 
destule ore până se întorc oile pentru înnoptat. 

Parchez maşina şi opresc motorul. Prin geamul deschis intră 
mirosul de iarbă amestecat cu al oilor, dar deasupra, copleşitor, 
simt mirosul dulceag, familiar, al lemnului ars şi al metalului 
încins. 


114 


Stăm o vreme aşa, privind amândoi fumul care se ridică în nori 
groși. 

— Mă duc să văd ce s-a întâmplat, spune Kai într-un târziu. 

Mă întind în spate să scot puşca. Abia atunci mâinile mi se 
opresc din tremurat şi vocea mea interioară începe să se calmeze. 

Kai se opreşte cu mâna pe portieră, încruntat. 

— Ce crezi că faci? 

— Ce faci şi tu. Merg să caut nişte răspunsuri. 

— Cu puşca? 

— Ai o idee mai bună? 

— Da. Vreo duzină chiar. 

Deschid gura să-i zic ce cred eu despre ideile lui, când privirea 
îmi cade pe husa Glockului. Ezit. Prefer pușca — bătaia lungă, 
obişnuința de a o mânui și faptul că nimeni nu m-a considerat 
vreodată discretă —, dar şi posibilitatea de a ascunde arma are 
meritele ei. Îmi aduc aminte de polițaii de la barieră. Pun puşca la 
loc şi ascund Glockul în buzunarul hainei de piele. 

Kai mă priveşte. 

— Măcar lasă-mă pe mine să mă duc primul. Să încerc să 
vorbesc cu ei înainte să intri tu cu buldozerul. 

— Nu, i-o retez eu. Te-am lăsat să vorbeşti ieri şi uite ce s-a 
întâmplat. 

Deschid portiera şi cobor. Mirosul de ars e şi mai puternic. 
Pământul sub picioare e solid, dar am senzația că ar putea să 
crape oricând şi să mă înghită într-o clipită. 

— Da, uite ce s-a întâmplat ieri, zice el, înfuriat acum. Am făcut 
în aşa fel încât am scăpat de acolo basma curată şi nimeni n-a 
fost rănit. 

— Nimeni? Tu asta numeşti nimeni, fir-al al dracu”! 

Îmi vine să mă iau la palme că l-am lăsat pe Tah singur acolo. 
Un bătrân care nici măcar nu avea o pușcă. Am fost atât de prinsă 
de conflictul meu cu Longarm, atât de convinsă că pe mine mă 
vrea, că mie vrea să-mi facă rău. Atât de dornică să-l las pe Kai 
să preia controlul şi să ne scoată din încurcătură. 

— Maggie. 

Mă întorc spre Kai. 

— Știu că ai făcut un soi de târg cu Longarm ieri. Ce înţelegere 
aveţi? 

— Ce vrei să zici? 

— Vreau să zic că Ogarul nu ne-ar fi dat drumul cu una, cu 
două. Longarm voia să ne pună pielea pe băț și apoi, într-o 
secundă, vrei tu să-mi zici că ne-a lăsat să plecăm pur şi simplu? 
Cum v-aţi înţeles? 

Îşi linge buzele. 

— Nu e ce crezi tu. 

— Pe dracu” nu e! Am fost acolo. Ce i-ai promis? Pe Tah? Ai 
cumpărat libertatea noastră cu prețul libertăţii lui Tah? 

Deja încep să urlu, cu mâna în buzunar, strângând Glockul, 
fără măcar să-mi dau seama c-o fac. Ştiu că par ieșită din minți, 
dar nu mă pot gândi decât la Tah. Singur. Speriat. Poate că... Oh, 
Dumnezeule mare! 

— Ce? Nu. Nici n-are sens ce zici. M-ai văzut vorbind cu el. Ai 
fost acolo. Şi de ce l-ar vrea pe Tah? 

— Tu să-mi spui. 

— Suntem de aceeaşi parte a baricadei aici. Eu sunt de partea 
ta. Ce fel de monstru mă crezi? 

Vocea îmi e calmă când îi răspund. 

— Nu ştiu ce hram porți, Kai, ce fel de monstru eşti. Dar am 
senzația că voi afla. 

— [suse Hristoase! şuieră el. Ascultă-te numai. N-am făcut 
nimic care să-i provoace vreun rău propriului meu bunic. 

— Atunci cum dracu'...? 

— Am felul meu de a vorbi, înţelegi? Oamenii mă ascultă. Așa 
cum s-a întâmplat cu prietenul tău Hastiin. Şi l-am făcut şi pe 
Longarm să mă asculte. Nu e nimic atât de abject pe cât îţi 
închipui. Voia o poveste, așa că i-am dat ceva de care să se agaţe. 
I-am zis de Juan Cruz şi alte alea. Atâta tot. Crede-mă. Atâta. Tot. 
Tot! 

ÎI aud şi ştiu că are dreptate. Ogarilor puțin le pasă de bunicul 
Tah. Ştiu că e logic ce zice Kai. Dar simt în acelaşi timp că-mi 
ascunde ceva și încă nu-mi dau seama ce anume. 

Mâinile îmi tremură din nou şi adrenalina începe să ceară 
acțiune, dar mă holbez la coliba arsă, încercând să-mi aduc 
aminte că mai trebuie să şi respir. 

— Nu ştim dacă e mort sau nu, zice Kai încet. 

A venit lângă mine. Destul de aproape cât să mă poată atinge. 
Curajos om. 

— Măcar lasă-mă să vorbesc cu ei, să aflu ce s-a întâmplat. Pot 
să fac chestia asta. Să-i conving să mă asculte. Te rog. 

Nu acest „te rog“ schimbă lucrurile. Ci gândul că Tah ar putea 
fi încă în viaţă. Speranță mai periculoasă decât asta încă n-am 
avut. 

Imagini multe îmi invadează brusc mintea și încerc să scap de 
ele. Dar nu pot decât să-l văd pe Tah prins în coliba lui, cu 
flăcările înconjurându-l, cuprinzându-i bucătăria, masa uzată, 
cănile albastre de cafea. Îmi aduc aminte de dansul caraghios pe 
care l-a executat când m-a surprins cu zahărul. Felul în care îmi 
zicea fiica lui shí. 

Fiica. 

Cuvântul ăsta înseamnă ceva în graiul navajo. Înseamnă 
familie, dar şi responsabilitate. Era datoria mea să am grijă ca 
Tah să fie în siguranţă şi am eşuat spectaculos acolo unde conta 
mai mult. 

— Cineva trebuie să moară, Kai, şi eu trebuie să fiu cea care îl 
ucide. 

Mă uit fix la el, sperând să priceapă că deja îl implor. Mă 
priveşte cu ochi mari şi expresie solemnă. Nu-mi dau seama ce 
gândeşte, dar nu mi se pare de bun augur. 

— Dă-mi cinşpe minute, îmi zice. 

Întinde mâna spre mine, dar şi-o retrage repede, parcă ar fi fost 
muşcat, şi o lasă să cadă. 

— Nu-ţi cer mai mult de atât. Lasă-mă să văd ce pot afla şi 
dacă... dacă lucrurile arată rău, vedem apoi ce putem face. 
Cinşpe minute, îmi repetă. 

Mă uit la mâna lui, care aproape m-a atins. Și îmi trece prin 
minte cel mai ciudat gând. Coiotul a avut dreptate, Kai are mâini 
frumoase. 

— Ai zece minute la dispoziție. 

Lăsăm camioneta acolo. Mă uit atentă la trafic, înainte să 
traversez şoseaua spre una dintre clădirile joase, construite la 
marginea terenului, pe partea dinspre autostradă, în căutare de 
adăpost. Kai se grăbeşte să mă ajungă din urmă. 

— Care-i planul? îl întreb peste umăr. 

— Poţi să stai ascunsă? Dacă te vede Longarm, se duce dracului 
totul. 

Îmi aduc aminte de mutra Ogarului ieri şi am certitudinea că, 
dacă ar reuşi să scape fără închisoare, m-ar omori fără ezitare. N- 
am nicio problemă să stau ascunsă. 

— O să încerc iar faza cu Juan Cruz, să văd dacă pot afla ceva. 

— Crezi că-i o idee bună? 

— N-o să facă nimic. Sunt prea mulți oameni prin preajmă. Ai 
observat cum s-a purtat ieri cu tine, nu? Îi e frică de mulţime. 

Ridic din sprâncene şi mă holbez la el o clipă. Merge în pas cu 
mine şi zâmbeşte. 

— Să ştii că nu e numai frumuseţea de mine. 

ÎI ignor. 

— Ai zece minute, îi amintesc. O să stau la marginea mulțimii. 
N-o să te am sub ochi tot timpul, aşa că, de îndată ce afli ceva, te 
întorci aici să-mi spul. 

Mă uit în jur. Remarc în dreapta un stand abandonat, la vreo 
zece metri de drum. Arăt spre el. 

— Dacă nu eşti înapoi în zece minute, vin după tine. Să nu-ţi 
asumi niciun fel de riscuri. O să-ți facă rău, Kai. Crede-mă. 

Îmi oferă zâmbetul ăla al lui de revistă, nonşalant. Nu pot 
decât să sper că ştie ce dracu” face. 

Ne apropiem de mulțimea de gură-cască. Bărbaţi și femei în 
halate de casă sau în pijamale, cu părul vâlvoi sau împletit în 
cozi, ca pentru culcare, toţi părând să se fi îmbrăcat rapid, pe 
întuneric. Stau laolaltă, probabil vreo treizeci, patruzeci de 
oameni, discutând sau doar privind focul. Niciunul nu se uită 
înspre noi. Îi fac semn lui Kai să plece, iar eu mă opresc. Mă 
strecor în mulțime, amestecându-mă printre oameni fără nicio 
problemă. 

Kai încetinește pasul, dar continuă să înainteze, călcând apăsat, 
hotărât, îndreptându-se spre zidul de uniforme albastre și kaki. ÎL 
văd mormăind de unul singur, gesticulând mărunt, repetându-și 
replicile. 

S-a făcut iar cald în Tse Bonito, soarele s-a ridicat nemilos 
deasupra, iar focul întețeşte arşița şi aşa mizerabilă. Încă port 
căciula de lână, dar de acum încep să transpir. Însă o ţin pe cap. 
Nu am altceva mai bun la îndemână ca să mă deghizez. O trag şi 
mai jos pe ochi și țin capul aplecat, în timp ce mă amestec printre 
oameni. Simt lipsa puştii, dar Glockul stă neștiut de nimeni în 
buzunarul meu, aproape de mâna mea, ceea ce-mi dă o stare de 
siguranță şi, pentru moment, e suficient. Nu durează mult până 
mă pierd în mulțime, o fată oarecare, venită să caşte gura la 
incendiu. 

— Se zice c-ar fi fost o explozie, comentează o femeie din 
dreapta mea. 

Are un halat roşu vechi, rărit şi decolorat, legat strâns la brâu. 
Călcâiele îi atârnă peste marginile unor şlapi galbeni, din plastic. 
Întoarce capul în dreapta şi în stânga, încercând simultan să vadă 
ce se întâmplă și să bârfească şi cu cei de alături. 

— Eu am auzit că a fost un trăsnet, intervine altă femeie, 
privind peste umăr, ca să se amestece în discuţie. 

Ridic capul. Trăsnet? Neizghâni. 

— Drept aici, în mijlocul oraşului! continuă ea. Aţi auzit? 
Tunetul? 

— Probabil nişte vandali, sugerează bărbatul de lângă ea, pe un 
ton disprețuitor. Că doar sunt nişte găști p-aci, nu? 

— lo n-am văzut nicio gaşcă, sare femeia care îl însoţeşte. 

— Nu ştiu. Asta am auzit. 

Înghit amăreala din gură. Nimic din ce spun oamenii ăștia nu 
are vreun sens. 

— Am auzit că trăia un bătrân acolo, adaugă ceva mai departe o 
voce atât de joasă, că aproape n-o aud. 

Câteva capete se întorc spre ea. 

— Vraciul? întreabă femeia în capot. 

Femeia se trage înapoi, alarmată. 

— A fost deunăzi în magazinul meu. 

— L-ai văzut? mă reped eu să întreb, înainte să mă gândesc 
dacă e bine ce fac. Ştii dacă a reușit să scape? Înainte ca focul să 
se întețească? 

Femeia care a pomenit de tunet se holbează la mine. Mă 
cercetează de sus până jos, nu ratează niciun amănunt. Privirea 
pe care mi-o aruncă sfâşie ceva în mine. 

— Nimeni nu l-a văzut, răspunde domol. 

Fac un pas înapoi, îndepărtându-mă de ea. Mai fac unul. Şi 
încă unul. Până când dau peste cineva în spatele meu. Mă întorc, 
mormăi ceva în semn de scuze. Îmi croiesc drum prin mulţime, 
să mă întorc pe unde am venit. Acum sunt şi mai mulți oameni. 

Prea mulți. Numărul lor aproape s-a dublat, toți stau în picioare şi 
cască gura. Trebuie să trec cu forța, lovindu-mă de umărul cuiva, 
ferindu-mă de cotul altcuiva. Şi transpir şi mai rău, căci o parte 
din panica de azi-dimineaţă încearcă să se facă simțită. Mă chinui 
să o stăpânesc şi să mă mișc. Să continui să mă mișc, să nu mă 
opresc, până când aproape alerg. Şi, în sfârșit, mulțimea începe 
să se rărească. 

les împleticindu-mă pe o stradă laterală nepavată din Tse 
Bonito. Abia mă ţin pe picioare, dar pot să respir iar ȘI aici am 
mai mult loc. Strada e goală. Ferestre întunecate de rulote şi 
tarabe din lemn se întind pe o distanţă de o sută de metri înaintea 
mea, dar, slavă cerului, nu e niciun om. Standul pe care îl 
observasem mai devreme e la dreapta mea. Trei pereți înalți până 
la brâu şi o bucătărie dreptunghiulară, lungă, tocmai în spate. 
Genul de chestie pe care o construiesc familiile ca să vândă 
mâncare în zilele de târg sau la bâlciurile anuale. Mă agăţ de o 
bârnă Și, împingând cu un picior în peretele lateral din lemn, sar 
înăuntru. Mă las jos cu spatele lipit de perete și trag genunchii la 
gură. Închid ochii şi număr până la zece. Apoi număr iar până la 
zece. Până când îmi trece panica. 

Ştiu că nu pot rămâne aici. Trebuie să mă mișc. Dar încotro s-o 
iau? Spre ce anume? 

Trebuie să-l găsesc pe Kai. S-au dus cele zece minute pe care i 
le-am dat şi fie a aflat ce s-a întâmplat cu Tah, fie acum încearcă 
să-i păcălească cu vorbele lui frumoase, să scape de închisoare. 
Trag aer în piept şi sar înapoi, în partea cealaltă a standului. Nu 
mai suport mulțimea. Trebuie să găsesc altă cale, aşa că mă 
hotărăsc s-o tai prin oraş. În felul ăsta, ajung destul de aproape de 
coliba lui Tah, apoi pot s-o iau roată, pe la capătul barierei și să 
văd dacă dau de Kai. 

Cu umerii aplecaţi și căciula trasă bine pe cap, merg printre 
clădiri, grăbindu-mă prin fum și prin oraşul pe jumătate golit, 
ținând-o drept spre coliba lui Tah. Aici focul se aude mai tare, ca 
o creatură dezlănţuită. Fumul se adună în jurul meu ca o ceaţă. 
Mă chinui să depăşesc zona, cu bărbia ascunsă în tricou, 
respirând încet, scurt, ca să nu inhalez otrava. Ochii încep să-mi 
lăcrimeze şi mă străduiesc să-l văd pe Kai printre pleoapele 
întredeschise. 

ÎI zăresc în sfârşit, o pată strălucitoare purpurie şi verde, 
imposibil de ratat în aerul încărcat de fum. Dar nu e singur. 
Merge alături de Longarm, braţul Ogarului cuprinzându-i umerii 
într-un soi de îmbrățișare prietenească. 

Am avut dreptate. Kai are o înţelegere cu el. 

Privirea mi se întunecă de furie. Pumnii mi se încleștează. Îmi 
aduc aminte senzaţia cuțitului lipit de gâtul lui azi-dimineaţă, 
bătaia inimii lui sub palma mea. Ce simplu ar fi fost să apăs până 
când un val sângeriu i s-ar fi revărsat din gât. Până ar fi horcăit şi 
s-ar fi înecat în propriul sânge şi s-ar fi uitat la mine cu ochi 

morți, cum a făcut-o în visul meu. K 'aahandanii fredonează 
uvertura. 

Mă pun în mişcare înainte să mă gândesc, cu mâna pe Glockul 
ascuns încă în buzunar. Îl văd pe Kai cum se împiedică, iar 
Longarm îl îmbrățișează şi mai strâns, ca să-l țină pe picioare. 
Ceva argintiu strălucește în aerul cenușiu şi mă opresc. Văd din 
nou aceeaşi străfulgerare. Ceva ce Kai ţine în mână. Nu, nu în 
mână. În jurul încheieturilor. E în cătușe, vag conştient, şi 
Longarm îl târăşte după el. 

Mă blestem că sunt o idioată. Dornică să văd trădare oriunde 
îmi întorc privirea, exact cum a zis Kai. Când nimic nu putea fi 
mai departe de adevăr. 

Îi privesc cum cotesc pe o alee îngustă, printre tarabe pentru 
mâncare, și mă grăbesc să-i urmăresc. Îi zăresc din nou când 
ajung în mijlocul unei străzi acoperite de cenușa care se cerne din 
aer. Îl văd pe Kai legănându-se periculos de aproape de Longarm, 
împiedicându-se iar, înainte ca Longarm să-l ridice şi să-l pună 
pe picioare. Îi pierd din ochi când cotesc la dreapta brusc şi 
dispar în spatele unei barăci de tablă. Ezit. Dacă traversez drumul 
ca să mă țin după ei, până ajung în partea cealaltă, risc să mă 
vadă. Dacă aştept prea mult, s-ar putea să dispară și data viitoare 
să-l văd pe Kai în închisoare, sau chiar mai rău. 

Un moment, sunt tentată să-i las să dispară în ceaţă. Să-l las pe 
Kai să se descurce fără mine cu orice intenționează Ogarul să-i 
facă. Îmi tot spun că acest Kai Arviso nu e problema mea și că 
abia îl cunosc. Apoi îmi aduc aminte de chipul lui Tah când mi-a 
zis că nepotul lui e „Mare Vraci“ şi cum l-a lăudat că e în stare să 
vindece Dinstah-ul. Şi chiar dacă Tah a greşit, mie mi l-a dat în 
grijă pe Kai. ŞI, fir-ar al dracului, Kai a ţinut morțiş să-mi fie 
prieten. 

Aşa că traversez strada cu capul aplecat şi trăgând întruna cu 
coada ochiului, să mă asigur că nu sunt văzută. 

Cotesc pe lângă tarabă. 

Şi mă opresc ca trăsnită. 

Privesc cu groază cum, la douăzeci de metri de mine, Longarm 
îl loveşte năprasnic pe Kai în ceafă. Kai nici n-a apucat să-și dea 
seama ce se întâmplă. 

Capul lui Kai zvâcneşte înainte, bărbia i se propteşte în piept. 
Se împiedică, încearcă să ridice braţele, dar e încătuşat cu 
mâinile la spate. Longarm nu așteaptă să-și revină. Vine în faţa 
lui şi-l apucă de păr cu amândouă mâinile. ÎL izbeşte puternic cu 
genunchiul direct în față, aruncându-i capul în spate cu atâta forță 
că, pentru o clipă, spinarea lui Kai pare să se fi îndoit de tot. Apoi 
picioarele îi fug de sub el şi cade grămadă la pământ. Capul i se 
izbeşte atât de tare de sol, că saltă înapoi, ca o minge. 

Cu bocancii lui cu vârf de metal, Longarm îl loveşte o dată, de 
două ori, de şase ori, repetat, în coaste și în rinichi. Trupul lui Kai 
tresare şi se cutremură ca o păpuşă de cârpe. 

Mă holbez prosteşte, şocată de izbucnirea de violență oarbă. 

Singurul lucru la care creierul meu reuşeşte să se gândească e 
că, în tot timpul ăsta, Kai n-a scos niciun sunet. O bătaie cruntă 
din partea unui om de două ori cât el, şi el nu strigă nici măcar o 
dată? 

Apoi văd sângele. Lacul de sânge. Întinzându-i-se sub cap. 

O amintire îmi apare subit, ca o străfulgerare. Gustul groazei şi 
al neputinței îmi arde limba. O străfulgerare de răutate malefică 
apărută din senin într-o noapte rece de februarie. Vederea mi se 
încețoşează, apoi devine nefiresc de ageră. Timpul încetinește. Şi 
se dilată. K 'aahanaanii, Săgeata Vie. Setea de sânge, fierbinte ca 
focul, îmi curge prin vene, aprinzându-se şi răspândindu-se. 

Longarm e aplecat, trupul imens respiră greu după efort. Îşi 
odihneşte mâinile pe genunchi, admirându-și munca. Cu un icnet, 
se ridică și se îndreaptă de spate. Face câțiva paşi înapoi şi îl văd 
cum duce mâna la pistolul din tocul de la brâu. Leagănă uşor 
brațul, apoi îndreaptă arma spre Kai. 

Deja sunt în mișcare. Mi-am scos pistolul, îl ţin cu amândouă 
mâinile şi alerg spre Longarm. Probabil că urlu, pentru că el se 
răsuceşte spre mine. Face ochii mari şi deschide gura a mirare. 

Eu sunt Săgeata Vie şi nu ezit. Nu mă îndoiesc de mine însămi. 
Nu-mi fac griji că sunt un monstru. 

Apăs pe trăgaci. O dată, de două ori, de cinci ori cu totul. 

De fiecare dată, un glonţ străpunge faţa lui Longarm. 


121 


20 


Ti Mâinile îmi tremură. 


De adrenalină şi de furie. Dar şi de frică. De frica sufocantă că 
am ajuns prea târziu. 

Mă las în genunchi lângă Kai. Pun degetele tremurânde pe gâtul 
lui. Mâna mi se lipeşte de pielea lui năclăită de sânge. Dar pulsul 
e puternic. 

— Kai. 

ÎI scutur cu blândete. Îi tamponez fața cu mâneca, încercând să 
îi eliberez nasul şi gura de sânge ca să respire mai uşor. Are ceva 
în gură şi-i desfac buzele ca să-i scot cravata. Cea cu dungi 
albastre şi argintii. Longarm i-o îndesase pe gât. 

Mă cutremur. Mă străduiesc să mai păstrez ceva din claritatea 
şi furia Săgeţii Vii, dar puterile de clan m-au părăsit. 

— Trebuie să te trezeşti, Kai. Trebuie să plecăm de aici. 

ÎI scutur din nou, de data asta ceva mai tare. El lasă să-i scape 
un sunet. Vrea să-şi umple plămânii cu aer, se îneacă şi tuşeşte, 
apoi încearcă instinctiv să-şi tragă genunchii la piept, 
ghemuindu-se. 

— Nu, nu! 

ÎI prind de umeri, ca să-l fac să se îndrepte. E prea slăbit să mi 
se împotrivească. Mă folosesc de vârful cuțitului ca să desfac 
cătuşele şi încerc să-l ridic ținându-l de braţe. Dar e ca o piatră de 
moară, iar pierderea adrenalinei m-a lăsat şi pe mine fără puterea 
necesară să-l iau de acolo. Încremenesc, convinsă că aud pași. 
Dar nu vine nimeni. Însă știu că nu e decât o chestiune de timp 
până ne găseşte cineva. 

În gură am gust de fiere şi panica ameninţă să crească şi să mă 
înece. Mă forţez să o domolesc. Să mă concentrez pe ce se 
întâmplă acum. 

Trebuie să-l duc pe Kai de aici. Să ne adăpostim amândoi 
undeva înainte să apară Ogarii care-l caută pe Longarm. Arunc o 
privire peste umăr. Ce-a mai rămas din Ogar zace grămadă la 
pământ, la câțiva metri de mine, cu fața sfărâmată. 

Mă aşteptam să simt ceva, orice, văzându-l așa, văzând ce am 
făcut din el, dar nu mă aşteptam să simt satisfacție. Cuvintele de 
ieri ale lui Longarm îmi răsună în urechi. Poate că nu tu ar trebui 
să vânezi monştri. Poate cineva ar trebui să te vâneze pe tine. 

— Mags? 

Ochii lui Kai sunt abia mijiți. 

Înghit în sec, străduindu-mă să-mi controlez zâmbetul de 
uşurare care încearcă să mi se întindă pe toată fața. 

— Poţi să te mişti? îl întreb. 

Dă aprobator din cap, încet, abia simţit, dar dă. 

— Ai nevoie de un doctor şi trebuie să ne cărăm cât mai departe 
de aici. 

Scoate un sunet înfundat, pe care eu îl iau drept un da. 

— Dacă reuşim să ieşim din oraș, ştiu un loc unde putem sta la 
adăpost o vreme. Să te vadă şi pe tine un doctor. Să aflăm ce s-a 
întâmplat cu Tah, dacă e bine. Dar... 

Mă opresc. Kai se uită în spatele meu. Știu ce vede. Aştept să 
se cutremure de groază. Să întrebe cum am putut să fac un astfel 
de lucru. Să se uite la mine şi să vadă monstrul. 

E palid, are faţa plină de sânge şi ochii holbaţi. Înghite cu greu. 

— Hai, îmi răspunde, ridicând cu greu braţul ca să-l sprijin. 

Reuşim să facem câţiva paşi, după care se răsucește brusc şi 
vomită. ÎI ţin în timp ce trupul i se zbate convulsiv, până când 
stomacul i se goleşte, iar el gâfâie dureros, epuizat. Aştept cât 
consider eu că e sigur, conştientă că suntem tot mai expuși 
pericolului cu fiecare secundă petrecută aici. 

— Trebuie să o ştergem, Kai. 

El îmi face semn din nou că da şi imediat începe să tremure. 

— Capul meu, rostește el chinuit, abia mișcându-și limba 
umflată. 

— Probabil că ai o comoţie cerebrală, îi explic, târându-l după 
mine. Greaţa e un simptom obișnuit, la fel şi ameteala, pierderea 
de memorie, îi înşir eu simptomele. Totul e absolut normal. 

— Orice îmi provoacă greață, numai faţa mortului nu, aşa-1? 
zice el, râzând fără vlagă. 

Râsul se transformă într-o tuse urâtă și aproape că se îneacă. 
Se forțează să-şi recapete răsuflarea. 

Rânjesc, recunoscătoare în mod irațional pentru gluma lui 
morbidă. 

— Tu concentrează-te să te mişti, da? 

Începem iar drumul nostru anevoios, târâş-târâş. Reuşesc în 
sfârşit să văd camioneta parcată pe marginea drumului, la nici 
două sute de metri de noi. Două sute de metri care mi se par 
acum două mii. 

Deschid portiera din dreapta şi-l ajut pe Kai să urce, când aud 
primele urlete. Fiecare muşchi mi se contractă, cerându-mi să 
ridic privirea, să mă conving că au descoperit trupul lui Longarm 
şi că ne-au dibuit. Dar ţin capul plecat şi mă grăbesc să mă așez 
la volan, având grijă să nu atrag atenția. 

Pornesc motorul şi-i dau bice. În siguranță în spatele volanului 
şi deja în mişcare, îmi permit să mă uit înapoi la scena pe care am 
părăsit-o cu câteva minute mai devreme. Disting câteva siluete în 
uniforme kaki. Le observ agitația şi panica în timp ce stau 
aplecate deasupra cadavrului lui Longarm. Nu insist să mai 
studiez scena, ci privesc drept înainte şi încerc să mă încadrez în 
traficul de pe şosea. Intru pe Autostrada 264 şi trec pe lângă 
ieşirea dinspre nord, care duce la Valea de Cristal, luând-o spre 

est, înspre zona numită Tabla de Şah, singurul loc din Dinctah 
unde Ogarii Legii nu au niciun fel de jurisdicție. 

Kai stă rezemat de portieră. Ține ochii închiși, buza de jos îi 
atârnă, respiră sacadat. Îl scutur ca să-l trezesc. 

— Nu ai voie să dormi după o lovitură la cap, îl avertizez. 

Deschide un ochi. Pielea din jurul lui deja începe să se 
învineţească şi să se umfle, forțând ochiul să se închidă. 

— Mags, nu ştiam că-ţi pasă, șopteşte printre buzele uscate, 
acoperite cu sânge închegat. 

— Nu-mi pasă. 

— Minti îngrozitor de prost. 

Mă întorc să mă uit pe geam. 

leşim din oraş în viteză, fără să ne vorbim, şi intrăm în deşert. 
Pereţii de stâncă roşie din Tse Bonito lasă loc dealurilor joase, 
vălurite și întinderilor mari de pământ pârjolit de secetă, cu 
arbuşti uscați. Cerul e senin, un sacrilegiu de un albastru-intens, 
clar ca lacrima, toate urmele de foc şi de fum dispărând odată cu 
kilometrii parcurși. După o vreme, Kai reuşeşte iar să vorbească, 
cu glas răgușit şi şuierător, parcă s-ar chinui să respire. 

— Unde mă duci? 

— Cunosc o femeie care locuieşte în Tabla de Şah. Pământul 
acolo e împărțit ca în Perioada Retrocedărilor — un acru de teren 
navajo, unul de teren bilagdana, iar ea trăieşte într-o zonă unde 
poliţiştii navajo şi GC nu sunt bine-veniţi. Mai important de atât, 
casa ei se află la câțiva metri în spatele unui gard de sârmă 
ghimpată şi a vreo şase AR-15. Presupunând că ne lasă să intrăm, 
o să avem un loc sigur în care să analizăm ce trebuie să facem 
mai departe. 

— Presupunând? 

— Grace Goodacre poate fi destul de imprevizibilă. Nu suntem 
tocmai prietene, dar e știut faptul că te poți adăposti la ea când ai 
probleme cu legea. Cel mai mult pe lumea asta îi urăşte pe Ogarii 
Legii. 

Îi arunc o privire lui Kai. El se uită la degetele mele care bat 
darabana nervos pe volan. Mă controlez. 

— O cam pun în pericol, îi zic în chip de explicaţie. Sper doar 
că azi e într-o dispoziție generoasă. 

Kai se ghemuieşte iar în colţul lui, între scaun şi portieră. 
Închide ochii, tresărind din cauza contracţiilor dureroase ale 
mușchilor feţei. 

— O s-o convingi tu, zice el. Am încredere deplină în tine. 

Îmi mușc buza şi apăs şi mai tare pe pedala de acceleraţie, nici 
pe departe la fel de încrezătoare în primirea de care o să avem 
parte. Mă uit în oglinda retrovizoare pentru a treia sau a patra 
oară în ultimul minut. Încă nu se vede nimic. Nimeni nu ne 
urmăreşte. Dar nu mă pot relaxa până nu ajungem la adăpost, 
într-un loc unde cineva să se uite la rănile lui Kai. Abia atunci o 

să-mi acord răgazul de a mă gândi la ce e de făcut în continuare. 
La Longarm. La Tah. 

— E mort, Maggie. 

Kai are ochii deschişi şi se uită ţintă la mine. Încerc să înghit, 
dar ceva mă îneacă. El se încovoaie uşor şi se întoarce să 
privească pe geam în zare. 

— N-ai de unde să ştii asta. 

— Longarm a zis că i-a văzut cadavrul. 

— Longarm a fost un mincinos nenorocit. 

— De ce să mintă? Îmi pare rău. Ştiu că l-ai iubit ca şi cum i-ar 
fi fost rudă. 

— Nu. 

= Eu... 

— Am ajuns la casa lui Grace, îl întrerup. 

Arăt cu o mişcare din cap spre stânga, spre structura de care ne 
apropiem. 

Dincolo de autostradă, într-o zonă curățată de arbuşti, în 
mijlocul pustietății, protejată de un gard de metal de trei ori mai 
înalt decât orice om din Dinctah, deasupra căruia se întind 
rotocoale de sârmă ghimpată, se află Taverna Americană a lui 
Grace. Un bar, sau mai degrabă o baracă supradimensionată, 
măsurând cam trei sute de metri lungime și o sută cincizeci 
lățime, acoperit cu panouri cenușii care vor să imite lemnul, dar 
care, în general, arată ca nişte pereţi de aluminiu, ceea ce şi sunt. 
O veche firmă luminoasă anunță DESCHIS sau ÎNCHIS, în 
funcție de perioada din zi şi de curentul produs de generator, iar 
bannere dinainte de Apa Mare proclamă Taverna Americană 
drept LOCUL UNDE REGELE BERII E LA EL ACASĂ. Sigur, 
Grace nu mai serveşte Budweiser de când St Louis s-a înecat 
odată cu tot Midwestul, dar reclamele își păstrează optimismul. 
În schimb, tot restul pare să strige: „Lăsaţi orice speranță!“ Există 
o singură cale de a intra şi de a ieși, prin ușile de metal, asta 
însemnând să treci de paznicul înarmat până în dinţi din ghereta 
blindată. 

Încetinesc și opresc camioneta în faţa intrării. Las geamul jos. 

Un puști de culoare, nu mai mare de paisprezece ani, iese din 
gheretă. E îmbrăcat din cap până în picioare în uniformă militară, 
poartă bocanci de luptă şi ţine îndreptată spre mine o armă 
automată. Are pielea cafenie, o claie de păr roşcat şi pistrui bine 
conturați, iar mâinile îi sunt încleştate pe armă ca labele unui 
animal tânăr, aşadar, ştiu că aş face bine să nu-l subestimez. 

— Semeni cu mama ta, îi zic, salutându-l. 

— Barul nu se deschide până la apus, îmi răspunde, 
neimpresionat. 

— Nu sunt aici pentru băutură. Am venit s-o văd pe maică-ta. 

Se încruntă la mine. 

— Cine dracu” eşti? 

— Maggie Hoskie. Mă cunoaște. 

Puştiul mă examinează pe îndelete. Îi văd privirea cum mă 
cântărește, observând puşca de pe suportul din camionetă, 
mâinile mele mânjite de sânge şi oprindu-se în cele din urmă 
asupra lui Kai, care stă cu ochii închişi şi pare să doarmă din nou. 

— Ce naiba a pățit? mă întreabă puştiul. Nu e mort, nu? Arată 
ca dracu”. 

— Nu e mort. Ogarii au pus mâna pe el. 

Puștiul se mai relaxează și rânjeşte, arătându-şi vârsta. 

— Să le-o trag Ogarilor Legii, zice el, cu toată indignarea 
furioasă a cuiva care n-a avut prea mult de-a face cu ei. 

— Înî, îl aprob. Crezi că ne poţi lăsa acum să intrăm şi să stăm 
de vorbă cu Grace? 

Are un walkie-talkie de modă veche la brâu. Îl scoate, apoi se 
întoarce şi se îndepărtează ca să discute cu cineva. Cât stă cu 
spatele la mine, k 'aahanăanii îmi susură în ureche că ar fi simplu 
să scot Glockul pe care încă îl am ascuns în buzunar şi să-i trag 
un glonţ în ceafă. Evident că paznicul celălalt ar veni repejor şi 
ştiu că oricine ar fi atât de cretin, încât să-l împuște pe unul dintre 
fiii lui Grace, prea departe n-ar ajunge. Dar Pistruiatul ăsta ar fi 
mort oricum ai da-o. 

Mă scutur de asemenea gând, mă forţez să respir adânc de 
câteva ori, ca să domolesc k 'aahandanii. 

El se întoarce zâmbind şi-mi face semn să trec. 

— Mama e la tejghea! strigă el, în timp ce eu trec cu maşina de 
porți. A zis să parchezi în spate. Cineva o să-ți arate unde. 

Conduc maşina prin parcarea prăfuită până în spatele barului. 
În dreapta e o rulotă dublă impecabil de curată, vopsită în alb, cu 
glastre de flori la ferestre şi cu o verandă mare şi primitoare. În 
faţa rulotei, în balansoare, stau un bărbat şi o femeie cu câte o 
puşcă pe genunchi. Se ridică și coboară scările spre noi. Sunt 
gemeni, amândoi arătând ca nişte versiuni ale puştiului de la 
poartă, având aceeaşi piele deschisă la culoare, pistruiată şi 
acelaşi păr roşcat şi creţ. Femeia îmi indică nişte garaje aflate de 
partea cealaltă a casei, iar bărbatul se grăbeşte să deschidă una 
dintre cele şase uşi. Bag camioneta înăuntru, atentă să nu zgârii 
vopseaua. Înainte să opresc motorul, bărbatul deschide portiera 
din dreapta, îl ridică pe Kai în braţe de parcă ar fi fost un fulg şi-l 
scoate din maşină. Iese cu el din garaj şi se îndreaptă spre rulotă. 
Fără niciun cuvânt. 

Surprinsă, sar din mașină să mă iau după ei, dar femeia îmi 
blochează calea cu un braţ musculos. 

— Unde îl duce? o întreb alarmată. 

— O să avem grijă de el. Mama vrea să te vadă. 

Mă gândesc o clipă să o îmbrâncesc şi să-l urmez pe Kai. 
Bărbatul a ajuns deja pe verandă și împinge ușa cu umărul. Îi 
privesc cum dispar înăuntru. 

— Ar trebui să fiu lângă el, protestez eu. 

Ea scutură din cap, neînduplecată. 

— Mama, întâi. 

Are dreptate. Sunt oaspete aici şi, dacă gazda mă cheamă, 
trebuie să mă duc. Îi cer să-mi arate drumul şi, după ce închide 
uşa garajului ca să ascundă camioneta, pornim spre uşa din spate 
a tavernei. 

Când o deschidem, ușa batantă dezvăluie semiîntunericul 
perpetuu al tuturor tavernelor americane care se respectă. Drept 
înainte, e ringul de dans cu podea din lemn, iar la stânga, pe o 
mochetă portocalie care a prins și zile mai bune, întinsă de la un 
capăt la celălalt al tavernei, se înşiră câteva mese joase, rotunde, 
ca nişte roți de căruţă, cu taburete asortate. Pe peretele din faţă, 
pe toată lungimea lui, e barul din lemn, cu un şir de scaune înalte 
gata să-şi primească muşteriil. 

Grace Goodacre e în spatele barului, unde pare să se afle mai 
mereu. E o femeie mărunțică, având faţa de culoarea castanei, 
pătată de soare și de pistrui, cu părul alb, ondulat, pe care îl 
poartă într-o coadă groasă, împletită şi prinsă la spate. Zâmbeşte 
cald, primitor, dar ochii ei negri sunt atenţi, cercetători. Îi aruncă 
o privire scurtă însoțitoarei mele, iar fiica ei se întoarce la ușă, cu 
puşca pregătită. 

Grace îmi face semn să mă apropii şi eu traversez ringul de 
dans acum gol, ca să mă aşez pe unul dintre scaunele retrase de la 
bar. Ea îmi toarnă o bere şi mi-o pune în față. 

— Nu sunt băutoare de bere, îi zic. 

Grace bate în tejghea cu încheieturile degetelor. 

— Tu o să bei ce-ţi zic eu să bei. Îmi aduc aminte când ai fost 
aici ultima dată. Turnai whisky în tine şi plângea: după bărbatul 
tău. Clarissa a trebuit să te târască afară şi să te lase să dormi în 
camionetă. De azi înainte, bei bere. 

Simt că-mi iau foc obrajii. Mă uit peste umăr la fiică-sa, care 
probabil e respectiva Clarissa. 

— Nu-mi prea aduc aminte, Grace. 

— Lasă, că-mi aduc eu. Şi asta-i tot ce contează. 

Ne holbăm una la cealaltă, tensiunea dintre noi fiind aproape 
palpabilă. Sunt la cheremul ei şi nu-mi place asta. Strâng din 
dinți până mă dor. Dar eu sunt cea care a venit la ea. Eu am 
nevoie de ajutor. Şi ea o ştie prea bine. 

Iau o gură de bere. Închid ochii, aproape involuntar, în timp ce 
alcoolul mi se răspândeşte în corp. Berea e rece şi acidulată şi 
abia acum îmi dau seama ce sete îmi era. Mai iau câteva 
înghițituri înainte să las paharul jos. 

Grace mă privește, cu sprâncenele ridicate, așteptând. 

— E bună, sunt nevoită să recunosc. 

Ea pufneşte, un soi de „ţi-am zis eu“. A câştigat prima rundă 
stabilind cine e şefa şi acum s-a apucat de șters paharele, ca şi 
cum am fi prietene vechi. 

— Ce te-aduce la uşa mea, Maggie Hoskie? 

— S-ar putea să am nevoie de un loc unde să mă ascund o 
vreme. Prevăd că o să am probleme cu GC cât de curând. 

Se uită la urmele de sânge de pe pieptul meu, de pe față şi de 
pe mâini. 

— Plăteşti? 

— N-am mult la mine în momentul ăsta. Situaţia e cam... 
neașteptată. 

Se strâmbă dezamăgită. Ridică o mână şi Clarissa sare de pe 
scaun ŞI iese pe uşă. Se întoarce după câteva minute, cu lucrurile 
din camioneta mea. Le pune pe tejghea, iar Grace începe să le 
sorteze, mişcându-şi iute şi eficient mâinile mici. Ochii i se 
opresc la pușcă şi eu mă încrunt. 

— Nu pot să-ţi dau pușca, îi zic. 

Ea ridică din umeri. 

— La ce să-mi trebuiască porcăria ta, când eu dețin un arsenal 
de AR-15? 

— Asta mă întrebam şi eu. 

Îmi zâmbeşte scurt. 

— [a-ți nenorocita de pușcă, Maggie. 

Mă întind după armă, înainte ca Grace să se răzgândească. 

— Şi, apropo, îi răspund, nu e o porcărie, da? Are pat făcut la 
comandă, exact pentru mâna mea. M-a costat două zile de muncă 
la cules lucernă. A meritat fiecare minut. Ei, şi nu poți să-mi iei 
nici geaca. 

Împinge geaca pe tejghea, spre mine, fără să se deranjeze să 
ridice privirea. 

— Cafeaua asta? mă întreabă, bătând în cutia de metal în care 
țin preţioasele boabe. 

Fac un semn cu mâna. 

— la-o. 

Toată lumea vrea nenorocita aia de cafea. Dar dacă pot să 
cumpăr cu ea bunăvoința lui Maggie, atunci valorează cât 
greutatea ei în aur. 

— Chiar n-ai nimic, așa-i? Vânătoarea de nelegiuiți pentru 
cauțiune nu-ți aduce mai mult de atât? 

Mă gândesc la pătura pe care am lăsat-o pe podeaua din Sala 
Capitulară din Lukachukai. 

— Cum am zis, situaţia e neașteptată. 

Grace bate darabana în tejghea cu unghiile ei ascuţite. 

— Cafeaua e doar începutul, îmi zice. Aşa că nu te apuca să 
comentezi că ţi-am luat-o. Trebuie să-mi plăteşti, aşa-i corect. 

— Bine. 

— Şi îmi rămâi datoare cu o favoare pe care să mi-o faci 
cândva. Nu acum. Îmi dau seama că acum eşti până în gât într-o 
mizerie de care nu vreau să ştiu, dar, dacă reuşeşti să scapi fără să 
crăpi, poţi să dai o fugă aici și stăm de vorbă. 

— Bine. 

Îşi trece mâna peste tejghea, analizând bunurile mele 
respinse — proviziile pentru câteva zile, cartușele şi traista 
Coiotului. Nici măcar nu mă întreabă ce e în traistă. Am senzația 
că nu o vede așa cum o văd eu. 

— la gunoaiele astea de aici, îi zice fucă-sii, care se grăbeşte să 
execute ordinul. 

— Ai grijă cu gunoaiele mele, adaug eu, în timp ce fata le cară, 
se presupune, înapoi la camionetă. 

Mă întorc şi-o văd pe Grace uitându-se insistent la mine, 
cercetător. 

— Ce-ai în buzunar? 

Scot Glockul şi-l aşez pe bar. 

— Are piedica pusă? 

— Glockul nu are piedică. Trebuie doar să nu apeşi pe trăgaci. 
E destul de sigură metoda. 

Dă ochii peste cap. 

— Ce tâmpenie! Nu mi-au plăcut niciodată pistoalele automate. 
Prefer oricând un revolver, comentează ea, apoi arată spre Glock 
cu mâna în care ține cârpa de şters. Chestia asta are vreo legătură 
cu motivul pentru care te afli aici? 

— Ai putea spune şi așa. 

— Atunci, cu siguranţă nu-l vreau. 

ÎI bag înapoi în buzunar, la locul lui. 

— Acu” zi-mi despre bărbatu” cu care ai venit. 

— Unul dintre Ogari l-a luat în primire. 

— Un Ogar care a sfârșit la capătul fierbinte al pistolului ăluia? 

— Longarm a fost. 

Grace se holbează la mine. Eu mă holbez la ea. Se lasă tăcerea 
până când o văd pe Grace cutremurându-se şi întorcând privirea. 

— Vrei să plecăm, Grace? o întreb calm. 

Dacă asta vrea, într-adevăr, nu ştiu unde ne-am putea duce, dar 
nu vreau să stau aici, dacă nu suntem doriți. Poate o să-l 
adăpostească măcar pe Kai. Dacă el e în siguranță, eu o să mă 
descurc. 

Grace oftează. 

— Nu, nu vreau să plecaţi. Dar data viitoare să nu mai stai la 
mine la bar şi să bei bere de parcă cea mai mare grijă a ta e că un 
prieten a încasat-o. Nu te-a învăţat maică-ta să nu aştepţi când ai 
de dat o veste proastă? 

Râde zgomotos. 

— Eu sunt vinovată, recunoaşte ea, fiindcă am uitat cu cine stau 
de vorbă. 

Trage o înjurătură, apoi îmi aud numele și încă ceva ce nu prea 
înțeleg, dar e destul de clar că n-a fost tocmai un compliment la 
adresa mea. 

Zâmbind ironic, caută sub bar şi scoate o sticlă cu lichid 
chihlimbariu. la de pe raftul din spatele ei două pahare şi toarnă 
whisky în amândouă. Îi face vânt unuia pe tejghea, spre mine. 

Recunoscătoare, dau berea la o parte şi iau o gură de whisky, 
lăsându-l să mă ardă pe gât. Fa dă paharul peste cap dintr-o 
înghițitură. 

Se uită la mine, arătând cu degetul. 

— Ai douăj'patru de ore la dispoziție, apoi vă cărați. Niciun 
minut mai mult, indiferent în ce fel te gândești să mă răsplăteşti. 
Acu” du-te să vezi ce-i cu bărbatu” ăla al tău. N-ai minte nici cât o 
găină, Maggie Hoskie, când vine vorba de bărbaţii pe care îi 
alegi. Măcar învaţă-l pe ăsta să se bată. 

Încuviinţez cu o mişcare din cap şi dau repede pe gât restul de 
băutură. Nu mă mai chinui să-i explic că nu-i bărbatul meu. 
Clarissa deja s-a întors şi pornesc în urma ei spre rulotă. Înainte 
ca uşa să mi se închidă în față, mă uit înapoi şi-o văd pe Grace 
turnându-și încă un pahar. 

Fara lui Grace mă conduce spre rulota impecabilă din spate. Îmi 


arată unde e baia ca să mă spăl de sângele lui Kai, se învârte pe 
lângă mine până termin, apoi mă duce într-o cameră de zi şi-mi 
ordonă să aştept. Mă uit în jur, la casa lui Grace, spațiul ei intim, 
chestie care nu mi-a fost permisă înainte. Două canapele mari 
domină spațiul, decorate cu modele îndrăznețe, florale, de 
culoarea levănțicii. Pernuțe decorative asortate sunt aranjate cu 
gust pe două fotolii albe, din paie. Alte pernuțe sunt îngrămădite 
la picioarele canapelelor, ca şi cum aici s-ar aduna frecvent 
oameni care trebuie să se aşeze undeva. Pereții sunt vopsiți într- 
un violet-deschis şi plini cu fotografii în rame albe. Prima 
fotografie care îmi atrage atenția înfățișează o femeie cu piele 
cafenie, pătată de soare, cu părul prins la spate într-o coadă 
împletită şi cu un zâmbet pe chipul tânăr şi frumos. Grace 
îmbrățişează un bărbat cu pielea foarte albă, cu o claie de păr 
roşcat şi cârlionțat şi cu ochi albaştri, blânzi. 

Mă apropii, atrasă de imagine. N-am văzut niciodată o poză cu 
Rick, soţul lui Grace. Nu vorbeşte despre el, cel puţin nu cu 
mine. Știu că a murit la scurt timp după Apa Mare. Umblă zvonul 
că ar fi fost ucis în faţa francizei sale de sendvişuri din Tse 
Bonito pentru mărunțișul din buzunar. Lumea zice că ar fi fost şi 
nişte Ogari în zonă care au văzut tot şi care s-au uitat la Rick cum 
sângerează în timp ce hoțul îl căuta prin buzunare. Ceea ce cu 
siguranță explică ura lui Grace pentru Ogarii Legii. 

Mă aplec să mă uit mai atent. Cât de fericiți par! Ca o familie. 
Celelalte fotografii sunt în același gen. Una cu Grace şi cu 
copiii — gemenii, un băiat mai mare, pe care nu-l ştiu şi un 
bebeluș cu urechi clăpăuge, care trebuie să fie Pistruiatul de la 
poartă. Încă una cu Rick și gemenii când erau mici şi apoi una cu 
gemenii în ziua absolvirii liceului, fotografie făcută pe vremea 
când mai existau licee şi educaţie formală. Eu eram abia în clasa 
a noua când a venit Apa Mare, ceea ce înseamnă că gemenii sunt 
mai mari decât mine cu doar câţiva ani. 

Restul casei e la fel de curat şi de ordonat ca sufrageria. Văd o 
bucătărie frumoasă, cu spațiu pentru cină, decorată tot în nuanţe 
de violet şi de alb. Ba au chiar și o pisică tărcată pe unul dintre 
pervazuri. Timpul pare să fi stat în loc în spațiul ăsta, ca şi cum 
ororile Apei Mari n-ar fi existat niciodată. În afară de ceea ce i s- 
a întâmplat lui Rick. 

Aud o uşă închizându-se şi o văd pe Clarissa venind dinspre 
capătul unui coridor lung și îngust. 

— Hai cu mine acum, zice ea şi-mi face semn să o urmez. 

— Clarissa... încep eu. 

— Rissa, mi-o retează ea. Numa” mama îmi zice Clarissa. Tu 
să-mi zici Rissa. 

— OK, Rissa, îi răspund, urmându-i spatele lat spre capătul 
coridorului. 

Nu sunt o femeie mică de statură, dar Rissa are vreo zece 
centimetri mai mult decât mine şi vreo cincisprezece kilograme 
de muşchi în plus. 

— Am auzit că m-ai cărat până la camionetă într-o seară, acum 
vreo câteva luni. 

Ea îşi aruncă peste umăr coada groasă şi roșcată. 

— Se mai întâmplă şi de-astea. Erai intrată în belele. 

— Și n-am făcut urât? Nu te-am înjurat sau ceva? 

— Pe mine, nu. Totuşi, am înţeles că Neizghâni e un ticălos de 
primă mână, zice ea, apoi îşi drege vocea. Sper că nu te 
deranjează că ţi-am zis. 

— Nu mă deranjează deloc. 

Ne oprim în faţa uşii închise a unui dormitor. 

— Prietenu” tău e înăuntru. Ultima dată când l-am verificat, 
dormea, da”, dacă vrei să-l vezi, n-ar trebui să fie vreo problemă. 

— Cum e? 

— Ai văzut în ce hal avea fața. Nas spart, ochi vineți. Cel mai 
probabil are o comoție. E chiar bine, dacă te gândești la ce bătaie 
a putut să încaseze. Probabil că o să se pişe cu sânge câteva zile. 

Obrajii ei pistruiaţi se înroşesc, ca şi cum n-ar fi trebuit să 
vorbească aşa. Vrea să deschidă ușa, dar eu simt dintr-odată că nu 
pot. Mă reped s-o opresc. Ea se uită la mâna mea care i-a cuprins 
brațul, apoi la mine. 

— Nu, îi zic, cu gâtul brusc uscat. Nu trebuie să intru. Lasă-l să 
se odihnească. 

— Eşti sigură? 

— Dacă şi tu eşti sigură că el este în regulă. 

— O să aibă nevoie de câteva zile de odihnă la pat, dar altfel... 
îmi explică ea şi ridică iar din umeri, după care mă priveşte, ochii 
ei căprui neexprimând altceva decât curiozitate. 

— Înî. Sună minunat. 

Îi eliberez mâna şi dau să plec pe unde am venit. Să mă 
îndepărtez de Kai. Ezit înainte să zic: 

— Transmite-i că i-am câştigat douăş”patru de ore de la Grace, 
după aia trebuie să se descurce singur. 

Rissa se încruntă, curiozitatea transformându-se în nedumerire. 

— De ce nu-i spui tu? 

— Pentru că eu n-o să mai fiu aici. 

Si chiar intenționez să o şterg de-aici. Încarc camioneta, trag 
geaca de piele pe mine şi mă încing cu tocul puștii. Apoi mă 
gândesc că n-aş vrea ca maşina să-mi rămână în drum din cauza 
căldurii din timpul zilei. Mai bine s-o iau spre est pe Jos, în ciuda 
arşiței, până am ocazia să eliberez pe cineva de povara unei 
mașini ceva mai potrivite pentru drum. Sau să merg pe jos până 
în Valea de Cristal, dacă nu se poate altfel. Nu e departe, la vreo 
optzeci de kilometri în linie dreaptă. Aş ajunge în câteva zile. 

Pentru Tah. Îmi spun că-l părăsesc pe Kai pentru Tah. Fiindcă 
i-am promis că o să am grijă de nepotul lui. Dar, în sinea mea, 
ştiu că nu e adevărat. Că o fac și pentru mine. Pentru că în 
momentul în care l-am văzut pe Kai bătut şi sângerând, ceva s-a 
rupt în mine. Mi-a trezit sentimente pe care nu vreau să le am. Şi 
e aşa cum i-am spus și lui Tah de la bun început. Tot ce pot eu să- 
i arăt lui Kai e moartea. 

Dar întunericul se lasă încet și luminile se aprind în jurul 
tavernei, semn că localul se deschide pentru muşteriii de noapte, 
şi eu sunt tot pe verandă, într-unul dintre balansoare, ascuţindu- 
mi BOkerul. 

Aici mă găseşte Grace. 

Se apleacă deasupra mea, așa mică de statură cum e. Nu te 
copleşeşte fizic, dar are o prezență impunătoare. Pune mâinile în 
şold, mă priveşte printre gene şi râde. 

— Posomorâtă mai ești, fată dragă. Pe cine intenționezi să 
omori cu cuțitul ăsta mare al tău? 

— Pe oricine o caută, Grace. 

Se holbează la mine o clipă. 

— Pentru numele lui Dumnezeu, Maggie, am glumit! 

Se aşază în balansoarul de alături. Se loveşte peste mână cu 
eterna ei cârpă de şters şi mormăle ceva în barbă, dar nu reuşesc 
să-mi dau seama ce. Sunt sigură că iar mă înjură. Las tăcerea să 
se aștearnă. 

— Am auzit ce s-a întâmplat în Tse Bonito, zice Grace într-un 
târziu. De la clienți. Mi-au zis că a fost un incendiu. Că vraciul ăl 
bătrân... 

— Ce vrei, Grace? i-o tai rapid. 

Ea se opreşte și se uită în zare. 

— Fiecare jeleşte în legea lui, zice ea domol, cu compasiune. 
Când l-am pierdut pe Rick, lumea credea că ar trebui să bocesc şi 
să-mi smulg părul din cap. Dar n-am plâns, nici măcar o dată. M- 
am adâncit în muncă, m-am ocupat de copii. Am lăsat munca să- 
mi înghită toate lacrimile. Dar apoi, când mi-a murit băiatul, 
primul meu născut, Cletus, cred că am plâns destul cât să inund 

tot Dinctah-ul, aşa de tare m-a durut, adaugă ea şi-şi șterge 
fruntea cu cârpa. Nu cred că o să mă opresc vreodată din bocit 
pentru băiatu” ăla. 

Ştiu ce încearcă să facă. Să-mi spună că e în regulă să plâng 
după Tah. 

— Nu ştim sigur că a murit, îi zic. 

Ea nu-mi răspunde, doar se leagănă în balansoar. 

— Sunt bine, Grace, îi spun. Am văzut multă moarte la viața 
mea. Am mai pierdut şi altă dată membri ai familiei, iar Tah nu 
era tocmai... Nu eram rude de sânge. Nici măcar n-am mai vorbit 
cu el de astă primăvară. E în regulă. Aşa că, dacă te aştepţi să mă 
vezi distrusă, bocindu-ţi pe umeri sau ceva... 

— Ferească sfântu”! pufneşte ea. 

— Păi vezi! 

Tace o vreme. 

— Neizghání ăla chiar că te-a nenorocit, zice într-un târziu. 

Mă uit la ea, uluită. Pentru prima dată, după zile întregi, nu mă 
mai gândesc la mentorul meu. 

— N-are nimic de-a face cu asta. 

— Cum să nu? Aga un bărbat! Să fii crescută de un astfel de 
bărbat. Să iubeşti un astfel de bărbat. Despre el e totul în 
povestea asta. 

Roşesc. Grace se mulțumește să dea din cap. 

— Am crescut patru copii, Maggie. Încă am trei lângă mine, 
deşi Dumnezeu a crezut de cuviință să mi-l ia pe ăl mai mare, 
spune ea, trăgând aer printre dinți şi privind apusul. Știu să 
recunosc un copil rănit şi îndurerat. 

— Nu sunt un copil. 

— Toţi suntem copiii Domnului. 

— Şi nu am nevoie de o mamă. 

— Toată lumea are nevoie de o mamă, îmi aruncă ea, uitându-se 
la mine și ridicând o sprânceană. Chiar şi o tipă aşa de dură ca 
tine. Da” nu mă ofer voluntară pentru misiunea asta. Am destule 
belele cu ai mei, încercând să-i menţin în viață, când ei nu vor 
decât să apese pe trăgaci. Nu știu ce m-aş face și cu tine. 

— Atunci ce mai stăm aici, trăncănind aiurea? 

— Vreau doar să-ți spun că, dacă Neizghâni ăla al tău te-a 
învăţat că pisica se rupe într-un fel, asta nu înseamnă că nu se 
mai poate şi-n alt fel. Sau că pisica trebuie ruptă. 

Mă strâmb, dar ea e cât se poate de serioasă. 

— Nu mă înţelege greşit, dar stilul ăsta de înțelepciune populară 
e cam de rahat. Probabil că ar trebui să rămâi la turnatul băuturii 
în pahare. 

Râde din toată inima. 

— Mă termini cu duritatea ta. 

— Mă bucur că te amuz. 

— Oh, nu mă amuzi deloc, Maggie. Mă bagi în toți sperieţii. O 
să mă bucur să te văd plecată de aici. 

Oftez, simțindu-mă înfrântă. Încă o persoană care nu mă vrea 
prin preajmă. 

— Nu mai e mult, Grace. Nu mai e mult. 

— Ei bine, începe ea, întinzându-şi picioarele şi bătând cu talpa 
în lemnul verandei, ei bine, bătrânul Chuck Begay mi-a zis că 
drumurile spre Tse Bonito sunt blocate de poliție. Autostrada 
principală e închisă, iar Ogarii îi freacă pe toţi de-i ia dracu’, mai 
au puţin și distrug Tse Bonito. Chuck a crezut că o fi având 
legătură cu incendiul, dar ţinând cont de ceea ce mi-ai zis despre 
Longarm... 

Nu-şi duce fraza până la capăt. 

— Mda, e foarte probabil, recunosc eu. 

— O să te caute? 

— Poate că da. Poate că nu. Dar probabil Kai a fost văzut cu el. 
Poate că o să le ia câteva zile, dar până la urmă cuiva o să-i pice 
fisa şi o să vină să-mi pună nişte întrebări. 

— Bănuiesc că e doar o chestiune de timp până se află că tu şi 
băiatu” sunteți aici. 

— Atunci, cred că e mai bine să ne cărăm. 

— Nu-ţi zic să pleci, mi-o retează ea. Îţi zic doar la ce să te 
aştepţi, atâta tot. 

— Am înţeles, îi răspund şi dau aprobator din cap. 

Stă nemişcată câteva minute, înainte să spună: 

— Mai bine mă întorc la bar. Să mă ocup de ce știu să fac. 

Zâmbeşte afectat, cu buzele strânse, apoi se propteşte în coate 
şi se scoală din balansoar. 

Se aud paşi pe podeaua de lemn. Grace ridică ochii, priveşte 
peste umărul meu şi zâmbeşte, de data asta pe bune. 

— Ia te uită ce bărbat bine, zice ea, şi ştiu că e Kai cel care a 
apărut. Acum îmi dau seama de ce Maggie te-a cărat până aici şi 
ne-a lăsat să te punem pe picioare. Dar trebuie să înveți să te 
aperi. Dacă tu şi fata asta o să-i tot înfruntaţi pe Ogari, trebuie să 
ştii cum să pocneşti în dreapta şi-n stânga. Cu putere. Ai înţeles? 

— Da, doamnă. 

Aud vocea lui Kai undeva în spate. Aproape că-i văd zâmbetul 
strălucitor pe care i-l oferă în momentul ăsta lui Grace. 

Grace pune o clipă mâna pe umărul meu. Mă crispez la 
atingerea ei, dar ea se poartă ca și cum n-ar băga de seamă. Se 
apleacă spre urechea mea. 

— Gândește-te la ce ţi-am zis, Grace. 

Apoi se îndreaptă de spate şi arată cu degetul spre Kai. 

— S-o faci să te asculte. Că pe mine sigur nu mă ascultă. Dar 
îmi imaginez că un bărbat aşa de frumos ca tine poate să-i 
şoptească la ureche unei fete lucruri care s-o facă să-l asculte 
imediat. 

— Pentru Dumnezeu, Grace! exclam jenată. 

Dar Kai se descurcă de minune cu ea, glumește despre ce 
înseamnă să ai limba aurită, cum le place doamnelor, iar ea 

chicotește, se declară prompt scandalizată şi destul de bătrână să- 
1 fie bunică. Apoi coboară scările, traversează curtea prăfuită și 
intră în tavernă. Mă uit după ea până văd uşa barului închizându- 
se. 

Scaunul de lângă mine se clatină când Kai se aşază pe el. 

— Nu mi-ai zis că refugiul tău paramilitar e o tavernă amărâtă. 
Încă există speranţe de recuperare pentru tine, Mags. 

Kai poartă alte haine. Un tricou roşu, cu un imprimeu AC/DC 
pe piept şi o pereche de pantaloni negri, de uniformă militară. Și 
încălțări solide, cu şireturi până la jumătatea pulpei. Hainele par 
prea mici pentru gemenii lui Grace şi prea mari pentru puştiul de 
la poartă, aşa că probabil sunt din grămada de ţoale pe care Grace 
le ține pentru veşnicele cohorte de neadaptați care îi calcă pragul. 
Oricum, sunt de o mie de ori mai bune decât costumaţia lui de 
filfizon şi pantofii scumpi. 

Părul negru e ud, pieptănat pe spate, nu într-o dezordine 
căutată, ca de obicei, iar fața arată fără cusur, cu pielea întinsă 
peste pometii înalți și cu buzele pline arcuite într-un zâmbet uşor. 
În schimb, are ochii roşii şi-mi dau seama că probabil a plâns, nu 
pentru propria soartă, ci pentru Tah. Și faptul că eu nu pot să 
plâng pentru prietenul meu care mi-a salvat viaţa, nu o dată, ci de 
două ori, se transformă într-o greutate imensă ce-mi apasă 
sufletul. Îmi doresc din toată inima ca Grace, în înțelepciunea ei 
practică, să aibă dreptate când susţine că fiecare jeleşte în felul 
lui. Că şi eu sunt în stare să jelesc. 

Apoi, în sfârşit, înțeleg ceea ce văd. 

— Ce naiba se întâmplă, Kai? Faţa ta. E perfectă! 

— Era şi timpul să recunoşti că mă găseşti atrăgător. 

Glumeşte, dar vocea îi e încordată. Pare a se ține pe picioare 
susținut mai degrabă de speranţă și de rugăciune, decât de piele și 
de oase. 

— N-o face pe deşteptul cu mine! Cum de arăţi aşa de bine? 

— Gene bune? 

Şi iar îmi oferă zâmbetul lui fermecător. Sau, mai degrabă, o 
versiune a acelui zâmbet, evident ceva mai ștearsă. 

— Explică-mi, Kai. Eşti complet vindecat. Complet. 

Ceea ce nu e întru totul adevărat. Sub ochiul încă uşor umflat, 
se mai văd urmele vânătăilor, o dungă galben-verzuie care arată 
veche de câteva zile, nu de câteva ceasuri. 

— Nu complet. Coastele încă mă dor dacă inspir prea adânc şi 
simt că-mi vine să vomit cu boltă dacă mă ridic prea repede de pe 
scaun. Am aflat-o pe pielea mea. 

— Gemenii lui Grace au făcut chestia asta? 

Întind mâna involuntar spre obrazul lui. Mă opresc înainte să-l 
ating şi-mi las mâna să cadă înapoi în poală. 

— Te-am văzut. Arătai ca şi cum... ei bine, ca şi cum ai fi 
primit o bătaie zdravănă. Te-am văzut luând bătaia aia zdravănă. 

El coboară privirea. 

— Azee tsoh Dine '€, mai ţii minte? Clanul Vracilor. 

Ţin minte. 

— Tah mi-a zis că rugăciunile tale sunt puternice. Am crezut că 
asta înseamnă că vrăjile pe care le faci altora sunt foarte 
puternice. Dar, de fapt, te fac pe tine puternic. 

— Amândouă variantele sunt valabile, recunoaşte el. Presupun 
că asta mă face indestructibil. 

Încă o glumă, dar ceva din vocea lui sugerează că înțelege cât 
de aproape a fost de moarte. 

— Să nu crezi însă că vreau să verific chestia asta, adaugă el în 
şoaptă. 

— Nu, îl aprob eu, întrebându-mă în ce fel l-ar fi ajutat vrăjile, 
dacă Longarm i-ar fi tras un glonţ în creier. 

Tăcem amândoi, lăsând noaptea să strălucească în jurul nostru. 
După o vreme, Kai începe să vorbească. 

— Când eram în Burque... 

Îşi freacă faţa cu o mână și ia povestea de la capăt. 

— Când eram în Burque, am cunoscut o fată. O chema 
Lachryma. Lacrimi. Era frumoasă. O prinţesă din clanul Urioste, 
o viitoare baroneasă a apei. Familia ei organiza gale imense, pe 
care le numeau Fiesta de Burque, baluri mascate pe care le țineau 
în fortul lor din munţi. Regi şi regine ale concursurilor de 
frumusețe, baluri cu teme istorice spaniole. Chestii de modă 
veche. Eu și Alvaro aveam nişte costume. El era conchistador, iar 
eu, Regele Furtunilor. Am reuşit să convingem pe cineva să ne 
lase să intrăm şi noi la bal. Acolo am cunoscut-o. Şi a fost... 

Se întrerupe şi schițează un zâmbet. 

— Ca în poveştile vechi de când lumea, nu-i aşa? Iar eu sunt 
fraierul aici. 

Nu știu ce urmăreşte, dar îmi dau seama cum se termină 
povestea. O prinţesă moștenitoare, un băiat sărman. 

— Nu şi dacă ai iubit-o. 

— Eşti o romantică, zice el, dând aprobator din cap. 

Apucă o aţă din cămaşă și începe să tragă de ea. 

— N-am iubit-o, Mags. Am vrut să... 

Face un gest vulgar cu mâinile. 

— Ne-am înfierbântat amândoi de la bun început. Dar, după 
câteva săptămâni, când ne-au prins, ea m-a aruncat în groapa cu 
lei. Nu merita să-şi înstrăineze familia din pricina mea. Genul ăla 
de bogăţie și de putere... nu dai cu piciorul la tot pentru câteva 
nopți de tăvăleală cu un indian navajo murdar. 

— Ce s-a întâmplat? 

— M-au condamnat să fiu bătut în public. Și trimis în exil. 

— Pentru că te-ai întâlnit cu o fată? 

— Pentru că am dezvirginat o prinţesă, deşi ideea în sine că am 
fost primul care a râvnit la fructul oprit e o glumă de proporții. 
Dar clanul Urioste e puternic și vechi. Dacă vor să susțină că 
prinţesa lor era virgină şi să mă folosească pe mine pentru a o 

dovedi, cine să-i oprească? întreabă el şi înghite în sec. Mi-au 
rupt picioarele. 

Ridică braţul şi-şi atinge cotul. 

— Şi ăsta. 

Duce un deget la obraz. 

— Mi-au sfărâmat mandibula. După asta, n-am mai fost așa de 
frumos. Greu de crezut, nu? 

Zâmbetul lui e şi mai şters, şi mai trist decât înainte. 

— Dar pedeapsa a însemnat mai mult de atât. Am îndurat 
umilință. Prietenii mei, tata, toată lumea pe care o cunoşteam a 
fost martoră, continuă el, rupând aţa din cămașă cu o smucitură 
scurtă. Mi-au dat timp până a doua zi la apus să mă car din 
Burque. Alvaro a plătit pe unu” să mă ducă până la cheii cu 
maşina. Bunicul era singurul om care m-ar fi primit în casa lui. 
Pe mine, un olog. Un schilod. În plus, bunicul era vraci şi ne-am 
gândit că, dacă există cineva care să-mi aline durerea... 

Vocea i se stinge treptat, privirea pare întoarsă spre trecut. 

— N-am crezut că o să mai merg vreodată. Însă după prima 
noapte la Tah, când m-am trezit dimineaţa, nu mai aveam niciun 
fel de durere. Puteam să-mi folosesc picioarele, braţul era în 
regulă. lar ochii mi se făcuseră argintii. 

Ştiam eu că nu mi-am imaginat. 

— Puterile de clan, mă aud vorbind, cu respirația întretăiată. Nu 
doar că rugăciunile tale sunt puternice, dar ai puterile clanului tău 
care s-au manifestat în timpul procesului de vindecare. 

Dă din cap că da. 

— Nu ştiu ce legătură are culoarea ochilor, dar se pare că se 
accentuează când îmi folosesc mai mult puterile. 

Mă las pe spate în balansoar și încep să mă legăn, şocată într-o 
oarecare măsură. Culoarea ochilor e ciudată şi, da, cu siguranță 
tulburătoare, dar acum, când ştiu că e doar un efect secundar al 
puterilor de clan, începe să aibă logică. 

— De asta ai crezut că poți să discuţi cu Longarm? Nu te temeai 
că o să fii rănit, pentru că ştiai că o să te vindeci? 

Ezită. 

— Oarecum, recunoaşte el. Dar a sărit pe mine înainte să apuc 
să spun prea multe. M-a prins de gât cu braţul şi a strâns până n- 
am mai scos niciun sunet. Începuse să urle despre... 

Ezită din nou, îmi face semn că nu mai vrea să continue. 

— A fost o prostie. Eu am fost un prost. Trebuia să-mi fi dat 
seama. Am crezut doar că ceea ce-i spusesem ieri o să fie valabil 
ceva mai mult timp. 

— Nu te poţi înţelege cu inși ca Longarm. Toţi Ogarii sunt aşa. 

— Poate tu nu poţi să te înţelegi cu ei. Eu nici măcar nu am avut 
şansa să vorbesc. Altfel... 

— Kai. 

Ridică mâna în semn că se dă bătut. 

— Ai dreptate. Ai dreptate. Am făcut o prostie. Şi mă bucur că 
ai fost acolo s-o faci pe eroul. 

Îmi vine să râd, dar sunetul mi se opreşte în gât. 

— Sunt destul de sigură că eroii nu împușcă poliţişti. Mai alege 
o dată. 

— Am ales deja, zice el, cu voce joasă şi intensă. 

Roşesc sub forţa privirii lui, în care se reflectă strălucirea 
apusului. Când îmi ia mâna, îl las. Stăm în tăcere, uitându-ne 
amândoi la cerul deşertului, la linia subțire de nori de deasupra 
orizontului colorat în nuanţe de portocaliu, mov şi bleumarin de 
soarele ce apune. Voci îndepărtate și muzică country răsună din 
tavernă, semn că înăuntru petrecerea s-a încins. 

— Vrei să vorbeşti despre bunicul? 

— Nu. 

— Maggie... 

Îmi retrag mâna. 

— Dacă mai zici un cuvânt, mă car. 

El se lasă înapoi în balansoar şi se freacă la ochi energic. Când 
coboară mâna, văd că e umedă. Ştiu că ar trebui să încerc să-i 
alin cumva durerea. Dar nu pot. Nu pot. Mă apucă groaza numai 
la gândul în sine. Își şterge faţa cu marginea tricoului. 

— Am auzit de la fata lui Grace că pleci, zice după o clipă. 

Vocea îi e încă plină de emoție, dar dincolo de tristeţe, ghicesc 
şi altceva. O tensiune. Grijă. Bănuiesc că are motive de 
îngrijorare. 

— Da, aşa am zis. Aşa aveam de gând. 

— Şi de ce nu ai plecat? 

— Nu ştiu. 

Şi ăsta e adevărul sau, cel puţin, adevărul cu care pot să mă 
descurc. Nu pot să recunosc restul, nici față de el, nici față de 
mine. Nici măcar nu ştiu ce anume înseamnă acest rest mai exact. 

Mă aştept să mă îndemne să-i spun mai multe, s-o facă pe 
deşteptul sau să trântească vreo glumă cretină pentru ca 
întunericul ce ne împresoară să devină mai uşor de suportat. Dar 
el se mulţumeşte să stea în balansoar, tăcut. 

— Kai... încep eu. 

— Detest rahatul ăsta depresiv, mă întrerupe râzând şi-şi trece o 
mână prin păr, ciufulindu-l. Oamenii mor, nu-i aşa? Mor în 
fiecare zi, fir-ar al naibii. 

— Nu ştim că e mort. 

Se apleacă în balansoar şi se întoarce spre mine. 

— Prin urmare, să trăim cât mai putem, nu? Nu asta ni se tot 
spune? 

— Cine spune? îl întreb, îngrijorată de acest delir brusc. 

— Nu ştiu, lumea, în general. 

Se holbează la mine, până când tensiunea din el se risipește și 
se lasă înapoi pe spătarul balansoarului. Râde scurt și amar, apoi 
se întoarce spre mine zâmbind. 

— Crezi că te-aş putea corupe să bem nişte bere şi să dansăm pe 
muzica asta country? 

M-am gândit la ceva, aşa că e mai bine s-o spun. 

— Ar trebui să pleci, Kai. Ar fi mai sigur pentru tine. 

— Să plec? 

— Ăsta e momentul. Tu nu te-ai înhămat la asta. O să fie tot 
mai rău. Cred că ar trebui să pleci. 

O spun cu forță. Cu convingere. Cea mai bună minciună pe 
care am spus-o până acum. 

— Sunt sigură că unul din gemenii lui Grace o să te ducă până 
la Zid, îi zic. O tăiați direct prin deşert, nu sunt nici patruzeci de 
kilometri până acolo. Tablă de Şah peste tot, fără politai. 

— Vrei să plec? mă întreabă, apoi face o pauză. ȘI tu? 

— Încă am un vrăjitor de găsit, mai ştii, nu? 

Rămâne tăcut un minut. 

— Nu pot să plec. 

— Nu, îl zic, nu e bine să rămâi. Ai pierdut... Oricum, ăsta e 
momentul. Ştiu că nu te poţi întoarce în Burque, dar mai sunt şi 
alte locuri. Lake Powell. New Denver. Mai bine să... 

— Am zis că nu pot. 

— Dar... 

— Maggie, ajunge. Nu mă duc nicăieri. 

Mă priveşte țintă, cu ochii ca nişte flăcări în apusul ce începe 
să moară. 

Pentru o clipă, îmi pierd şirul gândurilor. Îmi amintesc cum m- 
a luat de mână, cum râsul lui mă scoate din locurile întunecate 
ale minţii mele. 

— Spune „OK“, Maggie, zice el domol, intens. Cere-mi să 
rămân. 

Închid ochii și inspir adânc aerul nopţii. 

— Să rămâi? 

— Sigur. Ca partener. 

Mă ridic după o vreme şi-mi pun pușca înapoi în teaca de pe 
spate. Verific din obișnuință armele de pe mine — cuțitele, pușca, 
centura cu muniție din jurul şoldurilor. Și Glockul pe jumătate 
descărcat pe care l-am băgat la curea. Îi zâmbesc. 

— Atunci, să-i dăm drumul! 

Aud o voce: 

— Nu ştiu ce-aveţi de gând, dar va trebui să aştepte. 

E Rissa, care vine din curte şi urcă scările câte două odată, cu 
frate-său în urma ei. Are un AR-15 prins de-a curmezişul spatelui 
şi un Magnum .44 la şold, în toc. Poartă bocanci de armată, legați 
cu şireturi până sus, pantaloni crem, de uniformă, iar pe față, 
dungi negre alternează cu unele de culoarea nisipului. Părul lung 
şi roşcat este împletit în două cozi strânse la ceafă. 

Fratele ei e îmbrăcat exact la fel, doar că are în plus o mănușă 
de piele pe o mână, ceva ce pare a fi un ceas vechi în jurul 

palmei, o brichetă roșie din plastic prinsă de încheietură şi un 
furtun subțire şi transparent care ducea de la brichetă la ceas. 

— Ce e asta? îl întreb, privind spre dispozitivul lui. Ce se 
întâmplă? 

— Am primit o avertizare prin radio că e ceva nasol în Rock 
Springs, îmi răspunde Rissa. 

Mă uit imediat la Kai. 

— N-ai zis tu ceva de Rock Springs zilele trecute? 

Îmi face semn că da. 

— Oraş de refugiați, imediat cum ajungi la Zidul de Est. Am 
petrecut o zi acolo în drum spre Tse Bonito, când îmi verificau 
actele. Ce se petrece în Rock Springs? 

Geamănul cu drăcia de brichetă-ceas — Clive, cred că i-a zis 
Grace — mă priveşte rânjind. 

— Monştri. 

Au zis ce fel de monştri? îl întreb. 


Rissa ridică din umeri. 
— Tipu” era destul de isteric. A pomenit ceva de zombi, dar e un 
pic cam exagerat chiar şi pentru Dinétah. 

Încep să simt o furnicătură pe ceafă, o senzaţie de neliniște 
abia insinuată, dar care se intensifică. 

— De ce-a crezut c-ar fi vorba de zombi? A explicat? 

— Cică încearcă să le mănânce creierul. 

Clive râde tare, dar nu-mi dau seama dacă ideea de zombi 1 se 
pare comică sau, de fapt, e speriat. 

— Nu sunt zombi, le zic gemenilor, în timp ce gândul capătă 
contur în mintea mea, dar cred că ştiu ce sunt. Am dat peste unul 
în Lukachukai acu” câteva zile. Am văzut ce-au făcut în 
Crownpoint. 

Rissa se opreşte din verificatul armelor ca să se uite atentă la 
mine. 

— Ah, da, corect. Tu eşti Ucigaşa de Monştri. 

Deschid gura să protestez, să-i zic că Neizghâni e Ucigaşul de 
Monştri, nu eu, dar nu apuc, pentru că frate-său mi-o ia înainte. 

— Cum abordăm problema? Năvălim peste ei şi-i hrănim cu 
gloanţe? Avem cu ce, zice el, lovindu-se încrezător cu pușca 
peste picior. 

— Locuiesc oameni acolo, protestează Kai. Familii, copii. Nu 
poţi să te duci aşa, pur şi simplu, cu degetul pe trăgaci. Ce crezi, 
Maggie? mă întreabă întorcându-se spre mine. 

Fraţii Goodacre se întorc şi ei spre mine. Şi îmi dau seama că 
vor să-i conduc eu în luptă. Dar eu nu am stofă de comandant. L- 
am urmat întotdeauna pe Neizghâni sau m-am avântat de una 
singură. Mă îndoiesc că pot să le ofer ce aşteaptă de la mine. 

— Tu eşti experta în monştri, rosteşte Kai încet, liniştitor. Avem 
încredere în tine. 

ÎI privesc o clipă. Mă uit în ochii lui calmi. Mă uit la cele două 
perechi de ochi căprui, identici, nu la fel de convinşi, dar 
pregătiți să asculte. Dornici să creadă că ceea ce le zic eu îi va 
ajuta să rămână în viață. Dar eu mă tem că nu va fi aşa. Că nu voi 
putea să-i țin în viață. Aşa cum n-am reușit să-l protejez pe Tah în 
Tse Bonito sau pe Kai să nu fie rupt în bătaie. Mă tem că Rock 
Springs va fi încă o pată pe harta personală a ratărilor mele şi, 
dacă e așa, mă tem de cât de plină și de mare poate ajunge harta 
aia. Dar degeaba mă gândesc eu acum. Cineva trebuie să facă 
ceva și se pare că eu voi fi acel cineva. 

Şi sper naibii că, de data asta, o să reușesc să fac lucrurile cum 
trebuie. 

— Bine, atunci, ascultați aici, încep, şi ei se adună în jurul meu. 
Dacă bestiile astea sunt ce cred eu, e greu să le omori. Dacă tragi 
în ele, nu reuşeşti să le dobori. Va trebui să le retezați capul. 

— Sau să le ardem? întreabă Clive şi-şi aranjează mecanismul 
lui cu ceas şi brichetă, care, am înţeles în sfârşit, e un soi de 
aruncător de flăcări. 

— Rock Springs e un oraş din corturi, precizează Kai. 

— Atunci o să folosim focul numai la nevoie. Dacă scapă de 
sub control, facem mai mult rău decât bine. Creaturile astea nu 
sunt inteligente în mod deosebit, dar sunt puternice și 
surprinzător de rapide. Au un soi de arme primitive, mai mult 
improvizate, dar nu au dexteritatea de a apăsa pe trăgaciul unei 
puşti. Ah, şi muşcă. 

Clive se cutremură. Deci râsul ăla de mai devreme provenea 
din frică. E bine de ştiut. 

— Dar nu au dinți ascuţiţi, precizez eu. Sunt tociți şi nu pot să 
treacă prin echipamentul vostru de protecție, presupunând că o să 
aveţi unul. 

Mă uit la Kai şi la tricoul lui de împrumut. 

— O să-i găsesc ceva mai rezistent, se oferă Clive. Presupunând 
că vine şi el cu noi. 

Au trecut mai puţin de opt ore de când Kai a încasat-o zdravăn 
ŞI, sincer, nu sunt convinsă că e în stare de încă o luptă. 

Şi nu sunt singura care gândeşte aşa, pentru că Rissa intervine: 

— Nu te supăra, dar sigur poți să ne-ajuţi? Ai venit aici cu faţa 
praf şi c-o urmă de bocanc în rinichi. Și acu” eşti gata să te pui 
de-a curmezişul în faţa unor monştri? 

O spune cu cinism, dar şi ea se uită, ca şi noi, la faţa intactă a 
lui Kai. 

— Sunt sigur, răspunde el, ezitând şi aruncându-mi rapid o 
privire. Pot să ajut. 

— Atunci, eşti bine-venit, spun eu pe un ton care pune capăt 
discuţiei. 

N-o să-l contrazic în faţa fraților Goodacre ca să-l umilesc. Nu 
merită asta. 

Rissa se uită la Clive, care nu-mi place în mod deosebit, dar 
Clive doar ridică din umeri. 

— Sigur. De ce nu? Ia o ciomăgeală, da” nu se lasă, conchide el 
şi-l bate pe Kai pe spate, cu destulă putere cât să facă un om mai 
mic decât Kai să scâncească de durere. Propriul nostru lepuraș 
Duracell navajo. 

Rissa chicoteşte. 

— Bine, ia zi, lepuraș, cum stai cu armele? 

— N-am nevoie de arme. 

Rissa pufneşte. 

— Aşa zici acu”, da” nu merg nicăieri cu tine, dacă nu poți să-mi 
păzeşti spatele. 

— Lasă-l în pace, intervin eu. N-o să poarte armă. Are propriul 
stil de apărare. 

Rissa se repede să mă contrazică, dar frate-său o opreşte. Se 
uită la fața lui Kai cu atenție. Frații comunică între ei din priviri 
şi Rissa o lasă baltă. 

— Cât de departe e? îl întreb pe Clive. 

El se uită în zare, de parcă ar putea vedea Rock Springs de 
aici. 

— Cam douăj’ de minute spre est, dacă luăm motoarele şi 
băgăm viteză drăcească. 

— Motoarele? 

Arată spre o platformă din garaj, la două uşi de locul unde am 
ascuns camioneta. Două motociclete negre, electrice, cu roți 
groase şi butucănoase şi sisteme masive de suspensie, sunt 
parcate în spațiul deschis. Par puternice și rapide, dar cam aici se 
termină cunoştinţele mele despre motociclete. 

— Ai condus vreodată una? mă întreabă Clive. 

— Nu pot să spun că da. 

— OK. Tu o să mergi cu mine, iar lepuraşul merge cu Rissa. 

Se uită la cer, mai sunt câteva minute până se întunecă de tot. 

— Haideţi, copii! Monştrii n-o să se omoare singuri. 

Câteva minute mai târziu, zorim prin deșert pe o pereche de 


motoare Kawasaki de teren. Sunt în spatele lui Clive, având pe 
nas ochelarii daţi de el, iar Kai e cu Rissa. Eu și Clive mergem în 
față. Eu am simţurile activate de puterile de clan, iar el are 
aruncătorul de flăcări prins de încheietură. Ba chiar îmi face şi o 
mică demonstraţie înainte să mă urc pe motocicletă. 

— Mișto, îi zic, uitându-mă la flăcările care îi dansează în 
mână. 

— Nici n-ai idee, zice el, rânjind sinistru. 

Nu ne ia mult să ajungem la destinație. A durat exact cât a zis 
Clive. Ne oprim la marginea târgului prăfuit, la câteva minute 
după lăsarea întunericului. Clive parchează motocicleta la mică 
distanță de primul cort, apoi îi aşteptăm pe Rissa și pe Kai. 
Pretutindeni în jur, corturile flutură în adierea vântului. 
Majoritatea sunt corturi de două sau trei persoane, cenușii, dar 
există şi câteva de modă veche, cu cadru alb, pe care le vezi în 
filmele de război de pe vremuri, precum şi unele făcute din 
material de paraşută, cu fermoare cusute în fel şi chip, care mai 
de care mai fanteziste. Stâlpi groşi marchează granițele aşezării 
de corturi. Au deasupra lămpi uriaşe cu halogen, dar numai una 
dintre ele e aprinsă, clipind din când în când, ca şi cum 
generatorul e pe cale să cedeze. În rest, locul e întunecat, încărcat 
de umbre. 

Niciun sunet. Nici țipenie de om. 

Şi nici nu-mi trebuie mai mult ca să simt fiori pe şira spinării. 
Trag adânc aer în piept şi duhoarea mă izbește din plin. Magie, 
exact ca atunci, pe munte. 

— Fi sunt aici, nu încape îndoială, mormăi eu. Simţiţi mirosul? 

Rissa se încruntă. 

— Nu, da”, pe de altă parte, eu nu sunt de-a voastră. 

Nu-mi dau seama dacă prin asta vrea să spună că nu are 
puterile unui clan sau, pur şi simplu, că nu e diné. Evident că are 
dreptate în ambele privinţe, dar duhoarea e atât de puternică, 
încât m-am gândit că oricine o simte — indiferent că are puteri de 
clan, că este diné sau altceva. 

Mă uit la Kai. 

— Simt, confirmă el, ridicându-şi ochelarii pe cap. Ca o capelă 
mortuară. 

Nu știu ce e aia o capelă mortuară, dar îmi imaginez cam ce-ar 
trebui să însemne. Moarte. Vrea să spună că miroase a moarte. 

Gemenii schimbă o privire între ei, în felul lor special, dar nu 
comentează. Vântul se înteţeşte, iar norii rari de deasupra noastră 
trec prin dreptul lunii. 

— Unde sunt oamenii? întreabă Kai. 

— lepuraşu” are dreptate, zice Rissa. Ar trebui să fie oameni. 

— Zeci de oameni, precizează Kai. Asta e prima aşezare peste 
care dai după ce treci de Zid. Toată lumea care intră în Dinstah 
dinspre est se oprește aici pentru controale. Nu e niciodată pustiu. 

— Păi, nu se poate să fie toți morți, nu? comentează Rissa. 

— Ba s-ar putea, i-o întorc eu, cu gândul la Crownpoint. Dar ar 
fi cadavre. Și nu văd niciunul. Poate că monștrii caută mâncare. 
— Adică i-au mâncat? întreabă Clive, ridicând puţin vocea. 

Simt izul de ozon. ŞI, după cum era de așteptat, observ urme 
de arsură la baza unui stâlp. Neizghâni. Nu poate fi o 
coincidență. 

— Se ascund, conchide Kai. Lumea stă ascunsă. 

— De acord, zice Clive. Dar unde? 

Kai se uită în jur, gânditor. Apoi zâmbeşte. 

— În tuneluri. 

XR Xe 

Suntem la jumătate de kilometru de ieşirea din Rock Springs, 
uitându-ne la pustiul din jur. În dreapta mea, e un deal mare din 
stânci şi bolovani imenşi. Kai e sigur că, dacă sunt tuneluri pe 
undeva, atunci încep aici, în subteran, și se termină la Zid. Nu 
zărim Zidul, fund deja mult prea întuneric ca să vedem mai 
departe de ceea ce e în imediata noastră apropiere, dar ştim toți 
că e acolo, înălțându-se gigantic deasupra tuturor. 

— Cum găsim intrarea în tunelurile alea? întreabă Rissa. 

— Eu doar am auzit de ele, atâta tot, răspunde Kai. Tuneluri 
folosite pentru contrabandă. Oamenii aduc mărfuri fără ştirea 
patrulelor de la frontieră. Dar trebuie să treacă pe lângă Zid şi 
aici e locul în care Rock Springs ajunge cel mai aproape de el, 
deci e logic să... 

Rissa scuipă în praful drumului şi spune ceea ce gândim cu 
toții. 

— Nu tu oameni, nu tu monştri. Mie îmi sună a alarmă falsă. 

Aş înclina să-i dau dreptate, dacă n-ar fi un lucru. 

— Totuşi, mirosul ăsta... 

Şi atunci loveşte fulgerul. 

— Şi faptul că nu vezi oameni nicăieri, subliniază Kai. Nu e 
normal. Vă zic, de obicei sunt... 

— Te cred, îl întrerupe Rissa. Cineva trebuie să locuiască în 
corturile alea. Da” acu” nu-i nimeni în ele. Așa că spune-mi ce 
înseamnă asta? Sunt morți? Se ascund? 

Rissa e doar o siluetă în întuneric, echipamentul ei zăngănind 
în timp ce ea se îndepărtează de noi. 

— Nu ştim. Da” părerea mea e că n-o să primim niciun fel de 
răspunsuri în seara asta, continuă ea şi se îndreaptă spre 
motocicletele lăsate la vreo treizeci de metri mai încolo. O să ne 
întoarcem mâine pe lumină, să vedem ce e de văzut. Pentru că 


bă 


acu ... 

Dar nu apucă să-şi termine propoziţia, fiindcă un tsé naayee” 
apare ca din pământ, cu o sabie imensă în mână, şi-i spintecă 
abdomenul. 

Trei lucruri se întâmplă concomitent. Rissa începe să urle, 
cade la pământ şi încearcă disperată să-şi țină maţele la un loc. 
Tsé naayéé’ se repede să lovească iar, de data asta în gâtul Rissei. 
Cuţitul meu cu lamă de obsidian zboară prin aer înainte ca mintea 
mea să înregistreze gestul. O combinaţie de instinct, pregătire 
fizică şi viteză dată de puterile de clan face ca lama să nu rateze 
şi să ajungă direct între ochii monstrului. El, creatura sau ce-o fi, 
scapă sabia din mână şi dă să apuce cuțitul împlântat în cap. Dar 
degetele îi sunt butucănoase şi neîndemânatice şi nu poate să 
smulgă lama fără mâner. 

În câteva secunde, am deja Bökerul în mână şi sunt călare pe 
tsé naaye€. Îi înfig cuțitul de vânătoare în gât iar şi iar, până 
când nu se mai mişcă. Cu coada ochiului, îl văd pe Clive 
învârtind pușca, țintind, cercetând întunericul în căutarea altor 
creaturi. Şi nu e dezamăgit. Eu număr două — nu, trei — venind în 
viteză spre noi de nicăieri. Blestem când îl văd pe Clive că apasă 
în neștire pe trăgaci, trimițând o ploaie de gloanţe spre creaturi. 
Monştrii încetinesc o vreme, unul chiar se împiedică, dar imediat 
se redresează şi încep iar să avanseze spre noi. 

— Trage! urlu spre el. 

Cuprins de panică, Clive a uitat ce i-am zis despre gloanţe. El 
continuă să tragă şi-mi dau seama că n-are sens ce-i zic. Că de 
tras, el trage, dar cu am nevoie să tragă cu aruncătorul de flăcări. 

Kai e lângă mine. 

— Du-te! îmi strigă. Du-te şi ajută-l! Eu mă descurc cu Rissa. 

Rissa. Eram atât de pornită să distrug monstrul, că am uitat de 
Rissa. Zace pe pământ, la mai puțin de un metru în fața mea, cu 
mâinile încleştate pe abdomen. Nu mai scoate niciun sunet, doar 
geme. În lumina stelelor, văd sângele şi alte chestii lucind umede 
şi întunecate, ieşindu-i din abdomen. 

— Maggie! urlă Kai. Du-te la Clive! 

Mă ridic şi mă pun în mișcare. Ajung lângă Clive exact când 
monștrii ne atacă. Nu am decât o secundă la dispoziţie să-i strig 
„Arde-i!“ şi să mă întind spre mâna lui Clive. El îşi flexează 
încheietura, eliberând un spray cu benzină, exact în clipa în care 
eu aprind bricheta. Focul izbucnește în palma lui și Clive îl 
pocnește pe monstru drept în față, în vreme ce monstrul îl apucă 
şi-l trânteşte la pământ. Creatura urlă, cu părul des cuprins de 
flăcări, iar pielea îi sfârâie ca surcelele uscate. 

Celălalt monstru se năpusteşte asupra mea. Nu-l văd, dar îl 
simt venind. Mă aplec şi mă feresc, simțind îngrozitoarea adiere 
a macetei care-mi trece razant pe deasupra capului. Dar sunt 
exact unde vreau să fiu. Îi tai cu Bâkerul amândouă tendoanele 
lui Ahile. 

Apoi sunt iar în mișcare, repezindu-mă spre următorul monstru 
ce vine spre mine. Îi rad capul de pe umeri din prima. 

Clive se chinuie să se ridice. Monstrul a cărui față a pârjolit-o 
încă fumegă, iar cel pe care l-am schilodit încearcă să dispară 
târându-se, dar picioarele nu-l mai ajută. Alți doi deja nu mai au 
capetele pe umeri. 

— Mai sunt? strig eu, chinuindu-mă cu disperare să desluşesc 
ceva în întuneric. 

Simt cum îmi pierd forța, efectele puterii honágháahnii deja 
afectându-mi muşchii. 

— Mai vedeţi alții? 

Nu-mi răspunde nimeni, aşa că mă duc şchiopătând spre locul 
în care Kai stă cu Rissa în braţe. A făcut un soi de bandaj din 
marginea tricoului ei şi i-a înfăşurat strâns abdomenul. Miroase 
vag a cedru şi-mi dau seama că trebuie să fi uns bandajul cu vreo 
alifie. 

— Are nevoie de îngrijiri medicale, zice Kai, îngrijorat. De mai 
mult decât pot să-i ofer eu aici. Trebuie s-o ducem acasă. 

Clive a venit și el, dar e atât de palid, că pistruii par pete de 
sânge, iar ochii îi sunt prea strălucitori. Dar vorbeşte calm. 

— Puteţi să mă ajutaţi s-o duc până la motocicletă? 

Kai întoarce capul brusc. Se holbează la ceva din depărtare. 
Fălcile 1 se încleştează, iar privirea lui îmi dă fiori reci pe şira 
spinării. Mă întorc să văd la ce se uită. 

O duzină de se naayéé’ urcă deja stâncile şi se îndreaptă spre 
noi. 

Mă ridic cu greu în picioare, muşchii dureroşi opunând 
rezistență. 

— Clive, o să am nevoie de aruncătorul tău de flăcări. Sunt eu 
rapidă, dar ei sunt prea răspândiţi şi nu cred că-i pot răpune pe 
toți în timp util. 

Clive ridică mâna şi flexează încheietura, dar mecanismul se 
blochează. Rotește furtunul care leagă sursa de combustibil de 
ecranul ceasului, dar în mod clar ceva e în neregulă. 

— S-a înfundat, mormăie el. Sau l-am stricat când am căzut. 

Loveşte de picior mecanismul, încercând să-l facă să 
funcționeze. Dar nu reuşeşte. Combustibilul pur şi simplu nu 
trece. Şi nu avem nimic altceva. 

Înghit în sec, fiori reci îmi pătrund adânc în mădulare şi nu mă 
mai părăsesc. Sunt epuizată, iar efectele puterilor de clan mă rup 
în bucăţi, dar ştiu ce am de făcut. 

— O să le ţin piept cât pot de mult, le spun. Trebuie să încercați 
să ajungeţi rapid la motociclete. 

— Nu te lăsăm aici, zice Clive. 

— Ba da, o să mă lăsaţi, pentru că altfel soră-ta o să moară. 

Mă gândesc la ce mi-a zis Grace pe verandă. Cum şi-a pierdut 
deja jumătate de familie şi nimic în lume nu mă poate convinge 
să fiu responsabilă pentru pierderea celeilalte jumătăți. 

— Soră-mea n-ar vrea să dau bir cu fugiţii. 

— La dracu”, pleacă odată! 

— Aşteptaţi, ne opreşte Kai. 

Lasă cu blândeţe capul Rissei pe pământ și se strecoară între 
mine şi Clive. Mirosul e şi mai puternic acum, sufocant, iar 
monștrii se apropie. Cinșpe metri, zece. 

— Dă-mi bricheta, zice el. 

Clive se încruntă, dar scoate bricheta din mecanismul stricat şi 
i-o întinde lui Kai. 

— Să ai cuţitele pregătite, îmi zice Kai. Pentru orice 
eventualitate. Clive, tu du-te la sora ta şi fii pregătit să pleci când 
în fac eu semn. 

Din vocea lui răzbate un soi de autoritate calmă, nu l-am mai 
auzit vorbind aşa. Nu admite niciun fel de împotrivire. lar eu și 
Clive ne supunem. 

Kai face câţiva pași înainte. Începe să intoneze. Cuvinte în 
navajo, domoale, pe un ton scăzut. 

Şase metri. Îi lasă să se apropie. Vocea îi e calmă în 
continuare. 

Cinci metri. Patru. 

Şi apoi aprinde bricheta, înclină flacăra şi suflă. 

Respirația lui devine un foc pe care îl trimite într-un fuior. La 
început mic, apoi din ce în ce mai gros. Înalt cât un copil. Apoi 
mai înalt. Fuiorul se transformă într-un cerc de vâlvătăi, 
încolăcindu-se până devine un ciclon albastru şi portocaliu, 
galben şi roşu, până când e un vârtej imens de flăcări care creşte, 
creşte. Văpaia e atât de strălucitoare, că mă feresc involuntar, cu 
o grimasă. Încerc să rămân pe poziţii, dar iadul dezlănţuit mă 
forţează să mă dau înapoi. Încă îl aud pe Kai îngânând incantaţia, 
aud şi o înjurătură din partea lui Clive, înainte ca orice sunet să 
fie înecat de torentul de flăcări devenit, între timp, o forță vie. O 
forţă care se învolburează şi înghite toți monştrii porniţi 
împotriva noastră. 

Creaturile sunt incinerate pe loc, acolo unde le găsesc flăcările. 
Limbile de foc se întind în dreapta, iar trupurile celor morți sunt 
şi ele cuprinse de pârjol. Cadavrele se aprind de parcă ar fi lemne 
uscate, devenind incandescente şi fierbinți. Carne şi oase se 
transformă în cenuşă. Până când nu mai rămâne nici urmă de 
monștri nicăieri în Rock Springs. 

După care, la fel de rapid cum s-au ivit, curentul şi focul dispar 
în neant. Singurul semn că ciclonul a existat e cenușa ce pluteşte 
leneş spre pământ, pe aripile unei adieri abia simţite. 

Şi n-au trecut mai mult de câteva secunde. 

Kai respiră greu şi cade în genunchi. Are faţa scăldată în 
sudoare, gâfâie şi încearcă să tragă aer în piept, de parcă tocmai 
ar fi fugit prin deşert cu toată viteza de care e în stare. Mă duc 
spre el să-l ridic, dar îmi face semn să-l las în pace. Se apleacă şi, 
cu mâinile pe coapse, se chinuie să-şi umple plămânii cu aer. 

— Ce dracu” a fost asta? aud vocea lui Clive în spatele meu, 
scutindu-mă să mai pun eu întrebarea. 

— Un pic de vânt, reuşeşte Kai să îngaime. Nici măcar nu eram 
sigur că o să funcționeze, dar... 

Dar a funcționat. Nu am văzut niciodată ceva asemănător. Nici 
măcar la Neizghâni. Şi, în sfârşit, înţeleg ce spunea Tah. 

— Ştiinţa Vremii, rostesc în şoaptă, căci cuvintele îi sunt menite 
doar lui Kai. 

El se încruntă. Nu-mi răspunde, deşi nu sunt sigură că voiam 
să sune ca o întrebare. 

Şocaţi, ne holbăm cu toții la locul înţesat de monştri cu câteva 
minute mai înainte. 

Într-un târziu, Kai rupe tăcerea apăsătoare. 

— Trebuie s-o ducem acasă pe Rissa, zice el, uitându-se peste 
umăr la mine şi la Clive. 

La rândul său, Clive îl privește cu o expresie aparte. Respect? 
Frică? Orice ar fi, nu-i dispare de pe chip când dă din cap că a 
înţeles şi-şi ridică pe umăr sora inconștientă. ÎL ajut s-o lege de 
motocicletă şi de el cu fâșii de pânză și cu sfori tăiate dintr-un 
cort prăbuşit. Rămân o vreme lângă Kai, uitându-ne în urma lor. 
Aşteptăm până sunetul motorului se pierde în întunericul 
deşertului. 

— O să fie bine, zice Kai încet. Unguentul are antibiotic, dar 
rana trebuie cusută. N-ar strica nici o rugăciune de vindecare. 
Câtă vreme Clive reuşeşte s-o ducă acasă întreagă. 

— Ce-a fost asta, Kai? îl întreb, acum că suntem singuri. 

El priveşte în zare, ca şi cum nu m-ar fi auzit, dar ştiu că nu e 
aşa. 

— Tah te-a învăţat să faci asta? 

El râde. 

— Nu. 

— Atunci, care-i faza? E vreun fel de magie burqueño? 

Îmi aruncă o privire aspră. 

— Pentru că n-am văzut niciodată așa ceva, continui eu. Tu i-ai 
zis vânt. 

— Vântul era deja acolo, îmi explică. 

Respiră iar normal, probabil deja în proces de vindecare 
datorită puterilor lui sporite, dar vocea îi e obosită. 

— Doar... doar l-am îndemnat să devină mai... puternic. lar 
focul a venit din asta, adaugă el, ridicând bricheta lui Clive, pe 
care încă o ţine în mână. Nu pot crea elemente din nimic, dar 
dacă sunt deja acolo, ele... mă ascultă. 

— Asta înseamnă Ştiinţa Vremii? 

Nu-mi răspunde. Tăcerea se prelungeşte, iar vântul, unul cât se 
poate de normal, se înteţeşte ușor, înfiorând corturile şi steagurile 
de pe stâlpii din spatele nostru. 

Îmi frec braţele, înfrigurată. Orice putere ar avea Kai — că e de 
vraci, că e străină, că e de clan sau orice combinaţie a celor trei —, 

va inspira, probabil, mai degrabă frică decât apreciere şi ăsta e un 
lucru pe care îl înțeleg cu toată amărăciunea. Cineva capabil să 
creeze tornade care pot să radă din temelii oraşe întregi. 
Periculos. Şi oamenii periculoşi trebuie controlați. Şi dacă nu pot 
fi controlați, atunci trebuie ucişi. Nu e de mirare că-şi ține 
secretele pentru el. 

— Crezi că au plecat? întreabă el. 

— Nu le mai simt mirosul, îi răspund, renunțând momentan la 
subiectul puterilor lui. 

— Nici eu, zice el. Dar asta nu înseamnă că nu se pot întoarce. 

— Ce crezi că s-a întâmplat cu oamenii? Nu există ch zidi aici, 
aşa-1? Cum erau în Crownpoint? 

— Nu. Îmi închipui că se ascund, răspunde Kai. Probabil că 
sunt mai în siguranță decât noi doi, care stăm aici, ca nişte 
ditamai țintele pentru orice vine de după dealul ăla. 

Are dreptate. 

— Ai văzut? zice el. Arătau de parcă s-ar fi întrupat din văzduh. 
De unde crezi că veneau? Cine îi face? Și de ce? 

Îmi aduc aminte de arsurile provocate de fulgere în tabăra 
principală şi o suspiciune oribilă începe să mi se închege în 
minte. Pare inacceptabil, ba chiar o blasfemie de-a dreptul, dar 
Tah a spus-o el însuși. Neizghâni nu gândeşte asemenea 
oamenilor. Şi el ar avea acces la genul de obiecte sacre necesare 
ca să creeze asemenea monştri. Dintr-odată simt o răceală în 
oase. 

Încerc să-mi revin. Îmi scutur mâinile, întorc scurt capul la 
dreapta şi la stânga. 

Kai mă priveşte în timp ce mă îndrept spre motocicleta rămasă. 
Încalec pe ea şi-mi pun ochelarii. Nu sunt încă pregătită să-i 
mărturisesc bănuielile mele. E de negândit. De neacceptat. 

— Hai să ne cărăm! îi zic, cu mintea încă încinsă de ideea că 
Neizghâni ar putea fi „vrăjitorul“ pe care îl căutăm. 

Şi abia atunci îmi dau seama că el nu s-a clintit. 

Ţine privirea în pământ şi aşteaptă, ca şi cum nu e sigur că-l 
vreau lângă mine. Dar asta e nebunie curată. Poate că are un soi 
de putere magică incredibilă, mai presus de orice am cunoscut 
eu, însă tocmai ne-a salvat viețile. Mă uit la el, cu capul înclinat 
într-o parte. 

— Nu-mi spune că te crezi prea bun ca să stai în spate. 

El ridică privirea, îmi aruncă unul dintre zâmbetele lui 
caracteristice şi chicoteşte. Aleargă înspre mine şi se aruncă în şa 
în spatele meu. Îşi pune ochelarii la ochi și apoi îmi cuprinde 
mijlocul cu braţele. Își lipește pieptul de spinarea mea şi mă 
strânge între coapse. Scutur din cap și mă umflă râsul. Indiferent 
ce puteri are, tot nu se poate abține să flirteze cu nerușinare. 

— N-aveai de gând să-mi spui şi mie? îl întreb. 

— Ah, Mags, zice el, oftând cu buzele aproape de gâtul meu. Şi 
unde ar mai fi fost misterul? 

Intru cu Kai pe porțile Tavernei Americane, și Pistruiatul, al 


cărui nume nu-l rețin, rânjeşte şi ne face semn cu degetul mare în 
sus că suntem liberi să trecem. 

— Bănuiesc că asta înseamnă că Rissa trăieşte, îi zic lui Kai peste 
umăr. 

El mormăie în spatele meu ceva de genul „ţi-am zis eu“. Trag 
adânc aer în piept și mă simt uşurată şi amețită în același timp. În 
ciuda tuturor asigurărilor lui Kai, eram convinsă că o să ne 
întoarcem la o mamă îndurerată şi la încă o moarte pe care să o 
port în cârcă. 

Trag motorul lângă perechea lui, parcată în faţa treptelor 
rulotei. Văd pe ea pete de sânge. Dacă n-aş şti că Rissa e OK, aş 
zice că e semn rău. 

Kai îşi strecoară mână într-a mea şi mă strânge. Sunt atât de 
surprinsă, că nu fac niciun gest, îl las să mă țină de mână, cu 
palma lui rece și uscată lipită de a mea. Îmi face cu ochiul înainte 
să-mi dea drumul și să deschidă ușa, lăsându-mă pe mine să intru 
prima. Mă pregătesc pentru torentul de ocări pe care sunt 
convinsă că Grace îl va revărsa asupra mea şi nu e ceva ce nu 
merit. Gemenii ei au avut încredere în mine. Am fost liderul lor şi 
era treaba mea să-i aduc înapoi în siguranță, dar am eşuat. 

Apoi îmi trece prin cap că s-ar putea ca ea să nu se rezume la 
ocări. S-ar putea să mă arunce în drum şi, deşi Rock Springs îmi 
pare acum ca aparținând unei alte lumi, n-am plecat din tavernă 
decât de câteva ceasuri. Încă avem nevoie de un adăpost în 
noaptea asta și se pare că am ratat șansa de a rămâne aici. 

Clive şi Grace stau pe canapeaua înflorată, de culoarea 
levănţicii. Clive ţine mâna mamei într-a lui şi, cum stau aşa, unul 
lângă altul, asemănarea e atât de izbitoare, că încremenesc. O fi 
luat de la taică-său părul roșcat, dar după pomeţi şi gură, e leit 
maică-sa. Se vede că Grace a plâns, se şterge la ochi cu un 
şerveţel care, momentan, a înlocuit obişnuita cârpă. Când intru, 
îmi aruncă o privire de nedesluşit pentru mine, înainte să se 
ridice în picioare. Eu mă uit rapid la Clive, încercând să aflu de la 
el la ce să mă aştept, dar chipul lui e lipsit de expresie. 

Grace vine spre mine de după măsuţa de cafea şi eu mă 
încordez toată, ca un arc. Ridică brațele şi le deschide larg, iar eu 
mă pregătesc de o lovitură. Însă Grace face cel mai incredibil 
lucru. Strânge braţele în jurul meu și mă îmbrățișează. 

Rămân aşa, nemișcată, stupefiată. Împietrită ca o căprioară în 
lumina farurilor. Sună jalnic, dar nu-mi aduc aminte dacă m-a 
îmbrățişată vreodată cineva. Sunt sigură că bunica a făcut-o, dar 
de-atunci trebuie să fi trecut destui ani. Neizehâni? Îmi vine să 

râd. Dar Grace, femeia asta mărunțică şi rea de gură, mă ţine în 
braţe de parcă ar fi ceva de capul meu. 

O las să mă îmbrăţişeze, pentru că aşa e politicos. Şi e posibil 
să fiu în şoc. În cele din urmă, îmi dă drumul şi se uită la mine cu 
ochi mari, strălucind de lacrimi. Apoi se întoarce spre Kai, care a 
ajuns lângă mine, şi face acelaşi lucru cu el. El nu e un retardat 
emoțional ca mine, aşa că se relaxează şi o îmbrățișează la rândul 
lui. Grace îl ţine aşa un minut, înainte să-i dea drumul şi să se 
uite la amândoi, îndreptându-se de spate. 

Mă aşteptasem la ce-i mai rău, dar acum nu mai înțeleg nimic. 
Oricum, sunt uluită de cuvintele pe care le rostește. 

— Datoria ta faţă de mine e plătită, Maggie Hoskie. Pentru 
totdeauna de acu” înainte. Tu şi Kai sunteți bine-veniţi în casa 
mea oricând şi oricât vreţi. 

Ridic din sprâncene și casc gura, mirată. Kai îndrugă un 
mulțumesc pentru amândoi. Grace îşi tamponează ochii şi-şi 
trage nasul, apoi o ia pe lângă mine, atingându-mi umărul în 
trecere, şi se îndreaptă spre uşă. Aud uşa închizându-se ferm în 
urma ei şi treptele scârțâind când se îndreaptă spre bar ca să 
încheie socotelile pe seara asta. 

Kai se tot foieşte, aşa că mă întorc spre el. Mă priveşte năucit. 

— Asta înseamnă că ne dă de băut gratis de acu’ înainte? 

Râsul lui Clive răsună în toată casa. Kai roşește şi rânjește şi el 
şi nu durează mult până râd amândoi din toată inima, însă eu tot 
nu pricep ce s-a întâmplat mai devreme. 

— Nu e supărată? reuşesc să întreb într-un târziu. 

— Nu, răspunde Clive. La cum vede ea lucrurile, voi ne-aţi 
salvat viețile amândurora. Dacă voi n-aţi fi fost aici, având toate 
informaţiile despre monştri, noi doi ne-am fi dus singuri. Am fi 
încercat să tragem în creaturile alea, şi ați văzut ce bine a 
funcționat. Ne-am gândit că, fără voi, amândoi am fi morți acum. 

— Dar Rissa...? 

— Rissa e rănită, da” o să se facă bine. Mama a cusut rana şi a 
zis că indiferent ce-a făcut Kai pentru ea acolo, ei bine, a grăbit 
vindecarea. O să fie iar pe picioare în curând. 

Kai se încruntă, îngrijorat. 

— Cred că totuşi o să aibă nevoie de o rugăciune. 

Clive clatină din cap. 

— Las-o să se odihnească mai întâi. Trupul are nevoie de somn 
înainte să te duci să arzi tutun pe el. 

Se ridică şi dă roată mesei, cu un rânjet caraghios, gata să ne ia 
pe amândoi de gât. Mă feresc din calea lui înainte să mă poată 
atinge, dar Kai îl lasă să-i cuprindă umerii cu braţul lui musculos. 

— Şi, în locul vostru, n-aş insista cu băutura gratis, lepuraşule. 
Mama vă e recunoscătoare că i-ați salvat viaţa surorii mele, dar 
nimeni nu bea pe degeaba. Dar vă zic eu cum facem. Plătesc eu 
primul rând. 

Kai zâmbeşte. 

— Vii, Mags? Te apucă setea după asemenea eroism. 

Ezit. Îi aud vorbind, râzând şi glumind, dar între noi e o 
distanță pe care eu n-o pot traversa. 

— Nu. Mergi tu. Eu mă duc la culcare. 

— Haide, Maggie! mă roagă Clive. Un rând. Şi o să-mi 
povesteşti cum de ai devenit atât de rapidă cu cuţitu” ăla mişto al 
tău. 

Mă strâmb doar gândindu-mă la asta şi Kai, care nu mă scapă 
din ochi, îl împinge pe Clive spre ușă. 

— Las-o în pace deocamdată, Clive, îi zice. Nu e obişnuită să 
fie eroină. 

Clive mai protestează puţin, dar se lasă condus. 

— Atunci o să beau eu una și pentru tine, îmi strigă el peste 
umăr, în timp ce amândoi se îndreaptă spre uşă. 

Aştept până îi aud traversând curtea. Muzică și râsete se 
revarsă brusc când ei deschid ușa din spate a Tavernei 
Americane, apoi se aşterne liniştea. După ce mă conving că sunt 
complet singură, mă târăsc spre una dintre camerele goale. În 
drum, trec pe lângă camera Rissei şi arunc o privire înăuntru. 
Pare să doarmă liniştită, nu mai arată deloc ca acum nici o oră, 
când încerca să-şi țină măruntaiele la un loc. Mă mir din nou de 
talentele lui Kai. 

Patul din camera de oaspeţi e îngust şi simplu, dar cearşafurile 
sunt curate şi miros a vară, iar perna e ca un nor sub cap. Nici 
măcar nu mă deranjez să-mi scot hainele pătate de sânge, ci doar 
desfac teaca din spate, bag Glockul sub pernă şi mă vâr în pat. 
Aud ușa scârțâind şi mijesc un ochi ca să văd mâţa tărcată a lui 
Grace strecurându-se în încăpere și sărind în pat. Uşa se închide 
în urma ei. Nu am energia necesară să-i explic că sunt o iubitoare 
de câini, iar ea se ghemuieşte la picioarele mele, torcând 
mulțumită. 

Pentru prima dată, adorm fără probleme. 

A doua zi, mă trezesc la timp pentru cină. 


— Cină? o întreb şocată pe Grace, când ea bagă capul pe ușă ca să 
mă cheme la masă. 
Grace chicotește. 

— Şi nu ești singura. Clive s-a trezit şi el de juma” de minut, 
dar, pe de altă parte, el și băiatu” tău au închis barul în zori. Asta 
nu l-a oprit să rostească rugăciunile pentru fetița mea. 

Se plesneşte uşor în palmă cu obişnuita ei cârpă de şters şi 
umerii 1 se zguduie de râs. 

— Băiatu” tău e ceva deosebit. Un tip fermecător. 

Mă ridic în capul oaselor şi mă frec la ochi somnoroasă. 

— Zău? Nu eşti prima care crede asta. 

— Şi mai e şi bun dansator, adaugă ea. 

Ridică un braţ, de parcă ar avea un partener şi face câteva 
piruete prin cameră. N-am văzut-o niciodată aşa şi sunt nevoită 
să reanalizez tot ce ştiu despre femeia asta. 

— Kai a dansat cu tine? 

— ȘI cu toată lumea care era aseară în local, confirmă ea. Un tip 
fermecător. 

— Mda, ai mai zis o dată. 

Grace observă că nu sunt nici pe departe atât de amuzată pe cât 
crede ea că ar trebui să fiu şi pune mâinile în şold. 

— Bine, hai la masă. După tot ce-aţi făcut pentru gemenii mei, 
măcar atâta să fac şi eu, să vă hrănesc. 

Kai, Clive şi Rissa sunt adunaţi în jurul mesei de bucătărie, 
vorbind tare, râzând şi umplându-şi farfuriile cu mâncare. 
Stomacul începe să-mi ghiorăie când simt mirosul cărnii 
adovada. Mă întreb de unde a făcut Grace rost de carne, însă, pe 
de altă parte, cu afacerile ei cu arme şi alcool, probabil că e una 
dintre cele mai bogate persoane de la est de Dinstah. 

— Ucigaşa de Monştri, strigă Clive binedispus. Hai la masă cu 
noi! Ai ratat o petrecere pe cinste aseară. 

— Am auzit. 

Mă aşez pe scaunul gol de lângă Rissa. Bag de seamă că ea are 
în faţă un castron cu supă strecurată, fără nicio fărâmă din porcul 
cu chili roşu, care miroase dumnezeieşte. Îi fac un semn din cap, 
şi ea mă salută la rândul ei. 

— Băiatu” ăsta al tău e o bestie! zice Clive, debordând de 
energie ca un căţelandru. 

— Serios? 

Mă întind după lingura din oală ca să-mi pun în farfurie. Mai e 
şi pâine dospită şi iau o bucată zdravănă pe care o înmoi în sosul 
de chili, lăsând-o să se pătrundă de toată bunătatea din castron. 

— Daaa, ar fi trebuit să vez... 

Şi chiar atunci uşa se trânteşte de perete, scutindu-mă să mai 
aflu ce anume ar fi trebuit să văd. Clive e deja pe jumătate ridicat 
de pe scaun și se îndreaptă spre arma prinsă la picior, când capul 
Pistruiatului apare de după ușă. 

— Tot mai băgaţi în voi? 

— Hai şi tu şi mănâncă, strigă Grace către fiul ei mai mic. Am 
făcut ceva special pentru oaspeții noştri. 

Pistruiatul înclină capul. 

— E cineva aici care o caută pe Maggie. 

Înlemnesc cu lingura în mână. Mă uit la Kai. Cine ar fi putut 
veni să mă vadă pe mine? 

— Cum îl cheamă? întreabă Grace. 

— A zis că numele lui e Ma’ii. 

Ma'ii e pe verandă, legănându-se într-unul dintre balansoarele 
lui Grace. Poartă unul dintre costumele lui de gentleman din 
Vestul Sălbatic care îi plac atât de mult, însă ăsta e un amestec de 
albastru şi portocaliu, iar pe umeri are haina lui obişnuită de 
culoarea părului de cămilă. Învârte încet bastonul într-o mână, 
lăsându-l să lovească scândurile verandei, singurul indiciu că e 
iritat. Nu are pălăria pe cap, pielea palidă rămânând expusă la 
soarele care apune, iar părul îi flutură ușor în briza 
imperceptibilă. 

Mă reazem de un stâlp, chiar în spatele lui, cu braţele 
încrucişate. 

— Ce cauţi aici? 

El se uită atent prin toată curtea, analizând taverna, gardul cu 
rotocoalele de sârmă ghimpată, şirul lung de garaje. 

— Locul ăsta nu aduce deloc a Canionul de Chelly, comentează. 
— Am fost ocupată. 

— Oh, da. Ştiu. Cum nu se poate mai bine, şuieră el, plesnindu- 
limba lungă de dinții ascuțiți. 

Se suceșşte ca să se holbeze la mine cu ochi aurii, strălucitori. 

— Încep să cred că nu prea iei în serios prietenia noastră. 
Desfac braţele şi mă așez în celălalt balansoar, lângă el. 

— eri s-au întâmplat nişte chestii urâte. 

Nu-i dau şi alte detalii. Nu văd cu ce m-ar ajuta să-i spun 
despre Tah. 

— Ah, da, vraciul, rosteşte el teatral, cu glas melancolic. 

— De unde ştii despre Tah? 

— Eu sunt Coiotul. Știu... 

— Da, bine, bine. Da” ce legătură are asta cu tine? Dacă eşti aici 
doar ca să te plângi că nu ţi-am făcut hatârul... 

El ridică o mână ca să mă întrerupă. 

— N-am venit pur şi simplu în locul ăsta... unde suntem, mai 
exact? 

— La Taverna Americană a lui Grace. E un bar. 

El pufneşte. 

— Eşti convinsă? Mă rog, nu contează. Voiam să zic că n-am 
venit aici doar ca să văd cum stai cu treaba pe care o ai de 
îndeplinit pentru mine. Am venit pentru că am aflat ceva despre 
monștrii pe care îi cauţi, adaugă el, oprindu-se cu emfază 
dramatică. Cred că e ceea ce se poate numi un indiciu. 

— Despre tsé naayee "? aud vocea lui Kai din spatele nostru. 

Nu ştiam că e acolo, dar acum vine şi se postează în faţa lui 
Ma”. 

— Ce-ai aflat? 

— Ah, Kai Arviso! 

Ma”ii se luminează la față. 

— Ce minunat să te găsesc aici, continuă el și îşi îndreaptă ochii 
vicleni spre Kai. Tu şi Magdalena ați devenit amanți sau încă nu? 

Oftez apăsat. 

— Masi, n-ai vrea să te concentrezi? 

— O să mai dureze, atunci, zice el, înainte să se întoarcă iar 
spre mine. Un sfredel pentru aprins focul. 

— Un ce? 

— Un sfredel, repetă el şi face un semn din mână, expunându-și 
ghearele. Un instrument folosit de Haashch”eeshzhini ca să 
aprindă stelele. 

Schimb o privire cu Kai. Același zeu din înregistrările găsite în 
Crownpoint. Creatura căreia i-am zis declanşatorul de incendii. 

— Şi ce legătură are asta cu monstrul? 

— Ţi-am spus tot ce ştiu. Dar am o cunoştinţă care se ocupă cu 
asemenea lucruri. Ea ştie mai multe, ba chiar s-ar putea să dețină 
un astfel de sfredel. Dacă o cauţi şi afli de la ea ce ştie, s-ar putea 
să găseşti sursa scânteii care dă viaţă monştrilor tăi. 

— Vrei să spui că sfredelul ăsta e folosit ca să-i însuflețească? 

— S-ar putea, Maggie, intervine Kai. S-ar putea să fie acelaşi 
lucru despre care se vorbeşte în CD-uri. 

— Şi ție ce-ţi iese de aici, Ma’ii? De ce ne ajuţi? De ce-ar trebui 
să avem încredere în tine? 

Zâmbetul îi piere de pe buze și se uită la mine cu o expresie de 
nevinovăție studiată. 

— Mă răneşti. Nu ne-am înţeles noi doi? N-am bătut noi palma 
şi ne-am înfruptat din aceeași mâncare, ca nişte prieteni ce ne 
aflăm? Eu ţi-am jurat că-ţi voi spune tot ce ştiu despre monștri, 
iar tu, la rândul tău, îmi eşti datoare cu o incursiune în Canionul 
de Chelly. 

Viclean mai e! Trebuie să recunosc. Dar e primul indiciu 
adevărat pe care l-am primit de ceva vreme şi se potrivește cu 
ceea ce ştim deja. 

— Bine, atunci. 

El se apleacă spre mine. 

— Bine, atunci, ce? 

— Bine, atunci, îți mulțumesc. 

Ma’ii face o plecăciune. 

— Plăcerea este de partea mea. 

— Şi unde o găsim pe prietena asta a ta? 

— Într-un loc pe care înţeleg că tânărul Kai Arviso l-a mai 
frecventat. Ba chiar acum nici trei nopți, când a avut o 
conversaţie acolo cu un mort. 

— Despre ce vorbeşte? îl întreb pe Kai. 

El face o grimasă, înainte să scuture din cap oarecum ironic. 
Este evident că ştie la ce se referă Coiotul. 

— Despre ce vorbeşte? repet. Unde ai cunoscut tu un mort? 

Kai se uită la Coiot, cu buzele strânse, meditând, ca şi cum ar 
cântări în minte fiecare lucru bun pe care l-a gândit vreodată 
despre Ma’ii. 

— Mortul e Longarm, nu-i aşa? Deci vorbește despre Tse 
Bonito, despre un loc din Tse Bonito. Vorbeşte despre Shalimar. 

Eşi sigur că e necesar? 


O oră mai târziu, stau înghesuită în baia din rulota lui Grace, cu 
Clive care se chinuie să-mi aranjeze părul. Pentru un pachet de 
muşchi ca el, şi maniac al armelor de foc pe deasupra, e 
surprinzător de îndemânatic în ale coafatului. 

— Sunt o sumă de contradicții, m-a avertizat el, făcându-mi cu 
ochiul când a început, iar pe mine m-a umflat râsul, căci nu mă 
aşteptam la cine ştie ce. Dar acum, m-a cam lăsat fără cuvinte. 

Mi-a pieptănat părul într-o parte, cu un breton lung, ondulat. 
Arată mişto, dar nu e deloc practic şi mă scoate din sărite, ca 
orice altceva are plănuit pentru mine în seara asta. Mi-a făcut o 
dungă neagră la ochi, iar buzele mi le-a colorat într-o nuanţă tare, 
închisă, de roşu. N-am mai purtat machiaj din liceu, nici măcar 
nu ştiam că mai există, până când Clive a scos la iveală o 
comoară care ar fi putut satisface şi un travestit. Ceea ce, se 
dovedește, e chiar adevărat. 

— De unde ai toate astea? îl întreb perplexă, în timp ce el caută 
prin cutia cu rujuri, farduri şi cine mai ştie ce. 

El ridică din umeri. 

— Un fost iubit punea cândva în scenă un spectacol de 
travestiți. M-a părăsit, aşa că eu i-am păstrat lucrurile. lar acu”, le 
colecționez când găsesc de cumpărat. Mă mai joc şi eu cu ele. 
Pentru că nu ştii niciodată când eşti chemat să machiezi o ucigașă 
de monştri. 

— Eu am crezut că îţi plac armele, bolborosesc eu. 

El râde. 

— Ăsta e felul tău de a întreba dacă sunt gay? zice el, frecându- 
mi obrazul cu degetul, omogenizând crema de contur. Adică ce, 
nu se poate să-mi placă şi armele, și machiajul în același timp? 
Una n-o exclude pe cealaltă, să ştii. 

— Ba cum să nu. 

— Nu fi caraghioasă, zice el, cu un gest indiferent, aplicându- 
mi pudră de finisare pe toată faţa. 

Îşi analizează opera cu un ochi critic, apoi îmi face semn cu 
bărbia, ca să mă întorc şi să mă uit în oglindă. Din oglindă mă 
priveşte o străină. 

Mă ia cu rău. Trag de bluza cu bretele, pe care mi-a dat-o Clive 
ceva mai devreme, scoasă dintr-o cutie cu haine abandonate. Are 
două bretele negre, prinse în V, care încep de la umeri și se 
întâlnesc la câțiva centimetri de buric, dând cuvântului 
„decolteu“ un cu totul alt înțeles. O bretea orizontală, subțire, din 
piele, legată între sâni, ţine bluza pe mine. Încă port pantalonii 
mei strâmți şi mocasinii, dar acum între partea de sus a 

pantalonilor şi capătul bluzei sunt pe puţin zece centimetri de 
piele neacoperită. În cureaua de piele incinsă peste şolduri, am 
cuțitul de vânătoare, băgat în teaca lui, iar pușca e prinsă la spate. 
Clive a găsit pe undeva o cartuşieră care îmi vine de-a curmezişul 
pieptului ca un soi de eşarfă la un concurs letal de frumuseţe. E 
încărcată cu gloanţele mele pentru pușcă — ucigașe de oameni şi 
de creaturi supranaturale deopotrivă. Ba chiar mi-a găsit un toc şi 
pentru Glockul care acum stă bine pe celălalt şold. 

— Ce-o să mă scoată asta din minți, mormăi înfundat. 

Radic din umeri ca să aşez cum trebuie harnaşamentul de pe 
spate. Curelele îmi intră în pielea neprotejată, dar, de fiecare dată 
când mă plâng, Clive insistă că nu am cum să evit chestia asta. 

— Ce-ar fi să mă lași să-mi pun geaca? îl întreb. Că pentru asta 
o am. Ca să-mi protejeze pielea. 

— Nu, strici tot lookul. 

— Şi care e lookul ăsta mai exact? Mad Max? 

— Lookul „Ucigașa de Monştri“, îmi răspunde el. Trebuie să 
intri în pielea personajului. 

Privirile ni se întâlnesc în oglindă. Nu am replică. 

El oftează văzându-mă atât de stingheră. 

— Dacă nu se poate altfel, gândeşte-te că e un costum. 

— Adică tu nu crezi că e? 

— Trebuie să înţelegi că Shalimar nu e un loc ca oricare altul. E 
un... ei bine, va trebui să te convingi singură. Ai văzut cum era 
Kai îmbrăcat când l-ai adus la noi. 

Pantaloni verzi-albaştri, cămașă de costum și cravată. Şi 
pantofi argintii. 

— Oamenii se îmbracă să-i impresioneze pe ceilalți, continuă 
el. În plus, cu tot armamentul pe care îl cari cu tine, ai nevoie de 
ceva care să armonizeze întregul aspect, să nu arăţi ca şi cum 
chiar te-ai duce acolo să omori pe careva. 

— Nu văd diferența. 

Oftează din nou, chinuit de un asemenea elev îndărătnic. 

— Ştiu că n-o vezi, zice el şi mă plesneşte peste mână când 
încerc să-mi dau bretonul la o parte. 

Mă strâmb iritată, dar îi cedez acestui bărbat controlul asupra 
părului meu. Nu încape îndoială că știe mai multe decât mine la 
ăsta. Se mai învârte în jurul meu câteva minute şi, când e 
satisfăcut în sfârşit, arată spre uşă. Mă strecor pe lângă el, ca să 
ies naibii din spațiul ăsta ce-mi dă fiori de claustrofobie. Dar cad 
din lac în puț. 

Kai stă rezemat de peretele opus, îmbrăcat ca un fel de 
căpetenie navajo din viitor. Pantaloni din piele de miel, negri, 
moi, băgați în mocasini lungi, negri, legați până sub genunchi, o 
cămaşă din catifea albastru-închis, largă şi lungă, strânsă cu 
şnururi de piele în partea de sus a braţelor şi cu o curea argintie 
concho în talie. Colier din scoici albe la gât, perle negre în urechi 
şi inele strălucitoare pe toate degetele. Are părul ridicat într-o 

harababură de ţepi muiați la capete într-o nuanţă argintie şi 
fruntea încinsă cu o bucată de pânză albastru întunecat, legată 
într-o parte. E dat la ochi cu un soi de vopsea argintie. Mă abţin 
cu greu să nu rămân cu gura căscată ca o şcolăriță înamorată. 
Dacă aş zice că arată ca un star de cinema sau de muzică pop, 
nici măcar nu m-aş apropia de adevăr. 

Dar, spre uimirea mea, Kai se holbează la rândul lui la mine, 
chinuindu-se să-şi găsească cuvintele. 

— Arăţi... 

— Bună rău, ca în filmele cu spioni? se trezeşte Clive vorbind 
în spatele meu. Ca o bombă sexy angajată pe post de bodyguard? 

— Te rog, nu mă mai ajuta, mormăi şi trag iar în jos de 
presupusa bluză de pe mine. 

Ochii lui Kai nu mă părăsesc şi eu mă mișc stângace de pe un 
picior pe celălalt, simțind cum îmi iau foc obrajii. 

— Periculos, zice el. Voiam să zic că arăţi periculos. 

Respir adânc şi bat din palme. 

— Bun. Şi tu arăţi destul de bine, aşa aranjat. Multă strălucire. 
Chiar regal. 

El chicotește ușor. 

Ştiu că vorbesc în neştire, dar ochii lui parcă mă ard. 

— Acum, că am reușit să trecem peste complimente, am putea 
să ne cărăm? îi zic, îndreptându-mă spre uşă. Ai inelele lui Mai? 
îl întreb pe drum. 

Ma”ii a insistat să le luăm cu noi, în caz că simțim nevoia să 
mergem în Camionul de Chelly. Kai a fost de acord să le ducă el, 
aşa că nu m-am opus. 

Kai bate cu palma într-un săculeț agăţat la curea. 

— A trebuit să renunţ la traista Coiotului, dar Grace m-a ajutat 
cu costumația asta şi cu săculețul de la brâu. Și cu chestiile 
strălucitoare de pe mine. Şi tot ce-a trebuit să fac a fost să-i 
promit sufletul meu drept răsplată. 

— Ai scăpat ieftin, îi răspund îmbufnată. Mie mi-a luat cafeaua. 

Pe Coiot îl găsim la capătul scărilor, unde se întoarce să ne 
vadă în toate splendoarea noastră. Se uită la noi ca trăsnit şi, 
pentru prima dată, farsorului i-a pierit glasul. 

Cobor scările prima. 

— Cum funcționează chestia asta? 

— Tu chiar eşti o fiinţă creată pentru violenţă, zice Maui în 
şoaptă, analizându-mi înfăţişarea şic de ucigașă. Cum ţi-a zis 
Neizghâni? Chinibaă? 

Îndrept un deget ameninţător spre el. 

— Să nu îndrăzneşti, îl avertizez. 

El ridică mâinile în semn de apărare, cu o expresie de 
nevinovăție absolută. 

Ne adunăm într-un spațiu deschis, între casă, bar şi garaj. Eu, 
Kai și Ma'u la mijloc, între noi. Rissa vine lângă Clive, pe 
verandă şi amândoi ne privesc, ba chiar şi Grace iese afară şi 

rămâne lângă uşa din spate a barului să vadă spectacolul. Barul s- 
a deschis acum un sfert de oră şi deja sunt câțiva clienţi adunați 
în uşă, lângă ea. 

— Avem spectatori. Minunat, mormăi eu. 

— Oamenilor le place spectacolul, mi-o retează Coiotul. lar voi 
doi sunteţi un spectacol desăvârşit în seara asta. Magdalena, nu 
ştiam că eşti în stare de asemenea splendoare. Toate armele astea 
de pe tine ți se potrivesc de minune. 

Oftez, trăgând în continuare de curelele nenorocite care-mi 
intră în piele, pe spate. 

— Mulţumesc, Mai. Este exact ce vrea să audă orice fată. 

El întinde mâinile, una spre mine şi una spre Kai. 

Eu mă încrunt. 

— Trebuie şi să ne ținem de mâini? 

— Poate că nu trebuie, recunoaşte el, dar lasă-i unui Coiot 
bătrân plăcerea de a atinge carne tânără astă-seară, chiar dacă 
asta se limitează doar la ţinutul mâinilor voastre. 

Kai îl apucă de mână cu hotărâre şi se apleacă să-mi şoptească 
la ureche. 

— Fu fericită că nu ne-a zis că trebuie să ne îmbrățișăm duios. 

Are dreptate. 

— Gata, copii? 

Apuc mâna farsorului şi-l privesc pe Kai. În ciuda necazurilor 
din ultimele zile, nu mă pot abține să nu zâmbesc cu toată gura. 

— Întotdeauna am vrut să fac chestia asta, recunosc eu. 

Apoi mirosul de ozon îmi umple nările și întreaga lumea 
izbucneşte în flăcări. 

Peste mai puţin de o secundă, fulgerul loveşte Tse Bonito și 
iată-ne aici pe toți — o ucigaşă de monștri, un prinț diné şi un 
farsor. Mă aşteptam să aterizez mai degrabă într-o mare de Ogari 
ai Legii sau lângă o barieră, dar strada pe care suntem e goală, nu 
se vede nici țipenie de om pe nicăieri. Parcă am fi în colțişorul 
nostru de lume. 

Îmi dau părul din ochi şi mă uit la clădirea care se înalță 
deasupra noastră. E un soi de motel abandonat, pentru 
motociclişti, cu o parcare lată, crăpată şi plină de buruieni, cu o 
alee pentru mașini care duce în fața unor uşi duble, din sticlă, ce 
dau spre un ghişeu de recepție şi un magazin de suvenire. Mă 
rog, asta erau cândva. Acum uşile sunt blocate cu scânduri bătute 
în cuie, iar întunericul dinăuntru pare cam amenințător. Firma de 
afară anunţă, cu scris demodat, de prin anii 1950, că locul se 
cheamă SHALIMAR. Probabil, cam tot de atunci n-a mai stat 
nimeni în el. 

— Şi acu” ce facem? 

Kai ridică privirea spre clădire, cu o expresie indescifrabilă. 

— Intrăm. 

— Nu e nimic aici. E abandonată. 

— După apus nu e, mă corectează Ma’ii. Dacă știi unde să te 
uiţi. 

— Intri şi tu? îl întreb. 

— Am o altă întâlnire la care trebuie să ajung, îmi răspunde, 
înfoindu-şi cu ghearele cravata de culoarea oului de măcăleandru. 
Cea pe care o cauţi se numește Mósí. Ea are tot ce vă dorește 
inima, încheie el, verificându-şi ceasul de buzunar. 

— Îți mulțumesc, Ma”ii, îi zic. 

Oricât ne-am certa noi, nu pot să neg că îşi ține întotdeauna 
promisiunile. 

— Oh, nu-mi mulțumi încă, mă avertizează zâmbind. S-ar putea 
foarte bine ca la sfârşit să mă blestemaţi pentru asta. Acum... 

Ne face un semn cu mâna spre uşa de la intrare. 

Mă întorc spre ușă, dar Kai mă prinde de braţ. 

— Mai stai puţin, îmi şopteşte, cu ochii la Coiot. 

ÎI privim cum merge agale pe strada goală din Tse Bonito, în 
pas de plimbare, învârtind bastonul. 

Kai aşteaptă până când Coiotul dispare complet din peisaj, 
apoi strecoară mâna pe sub cămașă și dă la iveală un săculeţ 
galben pe care-l poartă la gât legat cu un şnur de piele. Îl 
deschide şi scoate o punguţă cu un fel de nisip gălbui şi un 
borcănel cu o unsoare argintie. 

— De ce n-ai vrut ca Ma’ii să-ţi vadă săculeţul de vraci? 

— Nu e ceva despre care trebuie să ştie el. 

Sunt curioasă de ce-l frământă ce ştie şi ce nu ştie Ma’ii, dar 
nu pot să spun că nu sunt de acord cu el. Ma’ii ne ajută, dar o 
face din considerente proprii. Încă nu am încredere deplină în el. 
Kai deschide mai întâi punguţa cu nisip gălbui. 

— Ia asta, îmi zice. Umezeşte-ţi degetul mic şi bagă-l în 
pulbere, apoi în gură. 

Oftează, văzând expresia de suspiciune de pe fața mea. 

— Îți promit că n-o să-ţi facă rău. 

Mă supun. Pulberea are gust înțepător și neplăcut. 

— Ce e? 

— Levisia. Te fereşte de magia neagră şi-i ține la distanţă pe cei 
care îți vor răul. Nu te apără de un pumn sau de o armă de foc, 
zice el, uitându-se la mine cu subînţeles. Dar orice pericol am 
întâlni aici o să fie mult mai subtil. Mósí e o bik'e 'ayee ii, nu un 
polițist scăpat de sub control sau vreun monstru fără minte. lar 
asta — îmi întinde borcănelul cu unsoare argintie — o să te ajute să 
lupti împotriva lucrurilor pe care nu le poţi vedea întotdeauna. 

Mă uit la recipientul micut. 

— Şi ce e, alt machiaj? Cred că am deja destul. 

— Eu îl port, zice el cu jumătate de zâmbet. 

— Păpuşel, ăsta e privilegiul tău. 

— E un leac, explică el. Te ungi la ochi şi reuşeşti să vezi 
dincolo de iluzii. 

Ia cu degetul puțin amestec din borcănel şi mi-l întinde delicat 
pe pleoape. Are faţa la câțiva centimetri de a mea, iar repirația lui 
caldă face să-mi tremure genele. Atât de aproape de mine, 
miroase a lemn de cedru şi uşor a tutun pur. E mirosul leacurilor 
curate, mirosul colibei lui Tah. Închid ochii şi inspir adânc. După 
un moment, simt cum se îndepărtează. 

— Ce vezi? 

Ochii mi se deschid cu o bătaie de gene şi mă uit împrejur, 
nesigură, până când el îmi atinge umărul și mă întoarce cu fața 
spre vechiul motel. Însă acum văd că scrie cu litere strălucitoare: 

CENTRUL INDIAN DE NEGOȚ 
ŞI SALA DE DANS SHALIMAR 

— Cum de n-am ştiut niciodată că există chestia asta aici? 
şoptesc eu, şocată de metamorfoză. 

— Petreci mult timp în Tse Bonito? 

— Detest locul. Vin aici numai dacă n-am încotro. 

Kai chicoteşte. 

— Am dat peste Shalimar în prima noapte când am ajuns aici. 

— Mda, şi cum se explică asta? 

El ridică din umeri. 

— Spre deosebire de tine, mie îmi plac oamenii şi e un soi de 
loc de întâlnire. Când am venit aici prima dată, eram plictisit. Mă 
simţeam singur. M-am gândit să-i cunosc pe localnici. Nu-i nimic 
rău în asta. 

— Nu-mi spune că se serveşte şampanie aici, îi zic, uitându-mă 
la el cu o mină serioasă. 

Kai râde. Îmi dau seama, nu fără să mă înfior, că am ajuns 
dependentă de râsul lui. 

Ezită o clipă, cu respiraţia întretăiată. 

— Ştiu că nu mi-ai dat un răspuns la chestia cu „prietenia“, dar 
după toate câte s-au întâmplat... zice el, lăsând fraza neterminată. 

Rânjesc. 

— Nu-ţi forța norocul, lepurașule. 

— Te rog, nu, geme el. 

— Ce? Am auzit că băieţii adoră alinturile. Îi fac să se simtă 
speciali. 

— „lepuraşule“ nu mă face să mă simt special. Ba mă simt 
exact opusul lui special. 

— Oh, nu ştiu ce să zic. Mie chiar îmi place. 

Clătinând din cap cu prefăcută disperare, îmi oferă braţul. Nu-l 
iau, preferând să am o mână aproape de pistol, iar pe cealaltă 
liberă. Dar îi deschid uşa şi intrăm împreună în Shalimar. 

Prim lucru care mă izbeşte e zgomotul. Muzică de dans în 


urechi, vibraţiile basului în tălpi. Întind mâna spre Böker, 
stresată. Dacă cineva ar vrea să ne atace pe furiş, nu l-aş auzi 
apropiindu-se. 

Suntem în capul unei scări late, cu cel puţin douăzeci de trepte 
mari, de piatră, care coboară o vreme, apoi dispare într-un soi de 
lume subterană nedeslușită. Lumina pulsează dedesubt prin nori 
de ceaţă — roz, violet, roşiatic, apoi mov. 

— Cred că-ți baţi joc de mine. Un club de dans în mijlocul 
nenorocitei de rezervaţii? 

— Ce zici? strigă Kai. 

Clatin din cap. Când am văzut că afară scrie SALĂ DE DANS, 
m-am gândit la ceva asemănător cu Taverna Americană a lui 
Grace. Paşi de dans pe muzică de Hank Williams şi de Loretta 
Lynn. Însă locul ăsta n-are nicio legătură cu așa ceva. Sunetul e 
copleşitor. 

— Numele? mă întreabă cineva din dreapta mea. 

Mă întorc, cu o mână pe mânerul cuțitului, înainte să-mi dau 
seama că mi se cere să mă legitimez. Un tânăr stă pe un scaun 
înalt, de bar şi se holbează la mine așteptând. E diné, un individ 
destul de comun, cu pantaloni largi și jachetă cu câteva numere 
prea mare, însă ceva e diferit la el. Urechile. Poartă un fel de 
proteză peste urechi care le face să se arcuiască grațioase în sus, 
dincolo de linia părului, ca să se întâlnească într-un punct, 
undeva deasupra. 

Îmi iau privirea de la urechile sale lungi doar cât să observ că 
ține un clipboard în mână. 

— Trebuie să fim pe o listă anume ca să intrăm? 

Kai îmi dă un cot. 

— Prezintă-te, îmi suflă la ureche, destul cât să mă asurzească. 

— Poftim? 

— Conform cu tradiţia navajo. Îi spui clanurile de care aparţii, 
primele două ar trebui să fie de ajuns. Așa intri. 

Fac cum îmi spune. 

— Sunt Magdalena Hoskie. Din Clanul Săgeții Vu. M-am 
născut printre Rătăcitori. În felul ăsta, sunt diné. 

Puștiul cu urechi mari notează ceva pe clipboardul lui, apoi 
mormăie satisfăcut şi se întoarce spre Kai. El se prezintă, cu tot 
pomelnicul de clanuri, aplecându-se suficient ca să nu disting ce 
spune. Paznicul scrie cu grijă clanurile lui Kai, apoi ne face semn 
să coborâm scările. 

Rămân pe loc. 

— Căutăm pe cineva pe nume Msi. Ai auzit de ea? 

Portarul sare ca ars, ca și cum n-ar fi obişnuit ca lumea să i se 
adreseze direct. Se holbează la mine bovin. 

— Ne aşteaptă, îl zic. 

Nu știu dacă e adevărat, dar merită încercat. 

Acum arată năucit de-a dreptul. Îşi trece limba peste buze, apoi 
îşi îndreaptă ochii spre armele mele. 

— Nimeni nu intră la Mósí în seara asta, croncăne el nervos. 
Astea sunt ordinele. 

— E important, insist eu. 

— Nimeni, urlă el, privind rapid când spre mine, când spre Kai, 
pentru ca, în cele din urmă, să se agaţe de Kai, implorând. Nici 
măcar baştanii! 

Kai a stat tăcut tot timpul ăsta, uitându-se la noi, dar acum îmi 
atinge braţul. 

— Haide, Maggie! îmi zice. Tipul nu ne poate ajuta. 

— Dar ştie... încep eu. 

Mă pomenesc vorbind cu aerul din jur, căci Kai a coborât deja 
scările pe jumătate. Mă iau după el imediat. 

— De ce nu m-ai lăsat să-l şifonez puţin pe individ? L-aș fi 
lămurit să ne permită să intrăm la Msi. 

El îmi aruncă o privire peste umăr, apoi gura lui e brusc lângă 
urechea mea. 

— Tipul de la ușă? Jaa 'waaloolii dine 'e — oamenii-cu- 
urechiascuțite, îmi şopteşte Kai abia perceptibil. 

— Clanul lui? De asta poartă urechile alea? întreb eu, arătând 
spre urechile mele. 

— Nu poartă nimic. Alea sunt urechile lui. Au şi un auz 
excelent, continuă Kai, şi cică pot să-şi dea seama când minți. 
Presupune de acum înainte că cineva ascultă tot ce vorbim. Știu 
sigur că suntem supravegheați. Dacă amica lui Ma’ii ne aşteaptă, 
atunci o să afle că suntem aici. Crede-mă. 

Mă uit în urmă. Pe scările din spatele nostru nu e nimeni, cu 
excepția portarului jaa 'yaaloolii dine 'e. lar el se uită direct la 
mine, cu privirea rece şi cercetătoare, toată timiditatea de mai 
devreme i-a dispărut, ca şi cum nici n-ar fi fost. Simt fiori pe şira 
spinării şi instinctele îmi şoptesc că suntem în pericol. Mă 
aşteptam ca Shalimar să fie un loc ciudat. Dar nu mă aşteptam să 
fie înțesat de monştri. 

Mă întorc spre Kai şi mă apropii de el suficient ca să pot vorbi. 

— Deci leacul ăsta de pe ochi mă ajută să văd dincolo de iluzii? 
îl întreb. 

— Da. Urechile normale sunt o iluzie. 

— Monșştri care se ascund în lumina zilei, îi şoptesc. lar noi am 
intrat direct în vizuina lor. 

Ajungem la capătul scărilor. Încerc să desluşesc ceva prin 
întunericul dinaintea noastră, luminile colorate dezvăluind vag, 
ceţos, adâncimile întunecate care se insinuează împrejur. Muzica 
încă răsună asurzitor. Simt cum mi se strânge stomacul. Dintr- 

odată, mi se pare că am făcut o greșeală intrând aici. Îl opresc pe 
Kai, cu mâna pe braţul lui. 

— Kai, unde am intrat? 

Nu-mi răspunde, deja absorbit de ceva din întunericul în care 
eu nu pot să pătrund cu privirea. 

— Kai. 

Se întoarce spre mine. Clipeşte încet de câteva ori. 

— Nu uita că trebuie să-ți păstrezi mintea deschisă. Şi să nu fii 
surprinsă dacă vezi niște ciudățenii pe aici. O să devină foarte 
bizar. 

„Bizar“ nici nu se apropie de descrierea unui loc precum 
Shalimar. 

Logica îmi spune că suntem în subteran. Știu că am intrat pe 
uşi și am coborât niște scări. Trebuie să fim undeva la vreo opt 
sau zece metri sub pământ. Dar tavanul din Shalimar se întinde 
departe în întunericul unui cer deşertic, încărcat de stele, la cel 
puţin treizeci de metri deasupra capului. Tavanul care nu se 
supune niciunei logici ar trebui să transforme locul într-un spațiu 
larg, dar, în schimb, e claustrofobic şi nu pot să scap de 
certitudinea că suntem adânc sub pământ. 

Ne aflăm într-o încăpere ca o hală, care se întinde probabil pe 
o sută de metri. Nu văd foarte bine capătul, am doar o vagă 
impresie că undeva, în depărtare, ar fi un zid. Spațiul în sine e nu 
atât lat, cât lung. Întregul loc e pe lăţime cam jumătate din 
lungime şi pereţii sunt zugrăviți în așa fel încât să semene cu 
motelul de deasupra, de prin anii 1950. Dar totul e bidimensional, 
ca niște tăieturi dintr-un decor hollywoodian — e o cameră falsă 
de motel, colorată în vernil, cu o ușă falsă care nu se deschide, iar 
alături e un decor la fel de fals de tavernă, cu scaune de bar din 
vinilin roşu şi un tonomat, cu tablouri cu fete zâmbitoare, în 
pantaloni bufanţi, şi poze cu pudeli. Totul e plat şi ciudat de 
neplăcut. Mese lungi, de genul celor din plastic alb pe care le 
cumpăra nali de la Walmart, sunt instalate în jurul perimetrului 
clubului şi, la fiecare a treia sau a patra masă, un barman serveşte 
rapid tequila de agave şi bere de cactus. Între aceste aşa-zise 
baruri, comercianții şi-au pus mesele pline cu mărfuri şi strigă ca 
să acopere muzica etern bubuitoare, ridicându-şi bunurile în 
mâini cu entuziasm, ca pe niște prăzi. Văd că totul e la reducere. 
Electronice vechi, desfăcute, cu maţele întinse peste tot, numai 
cabluri şi plăci de bază. Grămezi de ţoale, multe dintre ele uzate 
sau făcute manual. E o masă cu arme, majoritatea cuțite sau 
chestii care au fost ascuţite ca să arate ca nişte cuțite, dar văd şi o 
cutie încuiată prinsă în perete, în care sunt arme de foc. Sunt 
înşirate pe un raft de sticlă, având alături încărcătoarele. Imediat 
la dreapta negustorului de arme, o tânără vinde bucăţi de brânză 
şi tutun învelit în frunze, iar ceva mai încolo, un puşti oferă cutii 
deformate de supă Campbell şi de fasole, dispuse în piramide 

înalte, în spatele unui anunţ mâzgălit de mână care susține că 
ORICE OFERTĂ E BINE-VENITĂ. 

Dar nu marfa de contrabandă şi nici dimensiunile care sfidează 
legile fizicii sau atmosfera de pe altă lume mă fac să mă bucur că 
am armele aproape. Ci clienții. 

Cu unsoarea lui Kai pe ochi, copiii din Dinstah, dezgoliți de 
manifestările iluzorii, devin nişte creaturi de vis. Sau de coşmar. 

Recunosc multe dintre clanuri. Ats oos dine 'e, cei-cu-pene, 
sunt uşor de recunoscut, trupurile lor sunt acoperite de penaj 
cenușiu, maro şi alb, ca al şoimilor. Alţii au un penaj ceva mai 
elaborat, mândrindu-se cu pene roşii, galbene şi albastre. Toţi au 
un al treilea ochi care se mişcă orizontal, între doi ochi care te 
privesc fix. Lângă bar stau doi din Clanul Căprioarei Mari, cu 
două coarne imense, cu trei vârfuri, ieşindu-le din frunte. Au 
fuste largi, din piele de cerb, de sub care se văd picioarele, două 
copite negre. Tipul îmbrăcat în haină din petice de piele, care 
răscoleşte într-un morman de piese auto, nu poate aparține decât 
Clanului lepurilor, căci urechile şi dinții imenşi sunt 
inconfundabili. 

În faţa noastră, e un cuplu cu băuturi în mâini. Poartă ţinute 
elaborate, femeia are o rochie roz-pal, cu strasuri, şi tocuri cul. 
Bărbatul e îmbrăcat într-un costum alb, de dandy, scos parcă 
direct dintr-un film vechi cu gangsteri. Nu-mi dau seama de unde 
au luat asemenea haine, dar având în vedere costumaţiile pe care 
le-a produs Clive pentru mine şi Kai, n-ar trebui să mă mire. Însă 
nu îmbrăcămintea lor m-a lăsat cu gura căscată. Şi bărbatul, şi 
femeia sunt slabi morţi, ca nişte schelete, cu pielea întinsă la 
maximum peste oase, pomeţii ieşind în afară în mod obscen. 
Părul e lipsit de strălucire, iar trupurile, aşa de subțiri, că hainele 
scumpe atârnă pe ei, nereușind să se aşeze pe siluetele veştejite. 

— Dichin dine e, zice Kai, când vede că mă holbez. Cei- 
flămânzi. 

Kai mă conduce spre un bar în formă de rinichi. Câţiva clienți, 
majoritatea femei, dar şi câțiva bărbaţi, se uită lung după el când 
trece prin dreptul lor. Îi văd cum îl analizează din cap până în 
picioare pe bărbatul ăsta frumos, cum se uită la bogăția de 
bijuterii de pe el. Kai nu pare să-i observe sau, dacă o face, îi 
ignoră cu succes. Mă apropii ceva mai mult de el, cu mâna pe 
mânerul cuțitului, până când toți ochii ăia lacomi îmi surprind 
privirea şi se întorc în altă direcție. 

Mă reazem de Kai. Muzica s-a mai atenuat şi acum putem 
vorbi la un volum normal, dar încă mă îngrijorează spionii cu 
urechi lungi, aşa că mă rezum la şoapte. 

— Ție ți se pare că sunt altfel? 

— Hmm? 

— Cu unsoarea aia a ta pe ochi. Sunt...? 

Mă opresc. Ştiu că grija mea acum ar trebui să fie s-o găsim pe 
Msi, dar am nevoie să ştiu. Am nevoie să știu dacă, dincolo de 

iluzie, Kai poate să mă vadă așa cum sunt. Dacă poate, atunci 
înfăţişarea mea e una monstruoasă? E ceva malefic în mine, ca 
un soi de boală despre care m-a avertizat Neizghâni? 

Dar nu mă pot hotărî să întreb, convinsă că ştiu deja adevărul. 

Kai reuşeşte să-i atragă atenţia barmanului şi îi face semn că 
vrea de băut, apoi se uită la mine așteptând. Eu scutur din cap. 
Kai scoate un inel de bronz de pe degetul mic şi-l lasă să cadă pe 
bar, la schimb pentru băutură, apoi se întoarce spre mine cu un 
pahar înalt şi subțire cu tequila. Deschid gura să protestez, dar el 
îmi şopteşte: 

— Nu trebuie să-l bei. Doar prefă-te şi încearcă să te relaxezi. 
Arăţi gata-gata să împuști pe cineva. 

O zice zâmbind, în timp ce gustă din paharul lui, cercetând 
mulțimea. 

Îmi dau seama că e perfect conştient de privirile întoarse spre 
el. E în alertă, aşa cum sunt şi eu. Gândul mă calmează într-o 
oarecare măsură. Apuc paharul şi mă prefac că iau o gură. 
Mirosul aspru îmi pătrunde în nări şi îmi provoacă greață 
instantaneu. Tequila n-a fost niciodată genul meu de băutură. 

— Vrei să ştii cum arăţi? mă întreabă. 

Inima începe să-mi bată cu putere. M-a auzit când l-am 
întrebat. Dau aprobator din cap şi îmi ţin răsuflarea. 

— Ca o ucigașă de monştri, zice el, ridicând paharul în semn de 
toast şi bându-l dintr-o înghițitură. 

Mă încrunt. 

— Şi ce înseamnă asta? 

El îi face semn barmanului să mai aducă un pahar. ÎL ia şi îl dă 
imediat peste cap. Se şterge la gură. 

— Tu ce crezi că înseamnă? 

— Vrei să zici că nu arăt altfel? 

— Ce, eu arăt altfel? întreabă el, înclinând capul şi zâmbindu- 
mi şiret. 

Nu sunt sigură, dar cred că e beat sau, dacă nu e, nici mult nu 
mai are. 

— Crezi că e o idee bună să bei atâta tequila în momentul ăsta? 

— Sub nicio formă, recunoaşte el, cerându-i barmanului încă un 
pahar. 

— Atunci, ce faci? 

— Mor, murmură el atât de încet, că nu sunt sigură că am auzit 
bine. 

— Poftim? 

Se întoarce brusc spre mine, fixându-mă cu ochi sticloşi. 

— Nu mi-ai răspuns la întrebare, Mags. 

— Ce întrebare? 

În iritarea mea, am uitat deja ce m-a întrebat. 

— Arăt diferit? 

Întinde brațele în lateral, ostentativ. 


169 


Nu pot să recunosc cu glas tare, dar arată şi mai bine. Faţa îi e 
ca sculptată în bronz strălucitor, iar ochii s-au făcut de un argintiu 
nelumesc, la care greu te poți uita. Linia maxilarului e mai 
puternică, mai elegantă şi radiază un soi de charismă, o atracţie 
imposibilă, mai presus de orice avea până acum. E aproape 
supranatural. Nu, nu aproape. Este supranatural. 

— Mie îmi pari la fel, îl mint. 

El dă din cap înţelegător, cu cerceii sclipind în lumină, parcă ar 
şti exact ce văd şi la ce mă gândesc şi că nu-i mărturisesc 
adevărul. Își lasă paharul gol pe bar. 

— Vezi, Ucigaşo? Toţi suntem nişte mincinoşi. 

Nu am nici cea mai vagă ideea ce să-i răspund. 

— Ce se întâmplă, Kai? îl întreb. Ce-ai pățit? 

Kai clatină din cap, aproape trist. 

— Hai s-o găsim pe Mósí asta și să ne cărăm de aici, îmi zice, 
scuturat de un fior. Locul ăsta îmi face creierii terci. 

Nu pot să nu fiu de acord cu el. 

Kai se îndreaptă de spate. 

— Mă duc să explorez puţin locul. Să văd ce pot afla. 

— Ar trebui să rămânem împreună, protestez eu, gândindu-mă 
la privirile alea lacome. 

— Nu. E... E mai bine să mă duc singur, îmi răspunde, apoi 
râde şi îi simt respiraţia cu iz de alcool. N-o să stea nimeni de 
vorbă cu mine dacă tu ești în preajmă, gata să înfigi un cuțit în 
careva. Lasă-mă să mă duc singur. Mă întorc îndată. 

— Nu cred că... 

— Pot să-mi port singur de grijă, ai uitat? 

Nu sunt mulțumită, dar îl las în pace. E om în toată firea şi n- 
am de gând să mă cert cu el. 

— De acord, îi zic. 

Se apleacă spre mine, atingându-mi ușor obrazul cu buzele. 
Mă crispez din cauza amestecului de lemn de cedru şi alcool care 
mi-a pătruns în nări. 

— La stânga ta, îmi şopteşte, iar respiraţia lui caldă îmi mângâie 
urechea, apoi se îndepărtează. 

Nu se uită în urmă și nu durează mult până dispare în mulțime, 
atâta cât poate să dispară cineva care arată ca el. Aştept câteva 
secunde înainte să mă uit în stânga. Văd imediat ce-a vrut să-mi 
arate. Un tip solid ca un jucător de fotbal american, cu o claie de 
păr roșcat. Ce caută aici? 

Clive, bântuind la marginea mulțimii şi zâmbind sfios. E 
îmbrăcat într-un costum în stil western, cu cravată texană, însă 
costumul e prea strâmt pentru trupul lui mare şi muşchii puternici 
şi într-o nuanţă de maro care nu-l avantajează deloc. Dar cumva 
întregul ansamblu funcționează, fiind un soi de amestec între 
Rambo şi Howdy Doody:. 

— Cred că mă aşteptam la ceva mai mult, având în vedere ce-ai 
încropit pentru mine, îi zic amuzată, apropiindu-mă şi arătând 

spre ținuta lui. 

El ridică din umeri şi îşi îndreaptă cravata-şnur. 

— Nu prea găsesc nimic pe mărimea mea în afară de salopete. 

— Nu m-ar deranja să facem schimb. Pun pariu că ai arăta 
mişto în bluză mulată cu bretele, adaug, apoi pun întrebarea 
evidentă. Ce cauţi aici? Ai venit să-mi verifici părul? 

El râde şi scutură din cap. 

— Nu, nimic de felul ăsta. Deşi... 

Îşi linge un deget și se apleacă spre mine ca şi cum ar vrea să 
mă atingă. Mă dau înapoi şi duc mâna automat spre cuțit. 

Se albeşte la față. 

— Voiam doar să-ţi şterg unsoarea aia argintie de la ochi. E un 
pic prea disco, chiar şi pentru mine. 

Roşesc jenată şi-mi relaxez mâna. 

— Îmi pare rău, îi zic, frecându-mi braţele goale. Nu e nimic 
personal. Doar că nu-mi place să fiu atinsă, încerc să-i explic, dar 
fără convingere. 

— Nu-i nicio problemă, zice el. Oricum eram convins că o să- 
mi pierd un rinichi mai devreme din cauză că ţi-am făcut breton. 

Mă încrunt. 

— Ha-ha! 

— Te respect pentru ce ştii să faci, dar ai o reputație, fată dragă, 
continuă el, lăsându-se pe spate, lipit de bar şi luând o gură de 
bere. Nu te preface că nu ştii. 

— De psihopată? 

— E un pic cam mult spus. Hai să mergem pe varianta violentă 
şi antisocială. 

Zâmbeşte când o spune, dar tot mă doare. 

— De parcă e cine ştie ce surpriză, comentează Clive, văzându- 
mi expresia feței. 

Îşi plimbă privirea prin mulţime. 

— Dar cineva a trebuit să te atingă suficient de mult ca să te dea 
cu chestia aia la ochi. Cine e norocosul? 

— Tu cine crezi? 

Nu-i zic că nu e pusă acolo de paradă, ci că folosește unui scop 
mult mai practic. Kai a vrut să ascundă alifia de Coiot. Poate că 
nici Clive nu trebuie să ştie. 

— Şi unde e bărbatul ăla superb al tău? întreabă Clive, făcând 
ochii roată prin încăpere. 

— Nu sunt sigură, mă văd nevoită să recunosc. A plecat fără 
mine. A zis că are ceva de făcut. 

Clive clipeşte iute de câteva ori din genele lui roşcate. 

— Mie nu-mi sună bine. 

Ridic din umeri. 

— E om în toată firea. 

— Da, este, răspunde Clive admirativ şi râde când îmi observă 
privirea uimită. Nu-ţi face griji. N-o să-ți fur bărbatul. Dar, ca să 
fie toate cărțile pe masă, să ştii că a dansat cu mine azi-noapte. 

— Ai dansat cu Kai? 

— Nu doar o dată. Și nu e rău deloc. Deși încă nu pot să cred că 
e vraci. 

— Cum adică? 

— Păi, ce vreau io să zic e că ar trebui să existe nişte reguli care 
să-l interzică unui vraci să arate atât de sexy, nu crezi? 

Sunt de acord cu el. 

— Dacă te consolează cu ceva, să ştii că încă nu şi-a terminat 
ucenicia. 

— Tu ai văzut aceleaşi lucruri ca şi mine în Rock Springs, zice 
el, brusc serios. 

Purtarea lui simplă şi ghidușă a dispărut complet. la o 
înghiţitură de bere înainte să continue. 

— Oricum, aţi avut ceva noroc cu indiciu” dat de Coiot? 

— Nu încă, recunosc eu, mulțumită că putem schimba 
subiectul. 

— Pot să te ajut cu ceva? 

ÎI privesc printre gene, bănuitoare dintr-odată. 

— Clive, tot nu mi-ai spus ce cauţi aici. 

— Ah, unii dintre muşteriii tavernei susțineau că o să fie o luptă 
aici, în seara asta. Un soi de meci de revanșă. M-am gândit că ar 
merita să vin să arunc o privire. ŞI cum voi eraţi aici, mi-am zis 
că aş putea să vă dau o mână de ajutor. 

— La Shalimar se organizează lupte? 

— Din când în când. De obicei, e un show destul de bun. 

Mă uit în jur, prin încăpere, dar nu-mi dau seama unde ar putea 
fi arena. Poate în spatele uneia dintre uşile bidimensionale, într-o 
vizuină de iepure fără fund, printr-un dulap, cine ştie. 

— Ce e locul ăsta? 

— Bună întrebare, zice Clive. Nimeni nu ştie pe bune. Apare şi 
dispare după un program propriu. Câteodată e aici, altă dată... 

Face un gest cu mâinile, care te duce cu gândul la o explozie. 

— Bănuiesc că asta se întâmplă când localul e condus de o 
mâţă. 

— Kai ştie? Despre lupte. 

— Habar n-am. Dar poţi să-l întrebi, răspunde el şi arată către 
mulțime. 

ÎI văd pe Kai venind spre noi. 

— Am aflat că e o luptă programată pentru azi în Shalimar, zice 
Kai. 

Se poartă iar destul de normal, nu dă semne de beţie. Nu m-am 
gândit la asta până acum, dar puterile lui de vindecare probabil că 
anihilează efectele pe care le-ar avea alcoolul asupra lui. Orice ar 
vrea Kai să înece, chestia respectivă nu rămâne înecată multă 
vreme. 

— Pentru început, o să fie un soi de turneu, zice el, dar, pentru 
lupta finală, adversarii sunt un mister. Se vorbeşte de o revanșă 
legendară. 

— Şi eu am auzit același lucru, intervine Clive. Dacă reuşim să 
plasăm un pariu, sunt mulți bani la mijloc. 

Luptele sunt interesante, dar nu mă dau în vânt după pariuri. 
Ăsta e domeniul lui Ma’ii, cu mizele lui imposibile şi cu şanse 
mari de tras pe sfoară. Şi-mi aduc aminte ce-a zis portarul despre 
baştanii care intră aici. 

— Clive, există vreo casă de pariuri la Shalimar? Sau cineva 
care controlează toate pariurile? Care organizează luptele? 

— Îhî. 

— Nu cumva numele ei este Msi? 

— Este exact mâţa despre care vorbeam, zice el și mă priveşte 
printre gene. Parcă ziceai că n-ai mai fost aici niciodată. 

— Ea trebuie să fie. 

— La ce te gândești, Mags? mă întreabă Kai, precaut. 

— Mă pricep la lupte. 

Şi e adevărat. Nu am niciun fel de aptitudini pentru artele 
marțiale, dar Neizghâni n-a omis să mă înveţe lupta corp la corp. 
Tehnica mea e mai simplă şi murdară — atacă rapid, loveşte tare şi 
şterge-o. Dacă adaug capacitatea mea de luptă la puterile mele de 
clan, nu am nicio îndoială că pot să mă descurc câteva runde 
bune. Asta ar trebui să fie destul ca să atrag atenția casei de 
pariuri din Shalimar. 

Kai îşi masează rădăcina nasului, strângând din pleoape. 

— Dacă te duci să te înscrii în luptă, chiar crezi că o să reuşim 
să ne apropiem de ea? 

— Altfel, nici nu reuşim să ne apropiem de arenă, intervine 
Clive. Tipul de la ușă a zis că se luptă cu casa închisă. Din ce-am 
auzit, n-o să fie acolo decât participanții şi echipele lor. 

— O fac, să ştii, îi zic. Avem nevoie de sfredel şi dacă trebuie să 
sparg câteva capete-seci ca să-l obţin, atunci aşa să fie. 

Kai se uită fix la mine. 

— Nu trebuie să lupti, rosteşte el într-un târziu, arătându-ne trei 
bucăţi de hârtie. 

— Ce-s astea? 

— Biletele noastre de intrare. 

Îi smulg biletele din mână. 

— Cum le-ai obținut? întreabă Clive, luându-mi-le. Frățioare, 
astea sunt bilete în primul rând. 

Kai scutură din cap. 

— Le vreţi sau nu? 

Îi zâmbesc. 

— Păi, cum dracu” altfel? 


173 


Numele unei păpuşi roşcate şi cu pistrui dintr-un celebru program de televiziune 
pentru copii, difuzat în SUA în perioada 1947-1960 (n. red.). 

A 
Í ciuda statutului de VIP-uri pe care îl promiteau biletele, ne 


blocăm la o coadă haotică, formată din spectatori care aşteaptă să 
intre, la fel ca toată lumea. Înaintăm încet pentru că doi indivizi 
musculoși din Clanul Urşilor verifică dacă avem arme asupra 
noastră. 

— Eu nu renunţ la arme, mă lamentez lui Clive, când ne 
apropiem de punctul de control. 

— Se pare că n-o să ai încotro. 

Clive are dreptate. La câţiva oameni distanță de mine, văd un 
tip care a scos din cizmă un pumnal cu lama de vreo douăzeci de 
centimetri şi l-a pus într-o cutie de metal. Unul dintre indivizii 
din Clanul Urşilor încuie cutia cu o cheiță, o împinge pe un raft 
unde sunt o duzină de astfel de cutii și-i dă tipului ceea ce pare a 
fi singura cheie, prinsă de o bucată de sfoară. Tipul îşi atârnă 
cheia la gât, evident obişnuit cu toată procedura, și trece mai 
departe. 

— Arată destul de sigur, comentează Kai. Se pare că numai eu o 
să am cheia de la lucrurile mele, presupunând că nimeni nu va 
fura cutiile. Vreau să cred că, măcar în arena de luptă, furtul nu e 
tolerat. Şi că e pedepsit cu duritate. Ca să fie clienții fericiți şi să 
curgă banii. Ăsta pare a fi mottoul Shalimarului. 

Când ajungem în dreptul mesei, unul dintre bodyguarzi doar 
îmi aruncă o privire şi se strâmbă dezaprobator. Mormăie ceva, 
bagă mâna sub masă şi extrage o cutie mare din metal. Îmi face 
semn să mă apuc de treabă. Întâi scot cartuşiera, apoi 
harnașamentul de pe spate, cu puşcă cu tot. Golesc Glockul 
pentru mai multă siguranță și pun pistolul în cutie. Apoi cuțitele, 
toate trei. Închid cutia şi primesc cheia, după care eu şi Clive ne 
aşezăm la rând, Kai rămânând câțiva paşi mai în spate. Trecem 
de detectoarele de metale şi ne apropiem de mulțime și de 
evenimentul principal. 

— Ai mai fost la aşa ceva până acum, Clive? îl întreb, după ce 
ne strecurăm în arenă. Cum funcționează? 

Arena nu e foarte mare, dar nici mică. N-a trebuit să trecem 
nici prin vizuini de iepure, nici prin dulapuri, ci printr-o uşă parcă 
desprinsă dintr-o pictură cu OK Corral. Probabil că aici încap 
aproximativ două sute de persoane sau chiar mai mult, ceea ce, 
având în vedere că ne aflăm în subteran, e impresionant. Mă 
gândesc iar, pentru a nu știu câta oară, cine a construit locul ăsta 
sau ce e. Luptele se desfăşoară într-un spațiu cu pământ bătătorit, 
aflat cam la circa trei metri adâncime. De jur împrejur sunt 
tribune în trepte, care par salvate din vreo sală de sport de liceu, 

permițând astfel spectatorilor să vadă nestingheriți acțiunea din 
centrul ringului. 

Şi în ringul ăsta a fost deja ceva acţiune. Am pierdut luptele 
din deschidere, dar petele de sânge, încă destul de proaspete, 
colorează podeaua în roșu. În aer se simte pulsând violenţa, ceea 
ce-mi face inima să bată cu putere, aprinzându-mi simţurile în 
aşteptarea luptei. Trebuie să recunosc că sunt surescitată. 
Tribunele sunt pline ochi, iar atmosfera în jurul gropii e 
electrizantă. 

— Prima parte a nopții e dedicată luptelor din turneu. Astea 
tocmai s-au terminat, îl aud pe Clive explicându-mi, în timp ce ne 
croim drum prin mulțime. 

Ne uităm amândoi spre ringul de luptă pătat de sânge. 

— După fiecare rundă, câştigătorul merge mai departe, iar 
învinsul iese din competiţie. A doua jumătate a nopţii e pentru 
luptele programate. Câteodată, câştigătorii din turneu se pot 
califica pentru luptele astea. Acolo sunt banii, de fapt. 

Dau din cap că pricep cum stă treaba. 

— Deci, dacă vreunul dintre ei supraviețuiește turneului, poate 
avea dreptul să intre în luptele pe care se pariază. Problema e că 
ăştia habar n-au cu cine vor lupta. Şi, până ajung acolo, o 
încasează de la o şleahtă de amatori şi nu se simt tocmai bine. Un 
avantaj clar pentru oricine e deja înscris. 

— Păi, când o zici aşa, pare că luptele sunt deja aranjate. 

— Poate. Da”, dacă faci suficient de mult tam-tam cu luptele 
câştigate în turneu și ajungi la pariuri, îţi garantez că poţi să crești 
miza. Apoi câştigi lupta şi te cari acasă cu marfă serioasă. 

— Dacă supraviețuieşti suficient de mult ca să ajungi să-ți 
numeri câştigurile. 

— Bun, deci lupți ca să treci de etapa turneelor, corect? Şi apoi? 
Arme albe în luptele pe care se pariază? 

Clive ridică o sprânceană şi se uită la mine. 

— Tu ai mai făcut chestia asta? 

— Niciodată cu public. Dar, pe vremea când eram cu fostul meu 
mentor, îmi plăcea chestia asta. Nu pariurile, ci lupta în sine. Știu 
cum funcționează. 

— Ai dreptate. Trebuie să treci de rundele de turneu ca să te 
califici pentru luptele programate, iar luptele sunt cu arme albe şi 
se termină când dă sângele. 

— E permis aşa ceva? 

— Se învârt o grămadă de bani în încăperea asta. Forţele de 
ordine mai închid ochii. 

— Pe bune? 

— Nu i-ai văzut pe indivizii care verificau armele la intrare? 
Paza e formată din Ogarii Legii. 

Mă aplec spre el să-l mai întreb ceva, când simt o mână pe 
umăr. E Kai. 


176 


— Uită-te în dreapta ta, dincolo de tipii cu tricouri negre, de la 
pază, îmi şoptește la ureche. 

Mă străduiesc să văd ce-mi arată. Într-un soi de cuşcă din 
sticlă, construită la vreo trei metri deasupra celei mai înalte 
tribune, de unde se vede întreaga arenă aglomerată, stă Msi, căci 
numai ea poate fi. 

Nu eram sigură ce anume căutam, de vreme ce Ma’ii a fost 
foarte misterios, cum îi e obiceiul, şi nu ne-a dat alte informaţii, 
în afară de nume şi de sex. Știind că Mósí e denumirea în navajo 
pentru „pisică“, am presupus că trebuie să semene cu o felină, 
într-un fel sau altul. Dar nu eram sigură dacă seamănă cu o felină 
în felul în care Ma’ii are înfăţişare canină sau dacă nu cumva 
doar îşi zice „pisica“. Dar acum sunt sigură. 

E mică de statură, nu mai mult de un metru patruzeci. Cu toate 
înfățişările nebuneşti ale diverselor clanuri care s-au perindat pe 
aici, ea ar putea să fie doar o altă formă pe care o ia rasa diné, dar 
eu ştiu că e mai mult de atât. Instinctul care mă anunţă când sunt 
monștri prin preajmă mă ajută să disting în ea mai mult decât o 
formă umană. E una dintre Nemuritori. Dintre Ceilalţi. 

Are ochi imenşi, mult prea mari pentru fața mică, în formă de 
inimă, cu bărbie delicată şi ascuţită. Urechile triunghiulare, de 
pisică, ies la iveală din tunsoarea bob, cu breton, iar între gura cu 
colțurile în jos şi nasul teşit, se văd mustăţi țepoase albe şi 
cenuşii. E îmbrăcată într-o rochie de seară verde strălucitor sau, 
mă rog, genul de rochie care ar fi fost populară la petrecerile din 
serialele TV de prin anii '50, cu croială largă şi falduri şi cu 
mâneci bufante. Are un cozoroc transparent pe cap şi un creion 
după ureche. Sunt decorative, evident, pentru că bate cu 
gheruţele în tastatura din fața ei cu asemenea viteză, că n-o poţi 
urmări. În jur, în picioare, chiar lângă cușca din sticlă, stau patru 
femei îmbrăcate la fel de cuminte ca şi stăpâna lor, în rochii 
asortate, în culori complementare, țipând şi luând pariuri, ca nişte 
brokeri de pe vremuri. Măcar ele arată uman, cu excepția 
obrajilor roşii, însemnul clanului lor. 

— Mósí, zic eu. Şi cum mama dracului ajungem la ea? 

— Se pare că nu va fi nevoie. 

Doi Urşi de la pază vin spre noi. Imenşi, cu umeri largi și păr 
zburlit, asemenea animalelor după care şi-au numit clanul. Pe 
unul îl recunosc ca fiind tipul care m-a lăsat fără arme. Deja am 
intrat în alertă maximă. Clive a spus că sunt Ogari în afara 
serviciului. Sunt şanse să nu ne recunoască, dar există şi 
posibilitatea s-o facă. 

— Nu, zice Kai, anticipându-mi îngrijorarea. Priveşte! 

Arată spre Mósí, care, din cuşca ei de sticlă, se uită direct la 
noi, ochii ei ignorând tot haosul înconjurător ca să se oprească 
ferm asupra mea. 

— Şefa vrea să te cunoască, aud vocea tunătoare a unuia dintre 
bodyguarzi. 

Pune o mână grea pe umărul meu. 

— Suntem foarte onorați de invitaţie, răspunde Kai pe un ton 
plăcut. 

Bodyguardul râde. 

— Tu nu. Ni s-a spus s-o aducem pe fătuca lui Neizghâni. Atât. 

— Fătuca lui Neizghâni? 

Nu-mi dau seama dacă e o insultă sau un compliment. 

— Nu merge nicăieri fără noi, protestează Kai. 

— Eu am primit ordine numai pentru ea, se burzuluiește 
bodyguardul. 

— Eu ştiu că astea sunt ordinele, dar hai să fim rezonabili. N-o 
lăsăm să plece singură cu tine, aşa că ar trebui să ne permiţi s-o 
însoțim, zice Kai. 

Se holbează la bodyguard, ochii strălucindu-i argintii prin 
unsoarea pe care şi eu o am încă pe pleoape. 

Bodyguardul mormăie şi aruncă o privire spre partenerul lui. 
Acesta ridică din umeri şi ochii celuilalt Urs lucesc când priveşte 
peste umărul meu. Mă întorc şi-o văd pe M6si făcând un semn 
din cap în direcția noastră. 

— Bine, adu-ţi menajeria cu tine. În ring, ăștia n-au cum să te 
ajute. 

Ne întoarce spatele şi se îndreaptă spre cuşcă, cu noi pe urmele 
lui. 

Mă uit la Clive, lat în spate şi musculos, dar având o mutră 
nevinovată, cu părul lui cârlionțat şi pistrui. Apoi mă uit la Kai, 
care mă analizează de parcă aş fi cel mai important lucru din 
lume. 

— Cred că sunteţi nebuni amândoi, le zic, şi probabil că, dacă o 
mai ţineţi mult aşa, cu rahaturi din astea, o să crăpaţi de mâna 
voastră. Dar apreciez gestul. 

— Nu e un gest, Maggie, zice Kai. Suntem de partea ta şi te 
apărăm la nevoie. 

— Clive? întreb eu. 

Expresia roşcovanului e solemnă. 

— Mi-ai salvat viaţa — şi pe a surorii mele. Nici măcar nu 
trebuie să-mi ceri. 

Mai bine de atât n-are cum să fie, iar ei sunt capabili să decidă 
singuri ce vor. Dacă vor să mă urmeze în întuneric, cine sunt eu 
să-l opresc? 

— Bine, le zic şi duc mâinile spre arme înainte să-mi amintesc 
că nu le mai am. Hai s-o cunoaștem pe Msi. 

Vizuina lui Mósí, căci nu se poate numi altfel, e săpată în 
pământ, adânc în fundăturile cavernoase ale Shalimarului. 
Bodyguarzii ne-au condus pe nişte scări în spirală mult sub 
nivelul clubului, apoi printr-un pasaj ce pare săpat direct în lutul 
roşu din Din6tah. Tunelul boltit e făcut din piatră brută şi lipit cu 
pământ peste tot, atât dedesubt, cât și deasupra. Mergem prin 
întuneric ca nişte cârtițe. Vederea mea de noapte e excelentă, dar 

tot trebuie să mă bazez pe lămpile cu gaz ale paznicilor noştri din 
Clanul Urşilor care luminează calea. Aud deasupra tropăitul şi 
uralele mulțimii binedispuse. Suntem exact sub arenă, iar 
deasupra curg fuioare de praf şi bucăţi de tavan desprinse cu 
fiecare bocănit de sus, căci lupta continuă în toată violenţa ei. 

Ajungem în sfârşit la o deschizătură, punct din care tunelul se 
lărgeşte, transformându-se într-o peşteră subterană suficient de 
mare cât să încăpem toţi, în picioare, unul lângă celălalt, şi să mai 
rămână loc pentru încă vreo zece ingi. Peştera e rotundă, iar în 
partea opusă se vede o platformă înălțată şi un coridor care 
coteşte la stânga. Podelele sunt acoperite de blănuri, iar deasupra 
platformei, mici rozătoare moarte atârnă de tavan, prinse de cozi, 
ca un soi de candelabre. Observ printre ele şoareci de deşert şi cei 
mai mari şobolani din Tse Bonito. Ba chiar şi câteva veverițe 
cenușii. Toate se uită prin încăpere cu ochi mici, negri și morți. 
Mă cutremur fără să vreau. Ciudăţenia tocmai a trecut granița 
spre macabru. 

Kai e suficient de aproape ca umerii să ni se atingă. 

— Ce e locul ăsta? îmi şopteşte. 

— Mósí e o pisică! îi răspund. 

Ridică privirea spre tavan. 

— Mda, măcar aşa se explică animalele moarte. 

Încerc să-mi aduc aminte tot ce ştiu despre pisici, ceea ce nu e 
foarte mult. N-am avut niciodată o mâţă, iar felinele sălbatice din 
munţi, lincşii și pumele, stau ascunse când sunt eu prin preajmă. 
Pisica lui Grace părea să mă placă, dar cine poate şti cu adevărat? 
Şi nu sunt sigură că, dacă aş fi ştiut tot ce e de știut, asta m-ar fi 
ajutat s-o înțeleg pe Msi, deși cunoştinţele de bază despre 
comportamentul coiotului m-au ajutat să țin pasul cu Ma’ii şi nu 
o dată. 

Gazda noastră coboară de pe platformă pe nişte scări în spirală, 
iar rochia verde de seară se înfoaie pe lângă ea. Bănuiesc că în 
vârful scărilor e o cușcă de sticlă, care se înalță deasupra arenei. 
Nu e o cale ideală de ieşire, pentru că nu ştiu cum să sparg sticla, 
dar pare a fi singura cale de acces în peşteră, în afară de cea prin 
care am venit. Dar, dacă se ajunge la asta, găsesc eu o modalitate 
să o sparg. 

Msi se oprește o clipă la poalele scărilor ca să se uite bine la 
noi. E mai în vârstă decât mă aşteptam. De la distanță, părea 
tânără, dar acum văd şuviţele albe din părul negru și câteva riduri 
fine în jurul ochilor și al gurii. Dar, în fond, ce înseamnă vârsta 
pentru o creatură nemuritoare? Întrebarea e de ce a ales Mósí 
masca asta. Cărui scop îi serveşte şi ce speră să câştige arătând 
mai curând ca o matroană decât ca orice altceva? Dacă urmăreşte 
să mă convingă că nu mai poate de grija mea, atunci nu i-a ieşit 
schema. 

Privirea ei trece peste mine şi Clive şi se opreşte scurt asupra 
lui Kai. Îi zâmbeşte de parcă l-ar fi recunoscut. E ciudat, dar am 

observat că lumea reacționează bizar față de Kai, mai ales 
bik 'e 'ayee 'ii. lar ea nu face excepţie. 

În cele din urmă, ochii ei poposesc asupra mea. Îmi face semn 
să mă apropii de marginea platformei. Acolo are o mulțime de 
blănuri de iepure puse claie peste grămadă. Când ajung la ea, 
simt cum mocasinii mi se afundă în ele. 

— Bine ai venit, copila mea, zice ea, iar vocea îi e un tors 
iscoditor. Dă-mi voie să mă uit la tine. 

Stau nemișcată în lumina slabă din caverna ei şi-o las să mă 
privească. 

— Am crezut că pisicile pot vedea în întuneric, îi zic ca s-o 
provoc. 

— Putem, copilă. Și putem să-ți auzim și bătăile inimii. Şi să-ți 
simțim în nări excitaţia, printre alte lucruri. 

Adulmecă, cu nările fremătând. Nu-i deloc înfricoşător. Aştept 
în timp ce ea îmi dă roată, suficient de aproape ca să-i simt 
mustățile pe braţele goale. 

— Deci tu eşti arma lui Neizghâni. Copilul lui pregătit de luptă. 

Iar Neizghâni! Poate că nu doar reputația mea e de vină. Poate 
că Ma’ii i-a vorbit lui Mósí despre fostul meu mentor. 

— Ce ţi-a zis Coiotul? 

— Oh, nu Ma'u mi-a zis despre tine. Ci mama. 

— Mama lui Neizghâni? Femeia Schimbătoare? 

Nu mi-a trecut niciodată prin minte că mama lui Neizghâni ar 
putea şti cine sunt, darămite să mai şi vorbească despre mine. 

— Hmm... chiar aşa. E bună cu noi. Cu Pisica, cu Bizonul, cu 
Căprioara. Chiar şi cu Coiotul. Noi suntem cei care îi ținem de 
urât în Casa din Vest, nu voi, cei cu cinci degete, cu problemele 
şi răzvrătirile voastre. 

Presupun că ar trebui să mă simt jignită, dar ideea de a-mi 
petrece timpul alături de Femeia Schimbătoare mă cutremură 
până în străfunduri. Nu pentru că e una dintre Divini, cu o putere 
dincolo de orice cunosc pe lumea asta, ci pentru că Neizghâni e 
fiul ei. 

Msi vede că mă albesc la faţă şi zâmbeşte. 

— Oh, nu te nelinişti. Am vorbit doar despre lucruri deja ştiute. 

— Ce vrei să spui? 

— Exact ce-am spus, îmi răspunde, atingându-și nasul cu un 
deget şi arătând apoi spre inima mea şi spre vintre. Exact ce am 
spus. 

Înfricoşător până în măduva oaselor! Simt deja cum răbdarea, 
şi aşa puţină, începe să-mi dispară încet-încet. Nu am niciun chef 
să mă joc de-a ghicitul cu o mâţă. Am venit aici pentru un motiv 
anume şi nu să-mi analizez relaţia cu Neizghâni cu încă o 
bik 'e 'dyee "ii băgăcioasă şi bârfitoare. N-am nici cea mai vagă 
idee de ce e toată lumea așa de interesată, dar nu e ăsta momentul 
potrivit. 

— Ţi-a zis Mau de ce am vrut să vorbim cu tine? 

Ea înclină capul, continuând să se învârtă în jurul meu. Îmi 
vine s-o înşfac şi s-o pun într-un loc. Abia îmi stăpânesc mâinile. 

— Ne-a zis că ai ceva, continui eu. Ceva care creează monştri. 

— Ai fost printre spectatori mai devreme? Ţi-au plăcut luptele 
noastre? 

Mă holbez la ea, derutată de rapiditatea cu care a schimbat 
subiectul. 

— Am venit târziu, aşa că n-am văzut nicio luptă, recunosc eu. 
Dar vorbeam de un obiect. Ma’ii i-a zis sfredel de foc... 

— Pisicile sunt vânători, evident. Nu luptători în adevăratul 
sens al cuvântului. Adică da, luptăm când suntem încolțite, dar 
preferăm să ne vânăm prada. Noi iubim vânătoarea. 

Mă uit rapid la Kai. El e cel care se pricepe la vorbe, iar M6si 
pare interesată de el altfel decât de noi. Poate că el o va opri să 
mai bată câmpii. 

Kai îmi surprinde privirea. Îşi drege vocea şi face un pas în 
față. 

— Şi asta e prada ta? întreabă el, arătând spre rozătoarele 
atârnate de tavan. 

Msi se oprește brusc şi se uită la Kai. Pentru un clipă, am 
senzația că o să se repeadă la el, însă ea izbucnește în râs. Un 
chicotit aspru, ca un scârţâit, care durează atât de mult, încât Kai 
se uită la mine nedumerit. Să fiu a naibii dacă ştiu ce-a apucat-o 
să râdă isteric, așa că doar ridic din umeri. 

— Nu, copil prostuţ ce eşti, răspunde Msi când râsul i se mai 
potoleşte şi îşi trage sufletul. Acestea sunt daruri de la favoritele 
mele, continuă ea, arătând spre numeroasele pisici domestice 
care se plimbă libere prin vizuină. 

— Le atârn din respect pentru ele. 

— Ca un soi de mamă ciudată care pune picturile copiilor pe 
ușa frigiderului? o întreb. 

Ea zâmbește, o imagine neplăcută, fiindcă i se văd dinții 
ascuțiți şi lungi. 

— Îmi cer iertare, M6si, zice Kai relaxat, intervenind rapid. Ar 
fi trebuit să ştiu că un mare vânător ca tine are prăzi mult mai 
valoroase. 

— Mmmm, toarce Msi, aprobator. 

Întoarce ochii spre mine o clipă, apoi se uită iar la Kai, 
ascultând. 

— Am venit la tine deoarece Coiotul ne-a spus că ai ceva care 
ne-ar putea ajuta să aflăm cine îi creează pe monștrii care 
terorizează Dinctah. 

Kai se apropie de noi. Se întinde spre ea, o ia de mână și o 
trage uşor în Jos, pe grămada de piei de rozătoare. Mă îndeamnă 
şi pe mine să mă aşez şi, fără nicio tragere de inimă, mă afund în 
blănuri, să-mi odihnesc picioarele. Cu mâna liberă, Kai îi face 
semn lui Clive să ia loc şi el. 

— Hmmmm... eşti un tânăr minunat, șoptește Msi, cu privirea 
lipită încă de Kai. 

ÎI mângâie pe braţ, de sus în jos, peste cămașa fină, de catifea, 
apoi își împletește degetele cu ale lui. 

— Da, un tânăr minunat. O să fii un vraci bun, puternic, pentru 
oameni. Da, o să fii. Dacă supravieţuieşti. 

Se uită la mine şi chicoteşte, ca şi cum supraviețuirea lui Kai 
ar fi o glumă bună. 

Kai păleşte, dar își păstrează zâmbetul. Strânge mâna Pisicii 
nebune, ca şi cum ar avea o conversaţie normală. 

— Ai auzit de monștrii ăştia? o întreabă el. 

— Am auzit. 

— Sunt malefici, fără minte. Au ucis copii. Mame și taţi. Frați şi 
surori. 

— Şi tu vrei să-l omori pe cel care i-a creat? 

— Da, îi răspund eu. 

Msi întoarce privirea spre mine. 

— Chiar așa, copil al războiului. Tu eşti un vânător, ca mine. 
Tânjeşti după sângele dușmanilor tăi, după sunetul pe care îl fac 
gâtlejurile lor când se frâng între fălcile tale. 

Kai tuşeşte la auzul descrierii ei atât de vii şi trebuie să 
recunosc că, deşi nu e chiar descrierea pe care aş fi făcut-o eu, e 
pe-aproape. 

— O să ne ajuţi? 

Ea îşi țuguie buzele, într-o expresie perfectă a consternării. 

— Nu e atât de uşor. Vezi tu, mai e cineva care solicită obiectul 
pe care îl doriți voi. 

— Cine? întreabă Kai. 

— Tipul de care vă povestesc a venit la M6si, mai întâi cu 
amenințări. Dar i-am zis că nu vreau, că e al meu de drept, că mi- 
a fost dat cadou. Cum să iei un cadou de la cineva căruia i-a fost 
dăruit de bunăvoie? Mama nu ar permite aşa ceva. Așa că 
individul promite nenumărate bogății de tot felul, dar ce 
înseamnă bogăţiile pentru o pisică? 

Îmi mușc buza ca să nu spun ceea ce este evident. Pisica din 
fața noastră deține o casă de pariuri. 

— l-am zis şi lui acelaşi lucru pe care vi-l zic şi vouă. 

— Adică? o întreb. 

— Trebuie să luptaţi pentru el. În arenă. 

— Atâta tot? 

Oricum, exact asta plănuiam să fac înainte să apară Kai cu 
biletele. 

— Maggie, așteaptă, intervine Kai. Nu ştim ce... 

— De acord, anunţ eu. 

Kai se ridică şi mă trage după el, departe de Pisică. Ea îmi 
aruncă un zâmbet de prădător. 

— Nu cred că e o idee bună, şoptește Kai cu nelinişte. Am o 
presimțire rea. 

— Ma’ii susţine că numai aşa îl putem găsi pe vrăjitor. 

— ȘI tu ai încredere în ce zice el? 

— Nu, dar nu de asta suntem aici? 

— Cred că e o idee foarte proastă să intri în arenă. 

— Pot să mă descurc într-o luptă, Kai. Dintre toate lucrurile 
pentru care ne-am putea face griji, ăsta e cel din urmă. 

— Urmează ultimul meci al serii, zice Msi. 

Din punctul meu de vedere, nu contează ce meci e. Şi o 
părticică din mine şi-a dorit să intre în arena aia din secunda în 
care am văzut-o. Violenţa pentru mine e familiară, simplă. Ceva 
ce înțeleg. Mă îndepărtez de Kai şi mă apropii de Msi. 

— O să lupt. 

— Da, toarce Msi, cu ochii strălucitori. 

Ridică vocea chemându-şi bodyguarzii. 

— Fiţi martori, rosteşte ea. Copilul războiului al lui Neizghâni a 
promis că va intra în arenă. Este un legământ pe care nu-l poate 
rupe, căci riscă astfel ca mânia stăpânei Divinilor să se reverse 
asupra ei. 

— Suntem martori, intonează ceremonios bodyguarzii într-un 
glas. 

Zâmbetul lui Msi denotă atâta satisfacție, că mă aştept să văd 
pene zburându-i din gură. Ceva nu e în regulă. 

— Ce mi-a scăpat? îl întreb pe Kai. 

El clatină din cap, la fel de confuz ca mine. 

— Maggie, aud vocea lui Clive venind de undeva din spatele 
nostru. 

Mă uit într-acolo şi-l văd stând lângă uşa de la intrare. E 
galben la față, buzele i s-au albit. 

— N-am pomenit de asta mai devreme, dar lupta finală nu se 
termină la prima picătură de sânge. E o luptă până la moarte. 

Oce ar fi, nu merită să mori. 


Kai se foieşte de colo până colo, mai agitat decât l-am văzut 
vreodată. Îşi învârte inelele pe degete, scoţându-le și 
împingându-le înapoi cu forţă pe mâna dreaptă. Încălțările din 
piele de căprioară ridică norişori de praf de fiecare dată când se 
răsuceşte pe călcâie. Ochii îi strălucesc argintii, parcă aprinşi de 
o lumină din interior. 

Eu stau pe pământ, privindu-l, uşor amuzată. Suntem într-o 
celulă îngustă cu două intrări. Uşa din partea opusă dă într-un 
coridor circular care înconjoară arena de lupte. Cealaltă duce spre 
un gard metalic care se deschide și dă direct în arena propriu- 
zisă. După ce am fost de acord să lupt, bodyguarzii lui Msi ne- 
au scos din vizuina ei malefică şi ne-au adus aici. Kai a insistat să 
vină cu mine şi, înclinându-şi capul de felină într-un fel care n-a 
avut darul să-mi alunge bănuielile, Msi i-a permis să mă 
însoțească. Dar pe Clive l-a dat afară, trimiţându-l înapoi în 
rândul lui din faţă, cu vedere bună asupra carnajului iminent. 

— Mulţumesc pentru votul de încredere, îi zic sec lui Kai, în 
timp ce el răsuceşte neliniștit inelul imens, cu turcoaz, de pe 
degetul mijlociu. 

Se opreşte din neastâmpărul lui cât să-mi arunce o privire 
piezișă plină de dezgust. 

— Nu asta am vrut să zic. Am vrut doar să arăt că pentru aşa 
ceva nu merită să moară nimeni. 

— N-ai de unde să ştii. 

Stau cu picioarele încrucișate, cu spatele la perete, incredibil 
de calmă. Zgomotul arenei pătrunde prin gardul metalic şi auzim 
urletul belicos al mulțimii, pariurile făcute şi îndemnul general la 
vărsare de sânge. 

— Ba ştiu, mă contrazice Kai. 

Învârte alt inel. Face câţiva pași înainte de a se întoarce brusc 
spre mine. 

— Adică ştiu că asta ar putea fi cheia de a-l descoperi pe 
vrăjitor, dar trebuie să existe altă cale. 

— Kai, las-o baltă! Am bătut deja palma. N-o să păţesc nimic. 

— N-ai de unde să ştii. 

Ridic o sprânceană. 

— Pe bune? Îţi închipui că nu pot să câştig? Cred că mă simt 
jignită. 

— Fii serioasă o clipă. 

— Clive mi-a zis că Ogarii închid ochii de vreme ce toată lumea 
vine aici de bunăvoie, iar ei primesc o parte generoasă din banii 
de pariuri. 

— Nu de copoi mi-e mie. 

— Atunci, de ce eşti atât de îngrijorat? 

Kai se holbează la mine, perplex. 

— Cum poți să fii atât de calmă înaintea unei lupte pe viaţă și 
pe moarte? Chiar dacă supravieţuieşti, va trebui să ucizi pentru 
asta. 

— N-ar fi prima dată. 

— N-ar fi...! pufneşte el, scârbit. 

— N-ar fi nici măcar prima dată săptămâna asta. 

— Nu e o glumă! 

Oftez adânc. 

— Am crezut că te-ai împăcat cu „natura mea criminală“. Mi-ai 
zis că Săgeata Vie nu e ceva care să te deranjeze. Că eşti fericit să 
ai o ucigaşă drept partener. 

Se uită la mine, şocat. 

— Şi e vina mea, nu? Eu te-am făcut să-l împuşti pe Longarm. 
Dumnezeule, eu te-am făcut să-l ucizi! Dacă n-aș fi fost atât de 
iresponsabil... 

Întregul trup i se încovoaie, învins. Vine spre mine și se lipeşte 
de perete, lăsându-se să alunece pe suprafața lui până ajunge în 
dreptul meu, cu picioarele încrucișate. Scutură din cap, povara 
morţii Ogarului lovindu-l pentru prima dată cu toată forța. 
Umerii ne sunt suficient de aproape încât să ne atingem, dar n-o 
facem. 

— A ucide e puterea mea de clan, aşa cum e pentru tine a 
vindeca, îi zic, ridicând din umeri şi desfăcând brațele. Asta sunt 
eu. Am crezut că ai înțeles. 

— Da, monştri. Ucizi monştri. Vânezi vrăjitori. Ajuţi oameni 
nevinovaţi. 

— ȘI eu am crezut cândva că totul e doar alb şi negru, dar 
acum... nu ştiu. E diferit, înţelegi? De când a plecat Neizghâni. 
Am sentimentul că nu mai pot face diferenţa dintre monştri şi 
oamenii buni, aşa că mai bine apăs pe trăgaci şi las pe altcineva 
să se descurce cu urmările. 

— Nu crezi ce spul. 

— Ba poate că da. Poate că nu fac parte din categoria celor 
buni, îi zic, gândindu-mă la Platoul Negru. Poate că de multă 
vreme n-am mai fost un om bun. 

— Ba tu eşti unul dintre oamenii buni de pe lumea asta. Am 
văzut ce-ai făcut în Rock Springs. Ai salvat nişte vieţi omeneşti 
acolo. 

— Din cauza mea, Rissa aproape a murit. 

— I-ai salvat viaţa. 

— Nu, n-am salvat pe nimeni. Tu i-ai salvat. Kai, eu îți tot repet 
că nu sunt vreo eroină. 

— Nu trebuie să fii perfectă ca să fii eroină. Trebuie doar să faci 
ce este necesar, să faci ce poți ca oamenii la care ţii să ajungă 
acasă în siguranță. Erai pregătită să te sacrifici ca să reușeşti. Nu- 

mi pasă ce-mi spui ca să mă convingi de altceva — am fost acolo. 
Am văzut cu ochii mei. 

Rămâne tăcut, cu privirea aţintită spre peretele opus. Mă las 
spre el, astfel încât umerii să ni se atingă. Încerc să-i zic 
„mulțumesc“ pentru încrederea pe care o are în mine. N-o merit 
şi nu ştiu ce să fac cu ea, dar o apreciez. Mă aştept să se 
îndepărteze de mine. Dar n-o face. Doar priveşte spre punctul în 
care trupurile noastre se ating. 

Stăm aşa o vreme, singurul sunet ce răzbate până la noi fiind 
urletele mulțumii de deasupra, ovaționând doi adversari care 
încearcă în momentul de față să-și verse reciproc sângele. 

Când îmi vorbeşte în cele din urmă, vocea îi e distantă şi 
domoală. 

— Cine te-a hrănit cu toate rahaturile astea ieftine? 

Mă depărtez brusc de el. 

— Poftim? 

Se întoarce spre mine. Vocea îi e calmă, dar ochii sunt ca nişte 
furtuni ce clocotesc sub suprafaţa mării. Mă trec fiori pe șira 
spinării, dar încerc să mă concentrez, însă intensitatea cu care mă 
priveşte mă destabilizează complet. 

— Cine te-a convins că nu eşti altceva decât o ucigaşă? 

Glasul îi e din ce în ce mai puternic. 

— Că Săgeata Vie e un soi de blestem? Că trecutul tău te face 
un fel de monstru? 

— Păi... eu... 

Mă chinui în zadar să mă apăr. 

— Răul e o boală, încerc să-i spun. 

— Aşa că te crezi rea? 

— Nu. Dar dacă boala te atinge... 

— Dacă „te atinge“? Maggie, tu auzi ce zici? Poate că ceea ce ţi 
s-a întâmplat a fost ceva malefic, dar tu nu eşti malefică. Şi în 
urma nenorocirii ăsteia, ai fost binecuvântată, nu blestemată. 

— Nu cred că... 

— Dar ai crezut cândva, nu-i așa? 

Îmi aduc aminte de o vreme când duceam la păscut oile 
bunicii, când purtam pijamale roz cu inimioare pe spate. Îmi aduc 
aminte cum ne uitam la westernuri şi râdeam. Dar apoi îmi aduc 
aminte şi de alte lucruri. 

— Nu mai cred de multă vreme. 

— Ştii că Tah considera că nu e nimeni pe lume ca tine? Mi te 
lăuda întruna, încercând să mă convingă că tu ne vei salva 
neamul. Credea că eşti un erou în toată puterea cuvântului. 

— Tah a fost întotdeauna... 

— Din cauza lui Longarm crezi toate balivernele astea? Îmi 
amintesc ce ţi-a zis. Ai înghiţit porcăriile otrăvite pe care ţi le-a 
vândut cretinul ăla pe post de adevăr? 

— Evident că nu. 

— Atunci cine? Neizghâni? Mentorul despre care eviţi să 
vorbeşti de fiecare dată când cineva îi pronunță numele? El ţi-a 
zis că eşti otrăvită, că eşti născută să fii criminală? El te-a 
convins că nu poți avea prieteni? Că nu poți fi iubită de nimeni? 

— Kai, opreşte-te! Nu e așa. Nu înţelegi. 

Din arenă se aude un vacarm puternic, anunțând că lupta s-a 
încheiat. Ne întoarcem amândoi şi ne aplecăm, încercând să-l 
zărim pe câştigător. Şi pe învins. 

— Atunci fă-mă să înţeleg, îmi şopteşte el cu intensitate şi se 
întoarce cu faţa spre mine, insistent. Te voi asculta. Fă-mă să 
înţeleg. 

Ce să-i zic? Că asta e singura viaţă pe care o ştiu? Că e 
singurul lucru la care mă pricep? Că a ucide e singurul lucru care 
mă face să valorez ceva pentru Neizghâni? Și că Neizghâni a fost 
tot ce-am avut pe lume care să mă facă să valorez ceva? 

— Nu... nu pot, mă bâlbâi. Nu ştii cum a fost pentru mine. Tu 
ai prieteni. Oameni care te iubesc. Ai constatat şi tu cum 
reacționează lumea când mă vede. 

— Oamenilor le place să-mi spargă faţa, zice el crispat. Familia 
Urioste, Ogarii. La asta te referi? 

Râd fără să vreau. 

— Oh, Doamne, şi asta e adevărat, nu? 

El oftează. Îmi face semn că da, apoi trage adânc aer în piept şi 
se uită la mine, cu o mină serioasă. 

— Una dintre primele lecţii pe care le-am primit de la bunicul. 
Puterile de clan sunt un dar, nu un blestem. Poate că nu le 
înțelegem, poate nu ne e clar de ce unii le au și alții nu, care e 
dimensiunea lor reală, dar el era convins că sunt un instrument 
împotriva vremurilor grele, împotriva monștrilor care se vor 
naşte. Şi, ca orice alt instrument, pot fi folosite în slujba binelui 
sau a răului. Un om bun poate folosi un ciocan să construiască o 
casă. Unul rău îl poate folosi ca să-şi omoare aproapele. Ciocanul 
e același. 

— Eu sunt mai degrabă un pistol decât un ciocan. Sunt o armă. 
Menită să ucidă și atât. 

— Un pistol, atunci, Maggie. Dar unul care poate fi folosit atât 
pentru a proteja, cât și pentru a nimici. Sau în niciun fel. Dacă 
topeşti un pistol, dacă îl reduci la esență, nu ai decât metalul care 
poate fi transformat în orice vrei. Nimeni nu zice că tu nu poți 
face acelaşi lucru. 

— Ştiu ce încerci să-mi spui, dar nu mă cunoşti. Nu până la 
capăt. Nu ştii prin ce-am trecut. Nici lucrurile pe care le-am 
făcut. 

Ochii cenușii care îşi pierd lumina când lama mea retează un 
gât. Sângele de pe cuţit, șters pe haina unui mort. Longarm, cu 
faţa ca nişte carne tocată. O fetiță, al cărei cap se rostogoleşte pe 
panta unui munte. 

Şi mult mai mult de atât. Infinit mai mult. 

— Nu vreau să ştiu, zice Kai. Tot ce-ai făcut, tot trecutul tău nu 
e decât o poveste pe care ţi-o repeţi mereu. Unele lucruri pot fi 
adevărate, dar unele sunt minciuni. 

Îmi mângâie uşor obrazul cu degetele. 

Mă încrunt şi mă feresc. 

— Crezi că mint? 

Vocea îi e aproape insuportabil de blândă. 

— Doar pe tine însăţi. 

Aceleaşi cuvinte pe care le-a folosit şi Ma’ii, dar nu am timp 
să reflectez la coincidenţă. Poarta mai îndepărtată s-a deschis cu 
o pocnitură. Ne întoarcem amândoi spre ea. E unul din 
bodyguarzii din Clanul Urşilor. Ne ridicăm când îl vedem intrând 
şi îl privim cum traversează celula cu paşi mari ca să deschidă cu 
cheia poarta metalică. Kai mă apucă de mână şi mă ţine strâns. Îl 
las. Poate chiar îl strâng şi eu puţin. 

— Două minute, urlă paznicul, înmânându-mi un cuțit. 

Îmi ia o clipă să-mi dau seama că e Bokerul meu. Lamă de oţel 
de cinşpe centimetri, uşor curbată, mai grea în capăt, ca să ofere 
echilibru unei lovituri de sus în jos. Au deschis cutia cu arme. 

Gardianul rânjește. 

— Fii recunoscătoare că primeşti şi atât. Mósí s-a gândit că ai 
lupta mai bine cu armele tale și ea vrea o luptă pe cinste. 

Bag cuțitul în teaca goală de la centură. 

— O să-ţi strige numele curând. Să ieşi. Nu strică să faci un pic 
de paradă. Crește miza. Eşti fată, aşa că probabil pariurile sunt 
împotriva ta şi ce să zic... 

Chicoteşte răutăcios, înfundat. 

— Fi, ce să zici? îl întreb eu. 

— Cine o să parieze împotriva lui? 

— A lui? Cine e „el? 

Bărbatul rânjeşte, buzele subțiri întinzându-1-se într-o expresie 
diavolească. 

— Încă n-ai ghicit cu cine te vei lupta? 

— Nu. 

— Toată lumea aşteaptă de mult să vadă meciul ăsta. 

Mă încrunt, nedumerită. 

— Eu am fost de acord să lupt acum câteva minute. Cum se 
poate să aştepte cineva de mult să mă vadă luptând? 

El râde. 

— Mósí a ştiut că vei veni. A dat sfară-n ţară despre lupta asta 
de când Coiotul i-a adus chestia pentru care vă luptați amândoi. 

— Cum? Maui i-a adus sfredelul de foc? 

— N-a fost foarte sigură în privinţa adversarului tău, explică 
bodyguardul. Coiotul i-a promis, dar noi n-am crezut că o să 
apară până la urmă. Dar Coiotul a prevestit că aşa se va întâmpla. 

— Ma’ii. Tu vorbeşti despre Maui. 

— De ce i-a adus Ma’ii sfredelul, în loc să ni-l dea nouă de la 
bun început? întreabă Kai, la fel de nedumerit ca mine. 

Îi arunc o privire îngrijorată. Ce-a pus farsorul la cale? 

— ȘI a zis că negreşit o să vii, continuă Ursul. Că n-o să poţi să 
stai departe. Ştie exact pe ce butoane să apese, fetiţo. 

Ignor ultima parte. 

— Deci Ma'ii a pus la cale toată tărăşenia? 

Ursul ridică din umerii lui masivi. 

— Nu ştiu ce-a aranjat cu Msi. Ştiu doar că o să fie o luptă 
dată dracu”. Sau... 

Mă studiază, încercând fără îndoială să se decidă dacă să 
mizeze pe victoria sau pe înfrângerea mea. 

— ...dacă poveştile pe care le-am auzit despre tine nu valorează 
nici cât o ceapă degerată, va fi o baie de sânge. 

— O baie de sânge? repet şi simt o greutate în stomac. Cu cine 
dracu” mă lupt? 

Dar nu are timp să-mi răspundă. Îmi aud strigat numele. 

iiiu în arenă. 


Urletele îmi biciuiesc simțurile. Sângele îmi pompează prin vene 
cu forță, lovind în timpane, transformând totul într-un vuiet 
înfundat. Mă uit prin mulțimea îngrămădită până la refuz și 
zbierând cu spume la gură, înnebunită, dar luminile mă orbesc şi 
nu văd mare lucru. Msi e doar o umbră în cuşca ei de sticlă și 
tot în umbră e şi locul în care ar trebui să fie Clive. Kai e pierdut 
undeva în semiîntunericul care se întinde pretutindeni, așteptând 
în celula din care tocmai am ieşit, pregătit cu punga lui de vraci 
şi cu toate rugăciunile pe care le știe, în caz că am nevoie de ele. 

Apoi privirea îmi cade pe ceva strălucitor. Ma’ii. E încă în 
costumul lui albastru-azur și portocaliu. Învârte între ghearele 
lungi un soi de baston înnegrit de funingine şi rânjeşte. Îmi ia o 
secundă să-mi dau seama ce e. 

Atinge vârful pălăriei cu sfredelul, în semn de salut. Sau de 
adio. 

Şi ştiu. Știu cine mă aşteaptă în partea cealaltă a ringului cu o 
fracțiune de secundă înainte să i se anunţe numele. 

— Naay66” Neizghâni! 

Neizghâni iese din tunelul din partea opusă, iar mulțimea cade 
în adoraţie mută. E magnific, aşa cum mi-l amintesc. Frumos, da, 
dar şi sălbatic şi absolut nepământean. Părul negru ca pana 
corbului, lung până la brâu, i se leagănă liber pe spate. Ochi 
întunecaţi precum orele dinaintea zorilor. Chip tăiat în marmură 
de mâna unui maestru. Pomeţi ascuțiți, nas acvilin şi sprâncene 
groase. Azi nu are armura de luptător, pieptul gol e tot numai 
muşchi, iar deasupra inimii are un tatuaj stilizat, în formă de 
fulger. Picioarele puternice sunt înfăşurate în piele moale şi 
poartă tradiționali mocasini de vânătoare. Este un erou de 
legendă până în măduva oaselor, păşind direct din cărțile de 
povești în arena de luptă să mă înfrunte pe mine. 

Tăcerea învăluie totul în clipa în care înaintează în arenă, 
grațios şi letal. ÎI cunosc, m-am antrenat cu el ani în şir și am 
jurat să-l ucid până la sfârşitul serii, iar acum stau cu gura 
căscată, şocată de prezenţa lui, incapabilă să mă mișc. El ridică 
mâna şi văd în ea un pumnal, o versiune mai mică a sabiei lui 
legendare. Zâmbește. Haosul erupe ca un vulcan, mulțimea îi 
scandează numele. 

El mă priveşte, sfredelindu-mă cu ochii lui teribili, iar 
zâmbetul i se lățeşte, strălucitor şi cald ca lumina soarelui în 
răsărit. 

— Ya 'ăt'eeh, Chinibaă, zice el, iar vocea îi reverberează peste 
mulțime, rostogolindu-se asupra mea ca un tunet. Nu mă 

aşteptam să te văd azi. 

Mă chinui să gândesc. Abia reușesc să scot două cuvinte 
horcăite. 

— De ce? 

Îmi simt vocea tensionată ca o coardă. Tremur și transpiraţia 
mi se prelinge pe spate, mâinile îmi sunt atât de alunecoase că 
mi-e greu să țin cuțitul în mână. M6si spune ceva despre luptă, 
anunțând tot felul de mize sau de reguli ori alte chestii la fel de 
irelevante. Singurul lucru la care mă pot gândi e bărbatul din faţa 
mea. Un milion de întrebări mi se perindă prin minte. Vreau să 
alerg spre el, să-l strâng în braţe și să nu-i mai dau drumul 
niciodată. Vreau să-mi înfig cuțitul în inima lui şi să-l fac să 
sufere cum n-a mai suferit niciodată. Dar, mai mult decât orice, 
vreau să ştiu de ce. De ce m-a părăsit? De ce nu s-a mai întors? 
De ce acum? De ce aici? Pur şi simplu... de ce? 

Râsul lui e un tunet. 

— Dar unde în altă parte ar trebui să fiu? Am venit să iau ceea 
ce ne aparține, mie şi neamului meu, iar dacă asta presupune 
vărsare de sânge, atunci, aşa să fie. Întrebarea ar fi, mai degrabă, 
de ce eşti tu aici? Fiuinţele cu cinci degete înfruntă toate moartea 
atunci când le vine ceasul. Eşti sigură că ăsta e ceasul tău? 

Încerc să vorbesc, dar vocea m-a părăsit. Inima îmi bate cu 
forța unui baros. 

El ridică ambele mâini, liniştind mulțimea. Lumina se 
răsfrânge de pe vârful pumnalului său. 

— Să nu se spună că sunt lipsit de milă! urlă el şi se întoarce 
spre mine. Pleacă acum, Chinibaă. 

— Nu! se aude un strigăt din cuşca de sticlă. 

Msi. 

— Ţi-ai luat un angajament, la fel și ea. Nu poți să renunti la 
luptă acum, fără să-i mânii pe diyin dine 'e. 

Neizghâni ridică bărbia şi strigă la Pisică. 

— Ce importanţă are pentru mine mânia zeilor? Crezi că mama 
îşi va întoarce fața de la mine? Crezi că tata mă va trăsni? Nu-mi 
este teamă. 

Apoi mă priveşte, dar face jocul mulțimii. 

— lar tu, Chinibaă, spune cu un zâmbet complice, tu nu te temi? 

Înghit în sec. Îmi trec limba peste buzele uscate şi-mi aduc 
aminte de ce sunt aici. 

— Ma’ii ne-a manipulat pe amândoi. El are sfredelul. 

Neizghâni se uită la mine surprins. 

— Evident că el are sfredelul Zeului Negru. L-a furat din Casa 
de Vest a mamei. A promis că mi-l înapoiază de îndată ce 
terminăm aici. 

— Dar... mă bâlbâi, cu mintea căutând disperată să analizeze 
noua informaţie. 

Neizghâni ştie? Asta înseamnă că am dreptate şi că el e parte 
din toată povestea? Sau înseamnă că n-are nicio legătură cu 

monștrii? Dar atunci, cum...? 

Mulțimea e prea zgomotoasă. Urlă să fie vărsare de sânge. Nu 
pot să gândesc. 

Neizghâni mă privește de sus, cu un soi de milă. 

— Renunţă la luptă, Chinibaâ. Du-te acasă! 

— Nu! 

Ştiu că sunt iraţională. Că nu trebuie să mă lupt cu Neizghâni. 
Puţina logică de care mai sunt capabilă în momentul ăsta îmi zice 
că Ma’ii e cel care a plănuit totul, că promisiunea de a pune mâna 
pe sfredel n-a fost decât o manevră pentru a mă aduce în ring cu 
Neizghâni. Mi s-a înscenat chestia asta şi singura modalitate de a 
scăpa din mrejele farsorului e să plec. Dar nu pot. Mândria, 
teama şi furia care clocoteşte în mine nu mă lasă să plec. 

Gardianul din Clanul Urșilor avea dreptate. Ma”ii ştie exact pe 
ce butoane să apese. 

Mă îndrept de spate. Îmi plimb privirea prin mulțime. Mă 
străduiesc din răsputeri să trec peste frică şi şoc, mă cufund 
adânc în mine, suficient de mult ca să reușesc următoarea 
mişcare: îmi împing şoldurile în față, ridic Bokerul şi, cu un soi 
de încredere dezinvoltă, de care Kai ar fi mândru, încep să-mi 
curăţ unghiile. Încet, relaxată. Cu o lamă ascuţită, de cinşpe 
centimetri. 

— Poate că tu ar trebui să renunţi, îi zic. Să nu se spună că eu, 
Chinibaă, sunt lipsită de milă! 

E cea mai ridicolă formă de lăudăroşenie, dar funcționează. 
Mulțimea behăie exaltată. Și acum îmi scandează numele. 
Chinibaă! Chinibaă! Nu la fel de tare ca pe-al lui, dar e mai bine 
decât înainte. 

Încruntătura lui se adânceşte. 

— Ce fel de joc e ăsta? mă întreabă cu glas scăzut ca să-l aud 
numai eu. 

— M-ai părăsit, şuier spre el. Am crezut că nu te mai întorci. 

Şi mă loveşte un gând. 

— Voiai să te mai întorci? Vreodată? 

Nici măcar nu are decenţa să arate că îi pare rău. Doar se 
holbează la mine, de sus. Ticălos nenorocit! Şi-mi dau seama că 
nu-mi mai e frică. Nu mai simt decât furie. 

— La luptă! îi strig, ridicând braţele. 

Mulțimea mă imită, înteţind scandarea numelui meu, ajungând 
până la un soi de paroxism. 

EI clatină din cap, dezgustat. 

— Eşti atât de încăpăţânată! mormăte el. 

Nu-i place deloc. 

— Tu ar trebui să ştii cel mai bine, i-o întorc eu. 

E o copilărie, dar nu-mi pasă. 

— Să nu uiţi că tu ai căutat-o, îmi zice, plesnind sonor din 
palme. Fără milă, atunci! La luptă! 

Şi răsună gongul. 

Lovesc. 

El îmi blochează atacul, mă împinge, mişcându-se cu ușurință. 
Dar şi eu mă mişc asemenea. 

Ne dăm roată, tatonând terenul. Lovim, parăm, lovim din nou. 
E atât de familiar dansul ăsta al violenţei. L-am dansat de atâtea 
ori în trecut, în timpul antrenamentelor. 

Are alonja de două ori mai mare decât a mea. Îmi crestează 
fără greutate brațul dezgolit. Lama rece ca gheaţa îmi arde pielea, 
apoi simt pe biceps o căldură pătrunzătoare şi sângele care începe 
să curgă din rană. E primul care a vărsat sângele adversarului. 
Uşor. Aşa, pur şi simplu. 

Nu stau să aştept. Îmi chem puterile de clan în ajutor. Foc 
lichid începe să-mi curgă prin vene, ca nişte limbi vii de foc pe 
care le-am băut dintr-odată, iar timpul începe să încetinească în 
timp ce viteza mea creşte. Muşchii mi se încordează, cresc. 
Puterea de clan îmi dă aripi, mă propulsează cu viteză. lar acum 
puterile noastre sunt aproape egale. Dar pentru mine, ceasul 
ticăie. lar el s-a pus deja în mişcare. 

Se aruncă asupra mea, încercând să mă doboare la pământ. 
Aştept până în ultima clipă, apoi mă dau la o parte din calea lui, 
secerându-l cu piciorul, lăsând gravitația să-şi facă treaba. Cade 
la pământ cu un geamăt, surprins. Mă reped spre şalele lui, cu 
cuțitul pregătit, dar el se rostogolește şi eu lovesc aerul. 

E iar în picioare, cu ochii mari de uimire. 

— Chiar încerci să mă omori? 

— Păi, cam asta e ideea. 

Ştiu că nu m-a mai văzut atât de rapidă decât atunci, prima 
dată, şi că nu mai sunt fetița disperată care am fost cândva. A 
avut el grijă de asta. 

Acum e într-un loc și în secunda următoare e grămadă pe pe 
mine. De data asta, mi-a anticipat viteza. Mă cuprinde în braţele 
lui imense, trăgându-mă în jos. Mă lupt, lovindu-l şi împingându- 
l, scăpând din prinsoarea lui. El urlă, cu muşchii încordați la 
maximum. Apoi mă saltă de jos şi dă cu mine de pământ. 
Plămâniui mi se golesc de aer şi mă chinui să-mi recapăt 
răsuflarea. 

Mulțimea explodează într-un vacarm infernal, iar el începe să 
râdă, înalță braţele teatral. Se întoarce spre mine şi zâmbeşte. 
Nici măcar nu gâfâre. 

— Mi-a fost dor de chestia asta, zice el. Mi-a fost dor de tine. 
Întoarce-te la mine. 

Zac, incapabilă să respir, încercând să-i înțeleg motivele, 
următoarea mișcare. 

— Tu m-ai părăsit pe mine. 

Expresia de pe chip îi e neprihănită, vocea însă e 
batjocoritoare. 

— Aveam nevoie de timp. 

— Un an întreg? 


193 


— Aşa de mult a trecut? Nu pari să fi suferit prea tare, zice el și 
îşi plimbă ochii pe pieptul meu, expus de bluza decoltată. Ba 
chiar se pare că ai dus-o foarte bine, continuă și-şi aruncă părul 
peste umăr. Poate ar trebui să-mi mulțumești. 

— Du-te dracului! îi scuip. 

Mă rostogolesc şi învârt cuțitul, împlântându-i-l adânc în 
picior. 

Toată buna dispoziţie i se şterge de pe față şi își încleștează 
dinţii ca să nu urle de durere. Mă apucă de antebraţ şi mă ridică 
de la pământ. Pentru o clipă, atârn în mâna lui ca un peşte în 
undiță. Apoi mă aruncă. 

În cădere, braţele mi se rotesc în aer, dar reuşesc să aterizez pe 
coate, în loc să pic direct pe spate. Capul mi se smuceşte dureros, 
dar reuşesc să-mi păstrez arma în mână. 

Pumnalul lui coboară brutal asupra mea şi simt cum mi se 
sfarmă încheietura. 

Urlu şi dau drumul cuţitului într-un spasm de agonie. Cu o 
lovitură de picior, îmi trimite Bokerul în partea cealaltă a arenei, 
unde nu mai pot ajunge la el. Îmi trag mâna inutilă aproape de 
piept şi încerc să mă rostogolesc iar. El mă țintuieşte la podea, 
mă încalecă, se aşază pe stomacul meu și mă ţine pe spate. 

Îmi ridic bazinul şi-i înconjor pieptul cu picioarele, prinzându-i 
braţele. Încearcă să se elibereze, dar nu slăbesc strânsoarea. Îmi 
rotesc şoldurile, dezechilibrându-l, dar mişcarea mă ridică pe 
mine. Pentru o clipă stăm așa, strâns uniţi, fața în față. 

Avantajul e al meu, dar mâna mi-e inutilă. Fac singurul lucru 
care îmi vine în minte. Îi trag un cap în nas. Sângele ţâşneşte, iar 
el urlă şi îşi eliberează brațele. Mă aruncă în capătul celălalt al 
arenei de parcă aş fi un fulg. 

Mă izbesc de pământ, umărul mi se zdrobeşte la impact, capul 
îmi saltă de podea. Rămân așa, împietrită. Se joacă acum cu 
mine. Evident că se joacă. Nu-i sunt egală, nici măcar cu puterile 
de clan. Pentru el e doar o distracție. Dar acum l-am înfuriat şi 
simt că distracţia s-a cam terminat. 

Trebuie să mă mişc. 

Dar nu sunt în stare. Ceva în trupul meu s-a rupt şi nu-l pot 
face să răspundă la comenzi. 

Inima îmi bubuie și e singurul lucru pe care îl pot auzi. 
Zgomotul mulţimii s-a pierdut în vacarmul difuz al unei furtuni 
îndepărtate. Clipesc, dar o fac cu încetinitorul. Puterile de clan s- 
au epuizat, stoarse din cauza tensiunii provocate de luptă, aşa că 
nu mă pot mişca. Şocată, lipsită de ajutor şi rănită, nu pot decât 
să mă uit cum se apropie de mine. 

Mă chinui să nu-mi pierd cunoștința. Întunericul îmi dă 
târcoale şi începe deja să mi se înceţoşeze privirea. 

Cred că îl văd pe Kai zbătându-se să treacă de paznicii din 
Clanul Urşilor. Strigă nişte cuvinte pe care nu le aud. Dar ceva nu 
e în regulă. E prea departe. Şi străluceşte, o siluetă imposibil de 

argintie, înconjurată de un nimb întunecat de umbre. N-are cum 
să fie real. 

Neizghâni mă apucă de umărul teafăr şi mă întoarce pe spate. 
Urlu când durerea îmi străbate şira spinării ca un fulger. Stă 
deasupra mea, cu bărbia şi pieptul pline de sânge. l-am făcut 
nasul praf. 

Se lasă în genunchi şi mă încalecă. De data asta, nu mai am 
puterea să mă opun. Îşi lasă întreaga greutate pe bazinul meu. Mă 
cuprinde panica şi mă smucesc, deşi fără forță, să mă eliberez. El 
strânge şi mai tare din coapse, imobilizându-mă. 

Încep să tremur. E consecința dozei imense de adrenalină de 
care au nevoie puterile mele de clan. Sau poate tremur din cauza 
şocului. Frica mă inundă, venind asupra mea ca un val înăbuşitor. 

Se apleacă şi părul lui lung, mătăsos, îmi mângâie pielea. Îmi 
cuprinde ceafa în mâna sa mare şi-mi ridică faţa spre a lui. Aştept 
să-mi strivească traheea, însă el îşi plimbă cu delicateţe degetul 
mare pe gâtul meu. Mă uit în ochii lui, abisuri întunecate, 
insondabile. 

— Aş putea să-ți frâng gâtul cu o mişcare din încheietură, îmi 
spune direct. Asta vrei? 

Se întunecă la față. Mâna i se încleştează pe gâtul meu. 

Nu pot vorbi, nu i-aş putea răspunde nici dacă aş vrea. Mă înec 
în propriul sânge şi-n lacrimi. 

Ochii i se îmblânzesc privind cum mă zvârcolesc. 

— Ah, Chinibaâă, eşti atât de neînfricată, atât de frumoasă, 
şopteşte el, cu mirare în voce. Dar nu ştii când să te oprești. N-ai 
ştiut niciodată. 

Apoi buzele lui însângerate se lipesc de ale mele şi mă sărută, 
deschizându-mi gura cu limba. E dur, brutal și posesiv. Simt gust 
de fier şi de sare. În timp ce mă ţine de gât, cu gura încă lipită de 
a mea, apucă mânerul pumnalului cu cealaltă mână şi împlântă 
lama de foc direct sub coastele mele. 

Căutându-mi inima. 


195 


32 


Asa. Într-un iad cuprins de limbi de foc. Pielea mi se dezlipește 


de oase, sângele îmi fierbe în vene şi se evaporă. Urlu în timp ce 
flăcările răbufnesc din mine. 

Apoi apă. Mare ca râurile de munte, umflate primăvara de 
zăpezile topite, coborând furtunos, aprige şi reci, răspândindu-se 
prin mine ca să stingă furtuna de foc. 

Un tsunami de sunete mă năpădeşte deodată. Un zgomot atât 
de puternic, că mă doare. O învălmăşeală de sunete. Scârțăitoare, 
oribile. Două sute de oameni țipând la unison. 

Şi durere. Atât de multă durere. O agonie a nervilor care urlă 
în mine, a mușchilor care se întind şi a oaselor care se sfarmă. 
Dumnezeule, câtă durere! Încerc să mă scufund în mine. 

Ecoul unui sunet, un strigăt imperios care mă cheamă înapoi. 

Orice-ai face, grăbeşte-te. Se întoarce! 

Dar e departe. Prea departe. 

Nu, Mags, rămâi cu mine! Te pot salva, dar trebuie să lupți! 
Vreau să lupti! 

Vocea asta. O știu. E blândă. Şi când îmi vorbeşte, mă face să 
vreau să lupt. Vreau să lupt. Mă chinui. 

Dar nu pot să fac ce-mi cere vocea. Am fost atât de 
încăpățânată. Am luptat deja. Şi am pierdut. 

Şi acum inima mea refuză să mai bată. 

Pentru că e sfâșiată. 

Mı trezesc în întuneric. Şi cu durere. Dar mai puțină durere ca 


înainte. E durerea unei răni, dar nu arsura înnebunitoare a unei 
plăgi deschise, nu agonia unor oase sparte. Îmi rotesc uşor 
încheietura mâinii, cea pe care el a sfărmat-o cu atâta indiferență. 
Îmi duc mâna sub coaste, unde cuțitul s-a împlântat căutându-mi 
inima Şi încep să devin conştientă de cearşafurile şi păturile de pe 
mine. Sunt într-un pat care nu e al meu. Într-o încăpere pe care n- 
O recunosc. 

Mă panichez pe moment, până simt miros de lemn de cedru și 
de tutun pe pielea mea și în păr. Aproape că aud ecoul unei 
rugăciuni în urechi. Kai? Încerc să văd în întuneric, dar nu 
reuşesc să disting nimic. 

Epuizată şi confuză, adorm la loc. 

Data următoare când mă trezesc, o fac la insistenţele lui 
blânde. A venit cu mâncare, mă îndeamnă să înghit ceva. Aşa că 
mă ridic în capul oaselor, îmi înfăşor cearşaful în jurul umerilor 
şi mănânc. Apoi îmi aduc aminte că inima mi-a fost smulsă din 
piept de o lamă de foc şi mă apucă plânsul. El lasă mâncarea 
deoparte şi se urcă în pat lângă mine, mă cuprinde în braţe şi mă 
lasă să dorm. 

Când mă trezesc iar, soarele e deja sus pe cer. Draperiile încă 
acoperă geamurile, dar văd lumina strălucitoare, aurie, a soarelui 
de amiază strecurându-se pe la colțurile ferestrelor. Sunt tentată 
să rămân în pat, cu braţele lui Kai strânse în jurul meu, dar ştiu că 
e cazul să mă ridic. Trebuie să aflu ce s-a întâmplat, cum de sunt 
încă vie. ȘI sunt şi lucruri de rezolvat. 

Mă strecor jos din patul cald, atentă să nu-l trezesc. Mă 
împiedic din greşeală de ceva moale şi pufos care scoate un țipăt 
iritat şi sare ca ars, tulind-o pe uşa întredeschisă. Pisica lui Grace. 
Sunt acasă la Grace. Doar că într-o încăpere pe care n-o ştiu. Nu, 
acum, că mă uit prin jur, recunosc camera. E aceeaşi în care a stat 
Rissa în noaptea în care a fost spintecată de monstru. Trebuie să 
fie camera pentru bolnavi. Când privirea începe să mi se 
limpezească, văd că am dreptate. Descopăr o masă cu ligheane și 
bandaje, un evantai cu pene şi o bobină de aţă de dinţi, diverse 
amestecuri şi unguente. 

Bâjbâi prin încăperea prost luminată după hainele mele, dar 
cred că sunt distruse, fie îmbibate cu prea mult sânge ca să mai 
poată fi salvate, fie aruncate direct după luptă. Nu mă deranjează 
că am pierdut bluza ridicolă de la Clive, cu bretelele ei cu tot, dar 
sper că mocasinii au fost cruțaţi. Și toate armele mele. Am nevoie 
de ele. Dacă aş şti unde sunt, mi-aş pune pe mine în momentul 

ăsta fiecare cuţit şi fiecare pistol pe care îl deţin. Aş dormi cu ele. 
Nu le-aş mai da jos niciodată. 

În cele din urmă, găsesc la capătul patului un halat de baie. E 
gros, lânos şi într-o nuanţă oribilă de levănţică, dar cum nu am 
altceva, e bun şi ăsta. Îl pun pe mine, legând cu grijă cordonul pe 
talie, conştientă în fiecare fibră a corpului de rana de sub coaste. 
Deschid ușa şi un cor de şoapte mă întâmpină din capătul 
coridorului. Înainte să ies din dormitor, mă uit înapoi spre Kai. 

E tras la faţă şi obosit, iar sub ochi are pete vinete. Părul îi e 
umed și încâlcit, iar pielea transpirată are o strălucire vagă, 
difuză, ca şi cum ar avea febră. Întregul lui trup pare prăbuşit în 
sine, ca şi cum ar fi pierdut mult în greutate într-un timp foarte 
scurt şi n-a avut de la bun început de unde să dea jos. Știu că 
trebuie să se fi folosit de rugăciunile învăţate de la Tah ca să mă 
salveze, dar şi mai mult de atât, ştiu că şi-a tras seva din puterile 
sale de clan şi că trupul lui plăteşte acum preţul. 

— Mare Vraci, șoptesc eu. 

Închid încet ușa după mine. 

Clive mă vede primul. Se ridică în picioare, cu un zâmbet 
imens. 

— Ucigaşa de Monştri! 

Mă crispez. 

— Nu-mi spune aşa. Nu azi. 

El îşi revine rapid. 

— Bine, atunci, Maggie. 

Mă uit în jur, la feţele necunoscute. Fac un pas înapoi, ca să fiu 
cu spatele la perete. 

— Ce se întâmplă? îi întreb încordată. 

— Am dat sfară în ţară, răspunde Grace. Fiecare mi-e dator într- 
un fel sau altu”. Acu” fiecare ţi-e dator ţie. 

Se aşază lângă Clive pe canapea. Rissa ocupă şi ea un scaun. Îl 
aud pe Pistruiat în bucătărie, fredonând şi zăngănind oalele. Dar 
eu vreau să știu ce caută ceilalți în încăpere. 

— Hoskie, zice Hastiin, tărăgănat. 

ÎI salut pe Însetat. Arată la fel ca acum câteva zile, la punctul 
de control. Păr tuns scurt, barbă zburlită. Pantaloni albaştri de 
uniformă şi o eşarfă cu cap de mort. Stă rezemat de peretele 
îndepărtat, chiar lângă ușă. Alţi trei Băieți Însetaţi, în pantaloni 
de uniformă şi geci de piele, aşezaţi pe podea, pe nişte pernuţe ca 
levănțica, ridică privirea spre mine. Arată atât de ridicol că, dacă 
n-aş fi atât de şocată să-i văd pe toţi acolo, aş râde cu poftă. 

Ceva cade în bucătărie şi tresărim cu toții, încordați ca nişte 
mâțe, o încăpere plină ochi de ucigași care stau ca pe pioneze. 

Grace oftează și se ridică greoi. 

— Mă duc să-l ajut. Oricum, cel mai probabil o să verse cafeaua 
aia peste tot. 

— Avem cafea? 

Grace îmi zâmbeşte. 

— Neagră, te rog, îi zic, în timp ce ea se îndreaptă spre 
bucătărie, să-l ajute pe junior la treburile casnice. 

— Ce cauţi aici, Hastiin? îl întreb. 

El ridică din umeri. 

— Ai auzit ce-a zis doamna. Băieţii Însetaţi îi sunt datori. Ea îţi 
transferă datoria ţie. În plus, doar n-o să te las să vânezi monştri 
de una singură şi să-ți asumi toată gloria. 

Ridic din sprâncene. 

— Ai venit să mă ajuţi? 

— Aşa s-ar părea. 

— Dar mă urăşti. 

Obrazul îi zvâcneşte. 

— Îmi datorezi bani. Nu e acelaşi lucru. 

Vreau să mă contrazic cu el, dar ce sens ar avea? E aici şi asta- 
i tot ce contează. Şi, sincer, mă simt atât de uşurată că primesc 
întăriri, încât l-aş îmbrățişa pe ticălos dacă n-aş şti că ar fugi 
mâncând pământul. 

— Îți mulţumesc, îi zic. 

Se holbează la mine un minut, apoi mormăie ceva. 

— Asta nu înseamnă că nu-mi mai eşti datoare. 

— Cum te simţi? mă întreabă Clive. 

— Ca dracu”, sunt nevoită să recunosc. 

Închid ochii şi mă sprijin de perete. 

— Ce s-a întâmplat? 

— Nu-ţi aduci aminte? 

Îmi aduc aminte în linii mari. Arena, sărutul brutal, cuțitul în 
inimă. 

— La final a fost haos, îmi explică el cu blândeţe. Cuşca de 
sticlă a lu’ Mósí a fost lovită de fulger. Tribunele au luat foc. 
Mulțimea s-a panicat şi s-a îngrămădit să iasă. Kai încerca din 
răsputeri să te vindece, dar trebuia să te luăm de acolo. Am reușit 
să-ți salvez chestia asta, zice el şi caută la capătul canapelei, de 
unde scoate o cutie de metal, îndoită şi puţin arsă, dar altfel, 
întreagă. 

Mi se taie respirația. 

— E ce cred eu? 

— M-am gândit că o să ai nevoie de ea. 

— Îți mulţumesc, îi zic şi răsuflu ușurată. 

Cumva, deşi nu era posibil, a reuşit să-mi salveze armele. 

— Însă n-am putut găsit Bokerul. Doar cutia. 

— E în regulă, îl asigur eu. E mai mult decât suficient. 

Grace se întoarce cu cafea şi un ibric de ceai care miroase a 
mentă și fiecare ia o cană din otrava preferată. Mierea e dată din 
mână în mână şi unul dintre Băieţii Însetaţi îşi pune o linguriţă 
întreagă în ceai, scoțând exclamaţii de vădită încântare. 

— Şi acum ce urmează? întreabă Rissa. 

În încăpere se lasă brusc tăcerea şi toate privirile se întorc spre 
mine. 

Ţin cana cu ambele mâini, bucurându-mă de căldura ei. 

— Cum a zis Hastiin, încă există monştri printre noi. Mai avem 
de ucis un vrăjitor. Știu că am fost pe moarte, dar nu am murit. 
Mă simt bine. 

O minciună, dar una necesară. 

— Cred că ştim cu toții ce avem de făcut, se aude o voce 
obosită dinspre coridor. 

Toată lumea se întoarce să-l vadă pe Kai păşind uşor în 
cameră. Se strecoară în locul de lângă mine şi-mi ia mâna într-a 
lui fără niciun fel de ezitare. Roşesc, jenată de felul său simplu, 
fără ocolişuri, de a-şi exprima afecțiunea, iar primul impuls e să 
mă feresc. Dar îmi place senzația pielii lui, starea de bine pe care 
mi-o dă apropierea. Şi m-am obişnuit cu braţele sale în jurul meu 
cât timp am dormit. Aşa că-mi las mâna unde e. 

— Kai are dreptate, zice eu şi trag adânc aer în piept. Trebuie să 
mergem după Neizghâni. 

Toţi încep să şuşotească, mai ales Rissa și Băieţii Însetaţi. Din 
fericire, Hastiin îşi ţine gura. Kai mă strânge de mână încrezător. 

— Eşti sigură, Hoskie? mă întreabă Hastiin. 

Ştiu la ce se gândeşte. Neizghâni e un erou. Nu-i vânăm pe cei 
buni, decât dacă noi suntem de partea răului. 

— Nu, recunosc eu. Dar nu ştiu alt mod în care să aflăm. 

— Se pare că ar exista un alt mod, mai bun, intervine Rissa. 

— A încercat s-o omoare, sare Kai, furios. De ce-ar fi făcut asta, 
dacă n-ar fi căutat să ne oprească? 

Rissa pufneşte disprețuitoare. 

— Ei doi au o întreagă poveste în spate, ca să... 

— Ştia despre monștri. Şi despre sfredel, o contrazice Kai. Dacă 
e aşa de nevinovat, atunci de ce i-a lăsat pe toţi oamenii ăia să 
moară? 

— Asta nu înseamnă că... 

— Da” de ce? întreabă Clive, aplecându-se în față. Dacă el e 
vinovatu” şi se pare că este, atunci de ce? 

— E nemuritor, intervine Grace. Cine știe de ce fac ei ce fac? 
Aşa e voia zeilor şi tot restul. Ăsta nu-i momentu’ să căutăm să-l 
înțelegem pe el. Trebuie să ne rezumăm la fapte. La ceea ce ştim. 

Dau aprobator din cap, recunoscătoare pentru vorbele ei. 

— ȘI ştiu unde îl găsim. 

Toată lumea din încăpere se uită spre mine, așteptând. 

— Platoul Negru. 

Urmează o tăcere scurtă. 

— Vrei să mergem pe Platoul Negru? 

— E ultimul loc în care am fost împreună. La mina veche. 
Acolo o să mă aştepte. 

Hastiin se foieşte în scaun. 

— Sper că nu e vreo revanșă pe care o coci în mintea ta, 
Hoskie. Pentru că eu am venit aici să crăpăm niște este de 

monștri, nu să-mi risc pielea, și pe a băieților, ca să-ți rezolvi tu 
neînțelegerile amoroase. 

— Şi eu l-am auzit, sare Kai. Am auzit ce i-a zis lui Maggie. 
Despre monștri. Despre Platoul Negru. Va fi acolo şi tot acolo îi 
vom găsi şi pe monştri. 

Minte. Kai nu avea cum să audă ce mi-a zis Neizghâni în 
arenă. Şi Neizghâni n-a pomenit de Platoul Negru. Kai nu se uită 
la mine. Ochii îi rămân calmi şi fixați asupra lui Hastiin, ca şi 
cum ar încerca să-l convingă numai din priviri. 

Hastiin amuţeşte şi, pentru o clipă, am senzația că o să mă lase 
baltă. Apoi răsuflă zgomotos şi se plesneşte peste picior. 

— Bine, conchide el. Se pare că pornim cu toții într-o scurtă 
călătorie spre Platoul Negru. 

În timp ce mâncăm câte un bol cu tocăniță de elan și tortilla 
pufoase pregătite de Grace și de Pistruiat, ne facem planul de 
bătaie. Apoi, Rissa şi Clive fac inventarul arsenalului deținut de 
Grace, punând deoparte armele de care avem nevoie şi vorbind 
cu Băieţii Însetaţi despre modificările necesare ca să transforme 
puştile în aruncătoare de flăcări. E o discuţie tensionată, marcată 
în parte de exaltare şi în parte de groază. Stau cu ei cât pot de 
mult, căutând să-mi aduc aminte orice despre topografia 
Platoului Negru și despre posibilele tactici de luptă ale lui 
Neizghâni. Ştiu că ne aşteaptă, fără doar și poate. Dar nu asta mă 
îngrijorează. M-a lăsat să trăiesc şi nu ştiu de ce. De ce mi-a 
cruțat viața, când îi era la îndemână să mă omoare? De ce m-a 
sărutat în felul ăla. Și de ce mă ademenea să mă întorc la el? 

Le cer iertare că nu mai pot participa la discuțiile despre 
planurile de luptă, pretinzând că am nevoie să mă odihnesc, dar 
mă trezesc că mă duc, de fapt, în camera de oaspeţi a lui Grace. 
Peretele din capăt e încărcat cu rafturi de cărți şi mă uit peste 
titlurile de romane, încercând să-mi distrag atenția. 

— Ai găsit ceva bun? aud vocea lui Kai în spatele meu. 

Mă întorc şi-l văd stând rezemat de ușă, zâmbindu-mi. Poartă 
pantalonii de uniformă militară și tricoul cu AC/DC. Deja pare 
mai înzdrăvenit, dar ridurile din jurul gurii şi vânătăile de sub 
ochi persistă, făcându-l să arate mai în vârstă şi ceva mai sever. 
Nu ca un prinţ semet, precum în Shalimar. Ci ca un prinț decăzut 
sau, cel puțin, unul sub asediu. 

— Mda, sper să găsesc manualul „Cum să ucizi un războinic 
nemuritor care tocmai a dat cu tine de pământ şi să învingi o 
armată de monştri mâncători de oameni“, dar nu e aici, îi 
răspund, indicând un spaţiu liber dintre cărți. Cred că a rătăcit-o 
Grace. 

— Ah, zice Kai, intrând în cameră. E foarte popular. Sunt sigur 
că l-a împrumutat cineva şi a uitat să-l pună la loc. 

— Nişte ticăloşi! 

El râde, vine mai aproape. Scoate de pe raft o carte la 
întâmplare. 


201 


— Ce zici de asta? 

Pe copertă e un indian cu o mutră tipică, cu pieptul gol, 
musculos, cu păr lung, sărutând cu patimă o femeie albă ale cărei 
plete roşcate flutură în adierea preriei. Trenuri şi bizoni străbat 
planul îndepărtat. 

— Mmm... un roman de dragoste. N-aş fi zis că e stilul tău. 

El pune cartea înapoi pe raft. 

— Atunci nu mă cunoşti prea bine. 

— Oh, te cunosc destul de bine, îi răspund, gândindu-mă la 
ultimele zile şi nopți, amintindu-mi braţele lui în jurul meu, 
trupul lipit de al meu. 

Înclină uşor capul şi se uită pieziş la mine, închizând un ochi, 
ca şi cum ar încerca să-şi dea seama dacă flirtez cu el. Şi chiar 
flirtez sau măcar încerc. Adevărul e că n-am nici cea mai vagă 
idee ce fac. Dar Kai se îndură de mine şi schițează un zâmbet. 

— Aia a fost strict din motive de sănătate. 

— Serios? Nu-mi aduc aminte ca Tah să mă fi ţinut în braţe ca 
să mă vindec. 

— Apropo de vindecat, cum te simți? 

Oftez şi mă reazem de bibliotecă, frivolitatea momentului 
dispărând în mare măsură. 

— Ca un cal deşelat dus în grajd asudat, recunosc eu. 

Se uită la mine pierdut. 

— Habar n-am ce vrea să însemne asta. 

— Fiindcă eşti orăşean. 

— Pledez vinovat. 

Ezit, gândindu-mă la ce-ar trebui să zic. Dar după ce-a făcut 
pentru mine, merită să fiu cinstită cu el. 

— Mă doare, recunosc. Şi pe dinăuntru, și pe afară. Ştiu că 
trupul o să mi se vindece, dar restul... 

Ridic din umeri. 

— L-am iubit, Kai. 

Rămâne tăcut o vreme, cu privirea în pământ. 

— Era cât pe ce să te pierdem, mărturisește el. Încheietura 
mâinii ţi se vindeca, la fel şi spatele. Dar spiritul... Refuza să se 
întoarcă. 

Încearcă să-mi spună că am murit? Mă trec fiori, căci nici 
măcar nu vreau să mă gândesc la posibilitatea asta. Dacă aş fi 
murit, aş fi ştiut, nu-i aşa? Nici măcar Kai nu poate învia morții. 

— Ştii că cineva care te iubește nu te poate răni în halul ăla, 
zice el, uitându-se fix la mine. Dragostea n-ar trebui să te 
omoare. 

Nu știu ce să-i răspund. Știu că are dreptate. Că orice ar fi 
existat între mine şi Neizghâni nu mai există, asta presupunând 
că a existat vreodată ceva. Dar sentimentele nu mor peste noapte. 
Nu pot să nu simt ceea ce simt. 

Dar pot să las unele lucruri să se destrame, să încep să fac loc 
pentru altceva în viața mea, pentru altcineva. 

— Acum suntem chit, nu? îl întreb cu prefăcută îndrăzneală, 
străduindu-mă să aduc înapoi momentul luminos de mai 
devreme. 

El se încruntă, nesigur de manevra mea. 

— Ce vrei să zici? 

Fac un pas spre el, micşorând distanţa dintre noi. 

— Eu ţi-am salvat ție viaţa, tu ai salvat-o pe-a mea. Chit, 
corect? 

Suntem față în față, atât de aproape că-i simt respirația pe 
piele, mirosul de lemn de cedru din păr. 

Zâmbeşte uşor arogant. 

— Bine, tehnic vorbind, eu ţi-am salvat viaţa de două ori. Ai 
uitat de Rock Springs. 

— Mă descurcam foarte bine în Rock Springs, îi şoptesc cu 
buzele atingându-i uşor urechea. Doar te-ai dat mare. 

Mă prinde de talie. 

— Eu nu aşa îmi amintesc momentul, murmură el. 

Ezită o clipă deasupra buzelor mele, cerând permisiunea, pe 
chip cu aceeaşi expresie de blândeţe, de forță necunoscută mie, 
dar tandră, care mi-a salvat viaţa, aceeaşi loialitate care l-a făcut 
să mă susțină în faţa lui Hastiin. Şi chiar dacă pe undeva mă simt 
parcă în prezenţa celui mai terifiant monstru cu care a trebuit să 
mă lupt vreodată, mă întind şi-mi lipesc buzele de ale lui. Gura îi 
e surprinzător de moale. Ridică mâinile pe spatele meu, îşi 
strecoară degetele în părul meu și mă trage mai aproape. 

Sărutul e cât se poate de diferit de arsura sadică a lui 
Neizghâni. Dacă al lui Neizghâni era o flacără pârjolitoare, 
sărutul lui Kai e ca un izvor de munte, răcoros și perfect, curgând 
prin trupul meu, calmându-mi anxietatea, având puterea de a-mi 
atenua senzația de singurătate şi durerea cu o simplă atingere. 

Clanul celor care vindecă — gândul îmi trece prin minte. Până 
şi sărutul lui Kai este vindecător. 

Se lipeşte de mine, apăsându-mă cu şoldurile. Își strecoară un 
picior între genunchii mei. Și mă las în voia lui. 

Mă îmbrățişează pătimaş. Geme şi un fior de dorință îmi trece 
prin tot trupul când îl aud. Mă agăţ de el, îi zgârii uşor braţele 
goale, îl sărut şi mai profund. Mâinile îi alunecă pe spatele meu, 
palmele lui îmi cuprind fesele. 

Şi sunt iar pe coasta muntelui, în casa bunicii, într-o baltă de 
vomă, a mea. Sunt iar pe Platoul Negru, tremurând în umbra unei 
mine de cărbune, cu sângele morţilor sub unghii. Sunt iar în 
munții din Lukachukai, tăind capul unui copil. 

Deşi tot ce vreau în secunda asta e să fiu aici, în trupul meu, cu 
Kai. 

Dorinţa mi se stinge ca un nenorocit de bec. 

Simte imediat că e ceva în neregulă și se retrage, privindu-mă 
îngrijorat. 

— Eşti bine? mă întreabă, cu respirația întretăiată, cu vocea 
scăzută şi încărcată de dorință. 

E atât de flatant, că mă umflă râsul, o izbucnire scurtă de 
bucurie. 

— Da, sunt bine, îl mint. Doar că trebuie s-o iau mai încet. 

El zâmbeşte ușurat. Se apleacă şi-şi lipeşte fruntea de a mea. 

— Putem s-o luăm cât de încet vrei tu, Mags. 

Îşi plimbă mâinile pe trupul meu, atingând ușor rana de sub 
coaste. Mă crispez. Ridic cu atenţie tricoul ca să mă uit la locul în 
care m-a înjunghiat Neizghâni. Cicatricea are cam zece 
centimetri. Rana trebuie să fi fost curată, mai degrabă adâncă 
decât lată, lama a acționat mai mult ca un fier înroşit care mi-a 
pătruns în carne, cauterizând-o. O cicatrice în relief, în formă de 
fulger, care n-o să dispară în veci. Kai o atinge cu vârful 
degetelor, apăsând uşor. E ceva acolo, sub piele. Simt cum se 
mişcă sub degetele lui. Țesut cicatrizat? Nu contează. Îmi dau 
seama într-o clipă ce înseamnă. Neizghâni m-a însemnat drept 
proprietatea lui. 

Simt brusc că mă sufoc, cuprinsă de un val de greață şi am 
senzația că pereţii vin peste mine, iar camera începe să se învârtă. 
Kai mă prinde în braţe, scoțând sunete liniștitoare. Ceva în mine 
se prăbuşeşte. Vreau să fiu atrăgătoare, vreau să fiu dorită de 
bărbatul ăsta superb şi blând. Şi, în schimb, sunt nebună de legat. 

Fac un pas înapoi, mă îndepărtez de el. Îmi controlez 
respirația. Pun mâinile în şold şi stau aşa până sunt iar în stare să 
vorbesc. 

— De ce-ai mințit pentru mine adineauri? îl întreb domol. 

Nu vreau să sune ca o acuzaţie, dar el ridică brusc privirea, 
uimit. 

— Poftim? 

— De ce i-ai zis lui Hastiin că l-ai auzit pe Neizghâni zicând 
lucrurile alea? 

El ezită, coboară privirea, apoi mă privește iar direct în ochi. 

— Ştii că sunt de partea ta, nu? Că, orice s-ar întâmpla, 
întotdeauna voi fi de partea ta. 

— Şi dacă greşesc, Kai? 

— Contează? Oricum ar fi, Maggie, va trebui să-l înfrunți. 

— Păi, nu asta am făcut? Şi n-a fost tocmai un final fericit. 

— Nu în prezenţa spectatorilor, zice el, şi nu când eşti luată prin 
surprindere. Trebuie să-l înfrunţi pe terenul tău, după regulile 
tale. Când eşti pregătită. Şi când ai un plan. 

— Şi dacă nu-l pot omorî? 

— Trebuie. E singurul mod prin care vei putea să te eliberezi de 
el. 

Mângâie uşor cicatricea şi ştiu că are dreptate. 

— Grace are baterii şi, cât ai dormit tu, am reuşit să ascult CD- 
urile. 

Am uitat complet de CD-uri. 

— Ceva nou? 

— Îţi aduci aminte de inelele lui Ma’ii? 

— Inelele direcționale? 

— Cred că ştiu cum se folosesc. Și cred că ştiu cum să-l 
omorâm pe Neizghâni. 

Închid ochii, brusc epuizată. O parte din mine s-a temut mult 
prea tare ca să-și îngăduie vreodată speranţa eliberării totale de 
Neizghâni, iar altă parte se teme de ce-aș putea face, de ce-aș 
putea deveni fără el. Dar am trăit fără el luni în şir, cel puţin fizic. 
Şi atunci, de ce mă tem, de fapt? 

— Nu-ţi face griji, zice Kai, trăgându-mă lângă el. O să fiu 
acolo, cu tine. Nu vei fi singură. Şi, de data asta, o să-l învingem. 

Vreau să-l cred, iar minciuna e atât de dulce, că o las să ne 
ofere acest moment de pace dinaintea furtunii. 

— Bun, povesteşte-mi despre inele. 

zorilor. Conduc o mică armată. Clive şi Rissa sunt în faţă, pe 
motociclete, echipa noastră de recunoaştere, agilă şi rapidă, gata 
de orice. Ei vor ajunge primii, vor cerceta zona şi vor transmite 
detaliile prin staţiile radio puse la dispoziție de Grace. Eu şi Kai 
mergem în urma lor, în camioneta mea, iar spatele e asigurat de 
Hastiin și treizeci de Băieți Însetaţi. 

Cerul dinspre apus e întunecat ca o cerneală vărsată peste 
deşert. Perdeaua de nori se dovedeşte o binecuvântare, ascunzând 
lumina stelelor, iar luna e doar o aşchie strălucitoare. Cea mai 
rapidă rută ne-ar duce prin Tse Bonito, dar cădem toți de acord că 
e mai sănătos să ocolim oraşul pe la sud, chiar dacă asta 
înseamnă să pierdem timp. 

— O să trecem pe lângă zona sudică a Zidului, sugerează 
Hastiin. Slabe şanse ca Ogarii să ajungă aşa de departe în sud. Nu 
au atâția oameni. 

— Să privim partea plină a paharului, zice Clive. 

— Care ar fi...? îl întreb. 

— O să vezi zona sudică a Zidului. 

Hastiin dă aprobator din cap. 

— Poţi să fii sigur de asta. Trei sute şi ceva de kilometri de 
turcoaz solid, de vreo cinşpe metri înălțime. O veritabilă minune 
a celei de A Şasea Lumi. 

Şi este exact cum a zis Hastiin. La început, pare doar o 
strălucire albastră în lumina dimineții, semănând mai degrabă cu 
un ocean îndepărtat. Dar, pe măsură ce ne apropiem, îl văd drept 
ceea ce este. Opera nemuritorilor diyin dine e. 

Hastiin ridică mâna şi ne oprim, dornici cu toţii să stăm şi să 
admirăm minunea. 

— De partea cealaltă a Zidului, e un adevărat coşmar lăsat în 
urmă de Apa Mare, îi zice unul dintre Însetaţi prietenului său, 
destul de tare ca să-l auzim prin geamurile coborâte ale 
camionetei. Te face să te simţi norocos că te-ai născut diné, nu? 

— Nu, rosteşte Kai încet ca să-l aud numai eu. Te face să te 
simți mic. 

Eu prefer să tac, dar Kai e aproape de adevăr. Zidul aminteşte 
de puterile pe care le vom înfrunta peste câteva ore. Pentru că, 
dacă diyin dine 'e pot să facă astfel de lucruri, ce şanse avem noi 
împotriva lui Neizghâni? 

— Să mergem, îi zic lui Kai. 

Bag iar camioneta în viteză şi pornesc prima. Însetaţii și fraţii 
Goodacre intră şi ei în formație în spatele nostru și înaintăm spre 

vest, cu Zidul în stânga noastră încă vreo sută de kilometri, până 
când Hastiin ne face semn s-o luăm spre nord. 

Timpul trece repede, bucuria de a fi văzut Zidul de aproape și 
anxietatea generală menținându-ne în alertă, treji, gata de luptă. 
O vreme schimbăm glume prin stațiile radio. Gemenii 
semnalează fiecare şanţ în care am putea intra cu camioneta. În 
cele din urmă, o lasă mai moale cu transmisiile. Vântul pătrunde 
prin geamul lăsat, iar încremenirea rece a zorilor se insinuează în 
habitaclu. Eu şi Kai suntem tăcuţi, fiecare cufundat în gândurile 
lui. Liniştea e apăsătoare, surprinzător de tensionată. 

— Ai dormit bine? îl întreb îngrijorată. 

Sunt conștientă de câtă energie a folosit ca să mă vindece şi 
urmează să-i cer şi mai mult de atât. 

Se uită o clipă la mine, şocat, ca o căprioară prinsă în bătaia 
farurilor. Apoi pare să-şi revină. 

— Da, doar că am avut iar coşmaruri. Nu pot să scap de ele. 

Îi fac semn că înțeleg. Sunt convinsă că toată lumea a visat 
urât azi-noapte. 

Două ore mai târziu, ajungem la cotitura spre Rough Rock, 
lăsând în urmă orice şosea, orice urmă de civilizație. Mă întorc să 
arunc o privire înapoi, dar oraşul dispare imediat în întuneric. 

— Nu mai e mult, îi zic lui Kai. Oamenii Răi pe care i-am 
eliminat data trecută îşi aveau cuibul în mină. E abandonată de 
ceva vreme, dar vechile maşinării şi unelte mai pot fi utilizate 
încă pentru schimburi în natură. În plus, Oamenii Răi se folosesc 
de cărbune pentru ritualurile lor... 

Îmi dau seama că vorbesc aiurea. Stresul e de vină. Şi Kai nici 
măcar nu mă ascultă. Se uită prin parbriz la cer. Îi urmăresc 
privirea. 

— Uită-te la cer, zice el. Ţi se pare că arată normal? 

Cerul ar trebui să fie luminos deja, colorat în albastrul 
imposibil al unei dimineţi de toamnă. Însă pare oarecum verde. 
În depărtare, se aude tunetul. 

— Exact ca în visul meu, şoptesc. 

Kai se întoarce brusc spre mine, cu ochii mari, îngrijorați. 

— Am avut un vis. Când ne-am cunoscut. Nişte prostii 
incredibil de ciudate. Neizghâni îmbrăcat în ţoale de vrăjitor. Tu, 
cu un fel de aripi. Oricum, în vis, deasupra Platoului Negru era 
fix așa. 

— Eu cred în vise, zice Kai cu voce spartă. Crezi că visul tău 
înseamnă ceva? 

Mă încrunt. 

— Sper că nu. Fiindcă nu s-a terminat bine. Sigur te simţi bine? 
Pari... 

Transmiţătorul începe să cârâie. 

— lepuraşule! Rissa, aici. Eşti acolo? Terminat. 

Kai ia transmiţătorul. 

— Aici lepurașul. Ce vezi? Terminat. 

— Încă o mai laşi să-ţi spună Iepuraș? îl întreb. 

— Nu cred c-o pot opri, mormăie el. 

— Noi nu vedem nimic, răspunde Rissa. 

— N-ai putea să vorbeşti un pic mai clar? Terminat. 

— Adică nu e nimic aici, la intrarea în mină, unde ne-a zis 
Maggie să ne uităm. 

— Eşti sigură? o întreb, smulgând transmiţătorul din mâna lui 
Kai. 

Adaug cu întârziere un „terminat“. 

— Sunt sigură. Ai zis să mergem pe drumul spre mină, nu? Ei 
bine, aici sunt, numai că... 

Transmisia se pierde în electricitate statică şi prin boxă se aude 
un bubuit ce trimite ecouri peste tot în jurul nostru. Un fulger 
străbate cerul de deasupra turnului vechi al minei părăsite. 

— Ăsta e semnul nostru, îi zic lui Kai, pe un ton strident, 
nervoasă. 

Opresc camioneta, simțind deja cum tot trupul îmi zvâcneşte 
de nelinişte. Deschid portiera şi cobor. El trece în locul meu la 
volan. 

— Eşti convinsă că vrei să faci asta? mă întreabă. 

— Tu respectă planul, da? 

Îmi face semn că a înţeles. 

— Maggie... 

Ridic privirea spre el, deja încordată la maximum, cu 
adrenalina forțându-mi limitele. Mintea deja calculează ce 
urmează. 

— Să nu uiţi că suntem prieteni, îmi zice el. Și că... că sunt de 
partea ta. 

Îi zâmbesc. 

— Suntem mai mult decât prieteni. Parteneri, asta suntem. 
Acum, du-te! Nu-i lăsa pe ceilalți să te aştepte, îi răspund, 
trântind portiera. 

Mă uit după camionetă, care se pierde în întuneric. Scutur 
mâinile, stresată. Îngrijorată din cauza planului nebunesc pe care 
l-am pus la cale. În ciuda asigurărilor lui Kai, e posibil ca, de 
data asta, să nu scap cu viață. 

Aştept până dispare şi dâra de praf din urma camionete şi-mi 
pipăi rapid armele. Am puşca pe spate, cartușele la brâu. Îmi 
lipseşte Bokerul, dar am cuțitele de aruncat, Glockul şi noul 
săculeţ de piele de la brâu, cu naayee 'ars 'os primite de la Ma’ii. 
Inelele sunt aproape calde pe șoldul meu, ca şi cum ar fi nişte 
ființe vii. Rotesc umerii şi trag adânc aer în piept de câteva ori. 

Pornesc încet la drum, întâi în alergare uşoară, tatonând terenul 
uscat și crăpat. Pământul aici e sterp, nu seamănă deloc cu 
vegetația aproape luxuriantă a munților sau a micuței mele văi. 
Urâţenia tristă a Platoului Negru se întinde în jur. În lumina din 
ce în ce mai puternică a dimineţii, sub cerul verde, totul începe să 

semene atât de tare cu visul meu, că simt cum mi se face pielea 
de găină. 

După vreun kilometru, încep să-mi găsesc ritmul. Alerg din ce 
în ce mai repede, până când ating un ritm constant, susținut. 
Turnul continuă să crească, imens sub cerul de culoarea vomei. 
Alerg cât de silențios şi de repede pot, ținând capul aplecat. 
Ajung la prima clădire din perimetrul exterior şi încep să urc 
scara de metal care duce spre vârful turnului. Trec rapid de 
primele etaje, dar, pe la jumătatea urcuşului, metalul devine 
foarte rece în mâinile mele și se zgâlțâie atât de tare, de parcă ar 
vrea să se desprindă și să mă arunce la pământ. Prea mult 
zgomot, mă gândesc, deși ştiu că e imposibil ca el să nu mă fi 
văzut apropiindu-mă. Mă opresc să-mi încălzesc mâinile, 
cercetând terenul de dedesubt. Văd motocicletele rulând cu viteză 
pe platou, dar încă niciun monstru la orizont. Pipăi din nou 
inelele şi-mi aduc aminte de planul lui Kai. 

„Hai, Maggie, eşti în stare s-o faci“, îmi zic în sinea mea. 
Odată ajunsă pe acoperiş, voi putea vedea întregul peisaj de jur 
împrejur. E un punct de observaţie perfect, iar fulgerul ăla îmi 
spune că şi Neizghâni e de acord cu mine. 

Numai că, în momentul în care ajung pe acoperiş, nu 
Neizghâni e cel care mă așteaptă. 

— Yă'ăt 'eeh, Magdalena, rosteşte Coiotul. E absolut minunat. 
Ai venit să priveşti carnajul? 

— Da, așa mă cheamă. 
— Oare de ce nu mă surprinde că ești aici? îi zic, păşind spre el. 

E îmbrăcat în alt costum de gentleman de western, în tonuri de 
gri şi negru, la gât cu o cascadă de volănașe crem, cu un singur 
trandafir roșu la rever. Pe vârful capului are o pălărie neagră, de 
cowboy. 

— Unde în altă parte, din tot Din6tah-ul, aş putea fi? 

— Unde e? îl întreb, uitându-mă după Neizghâni. 

Dar suntem singuri, doar eu şi farsorul. 

— Ştiu că sunteți amândoi părtaşi la asta. 

Se încruntă. 

— Adică tu crezi că eu aş colabora cu nătărăul ăla? Sper că 
glumești. 

— Trebuie să pleci. 

— Nu, Magdalena, zice el, oarecum încrâncenat. Cred că o să 
rămân exact unde sunt. 

Înjur, iritată. Eram convinsă că Neizghâni va fi aici. A mai 
admirat şi altă dată punctul ăsta de observaţie, zicând că e un loc 
bun din care să privească luptele de dedesubt. Şi fulgerele. Dar 
poate că l-am înţeles greşit. Simt privirea Coiotului fixată asupra 
mea. 

— Ascultă, nu-mi pasă ce rol ai în toate astea. Cu tine o să mă 
răfuiesc mai târziu. Dar, în momentul ăsta, eu... 

Le auzim în acelaşi timp. Vuietul unei duzini de motociclete 
accelerând concomitent şi strigătul scos de o sută de creaturi 
însetate de sânge. Ma’ii înclină capul, ascultând. 

— Ah... iată! Chemarea la luptă. Şi noi suntem departe! 

Mă grăbesc să ajung lângă el, pe marginea acoperişului. O 
masă de trupuri palide se mişcă spre est, curgând spre buza 
canionului. Vin tăvălug, ca un val de larve. Zeci de creaturi, din 
câte văd, se îndreaptă spre lanul de crizanteme sălbatice. 

Îi văd pe Băieţii Însetaţi pe motocicletele lor, băgând viteză să- 
i ajungă. Au aruncătoarele de flăcări în spate. Camioneta e 
parcată în depărtare şi o siluetă singuratică, ce nu poate fi decât 
Kai, stă pe platforma din spate, cu faţa spre monştrii care vin în 
viteză. 

Băieții virează la unison, împrăştiindu-se pe o distanță mare, 
ca să flancheze monștrii. Îşi aprind armele şi-i acoperă pe tsé 
naayéé’ cu o pătură de flăcări. Ecoul zbieretelor scoase de 
creaturile arzând reverberează pe întregul platou. 

— Foarte inteligent, observă Ma’ii. 

— Aşteaptă. N-au terminat. 


210 


Kai se urcă pe acoperişul camionetei. Îşi fixează bine 
picioarele şi întinde mâinile. Aproape că îl aud îngânând 
incantaţia. ÎI văd pe Clive în apropierea lui trimițând o pală de 
foc în aer. 

Şi vântul începe să bată. Exact ca în Rock Springs, flăcările se 
întețesc. Devine o tornadă infernală care înghite creaturile ca o 
bestie hămesită. 

— Fascinant, zice Ma’ii, cu ochii la Kai, cu un soi de respect 
amestecat cu invidie. O întorsătură neașteptată. 

Îşi scoate ceasul din buzunar și-l verifică. 

Din punctul meu de observaţie, văd că i-am decimat. N-au mai 
rămas decât vreo zece monştri. Clive şi Rissa se alătură băieților 
şi împreună îi lovesc, retezându-le capetele şi înecându-i în 
flăcări. Rânjesc, cu un oftat de uşurare. Planul nostru a 
funcționat. 

Apoi, cu coada ochiului, văd venind ceva dinspre sud. Dând 
roată şi venind peste colină. 

— Ah! zice Coiotul, de-a dreptul amuzat. Cavaleria. 

Mă uit cu oroare cum o puzderie de monştri, şi mai mulți decât 
înainte, se revarsă pe platou şi înaintează spre spatele camionetei. 
Kai se întoarce spre ei, cu mâinile ridicate. Îmi ţin răsuflarea 
când îl văd cum ezită. Ştiu că este epuizat după ce m-a salvat pe 
mine şi a fost nevoit să-și folosească din nou puterile atât de 
curând. Urlu inutil spre Hastiin, spre Clive, spre oricine să se 
ducă să-l ajute, dar ei nu mă pot auzi, iar monștrii se apropie. Kai 
nu va primi ajutor la timp. 

Fulgerul lovește platoul. 

Orbitor de intens. Când strălucirea se mai atenuează şi reuşesc 
să văd ceva, el e deja acolo. La cinci metri în fața lui Kai, între el 
şi monștri. E magnific, cu părul negru curgându-i în valuri pe 
spate, ca o perdea de umbre, cu armura sclipind. Are în mâini 
sabia de foc. 

Şi oriunde o îndreaptă, urmează dezastrul. 

— Punctual! comentează Coiotul, închizând ceasul cu un 
pocnet. Acum să înceapă distracţia. 

Mă uit cu gura căscată cum Neizghâni mătură totul în calea 
lui. Monştrii cad secerați. Parcă iau foc la comanda lui sau se 
desfac pur şi simplu în bucăţi. Învârte braţul și capetele cad de pe 
umeri dintr-o lovitură. Alergând, ferindu-se de gurile lor 
flămânde, e violenţa întrupată. E frumos mai presus de fire. 

— Trebuie să ajung acolo, şoptesc eu, privindu-l cum 
decimează singur o armată întreagă. 

Coiotul îşi aranjează cu ghearele faldurile moi ale cămăşii. 

— Mai zăboveşte o clipă, Magdalena. Să-ţi spun mai întâi o 
poveste. 

— Poftim? îl întreb, captivată de Neizghâni care străpunge cu 
sabia un tsé naayee imens. 

E o forță a naturii, dar ei sunt atât de mulți, iar el, unul singur. 
Şi monștrii par a curge fără oprire. Sute. 

— Despre un coiot singuratic, acuzat pe nedrept, şi o fată în 
măsură să-l ajute să se răzbune. 

Cu asta reuşeşte într-un târziu să-mi capteze atenția. 

— Despre ce vorbeşti, Ma”ii? 

— Chiar nu m-ai văzut? Acolo, pe munte, după ce-ai omorât 
primul monstru? 

Un țipăt îmi atrage privirea spre câmpul de luptă exact la timp 
ca să-l văd pe unul din Băieţii Însetaţi căzând răpus de o masă de 
trupuri albe. Chiar şi cu sprijinul lui Neizghâni, băieții lui Hastun 
mor pe capete. 

— Opreşte-te, Ma’ii! Știu că tsé naayee' sunt ai tăi. De ce faci 
asta? 

Coiotul înclină capul. 

— Tsé naayéé’? 

— Să nu negi. Ştiu că tu ai sfredelul. Ştiu că tu i-ai făcut. 

— Oh, nu neg asta. Dar m-ai înţeles greșit. Nu i-am făcut doar 
pe tsé naayéé’. Eu i-am făcut pe toți. Toţi sunt monștrii mei, 
Magdalena. De la începutul începuturilor. 

— Da, ştiu. Lukachukai, şi Crownpoint, şi Rock... 

El mă întrerupe brutal, dezaprobator. 

— Nu, nu, nu. De mai înainte, de pe coama muntelui, îngână el, 
melodios, mângâindu-şi volănaşele. Deasupra Fortului Defiance. 

Îmi îngheaţă sângele în vine. 

— A fost atât de simplu, continuă el domol. Ştiam că Neizghâni 
îi vânează deja pe vrăjitor şi pe creaturile lui. Tot ce trebuia să fac 
era să pun la cale o întâlnire. O fetiță disperată. O misiune 
inevitabilă de salvare. Un erou care nu mai poate de grija altora. 
Cum să nu te ia sub aripa lui? 

Se înfioară teatral. 

— Neplăcută chestia cu bunica ta. Canibali, ce să-i faci? Ce 
oroare! 

Nu pot să respir. Nu se poate să aud toate astea. Pur și simplu 
nu se poate. Nu poate fi adevărat. 

— E un moment regretabil. Sincer. Un părinte nu poate să-și 
controleze odraslele. Dar uită-te la ultima mea creație, spune el și 
întinde braţele spre câmpul de luptă de la poalele turnului. Ştiam 
că îmi trebuie ceva suficient de monstruos ca să te scot din 
lâncezeala ta. Și ce-ar fi fost mai potrivit decât ceea ce l-a atras 
pe Neizghâni la tine de la bun început? O fetiţă chinuită de 
monștrii mâncători de oameni. Deşi, adaugă el, căzând puţin pe 
gânduri, dacă e să fiu cinstit, şi sunt întotdeauna cinstit, creaturile 
astea m-au cam dezamăgit. Prea sunt interesate de un singur 
lucru, înţelegi tu? Și aşa de nepricepute la conversaţie, absolut 
dezamăgitor. Ştiai că nici măcar nu sunt în stare să vorbească? 
Doar mormăie. Gem. Dar n-am auzit niciodată o propoziție 
inteligibilă, de la niciuna. Bănuiesc că de asta tot caută să 


212 


devoreze coardele vocale, dar cine poate şti cu adevărat? În 
niciun caz ele, din păcate. 

Chicoteşte la propria glumă, apoi oftează melancolic înainte de 
a continua. 

— Se pare că sfredelul poate să aprindă scânteia vieţii în ele, 
dar nu poate să le dea şi suflet. 

Reușesc într-un târziu să deschid gura. 

— Ce-ai făcut? 

Ma'ii rânjeşte cu gura până la urechi. 

— Păi, am făcut din tine o făptură extraordinară, evident! 

— Ce-ai zis? mă răstesc, abia crezându-mi urechilor. 

— Nu mă aştept să-mi fii recunoscătoare acum, ci cu timpul, 
îmi răspunde, plescăind. 

Mă holbez la el, oripilată. 

— Puterile de clan, evident, îmi explică iritat de parcă 
intenționat nu vreau să pricep. Cum altfel să le trezesc în tine? În 
plus, trebuia să fii antrenată de cel mai mare războinic pe care l- 
au avut diné vreodată. 

Se apleacă spre mine, privindu-mă fix, cu ochii scânteietori. 

— Aveam nevoie să fii rănită, Magdalena. Aveam nevoie să fii 
furioasă şi aveam nevoie ca furia ta să se îndrepte împotriva unui 
singur om. 

— Deci toată viaţa mea e un soi de joc între tine şi Neizghâni? 

— Nu e niciun Joc, te asigur. Sau e cel mai delicios joc din câte 
există. N-aş putea spune, mărturiseşte el, îndreptându-şi 
manşetele cămaşii care nu aveau nevoie să fie îndreptate. Eşti 
superbă, Magdalena. O armă mai rafinată decât oricare alta. Nu 
cred că-ți dai seama cu adevărat. lar ăla — arată spre bătălia de 
dedesubt — își dă seama mai mult decât vrea el să recunoască. A 
existat întotdeauna riscul ca el să te omoare din secunda în care a 
înțeles că ai un mare potențial. Că eşti mult mai bună decât el. 
Dar eram destul de convins că o să-ți cruțe viaţa. Pentru că aici e 
partea interesantă, Magdalena. Te iubește. Mă rog, atât cât poate 
iubi o creatură ca el, adaugă repede Coiotul. 

Încep să mi se înmoaie genunchii. 

— Dar ai spus că... 

— Ți-am spus ce trebuia ca să crezi ce voiam eu. Aveam nevoie 
de ura ta. Nu de mila ta. Şi te-am încurajat să ţi-l urci pe Kai 
Arviso în pat, pufneşte el. Cineva care să te consoleze după 
moartea lui Neizghâni. N-am vrut niciodată să suferi. Nu sunt un 
monstru, în definitiv. 

Un geamăt înfundat îmi scapă de pe buze. 

— Şi plănuiești să-l omori, nu-i aşa? mă întrebă nerăbdător. 
Cum ai putea să n-o faci? După ce te-a umilit în halul ăla? Exact 
asta şi merită. 

— N-ar fi trebuit s-o faci, Ma’ii, rostesc încet şi calm. 

Scot pistolul din tocul de la şold. 

— N-ar fi trebuit să-mi faci una ca asta. Să-i faci aşa ceva lui 
nali. 

Vocea începe să-mi tremure. 

— Lui Tah. 

Pentru că acum ştiu că focul care a mistuit coliba lui Tah a fost 
cauzat de fulgerul lui Ma’ii. Fie ca să mă izoleze pe mine şi mai 
mult, fie ca să-l împingă pe Kai în braţele mele, fie din cine ştie 
ce alt motiv bolnav. În momentul de faţă, nici măcar nu mai 
contează. 

El oftează. 

— Nu eşti cam melodramatică? 

— Nu poţi să-ți baţi joc de oameni în halul ăsta. Sau de mine. 

Ridic arma. O îndrept spre capul lui Ma’ii. 

— Văd că nu-mi apreciezi geniul, mormăte el. 

Ochii i se îndreaptă spre mine, apoi spre armă, dar de mișcat, 
nu se mișcă. 

— Dar ştiu bine că azi Neizghâni va muri de mâna ucenicei lui. 
Şi tu vrei asta. Kai Arviso vrea asta. E o răzbunare cu sânge-rece 
pe care n-o regret. 

Nu mai spun nimic. Ţin doar pistolul îndreptat spre el. 

Văd un crâmpei din urechea lui de lup, căci iluzia începe să se 
destrame. 

— Zău aşa, Magdalena! Oare violenţa să fie întotdeauna răsp... 

Un glonţ în frunte. 

Se dă înapoi și cade la pământ. 

Mă apropii de trupul care zace întins. Mă uit o clipă la ochii lui 
ficşi, la gura căscată. Mă aplec şi-i tai gâtul de la o ureche la 
cealaltă. O perdea de sânge începe să curgă pe pielea palidă. Tai 
în continuare, până când capul se desprinde de trup şi rămân cu el 
în mână. Îl arunc peste marginea turnului. K 'aahandanii urlă 
sălbatic, animalic. 

Mă uit o vreme cum sângele se scurge şiroaie prin crăpăturile 
acoperişului. Până când crăpăturile se umplu, iar sângele se 
revarsă și se adună în băltoace în jurul trupului decapitat. 
Absorbite de mânecile frumosului costum de gentleman din Vest. 

Alerg de-a curmezişul platoului mâncând pământul, simțind că 


picioarele îmi iau foc. Nu mă ajută puterile de clan, ci doar 
groaza, panica şi durerea care mă cuprind la gândul că s-ar putea 
să ajung prea târziu. Mintea continuă să reia confesiunea crudă a 
lui Ma’ii, dar nu am timp să analizez ce mi-a zis. Să-mi dau 
seama ce-ar trebui să simt. Parte din mine ştie că s-ar putea să fiu 
în stare de şoc şi mă folosesc de puţinele momente de rațiune de 
care mai sunt în stare ca să ignor ororile pe care mi le-a făcut 
Ma'ii de-a lungul timpului şi care îmi urlă acum în creier, să le 
las pentru altă zi. Acum trebuie să-l ajut pe Kai. 

„Rămânem la planul inițial“, îmi spun în șoaptă. „Nu s-a 
schimbat nimic. Rămânem la planul inițial.“ Aceste naayéé’ 
ats'os sunt un licăr de speranță în mijlocul a ceea ce pare a fi un 
vis urât. 

Alerg direct în miezul coşmarului. 

Pământul e presărat cu cadavre. Corpuri de monştri, arse şi 
înnegrite, arătând atât de uman în formele lor carbonizate. Apoi 
oamenii, câteva uniforme albastre contrastând cu rămășițele arse 
ale creaturilor. Băieții Însetaţi. Merg mai departe, mă apropii de 
buza canionului, unde e camioneta. Îi văd acum pe câțiva dintre 
aliaţii mei încă în picioare. La început, simt ușurare, căci sunt vii. 
Apoi, groază. 

Clive e în genunchi în fața lui Neizghâni, cu vârful sabiei de 
foc la gâtul lui. Tânărul Goodacre stă ca trăsnit, iar sângele îi 
curge nestăvilit dintr-o rană deschisă, imensă, la cap. Rissa 
încearcă disperată să-şi tragă fratele din calea lui Neizghâni. Kai 
e lângă gemeni. Irisurile îi sunt acum un ecran mat de mercur, 
culoarea maronie a dispărut complet. Are mâinile întinse înainte, 
cu degetele răsfirate, ca şi cum ar încerca să oprească un val 
invizibil. Aerul din preajma lui zumzăie, încărcat de magie. De 
pericol. 

Un cuvânt greşit, o mişcare greşită, şi murim toți. 

— Neizghâni! 

Ochii i se îndreaptă brusc spre mine, două abisuri întunecate. 
Băieţii Însetaţi adunaţi în jurul nostru ţin strâns armele, cu 
degetele pe trăgaci. 

Păşesc rapid în mijlocul lor, cu mâinile ridicate. 

— Vorbește cu mine, îi zic lui Neizghâni. 

Simt presiunea de a fi intrat în bătaia puștilor, a puterilor lui 
Kai care se înteţesc, dar mă uit doar la Neizghâni. 

— Roşcatul m-a atacat, îmi zice. Nu i-aş fi făcut niciun rău. Am 
venit doar când am simțit duhoarea monştrilor. 

— Atunci, pleacă. Monștrii sunt morți. Lasă-i pe oamenii ăştia 
în pace. 

Îmi zâmbeşte şi, chiar și într-un asemenea moment, zâmbetul 
lui e ca primele raze ale unei dimineţi îngheţate de iarnă. 

— Ah, uite, nu mai pot face asta acum. 

Unul dintre băieți tuşeşte brusc şi tresărim cu toții, aşteptând o 
rafală de gloanţe care, din fericire, nu vine. 

Respir adânc, încercând să menţin sub control k 'aahanăanii” 
care urlă în mine că sunt în pericol şi că trebuie să ucid. Pe 
cineva. Nu contează pe cine. Pe toată lumea. 

Mă chinui să-mi păstrez vocea calmă. 

— Ştiai că Ma’ii era cel care crea monștrii? îl întreb destul de 
tare ca să mă audă toată lumea. Știu că tu n-ai avut niciun 
amestec. 

El se încruntă, parcă norii ar întuneca o clipă soarele. 

— Evident că n-am avut niciun amestec. 

— Eu n-am ştiut. Ma'u a lăsat urme peste tot. Urme de trăsnet. 
A făcut în aşa fel încât să pară că tu eşti de vină. 

Încruntătura i se adânceşte. 

— Farsorul a creat multă suferinţă cu nesocotinţa lui, 
recunoaşte el. Îi vin eu de hac. 

— L-am rezolvat eu. 

Mă priveşte surprins, apoi zâmbetul i se lățeşte. 

— Chinibaâ. 

— Acum ştii că oamenii ăştia nu-ți sunt duşmani, Neizghâni. 
Lasă-i să plece. 

El tace, ca şi cum s-ar gândi o clipă. 

— Nu şi pe acela. 

Arată cu sabia spre Kai. Simt cum îmi fuge pământul sub 
picioare, mai am puţin și mă lasă genunchii. Ar fi trebuit să știu, 
ar fi trebuit să-mi dau seama că Neizghâni va vedea în Kai o 
amenințare. Dar sub nicio formă n-o să-l abandonez la cheremul 
Vânătorului de Monştri. 

— Nu-l poţi avea, îi zic. 

El râde, un sunet la fel de melodios ca tunetul unei furtuni de 
primăvară. 

— Şi cine o să mă oprească? 

— Eu. 

Mă priveşte din cap până în picioare, apoi ochii i se opresc 
asupra părții stângi a trupului meu. 

— Cum se simte darul pe care ţi l-am făcut? 

Duc involuntar mâna spre semnul fulgerului de sub coaste, dar 
o las imediat să cadă, căci nu-i pot suferi zâmbetul atoateştiutor. 

— Ca să nu mă uiţi niciodată, îmi spune. Şi ca să te pot găsi 
întotdeauna. 

Face doi paşi înainte. Mă lupt cu mine să nu mă retrag şi 
reuşesc să-mi menţin poziția. Dacă expir, trupurile noastre se vor 

atinge. Îmi ţin respiraţia. El se apleacă spre mine, complice, cu 
părul curgând în valuri, mângâindu-mi pielea. 

— Văd că te-a corupt deja. 

Mă dau înapoi, împiedicându-mă, parcă m-ar fi lovit cuvintele 
lui. Ştie despre nopțile pe care le-am petrecut împreună în patul 
lui Grace, despre sărutul nostru de la care n-a trecut decât o zi? 

Îşi țuguie buzele, privindu-mi expresia feţei, dar nu reuşesc să- 
mi dau seama ce gândește. 

— E foarte viclean, Chinibaă, şi n-o să-ți reproşez naivitatea. 
Dar trebuie să ştii că el... 

Scutur din cap. Fac încă un pas în spate. Nu pot să mai accept 
încă o dezvăluire, încă o trădare. O să mă distrugă complet. 

— Să nu îndrăznești... 

Se opreşte, continuând să mă privească. 

— Atunci, întreabă-l. Întreabă-l tu. Întreabă-l de ce e aici. De ce 
a devenit partenerul tău. 

Pronunţă cuvântul cu dispreț. 

— Nu pot să... 

— Întreabă-l! 

Mă întorc spre Kai. Puterea pe care o manevra s-a epuizat, dar 
aerul în jurul lui încă e greu şi încărcat, ochii încă au culoarea 
mercurului. E palid, transpirat, cu părul lui perfect dat pe spate, 
să nu-i acopere chipul perfect. 

— Nu e așa cum zice el, Maggie. 

Înghit, brusc îngrozită. De tremurul din vocea lui, de privirea 
lui panicată. 

Neizghâni spune adevărul. 

— Ce nu e aşa, Kai? 

Vocea îmi e atât de slabă, atât de speriată, că abia mă recunosc. 

Neizghâni râde. 

— Spune-i. Pisica te-a recunoscut de cum a pus ochii pe tine, a 
văzut exact ce eşti. Te-a auzit vorbind, ţi-a auzit cuvintele vrăjite. 
Spune-i care e puterea clanului tău. 

— Despre ce vorbeşte, Kai? Despre tămăduitori? 

Îmi dau seama că nu mi-a spus niciodată care sunt celelalte 
puteri de clan ale sale. Am presupus că au legătură cu Știința 
Vremii. Dar acum nu mai ştiu. Nu ştiu. 

— Poate că la început mi-am urmărit doar propriul interes, 
începe Kai, precaut. 

Îmi vorbeşte la fel ca atunci când eram lângă casa lui Tah și îl 
înfruntam pe Longarm. Ca şi cum aș reprezenta un pericol pentru 
el. 

— Dar timpul pe care l-am petrecut împreună... continuă el. N- 
a fost nimic fals în asta, Mags. Suntem prieteni. Prieteni 
adevăraţi. Aş face orice... N-am avut intenţia să... 

— N-ai avut intenția? Intenţia să ce? 

Ezită. 

— Zi-mi! 

Ridic glasul. 

— Zi-mi! 

— Mags... 

— Nu-mi spune aşa, mă răstesc la el. 

Tremur, simțind cum groaza îmi pătrunde în oase și amenință 
să mă rupă în bucăți. Pentru că încep să-mi dau seama. Chipul 
lui. Şarmul. Toate atât de supranaturale sub luminile din 
Shalimar, când aveam alifia aia la ochi. A fost în fața mea tot 
timpul și eu n-am putut vedea. Dar trebuie s-o aud din gura lui. 
Am nevoie să-l aud mărturisind. 

— Care e cealaltă putere de clan a ta, Kai? Nu tămăduirea. Nici 
Ştiinţa Vremii. Pentru ce eşti „născut“? 

Nu mai încearcă să mă mintă. 

— Bit 'qq 'nii. Vorbe ascunse. 

— Şi ce Înseamnă asta? 

— Pot să-i conving pe oameni să nu-mi facă rău. Îți aduci 
aminte de băieții Urioste? 

Bătaia pe care a încasat-o în Burque pentru că s-a culcat cu 
fata baronilor locali. 

— Îmi aduc aminte. 

Expiră adânc. Închide ochii o clipă, ca şi cum s-ar pregăti să 
dea piept cu o furtună. 

— Şi pot să-i conving pe oameni... să mă ajute. 

Mă lupt împotriva unui val de greață care mă face să mă îndoi 
de durere. Totul începe să capete sens. Felul în care a reuşit să-l 
convingă pe Longarm să-l lase să plece în ziua aia. La fel cum a 
făcut şi cu Hastiuin. Şi cu Grace. 

Şi cu mine. 

— Limbă aurită, şoptesc, gândindu-mă la vorbele lui Grace. 

— Mă pricep să mânuiesc cuvintele, mă corectează el blând. 
Atâta tot. 

Privesc peste platou, la lumea de dincolo de el. Dar nu am 
unde să mă duc. Nu am cum să scap de adevăr. 

— Ţi-ai folosit puterile şi asupra mea? 

— Maggie, zice el şi e atâta regret în vocea lui că mi se opreşte 
inima. Trebuie să înţelegi. Visele mele. La început nu reuşeam să 
pricep ce înseamnă. Să fiu vânat de Ucigaşul de Monștri. Cum ar 
fi putut... ce-ar fi avut Ucigaşul de Monștri cu mine? 

Ochii îi fug o clipă spre Neizghâni, care e încă în spatele meu. 

— Dar visele nu mint. Ştiam că Ucigaşul va veni după mine. 

Mă aşteptam să-mi mărturisească cum m-a manipulat să-l 
sărut. Să-l las să stea cu mine. Dar asta... Apoi îmi aduc aminte 
de visele lui Kai. Cum îşi făcea griji, cerându-mi să-l trezesc dacă 
începe să vorbească. Cum a încercat, şi nu o dată, să bea ca să le 
uite, ca să nu le mai aibă. Şi faţa lui azi, când l-am întrebat cum a 
dormit. 

— Ce-mi spui, de fapt? 

— Pur şi simplu n-am ştiut dacă Ucigaşul de Monşștri care va 
veni după mine va fi el. Sau... tu. Apoi ai apărut la ușa bunicului 
şi, din clipa în care am înţeles cine eşti... N-avea cum să fie o 
coincidență, cum putea să fie? Trebuia să mă asigur că mă placi. 

Noaptea aia în rulota mea. Oferta lui de a se culca cu mine. 

— Aşa că... 

— Parteneri. Prieteni. 

Începe să mi se facă silă. 

— A fost ideea lui Tah? 

— Nu! Bunicul n-a știut nimic. Nu i-am povestit visele mele. N- 
ar fi făcut decât să se îngrijoreze. Nici măcar n-am ştiut cine e 
Ucigaşul de Monştri până când Tah nu te-a adus în discuţie într-o 
zi, apoi ai apărut la ușă cu o căpăţână de monstru şi mi-a picat 
fisa. Şi mi-a fost clar ce aveam de făcut. 

— Câteodată îţi învingi duşmanii transformându-i în prieteni. 

Cuvintele pe care mi le-a spus atunci, explicându-mi de ce a 
fost atât de amabil cu Coiotul în acea primă noapte. Dar nu 
vorbea doar despre Coiot. Vorbea despre mine. A stat acolo şi mi- 
a zis ce urma să facă și mie mi-a luat timp până acum ca să 
înțeleg. Mişto. L-am avertizat în legătură cu Coiotul, i-am zis că 
trebuie să-l vadă pe farsor aşa cum e, dar Kai îmi spunea că el e 
la fel de rău, la fel de manipulator, însă eu am fost prea oarbă ca 
să văd. 

— Trebuie să ştiu ceva, Kai. Am nevoie să aflu adevărul. 

— Ştiu. O să-ţi spun. Încerc. 

— În prima noapte, în rulota mea, când ai încercat să te culci cu 
mine. Era un mijloc de a-ţi atinge țelul? Îi spuneai unei fete 
singure, distruse psihic, ce voia să audă? O poveste precum cea 
pe care i-ai zis-o lui Longarm? Pentru ca, atunci când Neizghâni 
ar fi venit să te omoare, tu să mă fi sedus deja? Ca să fiu dispusă 
să mă lupt cu Neizghâni pentru tine? 

Se încruntă, ca şi cum, de data asta, el ar fi cel rănit. 

— Nu, Mags, n-a fost aşa, îmi răspunde, apoi şovăie. Bine, 
poate la început a fost. Dar nu şi mai târziu. După ce m-ai salvat 
de Longarm. După ce-am văzut cât eşti de curajoasă. Cât de mult 
l-ai iubit pe bunicul. Şi când credeai cu atâta convingere că eşti 
un soi de maşinărie de ucis şi asta te sfâşie pe dinăuntru. lar eu 
am văzut că eşti mult mai mult de atât. Un lider. Un erou. 

Neizghâni scoate un sunet dezaprobator lângă mine, dar îl 
ignor. 

— Şi sărutul ăla, Kai? Ce-a fost cu el? 

Roşeşte şi se uită drept în ochii mei. 

— Sărutul a fost real. 

Clipesc iute de câteva ori, încercând să alung lacrimile 
nedorite. Mă doare stomacul şi-mi încrucişez brațele în dreptul 
lui, ca să-mi ţin măruntaiele la locul lor. 

— Ar fi fost mai bine dacă era o minciună. 

— Maggie, nu! Nu face asta! 


219 


Vocea îi e caldă, blândă. Aceeaşi voce care mă chema înapoi 
când muream în arenă. Mă agăț de gândul ăsta. Kai a luptat 
pentru mine. M-a vindecat. Asta a fost real. A fost real. Sărutul 
nostru a fost real. 

Dar la fel de reală a fost şi înşelătoria lui. 

— M-ai vindecat ca să mă salvezi? Sau ca să supraviețuiesc şi 
să pot să lupt împotriva lui Neizghâni? 

— Te-am vindecat pentru că... nu te puteam pierde. 

Mă întorc cu spatele la el, nesigură pe picioare. Mă sprijin cu 
mâinile pe genunchi, încercând să respir normal. Îmi spun că, 
dacă cineva m-a păcălit şi-a profitat de mine, ei bine, atunci e 
numai vina mea. Nu asta am zis şi despre Ma’ii? Kai a fost mai 
bun, atâta tot. 

Trag adânc aer în piept. Mă întorc iar spre Kai şi, Dumnezeule 
mare, cât de tare doare. Tot ce vreau e să dau timpul înapoi, să ne 
întoarcem iar în biblioteca lui Grace. Dar momentul a trecut şi n- 
o să-l mai retrăim niciodată. 

— De ce-mi spui toate astea? De ce nu te foloseşti și acum de 
bit'qq 'nii, când ai mai multă nevoie de ea? Nu mă poţi convinge 
să mă lupt cu Neizghâni pentru tine? 

El dă din cap încet, precaut. 

— Aş putea. Dar nu vreau să te mint. Nu vreau să te păcălesc. 

Aud hohote de râs în spatele meu. 

— Cine minte o dată minte mereu. Chinibaâ, el singur 
recunoaşte că nu poate fi de încredere. Te-a folosit, a făcut tot ce 
i-a stat în putință să te întărâte împotriva mea. Omoară-l pentru 
trădarea lui şi să terminăm cu povestea asta. 

— Pleacă! 

— Nu trebuie să-ți fie ruşine că ai fost folosită. Tu eşti o ființă 
cu cinci degete şi seminția ta nu poate să... 

— Am spus să pleci! 

ÎI simt pe Neizghâni încordându-se, aşa că adaug un „te rog“. 
Mă întorc spre el. Se uită la mine cu ochi iscoditori. 

— Am... nevoie de timp să mă gândesc. 

La început, am impresia că o să refuze, dar după un moment se 
îndepărtează. 

Mă ghemuiesc, sprijinindu-mă de pământ, ca să-mi revin. Am 
nevoie de un plan. De un plan mai bun. Nu de planul lui Ma’ii, 
de al lui Neizghâni, nici măcar de al lui Kai... Apoi un gând 
prinde contur. Îngrozitor. Monstruos. Dar perfect. Mă ridic. Kai 
se îndreaptă de spate, ca un om în fața plutonului de execuție. 

— Ce se întâmplă în visele tale, Kai? îl întreb. Când vine 
Ucigaşul după tine? 

Se crispează. 

— Mor. 

— Şi apoi? 

Scutură din cap, neştiind la ce mă refer. 

— Şi apoi? repet. 

Pentru că am o idee. O idee ridicol de dureroasă. Dar dacă 
funcționează... 

Privesc cum chipul i se luminează, căci în sfârșit înţelege. 

După care îl cuprinde groaza. 

Înghite în sec, tendoanele gâtului i se încordează şi văd cum 
mintea îi lucrează febril, căutând o altă cale de ieșire. Orice altă 
cale de ieşire. 

Coboară pleoapele, ca şi cum ar fi ajuns la aceeași concluzie 
ca mine. Când deschide iar ochii și mă privește, irisurile sunt de 
un căprui solemn, argintiul a dispărut aproape complet. 

Şi ştiu ce am de făcut. 

Scot Glockul din toc. Mă uit în spate la Neizghâni. El mă 
priveşte curios. Dar nu intervine și e destul de departe ca să nu 
mă audă când îi vorbesc lui Kai aplecându-mă spre el. 

— Aveai dreptate în privința mea, Kai, îi şoptesc apăsat. Despre 
faptul că sunt mai mult decât o simplă ucigașă. Și cred... cred că 
vreau să încerc. 

Privirea mi se îndreaptă spre semnul de lângă inima mea. 

— El n-o să mă lase niciodată în pace, adaug. Nici pe tine n-o 
să te lase. 

— Dacă supraviețuiesc, dar te pierd în favoarea lui, sunt mort 
oricum. 

Bat cu palma inelele din săculeţul de la brâu, ca să-i aduc 
aminte de planul nostru. 

— Îţi închipui că nu pot să câştig? Cred că mă simt jignită. 

Zâmbesc, dar nu există nici pic de veselie în vocea mea. 

— Ai puţină încredere. 

Kai e alb la față şi încordat. În cele din urmă, își lasă mâinile 
moi pe lângă trup, într-un gest de supunere. 

— Am încredere. 

Fac trei paşi în spate. Ridic arma. K 'aahandanii e mut, 
lăsându-mă singură, fără niciun fel de ajutor ca să-mi uşureze 
sarcina. Și nu e deloc uşoară chestia asta. Dar mâna mi-e sigură 
şi ținta, bine stabilită. 

— A venit momentul să mori, lepurașule, îi şoptesc. 

Şi simplu, fără ezitări, îi trag un glonţ în inimă. 

Kai se prăbuşeşte. Loveşte pământul cu un zgomot surd. 


Clive se chinuie să se ridice în picioare și se năpusteşte asupra 
mea cu un urlet agonizant, în mână cu un cuțit de vânătoare pe 
care nu l-am observat până acum. Mă feresc, dându-mă înapoi 
rapid şi mă ratează la mare distanță. Apoi Neizghání răsare lângă 
mine şi loveşte cu mânerul sabiei în țeasta şi aşa rănită a lui 
Clive. Roşcatul cade lat, cu picioarele şi mâinile răşchirate, drept 
lângă trupul lui Kai. 

Tăcerea ne înconjoară. Pământul se cutremură. Tunetul 
mugeşte undeva în depărtare. 

Hastiin şi restul trupei se holbează. Nu ştiu cât de mult au 
auzit. Cât de mult au înţeles. 

Neizghâni începe să râdă. Puternic, fericit, un sunet menit să 
trezească spiritul zeului soare. 

— N-ai încetat niciodată să mă uimești, zice el gânditor, 
împingând trupul lui Kai cu vârful mocasinului. Am uitat cât de 
puternică e nevoia ta de a vărsa sânge. Dar mai bine că e mort. 
Lucrurile pe care mi le-a zis Pisica despre puterile lui prevesteau 
haosul. 

— Mda... zic eu, încercând ca glasul să nu-mi sune ca şi cum 
inima mi-e ruptă în două, ca și cum sunt pe cale să-mi vărs 
maţele văzându-l pe Kai zăcând în noroi cu o gaură în inimă, cu 
sângele scurgându-i-se din trup, exact ca în coșmarurile mele. 

Nu pot să rămân aici. Trebuie să mă pun în mișcare. O iau din 
loc, dar fără să ştiu încotro. Vreau doar să... fiu departe. 
Neizghâni mă urmează. Îmi atinge braţul când mă opresc într-un 
târziu. Senzaţia de dejă-vu mă loveşte ca un nenorocit de baros. 
Suntem iar pe Platoul Negru, cel dinainte, cu morții la picioarele 
mele. Cu sângele altor oameni pe mâini. 

— Vrei să ştii de ce te-am sărutat, Chinibaâ? îmi vorbeşte el. 
Atunci, în arenă. Nici măcar nu m-ai întrebat. 

Mă întorc. E prea aproape de mine. Ochii lui ascund secretele 
lumii ăsteia. Buzele lui sunt aproape lipite de ale mele. Înghit 
valul brusc de lichid din gură, mă lupt împotriva stării de leșin 
care amenință să mă cuprindă. Mâinile îmi tremură. De dorință 
sau de groază, nu sunt sigură. 

— Eu... eu... mă bâlbâi inutil. 

Miroase a fulger, a căldură şi a ozon. A putere. Mă agăţ de 
amintirea lui Kai. De apele reci de munte și de calmul vindecător. 
Dar totul e întinat acum. Suficient de fisurat încât Neizghâni să 
aibă pe unde pătrunde în mintea mea. 

Vocea îi e o şoaptă feroce. 

— Pentru că în momentul acela erai magnifică şi eu te-am văzut 
aşa cum erai. Te-am văzut pe tine. N-o să uit niciodată, Chinibaâ. 
Fata care iese învingătoare în luptă. 

Îmi cuprinde obrazul în mână, palma lui fierbinte se lipeşte de 
pielea mea. 

Îmi aduc aminte de sărutul din arenă. Felul brutal în care mi-a 
strivit buzele, gustul de aramă al sângelui, de metal fierbinte. 

— Gura ta avea gustul morții, îi șoptesc. 

El rânjeşte, sălbatic şi dureros de frumos. 

— Ca şi a ta, Chinibaâă. E ceea ce împărtășim noi doi, acest gust 
al morții. Nu mă voi mai îndoi niciodată de asta. 

Îmi atinge cicatricea de sub inimă, locul în care m-a însemnat. 

— Îmi aparții. 

Face un pas înapoi şi-mi întinde mâna. 

Şi-mi dau seama în clipa asta că nu e prea târziu. Că aș putea 
să-l iau de mână şi să lupt iar alături de el. Să-l uit pe Kai. Să uit 
planul meu nebun. Aș putea să mă ascund iar în siguranță sub 
aripa lui Neizghâni și să rămân ucenica lui favorită. Să-i simt iar 
buzele pe buzele mele. Promisiunea unui viitor împreună e încă 
vie, tentantă. Gândul mă atrage cu atâta forță, că mă ia ameţeala. 

Dar e ceva ce vreau mai mult decât pe Neizghâni. Chiar mai 
mult decât pe Kai. 

Nu-l prind de mână. Îi fac semn s-o ia înainte. 

Cum se întoarce cu spatele la mine, scot de la brâu săculeţul cu 
naayee 'ats'os. Rup şireturile ca să-l deschid şi scot inelele. Sunt 
exact aşa cum mi le amintesc. Nici grele, nici uşoare, cu pene şi 
uşor calde la atingere. Acum, că le văd, ideea mea îmi pare şi mai 
nebunească, dar e singura șansă pe care o am. Desfac cercul în 
culorile curcubeului suficient ca să se potrivească. 

Neizghâni încă e cu spatele la mine. Mă mişc înainte să apuc 
să mă răzgândesc. Mă întind spre el şi-i trec cercul peste cap. Îi 
ajunge în jurul gâtului. Privesc fascinată cum cercul se strânge 
fulgerător. 

Mă dau înapoi, cu Glockul pregătit. Privesc în continuare, cu 
degetul pe trăgaci. Ştiu că, de la distanţa asta, glonţul n-o să-l 
omoare, dar s-ar putea să-l încetinească. Ceea ce e ridicol. Chiar 
dacă reuşesc să-l încetinesc, asta nu face decât să-mi întârzie 
moartea, pentru că, după trădarea asta, o să mă omoare cu 
siguranță. Nu, trebuie să reușesc. Altfel s-a zis cu mine. 

El se împiedică, apoi se întoarce spre mine, scapă sabia când 
duce mâna la inelul care îl gâtuie. Picioarele îi alunecă şi trebuie 
să dea din cealaltă mână ca să-şi păstreze echilibrul. Se încruntă 
nedumerit. 

Mă mişc rapid în jurul lui, descriind un cerc larg, plasând 
inelele în punctele cardinale. Est, nord, vest şi sud. Când aşez 
ultimul inel, trupul i se cutremură ca scuturat de un fior puternic 
şi pică în genunchi, țintuit de sfori invizibile. Încearcă să mă 
înhațe, întinzând degetele după mine spasmodic, dar mă feresc cu 

uşurinţă. Capul îi cade în piept, ca şi cum nu l-ar mai putea ţine 
ridicat. 

— Ce e asta? scuipă el şi tuşeşte, în timp ce părul negru ca pana 
corbului îi alunecă pe lângă obraji. 

— Îmi pare rău... 

Abia reuşesc să rostesc cuvintele. 

— Ce mi-ai făcut? 

Stă acolo, neputincios, în timp ce eu culeg sabia de foc de jos. 
Lama e uşoară ca libertatea și grea ca durerea, dar palma mea se 
înfăşoară în jurul mânerului, de parcă ar fi fost făcut pentru mine. 
Pun pistolul în toc, preferând sabia, pentru eventualitatea în care 
Kai a calculat greşit şi o să fiu nevoită să-i retez capul lui 
Neizghâni. 

— Chinibaâ, se bâlbâie el. 

Ochii de onix se îndreaptă o clipă spre sabie, apoi se fixează 
asupra mea. 

— Mă trădezi? întreabă cu uimire. Dar l-ai ucis pentru mine. Ce 
faci? 

— Nu sunt sigură, îi șoptesc, dar ai avut dreptate. Când te-am 
sărutat, tot ce-am simţit a fost moarte. Şi cred că vreau mai mult 
de atât, Neizghâni. Cred că vreau şi viaţă. Şi dragoste. O dragoste 
care nu încearcă să mă ucidă. 

Sprâncenele stufoase i se unesc într-o încruntătură, de parcă ce 
spun eu nu are sens și poate că nici nu are. 

— Nu poţi să mă ţii legat așa pe vecie. O să mă eliberez și 
atunci va trebui să răspunzi pentru ce-ai făcut. 

Începe să se zvârcolească. Se chinuie să se lupte cu forţa care 
îl ține legat, dar cu şi mai puţin succes ca înainte, căci naayee” 
ats 'os îl store de putere. 

— Adu-ţi aminte tot ce-am făcut pentru tine, şuieră în direcția 
mea, pe un ton încărcat de cruzimea disperării. Eu te-am făcut 
ceea ce ești. 

— Ştiu. Cu bune şi rele, ştiu că tu m-ai făcut, îi zic, apoi îmi vin 
în minte cuvintele lui Ma’ii. Dar există o fetiță pe care trebuie s-o 
salvez. 

— Ce fetiţă? scuipă el. Alegi o creatură cu cinci degete în locul 
meu? 

Duc mâna la semnul de sub coaste, cu gândul la fetiţa de pe 
marginea prăpastiei, deasupra Fortului Defiance, care şi-a pierdut 
bunica şi care a fost și ea pierdută de atunci. 

— Da, se pare că da. 

Urletele lui Neizghâni mă izbesc ca ultimele suflări ale unui 
uragan ce şi-a pierdut tăria, când el începe să se scufunde. 
Privesc cum pământul de sub tălpile sale se deschide şi-l 
primeşte. Se scufundă întâi până la glezne, până la genunchi, apoi 
până la piept, pământul curgând în jurul lui ca nisipurile 
mişcătoare. 

Mă întorc cu spatele. Nu mai pot răbda să mă uit. 

Aştept până când singurul sunet pe care îl mai aud e vântul 
suflând peste platou. Îmi spun că așa e cel mai bine, dar, în clipa 
asta, nu simt că e mai bine. Simt doar durere. 

Sunetul unei piedici eliberate îmi atrage atenția. Mă răsucesc 
pe călcâie. 

Rissa stă cu puşca ei AG-15 aţintită asupra mea. 

— Ar trebui să pleci, îmi zice ea, cu voce dogită. 

— Ce? 

Are chipul întunecat, pantalonii de uniformă, pătați de sânge şi 
sfâşiați, iar ochii, roşii. Se uită la mine, apoi în stânga ei, la trupul 
nemişcat al fratelui ei, la Kai. 

— Nu mai ești bine-venită aici, Ucigaşo de Monştri. 

O privesc şocată. 

— Dar l-am oprit. V-ar fi omorât pe toți. 

— Nu ştiu ce-ar fi făcut Neizghâni. Ştiu doar ce-ai făcut tu. 

— Ce-am făcut? Am... 

Apoi îmi pică fisa. Ea crede că l-am împușcat pe Kai cu sânge- 
rece. Îi simt furia şi dezgustul emanând din trupul ei ca un abur. 

Honágháahnii se trezeşte în mine, umplându-mi venele cu foc 
viu. Hondghăahnii îngână cântecul de moarte al Rissei. Dar nu 
vreau s-o ucid pe fiica lui Grace. Ea nu înţelege, atâta tot. 

— Kai ţi-a salvat viaţa, zice Rissa, cu glas plin de ură. Am văzut 
când te-au adus înapoi din arena de luptă. Am văzut ce-a făcut. 
Cât s-a sacrificat. Şi în ce mod de rahat l-ai răsplătit. 

— Dar nu l-am... 

Încerc să-mi domolesc indignarea, frustrarea şi să-mi aduc 
aminte că toate astea sunt doar temporare. Că trebuie să am 
încredere în Kai că se va trezi şi că, atunci când va reveni, mă va 
găsi. Şi Rissa o să-mi fie datoare cu nişte scuze cum nici nu-şi 
imaginează. 

— Du-te! urlă ea, cu mâinile tremurând pe trăgaci. 

Transpiraţia îi curge pe față. Știu că a simțit honágháahnii, 
chiar dacă nu înţelege exact ce este. 

— Te las să pleci, adaugă ea, pentru tot ce-ai făcut pentru noi. 
Dar, dacă te mai văd pe-aici vreodată, te omor. 

— De parcă tu chiar ai putea să mă omori pe mine, îi zic, 
cuvintele ieşindu-mi din gură înainte să gândesc. 

Ea dă din cap mohorâtă. 

— Ai dreptate. Poate că nu pot să te omor. Da” bănuiesc c-o să 
aflăm. 

ÎI văd pe Hastiin în depărtare, uitându-se în direcţia noastră. 
Dar nu sare să mă ajute. Şi el crede că l-am omorât pe Kai cu 
sânge-rece. 

Învârt sabia lui Neizghâni peste umăr şi mă îndrept spre 
camionetă. Rissa nu mă oprește. Doar merge în urma mea la o 
distanță suficientă ca să mă împuşte la nevoie. Puterile de clan 
îmi susură în urechi în câte feluri aș putea s-o ucid, dar le 

strunesc. Mă aşez în scaun, la volan. Pun cu grijă sabia în 
suportul din camionetă. 

Rissa rămâne în picioare, lângă mașină. Îi simt privirea când 
închid portiera. Răsucesc cheia şi pornesc motorul. 

— Să nu-l îngropați, da? Nu înţelegi tot ce crezi tu că înţelegi. 
Oferă-i o şansă. 

Ea nu dă niciun semn că m-ar fi auzit, dar ştiu că aşa e. 

Arunc o ultimă privire spre locul în care stătea Neizghâni. Nu 
e nimic care să-l marcheze ca fiind special. Vântul se înteţeşte şi 
ridică praful. 

Plec. 

Au trecut patru zile. 


Apusul celei de-a cincea zile străluceşte în nuanţe minunate de 
roşu, portocaliu şi purpuriu, iar eu privesc spectacolul de pe 
marginea unei stânci de unde îmi văd rulota. Stau aici, în 
dumbrava cu plopi, ascunsă de ochii oricui s-ar uita în direcția 
mea. După ce-am plecat de pe Platoul Negru, am umblat aiurea o 
vreme. Am urcat în munți, trăind doar cu mâncarea şi apa pe care 
le-am adus cu mine. În cele din urmă, setea m-a trimis în Valea 
de Cristal şi acum stau aici, pe stânca asta, de ore în şir şi încă n- 
am coborât la rulotă. 

A trebuit să arunc doar o privire spre casa mea, ca să-mi dau 
seama că a mai trecut cineva pe aici de când am plecat. Mai 
devreme, am avut impresia că zăresc o rază de soare reflectându- 
se pe un nasture de sidef, o mână maronie şi cioturoasă dând 
perdelele la o parte. Dar, dacă mă înșel şi nu e Tah în rulotă, cred 
că durerea mă va distruge complet. lar dacă am dreptate şi el 
este, cum să-i spun despre Kai? Așa că stau unde sunt, pe buza 
stâncii. Ascunsă. 

Câinii mei sunt bine. Cea mai mică, singura supraviețuitoare 
dintre pui, stă covrig la picioarele mele. Ceilalţi s-au împrăştiat. 
Vânează pe undeva sau patrulează ori fac ce fac de obicei câinii 
din rezervație. Dar asta mică stă lipită de mine. 

Îmi aşez bine sabia de foc în spate. Îmi lipseşte pușca, dar nu 
le pot purta pe amândouă în acelaşi timp şi, oricum, prefer o 
armă care poate chema focul din cer. Presimt că voi avea nevoie 
în curând de ajutor supranatural. Lista mea cu morți e lungă, dar 
cea a dușmanilor e şi mai şi. Nu am niciun dubiu că Neizghâni va 
scăpa din închisoarea lui de pe Platoul Negru şi că, într-o bună zi, 
va veni după mine. Şi ştiu că atunci întâlnirea se va încheia cu 
unul dintre noi mort. Mă aştept ca, mai devreme sau mai târziu, 
Ogarii să afle adevărul despre sfârşitul lui Longarm şi moartea să 
mă prindă din urmă. Sau poate că Rissa va fi cea care-mi va face 
de petrecanie, ținându-şi astfel promisiunea. 

Vântul se întețeşte din nou, clătinând crengile în jurul meu. 
Norii se adună și ei, grei de ploaie, din ce în ce mai aproape cu 
fiecare clipă. Sunt de un cenuşiu-întunecat, aproape negri, 
brăzdați din loc în loc de dâre argintii, ca ochii unui vraci anume. 
Ameninţă să aducă potop peste lume când se vor rupe. 

Dedesubt, ceva îmi atrage atenţia. Văd uşa din față 
deschizându-se. Un bătrân iese din rulotă, cu o cană în mână. 
Observ aburul ridicându-se din cană şi aproape că simt aroma 
bogată. Stomacul îmi chiorăie nejustificat. 

Tah se uită direct la mine. 

Înjur în barbă. Nu foarte apăsat. Evident că bătrânul mă vede. 

Îmi croiesc drum spre poale, cu cățeluşa după mine. Se lasă 
noaptea şi simt pădurea trezindu-se la viață. Bâzâitul domol al 
insectelor, agitația rozătoarelor din tufișuri, strigătul nocturn al 
păsăretului. Pentru prima dată după zile întregi, încep să simt 
durerea celor petrecute pe Platoul Negru apăsându-mi mai puțin 
umerii. 

Tah îmi întinde cana. O iau din mâna lui şi sorb din cafeaua 
neagră, amară, o las să-mi frigă limba. Zâmbesc. 

— Vino acasă, fiica mea shí, îmi zice, ținând ușa deschisă. O să- 
l aşteptăm împreună. 

Nu-l întreb de unde ştie sau dacă mă urăște pentru ce-am făcut. 
Primesc doar blândeţea pe care mi-o oferă. Şi aştept furtuna, o 
descărcare cum n-a mai fost alta în Dinetah, să se reverse peste 
mine. 

MULTUMIRI 


Mutmiri femeilor din White Club care mi-au permis să intru 


în gaşca lor de scriitoare. Am fost cu adevărat o novice, şi totuşi 
m-ați primit cu brațele deschise. Mulţumiri lui Hillary Fields, 
care mi-a cerut să mă gândesc şi la o a treia cale, lui Pam Watts, 
care mi-a zis că e în regulă să fiu subtilă, şi lui Randi Ya'el 
Chaikind, care a fost întotdeauna alături de mine la nevoie. 

Mulţumesc tuturor celor care m-au finanţat prin programul 
GoFunded pentru a participa la VONA/Voices 2015, mai ales lui 
Tami Riddle, care a cumpărat afurisitul ăla de bilet de avion. 

Neînfricatelor mele scriitoare beta: Kaia Alderson, Tiera 
Greene, Mari Kurisato şi Leslye Penelope. Datorită vouă, cititorii 
mei nu vor trebui să viziteze Insula Tristeţii şi, în cele din urmă, 
au primit sărutul acela. 

Mulţumesc soțului meu, Michael Roanhorse, care a sacrificat 
timp, artă şi, câteodată, privilegiile lui masculine ca să mă 
sprijine. Fiicei mele, care s-a plâns de fiecare dată când mami a 
trebuit să scrie, dar care a desenat în același timp imagini cu 
Maggie omorând monştri, ca să le pun pe peretele biroului meu. 

Mulţumiri lui Pernell Begay pentru că mi-a corectat scrierea 
navajo şi s-a asigurat că rămân pe drumul cel bun. Toate 
greșelile/ofensele îmi aparțin în totalitate. 

Mulţumesc lui Daniel José Older, care mi-a trimis prima 
scrisoare de respingere, dar apoi s-a revanșat de o sută de ori. Nu 
era necesar să-mi răspunzi la toate emailurile mele de scriitoare 
novice, dar ai făcut-o cu grație. După ce mi-ai zis, cu toată 
consideraţia, să mă „relaxez“. 

Mulţumesc editorului meu, Joe Monti, complicele şi prietenul 
meu. Ai crezut în mine şi în Maggie şi îţi voi fi veşnic mai 
recunoscătoare decât pot exprima în cuvinte. Şi să fii sigur că nu 
te vei mai rătăci niciodată în Rezervație, căci vei fi mereu bine- 
venit în casa noastră, împreună cu familia ta. 

Mulţumesc superagentei mele, Sara Megibow, pentru că a fost 
mereu de partea mea și pentru că m-a ajutat să pun la cale planul 
pentru cucerirea lumii. Mai avem mult de lucru, dar avem destule 
provizii de vin şi am încredere în noi! 

Îți mulţumesc, Tommy Arnold, pentru coperta nemaipomenit 
de artistică. 

Mulţumesc tuturor celor de la Saga Press care au muncit să 
vadă cartea ieșită în lume. E nevoie de o echipă incredibilă 
pentru ca asta să se întâmple. 

Şi vă mulțumesc vouă care sunteți parte din lumea asta ciudată 
şi minunată care e Book Twitter, mulțumesc pentru entuziasmul 

vostru, pentru sprijin şi pentru spiritul de comunitate pe care mi 
l-ați insuflat. Mă simt onorată. 
Ku 'daa, ahxehee”, vă mulţumesc. 


230 


Contents 


= = 
O O O O A S a a 


— = = = = 
ZI Pe E 


NYVNYNNNNNE=e = 
DU PPP = So 


BIS 
3ERBRIEI 


UV UV UVU VW VW VW9> V9> N — 

DA PP Dr 9 OR ANA AWVN, = 
e [9 et ae Doe N pe e po po popa pi o nT e e eE eE aA EE 
klsklkelekkeisl SREP El 


U 
a 


231 


38. 38 
39. MULTUMIRI 


Landmarks 


1. Cover 


232 


slkhRbllzisl 


Sl 


ZZR [oo Boa PPR [e [a pă (pa | oo a Rio o |n |n ja = jet e je je [ie EGE C CC DO st a Mo la e = 


= 
= 
= 
= 
= 
a 


Table of Contents 


233 


234 


Table of Contents 


l 9 
2 14 
3 21 
4 24 
5 36 
6 38 
7 41 
8 48 
9 58 
10 68 
IN! 73 
12 Ta 
13 83 
14 88 
15 94 
16 102 
17 105 
18 109 
19 114 
20 122 
21 131 
22 133 
23 142 
24 145 
23 152 
26 155 
21 159 


235 


28 165 


29 175 
30 184 
31 190 
32 196 
33 197 
34 206 
35 210 
36 215 
37 222 
38 22] 
MULTUMIRI 229 


236 


